N eeeezeetezz ss": Lo ljön 


Platón 


Arisztotelész 





z a art! 
e47 


— mg átt 
em ej 
e —- 





h 


- - 
am . ee - 
. — ——— 
e 
E u 


ii . 
hét 
"9. 


e—HftgEg ÁT 


ey — 


bé 





—— 
a 


am 





§ :§ F.G favsé 





HELLER ÁGNES 
A FILOZÓFIA RÖVID TÖRTÉNETE GÓLYÁKNAK 
I. AZ ÓKOR 


d 


Fotó: Kőbányai János 





HELLER ÁGNES 


A filozófia rövid története gólyáknak 


ZS 





MÚLT ÉS JÖVŐ KIADÓ 
BUDAPEST, 2016 





A kötet megjelenését támogatta a Nemzeti Kulturális Alap 


Neamz2zati rüjlturális Alzo 


6 Heller Ágnes, 2016 
0 Múlt és Jövő Kiadó, 2016 


ISBN 978 615 5480 218 


Múlt és Jövő Kiadó, Budapest, 2016 
Felelős kiadó: a kiadó igazgatója 
Felelős szerkesztő: Kőbányai János 
A szöveget gondozta: Zsoldos Sándor 
A borító és könyvterv Czeizel Balázs munkája 
Filosofia betűtípusból szedve 


Nyomta és kötötte az Alföldi Nyomda Zrt., Debrecen 
Felelős vezető: György Géza vezérigazgató 


www.multesjovo.hu 


TEK KLNTHEHülaulüln Le A . MESSSNOOKKKKZR————. 


Tartalom 


Személyes bevezetés, illetve előszó --séséésésézééééíűűé:ízézíííéííézézéééééées 7 
Első előadás !! Az úgynevezett preszókratikusok 1. sssssséséééézééé ém mee 13 
Második előadás !! Az úgynevezett preszókratikusok (folytatás) --  - -- : 31 
Harmadik előadás 1! Szókratész és kora :-sssesssssésééééé ee ése éezéssévves 49 
Negyedik előadás !! Erények, barátság, szépség, szerelem ----s-ss-see ee 65 


Ötödik előadás !! Az állam, a lélek, a filozófia, a költészet 
A két világ ÉS SVSVŐVÉVVESEGEVEGEGŐVGVŐSVŐSÜGGÉSEEEVEVŐVÉVVEVSVELEGGSSEGVGS LSE SSSSEBEB g1 


Hatodik előadás !! Platón első metafizikája. 
A szintetikus dialógus: Phaidrosz. Platón második metafizikája - - - : - - 115 


Hetedik előadás !! Az eleai idegen belép. 
Platón politikai filozófiája. A hattyúdal: Philébosz --zesséséézézééééééé me 141 


Nyolcadik előadás !! A sztageirai polihisztor. Az , első filozófia" 
(próté philoszophia) , amit metafizikának neveznek -esssssssséééééééé mee 163 


Kilencedik előadás ; Ftika VEVVVVVEVVAEVEVEEEVEVEEEEGEKEEEVEGESLGLGASLSss—.—.—.—. 181 





Tizedik előadás !! Politika. A lélekről 22 eeeezezzzzézézézé zzz éz ímé ém éz ééééée 205 


Tizenegyedik előadás !! Rétorika. Logika. Poétika ceesseszeszézzzééűézéézítse 223 


Tizenkettedik előadás !! A szüzesség elvesztése után. 
B Szkeptikusok és epikureusok köve zsééd: sa 4éőlé 05 4.05 ő 60-14-60 410. 6606 614 0lőjelé:878 241 


Tizenharmadik előadás !! A szüzesség elvesztése után. 
2. A sztoikusok LÁTTÁT SZÉ HÁEKSÁLÁTT KHT RE KZT SOSE ENE EZÉNÉÁÉ LA ZENE GT ÉRIK STÉT SZ ÉT TENÓK DÁS 261 


Tizennegyedik (utolsó) előadás !! A , szürke zóna". 
Újplatonikusok. Plótinosz. Összefoglalás 6 4.4 s.5:ó sti ab 4-ó. b. aa bras 56-43 sé bis 279 


7 


Személyes bevezetés, illetve előszó 


KEDVES HALLGATÓIM! 


24-26 éves koromban többször , előadtam" a filozófia rövid történetét 
a bölcsészkaron a gólyáknak, az akkor még Marx Károlyról elnevezett 
Közgazdaságtudományi Egyetemen, nem emlékeszem, hányadéveseknek. 
Méghozzá az egészet: a 19. század közepéig egy fél év alatt. A hallgatóim 
leírta előadásjegyzeteket később ki is adták, volt is a kezemben belőle 
egy példány, amikor filozófiám rövid történetét írtam. Soha ifjúkorom 
óta, azaz közel 60 éve, nem ismételtem meg ezt az akrobatikus teljesít- 
ményt. A La Trobe Egyetemen, de különösen a New School graduális fa- 
kultásán a lehetősége sem merült fel, még akkor is, ha szándékomban 
állt volna, noha nem volt. Sőt: egyetlen filozófus egész munkásságát sem 
tanítottam végig egy szemeszter alatt, hanem inkább egy művét, mint 
például Spinoza Etikáját, vagy Arisztotelész Metafizikáját, vagy Nietzsche 
Vidám tudományát. Esetleg csupán egy mű egy részét, mint Hegel Logi- 
kájából az objektív logikát, vagy Heidegger utolsó korszakából hat tanul - 
mányát, vagy Foucault korai esszéiből egy csokorral. Nem sorolom tovább 
— lényeg az, hogy ifjúkorom sportteljesítménye igen távol állt tőlem. Egy 
dologban azonban tartottam magamat korai elkötelezettségemhez. Csak 
elsődleges irodalmat tanítottam, a , klasszikusokat", a jelentős kortársa - 
kat, s tanítványaimnak is azt tanácsoltam, hogy kezükbe ne vegyenek má - 
sodlagos irodalmat, amíg ki nem alakítják saját értelmezésüket. Minden 
filozófusnak, nagynak és kicsinynek, akadnak , szakemberei", olyanok, 

akik minden cédulát ismernek, amit a filozófus írt. Ez nem filozófia, 
hanem filológia. A filozófia önálló gondolkodásról, nem pedig informá- 
cióról szól. Túl sok információt magam sem szeretek beszerezni, mert 
elveszi az ember kedvét és idejét a gondolkozástól. Persze, mindig vala- 
miről gondolkozunk, nem a semmiről (a semmi is valami). A filozófus 
mindig az elsődleges filozófiai szövegek segítségével, azok alapján, gon- 
dolkozik. Tőletek persze nem várhatja el senki, hogy nekigyürkőzzetek 
az eredeti szövegeknek. Amit Nektek most el fogok mesélni, ezt nem he- 
lyettesíti. Azt mesélem el, ahogy én olvastam azokat a bizonyos eredeti 
szövegeket, s megtudhatjátok belőle, hogy miről van a filozófiában szó. 
Étvágygerjesztőnek megfelel. Jó étvágyat! 

Miért jutott eszembe ezek után, hogy most, vagy hatvan év múltán, újra 
fiatalkori vállalkozásomba kezdjek, mikor nem is hajt a tatár, azaz nem 
kötelező ez a , kurzus" ? Nosztalgia? Vagy az osztályismétlés vágya? Nem 
tagadom, hogy az is — azonban más is. Éppen az, hogy ma nem kötelező 
minden gólyának filozófiatörténetet hallgatni, még ha csak egy szemesz- 
terben is. Még a bölcsészkaron sem! Nem is beszélve a többi karról, ahol 
annak idején mind kaptak e tárgyból valamiféle kóstolót. Ma nem taní- 
tanak filozófiát a középiskolákban, nincsenek filozófiai előadások a sza- 
badegyetemeken sem, mint gyerekkoromban, de már TIT-előadások sin- 
csenek. Nincsenek filozófiai viták a televízióban, mint ahogy a rendszer- 
váltás után egy néha éjfélig is elhúzódó esti műsorban voltak, ahogy a 
német, francia, olasz televízióban máigis él ez a műfaj. Nem tülekednek 
felnőttek, hogy filozófiát hallgassanak az egyetemek esti kurzusain, ahogy 
New Yorkban teszik, minthogy nálunk nincsenek ilyenek. 

Ha nincs kínálat, miből tudható, hogy nincs kereslet? Igaz, a filozófi- 
ának hazánkban nincs olyan erős hagyománya, mint Németországban, 
Franciaországban vagy Olaszországban, de valamennyi azért mégis van. 
S miért ne támaszkodjunk arra, ami van? Vajon nem szeretnek -e a ma- 
gyarok is gondolkozni? 

Azt mondják, hogy a filozófiára nincs szükség, mert nem hasznos. Ha 
jól tudom, anyagi hasznot, úgy 2500 év alatt, valóban csak két filozófus 
számára hozott a filozófia: Thalész és Soros György esetében. A , speku- 
láció" szónak két értelme van: vagy a pénzpiacon spekulálunk, vagy a gon- 
dolkodásban. Egy kezünkön megszámlálhatjuk azokat, akik spekulációra 

a szó mindkét értelmében sikeresen képesek. A filozófus általában nem 
keres pénzt, filozófiából nem lehet meggazdagodni, de elszegényedni — 
Szókratész óta — annál inkább. 

Akkor mire való egyáltalán? Klein György genetikus számítása szerint 
körülbelül 250 000 sikeres koituszból származik egy gyerek. Akkor mi 
haszna van a többinek? Az öröm nem anyagi haszon, sem nem dologi, 
kézzel nem fogható, számban ki nem fejezhető, de nélküle nem tudnánk 
élni. A gondolkodás gyönyöre nélkül ugyan tudunk élni, a többség ezt is 
teszi, de hogy a régieket idézzem, az ilyen élet nem , jó élet". 

A filozófia , haszna" önmagában a tevékenységben van. Azokban a kér- 
désekben, amelyeket mindig feltesz, azokban az alapkérdésekben, ame- 
lyeket már a gyerekek is feltesznek, amelyekre sok, végtelenül sok válasz 
adható, s mindegyik más. Miért létezik valami, és nem valami más? Mi 
ennek az oka, mi a célja? Miért szabad ezt, és nem azt, tennünk? Honnan 
tudjuk, hogy kinek van igaza? Mi az élet? Mi az élet értelme? És a halálé? 
Van-e egy másik valóság, mint az, amelyet látunk, hallunk, tapasztalunk? 
Van-e Isten? Van-e Gondviselés? Szükségszerűség? Mit jelent az, hogy 
szeretni? Mit jelent az, hogy barátság? Honnan tudjuk, hogy amit tudunk, 
igaz vagy nem igaz? Mi az, hogy jó, mi az, hogy szép, mi az, hogy igaz? S 
más, hasonlóan megválaszolhatatlan s éppen ezért ezerszer megválaszolt 
kérdések. 

Mindezek a kérdések filozófiaiak, s a különböző filozófusok különböző 
válaszokat adtak rájuk. Válogathatunk a válaszok közül, gondolkodhatunk 
rajtuk, más válaszokat is adhatunk. Nemcsak a filozófia késztet gondol- 
kozásra, sok minden más is, de a filozófia lényege éppen az, hogy gon- 
dolkodásra késztet. Méghozzá azon való gondolkodásra, melynek önma- 
gán kívül nincsen haszna. 

A filozófiát azzal szokták szidalmazni, hogy , absztrakt". Ennek semmi 
értelme nincs, mert mi az, hogy , absztrakt" ? Mitől vonatkoztat el a filozó- 
fia? Mikor a filozófiát , absztrakt" -ként szidalmazzák, többnyire arra gon- 
dolnak, hogy nem a mindennapi tapasztalatokat írja le (ettől vonatkoztat 
el), s nem a mindennapi közhelyeket ismételgeti. Ez valóban találó kritika, 
hiszen a filozófia születése óta hadilábon áll a mindennapi közhelyekkel. 

Annak idején Marx azzal bírálta az , addigi" filozófiát, hogy , csak" leírta 
a világot, ahelyett, hogy megváltoztatására törekedett volna. Ennek a 

mondatnak első része rokon azzal a feltételezéssel, amely szerint a filozófia 
aspirációja az volt, hogy , a tudományok tudománya" legyen. Csakhogy a 
filozófia sosem , írta le" , a világot", hanem saját világot teremtett. Olyan 
világot, amely hasonlított is, nem is, a világra, melyben a filozófus élt. 

A filozófus ugyan mindenható a gondolkodó képzelet világában, de 
nem a semmiből teremt. S hogy Marx tézisének a második részére is 
reflektáljak, Platón óta a filozófusok nagy többsége (szeretjük ezt vagy 
nem, az más kérdés) mindig meg akarta változtatni a világot, néha nem 
kis sikerrel. 

Hegel a filozófiáról azt sugallta, hogy az nem más, mint a filozófus saját 
kora fogalmakban kifejezve. Saját korának , anyaga" az, amiből a filozófus 
világát megteremti, de teszem hozzá, ugyanazon korban élő filozófusok 
fogalmilag mégsem ugyanazt a világot teremtik meg. 

Nietzsche szerint a filozófia önéletrajz. Valóban, többek között saját 
élete, élettapasztalata is az, amiből a filozófus saját világát megteremti, 
bár ez jóval kevésbé tűnik fel, mint mondjuk egy lírai költő esetében. 
Minden embernek van önéletrajza, sokuknak fontos, érdekes, tanulságos 
önéletrajza is, de ezekből csak akkorlehet filozófia, ha valakinek sikerül 
egy olyan világot teremtenie, amely saját korát fogalmakban fejezi ki. 

A filozófia irodalmi műfaj, s mint minden műfajnak, ennek is megvan- 
nak a műfaji sajátosságai. A filozófia története e műfaji sajátosságok vál- 
tozásának története is. Erről fog szólni ez az egész itt elmondott történet. 

A most és itt előadott történet is merész lesz, de valamivel kevésbé 
merész a 60 év előtti réginél. Nem egy szemeszterben fogom az egész fi- 
lozófiatörténetet előadni, hanem négyben. Mind a négy szemeszterben 
14. hét alatt, már ahogyan ez szokásos. Az első szemeszterben, megint 
csak szokás szerint, az antik (görög és római) filozófia kerül sorra, a má- 
sodikban a középkor és reneszánsz filozófiája, aharmadikban a modern 
filozófia Descartes-tól Hegelig, az utolsó szemeszterben pedig a metafi- 
zika utáni filozófia egészen a jelenkorig. 

Mindezek az előadások Nektek, gólyáknak szólnak. 

Most is csak azokról a filozófiai művekről fogok beszélni, saját értel- 
mezésemben, amelyeket olvastam. Most sem fogom kedves hallgatóimat 
felesleges információkkal terhelni. Most sem adok fel , kötelező" olvas- 
mányokat, legfeljebb néhányat kivételképpen ajánlani. Hozzá kell ten- 

nem, hogy senki sem , specialistája" a filozófia történetének. A legtöbb 
filozófusnem én például nem vagyok , specialistája", s akiknek igen, azok- 
ról sem ebben a minőségemben fogok beszélni. Számos filozófusról 
írtam, s köztudomású, hogy ha az ember már írt valamit valakiről, vagy 
többször előadott róla, korábbi értelmezései befolyásolják a későbbieket. 
Ezen én sem tudok segíteni, de legalább nem hivatkozom a saját köny- 
veimre. 

Azt mondják, hogy a filozófia nehéz. Már akinek. Amit megszokunk, 
az már könnyű, vagy legalábbis annak tűnhet. Nekem rettenetesen nehéz 
egy genetikai problémát megérteni, nem is beszélve a matematikáról. A 
filozófiában éppen olyan nehéz teljesen elkerülni a szakma, pontosabban 
a műfaj, nyelvét (a kategóriákat) , mint egy genetikusnak a genetika nyel- 
vét, vagy egy festőnek az ecset használatát. 

Ezt az előadást mindenki minden előtanulmány nélkül megértheti, ha 
rászán egy kis energiát és gondolkodást. Csak annyit, mint amennyit 
mindenre rá kell szánni, akár teniszezni tanul az ember, akár sakkozni, 
akár verset szavalni. 

Végül is: mire való egy gólyának a filozófia? Arra, amit kezd vele. Gon- 
dolkodásra késztetheti olyan kérdésekről, amelyeken eddig nem gondol- 
kozott s olyan kérdésekről, amelyekre választ nem talált, még a Google 
segítségével sem. Érdekelheti, hiszen a történet érdekes. S vajon nagyon 
korszerűtlen azt mondanom, hogy hozzátartozik az általános műveltség- 
hez egy olyan világban, melyben a műveltség cseppet sem általános? 

Hegel a következő mondattal fejezte be a filozófia történetéről tartott 
előadásait: , Azt kívánom Önöknek, hogy jó életet éljenek (Ich wünsche 
Ihnen, recht wohl zu leben)." Kívánhatnék ennél szebbet, jobbat Nektek? 
Kedves Gólyák, jó olvasást! 


KÖV 

ELSŐ ELŐADÁS 


Az úgynevezett preszókratikusok 1. 


KEDVES HALLGATÓIM! 


Mikor kezdődik a filozófia? Az a kérdés, hogy valami hol kezdődik, azaz 
a genezis kérdése a filozófiával kapcsolatban is felvetődik. 

Ott kezdődik, ahonnan a filozófusok származtatták magukat, az úgy- 
nevezett preszókratikusoknál. 

A preszókratikusok, persze, nem tudták, hogy ők preszókratikusok, hi- 
szen nem tudhatták, hogy élni fog utánuk egy Szókratész nevű ember, aki- 
nek ők az elődei, s mégazt sem tudhatták, hogy filozófusok, mert a filozófia 
szó és annak értelmezése is Szókratésztől származik. ( Bár a platonista lamb - 
likhosz szerint Püthagorasz már filozófusnak nevezte magát, de ezt nem 
okvetlenül kell elhinnünk neki.) Akkortól kezdődik tehát a preszókratiku - 
sokkal a filozófia, amióta az első filozófusok őket tekintették elődeiknek. 

Platón és Arisztotelész alakították ki az elődöket befogadó filozófiai 
"kánon" -t, ami sokszor módosult ugyan, de csak módjával, s folyamatosan 
kiegészült az utánuk következőkkel. Diogenész Laertiosz a filozófusok 
életéről és gondolatairól időszámításunk kezdetén írott művében például 
sokkal több filozófust sorol fel, mint amennyit a kánonban manapság a 
római korig bezárólag számon tartunk, de azok, akik bekerültek a ká- 
nonba, nem teljesen véletlenül kerültek oda. 

Bölcsek minden kultúrában vannak, gyakran írnak is és számon is 
tartják őket. Indiában, Kínában számtalan bölcset jegyeznek. Az egyip- 
tomi bölcsek egyike- másika a régi görög filozófusok számára is ismert 

volt és tiszteletreméltó. Maga a hellén kultúra is hét bölcset tart nyilván, 
ezek közül az egyik egy Athén nevű város első törvényhozója, Szolón. 
A kánonhoz tartozó filozófusok közül csak Thalészt érte ez a megtisztel- 
tetés. Ilyen bölcs hírében állt a bibliai Salamon király is. Ma is vannak 
filozófiatörténészek (például a 20. század harmincas éveiben Jaspers), 
akik filozófiatörténeti előadásaikat a kínai és indiai filozófiával kezdik, 
de már Hegel is emleget kínai filozófusokat (akkoriban jött divatba min- 
den, ami kínai). Nem állíthatom, hogy a kínai, indiai, egyiptomi bölcsek 
nem hagytak volna annyi megszívlelendő gondolatot hátra, mint a pre- 
szókratikus filozófusok, de valahol el kell egy történetet kezdeni. 

Sehol és semmilyen szférában sem lehet a kezdetet pontosan megha- 
tározni. Mikor valaki elmondja az élete történetét, nem azzal szokta kez- 
deni, hogy megszületett, bár ez a kezdet lesz sírkövére írva. Mikor kez- 
dődik egy nép története? Mondjuk az angolé? A sziget történetével? Az 
egyetlen emléket maga után hagyó őslakókkal? A keltákkal? Vagy az an- 
golszászokkal? Vagy a normannokkal? A tragédia kezdetét Aiszkhülosznak 
szokták tulajdonítani. Miért? Mert egy második színészt is felléptetett. 
De számos tragédia-történet a kezdetet korábbra teszi, hiszen a kórus 
meg egy színész Aiszkhülosz előtt is megjelent az amfiteátrum színpadán. 
Nem sorolom tovább. Maradjunk abban, hogy a kezdetet azok határozzák 
meg, akiknek (akinek) a kezdete. Honnan jövünk, kik vagyunk? A filo- 
zófia saját alapkérdését saját magára is vonatkoztatja. Ezért fontos szá- 
mára a kezdet kezdetétől fogva saját előtörténete. Egyetlen más műfaj 
gyakorlói sem tanúsítanak olyan érdeklődést műfajuk eredete és termé - 
szete iránt, mint a filozófusok. 

Visszatérve a kiindulópontomhoz: nem tekinthetjük puszta véletlen- 
nek, hogy azok, akik kitalálták, hogy ők nem bölcsek (szophosz) , hanem 
a bölcsesség szeretői (philoszophosz) s megalapoztak egy új irodalmi mű- 
fajt, kikben látták előfutáraikat, kiket tekintettek őseiknek. Ezekben az 
elődökben számos olyan közös vonást fedeztek fel, amelyeken az ő gon- 
dolkodásuk is alapult. Többek között a puszta vélemény és igaz tudás meg- 
különböztetését, az istenekről szóló hamis homéroszi mesék megvető 
elutasítását, az általánosítás, a fogalmi gondolkodás iránti előszeretetet 
és sok minden mást, amire majd rátérek. 

A , kezdetben" olyan filozófusokról beszélünk, akikről csak annyit tu- 
dunk, amennyit mások mondtak róluk, vagy amit mások idéztek tőlük. 
Más filozófusok, pontosan azok, akik őket elődöknek kiválasztották. Fel- 
tehetően mind a maguk filozófiája szempontjából értelmezték azt, amit 
ezek az elődök mondtak. Részint saját gondolataik előfutárait fedezték 
fel bennük, részint , részleges" bár nem teljes igazságot tulajdonítottak 
nekik, részint egyoldalúaknak tekintették őket, akik tévedtek és , még 
nem jutottak el" ehhez vagy ahhoz a gondolathoz. 

Megbízhatóság szempontjából forrásaink igen különbözőek. Mint ez 
lenni szokott, minél erősebb, jelentősebb, újítóbb egy filozófus, annál 
kevésbé megbízható az, amit egy másikról mond. Ami a preszókratiku- 
sokat illeti, ez vonatkozik két első értelmezőjükre, a mintegy 300 évvel 
a milétoszi iskola után élő és működő Platónra és Arisztotelészre egyaránt, 
ha másként is. 

Platón számtalanszor ad Szókratész szájába olyan idézeteket, amelyek- 
ről nem tudhatjuk, hogy valóban ettől vagy attól a preszókratikustól ered - 
nek-e, továbbá azt sem, hogy valóban Szókratész mondta-e ezt vagy amazt 
róluk. A Platón-referenciák gyakran ironikusak. Egyeseket közülük azon- 
ban más források is megerősítenek. Persze, én inkább azt kérdezném: 
fontos ez egyáltalán? Akik közületek klasszika - filológusok lesznek, majd 
törődni fognak az itt elhanyagolt kérdésekkel. 

Arisztotelész úgynevezett Metafizika című könyvének (ilyen könyvet 
Arisztotelész nem írt, de erről majd a maga helyén fogok beszélni) első 
(alfa) fejezetében az ősökkel, az előtörténettel foglalkozik. Ő precizitására 
kényes tudósemberként rendszerezi városuk és koruk szerint is az erre 
érdemesnek ítélt gondolkodókat. Erős gondolkodása nem iróniában, 
nem is anekdoták feje tetejére állításában, hanem a mondások értel- 
mezésben fejeződik ki. Például, mikor egy korai filozófus arról beszél, 
hogy minden egyvalamiből (víz, levegő, tűz, végtelen) jön létre, Arisz- 
totelész ezt saját filozófiája alapján arkhénak (alapelv, alap, kezdet) ér- 
telmezi. Vagy, mivel a preszókratikusok többsége úgynevezett termé - 
szetfilozófus volt, akik könyveket írtak, ki versben, ki prózában, e köny- 
veket egy közös címmel látta el: Peri füzeosz (A természetről) . Arisztotelész 
nyomán követője és tanítványa, Theophrasztosz, tanítója szellemében 
foglalkozott bővebben ugyanezekkel a preszókratikusokkal. Valószínű- 

leg egyes írások rendelkezésére is álltak s ezekből idézett bizonyos ré- 
szeket (fragmentumokat) . 

Ugorhatunk akár évszázadokat is: Plutarkhosz, Simplicius idézte, frag- 
mentumaihoz (állítólag az utóbbi ismert egyes eredeti műveket), s nem 
feledkezhetünk meg a már említett Diogenész Laertioszról sem, akiről 
keveset tudunk, de aki ránk hagyta az első részletes filozófiatörténetet, 
pontosabban szólva a filozófusok történetét, ami akkoriban számára egy 
s ugyanaz volt. Ezekből a forrásokból (néhány egyéb kiegészítéssel) állí- 
tották össze a modern korban az úgynevezett Fragmentumokat, amelyeket 
az efféle alapkurzusokban az egyetemi oktatásban használnak, ahogyan 
én annakidején a Diels gyűjtötte fragmentumokat használtam. 

Mindezeket a neveket nem azért soroltam fel, hogy megjegyezzétek, 
csak azért, hogy ne menjetek be holnap feleslegesen az Egyetemi Könyv- 
tárba, hogy ott kikölcsönözzétek, mondjuk Hérakleitosz A természetről 
című könyvét. 

Hadd ismételjem meg most azt, amit már szubjektív előszavamban 
említettem. A filozófia, éppen úgy, mint a tragédia, vagy az epika, iro- 
dalmi műfaj. Általában prózában íródik. Vannak főszereplői, akiket ka- 
tegóriáknak neveznek (mint Lét, Igazság, Alap, Ész, Tapasztalat, Szubsz- 
tancia, Forma, Erény stb.) . Ezek értelmezése sokszor módosul, osztódás- 
sal szaporodhatnak is, de mind bizonyos főszerepeket játszanak az adott 
filozófus által előadott világdrámában. Van ennek a műfajnak saját gram- 
matikája is, mint demonstráció, racionális argumentáció, esetleg narra- 
tíva. A műfaj elasztikus, mint minden műfaj, de hasonlóan minden más 
műfajhoz, nem tetszés szerint variálható. 

A preszókratikusoknál, bemutatóik tanulsága szerint, már számos 
efféle alapkarakter jelenik meg: mint núsz (ész) , logosz (beszéd, értelem, 
mérték), alétheia (igazság). Minderről majd akkor, miután felmegy a 
függöny. 


FÜGGÖNY 
Kis-Ázsiában vagyunk, Milétoszban, egy gazdag ióniai városállamban, 


időszámításunk előtt a 6. században, ahol egy ideig több tudományág vi- 
rágzik. Közel fekszik az Egyiptom által ellenőrzött területekhez, ezért té- 

telezik fel, hogy tudós emberei vagy látogatást tettek egyiptomi városok- 
ban, vagy legalábbis ismerték az egyiptomi tudomány eredményeit. 

A három elsőnek számító filozófus, Thalész, Anaximandrosz és Ana- 
ximenész, mind milétosziak voltak, s közéjük számított a görög történet- 
írás , megalapítója", Hekataiosz is. Így tehát két irodalmi műfaj is született 
e városban. 

Minden irodalmi műfajt egyszer kitalálnak, azaz megtalálnak, s attól 
kezdve ez a műfaj létezik. Szerintem a filozófia Szókratésszel, a történet- 
írás Hérodotosszal kezdődik istenigazából, de mint erről már szó esett, 
a kezdetet a műfaj gyakorlói választják. Közbevetőleg meg kell jegyeznem, 
hogy a perzsa birodalom hamarosan meg fogja hódítani a görög Kis- 
Ázsiát, s számtalan filozófus fog elmenekülni Itália és Szicília városaiba, 
hogy ott saját iskolát alapítson. 

Milétoszt i. e. 492-ben földig rombolják. A háború mindennek atyja 
és királya, mondta állítólag egy másik ióniai filozófus, Hérakleitosz, s ez 
a görög filozófia történetére bizonyára érvényes mondás. 

A három említett milétoszi gondolkodó mellett, illetve után, a kora 
ión világ még két korai filozófussal adományozza meg az utókort: Xeno - 
phanésszel és Hérakleitosszal. Az utóbbi a korai ióniaiak közül az, aki 
mindmáig sem szűnt meg értelmezés alanya, illetve tárgya lenni. 

Kezdjük tehát a milétoszi Thalésszal. 

Az előkelő családból származó Thalész esetében nehéz a filozófiát az 
anekdotáktól elválasztani, talán nem is nagyon kell. Az a sokat vitatott kér- 
dés, hogy vajon Föníciából vándorolt be, vagy régi milétoszi család sarja, 
ez a régi görög gondolkodás szempontjából korántsem elhanyagolható 
kérdés. Egy városállam ügyeinek intézésében, még a demokrácia, tehát 
a démosz uralma, esetében is, kizárólag az ottani nemzetségekhez tartozók, 
vagy egy nemzetségbe felvett férfiak, vehettek részt. Milétosz , alkotmánya" 
többször változott, hol addémosz uralkodott, hol csak az előkelők, hol egyet- 
len ember (az utóbbi esetben csak akkor beszéltek türannoszról, ha az a bi- 
zonyos egyetlen ember a démosz ellen gyakorolta hatalmát). 

Hadd kezdjem az anekdotákkal. Van, amikor az anekdoták többet mon- 
danak a filozófiáról, mint maga a , tanítás". Platón mindenesetre így gon- 
dolta, amikor az egyik Thalész-anekdotát előadta és értelmezte (Theaité- 
tosz 174, a). Thalész sétára indult s az eget tanulmányozta. Miközben az 

égre tekintett, nem vette észre lába előtt az árkot és beleesett. Egy trák 
szolgálólány (más forrásokban öregasszony) látta ezt és hangos nevetésre 
fakadt. Az anekdota azt példázza, hogy a filozófus olyan ember, aki ma- 
gasröptű dolgokon töri a fejét, miközben azt sem látja, ami a lába előtt 
van. Platón, persze, ellenkezőképpen értelmezi a történetet. A közönsé- 
ges ember csak azt veszi észre, ami a lába előtt van, ami felületes, ami 
észlelhető. A filozófus szeme a magasba tekint, a láthatatlant fürkészi, 
a látszat helyett az igazságot. Ezért persze ki fogja nevetni az, aki csak azt 
látja, ami a szeme előtt van, a látszatot. 

Az anekdota egyéb értelmezései kevésbé metaforikusak. Thalész ter- 
mészetkutató volt, de nem csak az elméletnek élt. Különösen nem pusztán 
a filozófiai elméletnek. Matematika, geometria, asztronómia képezték ér- 
deklődése fő tárgyait. Valószínűleg nem azért bámulta az eget, mert a lát- 
hatatlant célozta meg, hanem mert információkat kívánt kinyerni az égi- 
testek állásából. Állítólag pontosan megjósolt egy napfogyatkozást, állítólag 
feltalálta a napórát, egyes értelmezők szerint megmért egy piramist ( Egyip- 
tomban is járt) . Állítólag az ellenség elleni védekezés céljából folyót sza- 
bályozott, s politikai tanácsokkal látta el Kroiszoszt (Croesust, Krőzust). 
Szintén állítólag írt egy a napállásra támaszkodó hajózási tanácsadót. 

Egy másik híres anekdota szerint kiváló meteorológiai tudása segítsé- 
gével meg tudta állapítani, mikor lesz remek olajbogyótermés. Abban az 
évben kibérelte az összes olajfinomítót, s igen nagy vagyonra tett szert. 
Állítólag ezt azért tette, hogy bebizonyítsa a spekuláció hasznát. Ez hosszú 
távon nem sikerült neki. A spekuláció szónak ugyanis, mint már emlí- 
tettem, két értelme van. Vagy az egyik, vagy a másik értelmében gyakorolja 
az ember. Egyszer egy évezredben képes valaki mindkettőre, legalább 
saját bevallása szerint. 

A filozófia egyik alapgondolata az, hogy az egész kozmosznak, min- 
dennek, ami létezik, kell, hogy legyen egy közös anyaga vagy eredete. 
Thalész ezt a közös alapanyagot vagy eredetet a vízzel azonosította. Bár 
minden keletkezik és elmúlik, van, ami sem nem keletkezik, sem el nem 
múlik, s ez az alapanyag a víz. Mind a többi elem, tűz, levegő, föld, a víz- 
ből ered és oda tér vissza. Ezért nevezte Arisztotelész Thalésznál a vizet 
arkhénak. Sokan mutatták ki e gondolat , keleti" eredetét. Tudjuk, hogy 
mind a babilóniai, mind a bibliai teremtéstörténet a vizet tekinti elsőd- 

leges elemnek. (Genesis 1: a teremtés előtt, Isten szelleme a vizek felett 
lebegett). Egyesek úgy is értelmezik Thalész gondolatát, hogy szerinte 
a föld a vízen úszik. 

Bárhogy értelmezzük is, Thalész gondolata valóban filozófiai. Arra 
a kérdésre ad ugyanis választ, amit Leibniz, majd Heidegger a filozófia 
alapkérdésének nevezett: miért van valami, miért nem inkább semmi? 
Már Thalész is azt vallja (bár ezt majd csak Parmenidész mondja ki) , hogy 
a semmi nincs. A víz örök. A kozmosz örök. 

Thalész az első (azok közül, akiket ismerünk) aki, Homérosz és Hészi- 
odosz ellenében, mesefiguráknak tekinti az olimposzi isteneket. Ő tehát 
az első, aki a Logoszt állítja a Mítosz helyébe. Nem mintha mai kifejezéssel 
, ateista" lenne. Egy sokat idézett mondása (melyet Platón is megismétel) 
úgy hangzik, hogy , minden dolog tele van istenekkel". Ezek az istenek 
azonban lelkek, szellemek, életek, nem erőszakos, féltékeny, bosszúálló 
lények, nem antropomorfak. Nemcsak hogy Homérosz isteneihez hason- 
lóan halhatatlanok, de Homérosz isteneivel szemben, nem is születnek. 
Nem véletlen tehát, hogy a filozófusok őt választották meg alapítóatyának. 

Hadd folytassam a sort. 

Anaximandrosz állítólag a kései öregkort megért Thalész tanítványa 
volt, bár működésük ideje vagy két évtizedig egybeesett. Őt már valóban 
, vérbeli" filozófusnak tekinthetjük, elsősorban, mint Thalészt is, termé- 
szetfilozófusnak, de nemcsak annak. Egy szempontból tanítója nyomán 
haladt, minthogy állítólag Spártában felszerelt egy napórát, melyen a 
napéjegyenlőséget tanulmányozta. 

Anekdota ügyében Anaximandrosz rosszul áll. Állítólag a gyerekek ki- 
nevették, amikor énekelt, s erre elhatározta, hogy ettől kezdve jobban 
fog énekelni, de ez mással is megtörtént már. Annál jobban áll filozófiai 
metaforák ügyében. Olyan jól, hogy még Heidegger is egy hosszabb ta- 
nulmányt szentelt egyik , mondása" (Satz) elemzésének. 

Természetfilozófiai kiindulópontja mestere kiindulópontjára hasonlít. 
Csakhogy ő nem egy bizonyos anyagban látja az ősanyagot, hanem vala- 
miben, amit apeironnak nevezett, fordíthatjuk végtelennek, határtalan- 
nak, oszthatatlannak. Azaz minden, ami létezik, az apeironból keletkezik, 
mindaz, ami elpusztul, oda tér vissza. Ezért Anaximandroszt monistának 
értelmezik. Sokan találgatják, hogy ez a bizonyos apeiron mind a négy 

,elem", azaz tűz, víz, levegő, föld egységét testesíti-e meg szétválásuk 
előtt, vagy inkább egy köztes szubsztanciát. A mozgás is örök, s ezért tu- 
dott az ég és a föld az apeironból , keletkezni". 

Persze mindig , valami" az, ami , végtelen", így az értelmezők szerint 
Anaximandrosz az apeironról szólva nem gondolhatott az űrre, mégabban 
az értelemben sem, mint jóval később Démokritosz. Arisztotelésznek pedig 
az apeiron kapóra jött, mert azonosíthatta azt saját filozófiája ősanyagával. 

Anaximandrosznál a fragmentumok tartalmaznak egy ennél még ér- 
dekesebb gondolatot is. Anaximandrosz úgy véli, hogy minden mozgás, 
keletkezés és pusztulás a szükségszerűség mértéke szerint történik 
(a szükségszerűségnek megfelelően). S ezt a gondolatot követi (legalábbis 
Simplicius tolmácsolásában) az a bizonyos sokat értelmezett rejtelmes 
mondat, amit egyesek a , szükségszerűség szerint" értelmezésének, illetve 
költői megfogalmazásának tekintenek, , Mert büntetést fizetnek (már- 
mint a létező dolgok — H. Á.) és megtorlást egymásnak igazságtalanságuk 
miatt az Idő követelményének (értékelésének, szabályának) megfele- 
lően." (Az én fordításom.) 

El lehet gondolkodni azon, hogy mi itt a metafora? A természet értel- 
mezése antropomorf, vagy fordítva, az emberi, társadalmi, erkölcsi követi 
a természetet a szükségszerűség mértéke szerint? Az egymás ellen feszülő 
természeti erők keletkezéséről és pusztulásáról vagy az emberi (politikai) 
sors állandó fordulatáról van-e szó? Mindenesetre itt nem Isten bünteti 
harmad- és negyedíziglen azokat, akik igazságtalanságot követtek el, 
hanem az ellentétes (természeti vagy politikai, emberi) erők. S mindez 
nemcsak a szükségszerűség szerint, hanem az Idő mértékének megfele- 
lően is történik. Az idő tesz igazságot, minden igazságtalanságért fizetni 
kell. Ez úgy is értelmezhető, hogy a halállal igazságtalanságunkért fize - 
tünk, ahogy minden, ami elpusztul, legyen az egy város vagy egy termé - 
szeti jelenség, igazságtalanságáért fizet, s a pusztulásával helyreáll az igaz- 
ság, míg az újabb keletkezés megint igazságtalanságot visz a világrendbe 
és az emberi rendbe. Az igazság helyreáll, hogy megint megbomoljon és 
így tovább. Körbe, körbe, vagy ahogy Nietzsche kifejezte: az , örök vissza- 
térés" -ig. Akárhogyan is, ezen a mondaton valóban volt mit spekulálni. 

Anaximandrosznak nemcsak a keletkezésről általában, de az ember 
keletkezéséről is van elmélete. 

Állítólag eredetileg halak voltunk, mert primitív körülmények között 
nemünk nem maradhatott volna másként fenn, mint a vízen. Valószínű- 
leg a magzatvíz volt az elmélet empirikus forrása, de ez mindegy is. A fi- 
lozófia számára fontos az, amit már megemlítettem, hogy Anaximandrosz, 
ahogy mestere, Thalész is, szembeállította a mítosszal a , tudományos", 
azaz megfigyelésen és spekuláción alapuló gondolkodást, elvetette a Ho- 
mérosz és Hésziodosz istenekről szóló meséit és racionális magyarázatra 
törekedett. 

A harmadik milétoszi filozófus, Anaximenész, Anaximandrosz tanít- 
ványa, a kevésbé idézett és vitatott korai filozófusok közé tartozik. Ő me- 
gint egy konkrétabb, vagy annak tűnő, alapanyagot tételez fel, méghozzá 
a levegőt. A levegő sűrűsödéséből és ritkulásából jön létre a másik három 
alapelem. A világ a levegőn nyugszik (ahogy Thalésznél a vízen) . Ugyan- 
akkor (helyenként) a levegőt istennek tekinti, vagy azt állítja, hogy az is- 
tenek a levegőből jönnek létre, azonosítva a levegőt a lélekkel. Az emberi 
lélekkel és a világlélekkel. Ez a gondolat (ha igaz) a monizmus egy újabb 
változatát teremti meg, az anyag és szellem egységét mint világalapot. 

Mellékesen jegyzem meg, hogy Anaximenészt az égitestek természete 
is foglalkoztatta, de ez most és itt nem tartozik ránk. Ezzel el is hagyjuk 
Milétoszt, de egyelőre még egy ideig a korai ióniaiak között maradunk, 
nem okvetlenül lóniában. 


Xenophanész lóniában, közelebbről Kolophónban született. Már jól is- 
mert forrásunk, Diogenész Laertiosz szerint a médek elől menekült nyu- 
gatra, sokat vándorolt, végül Szicíliában telepedett le, ahol állítólag igen 
hosszú életet élt (i. e. 570—kb. 475). Nem prózában, hanem versben írt, 
ebben különbözött elődeitől. Platón és Arisztotelész az eleai iskolát tőle 
származtatja. Ez annál is fontosabb, mivel — az én véleményem szerint 
(és Werner Jaeger szerint, akire ifjúkori Arisztotelész-könyvemben sokat 
támaszkodtam) — az eleaták voltak az első metafizikusok. 

Mikor Xenophanészt teológusnak nevezik, a szót nem a mai (vagy teg- 
napi) értelmében használják, hanem körülbelül abban az értelemben, 
hogy írt az istenekről, azok mibenlétéről. 

Kozmogóniája az ióniai példát követi, de kevésbé pusztán spekulatív 
módon. Mikor arról beszél, hogy a földet, amely egy irányban végtelen, 

eredetileg iszap fedte, bizonyítékul a vízinövények és állatok lenyomatára 
hivatkozik a szárazföld hegyein, barlangjaiban. Hogy kerültek volna oda 
a vízinövények és állatok, ha nem úgy, hogy ott éltek, mivel iszap fedett 
mindent? 

Térjük vissza a , teológiához". Xenophanész nem kevésbé volt ellensége 
az antropomorf istenképzetnek, mint ióniai elődei, de ő ezt a gondolatot 
ad absurdum viszi. Az emberek embereknek képzelik el isteneiket, még- 
hozzá a különböző népek — népük kinézete és szokásai nyomán — külön- 
bözőképpen. Az etiópiaiak istenei piszék. Ha például a lovaknak lenne 
kezük s ábrázolni tudnának, akkor isteneiket lovakként ábrázolnák, olyan 
testtel, mint amilyen a maguké, a lovaké. Isteneit minden nép a saját ké- 
pére teremti. 

Eddig a kritika, de most jön az állítás: az egyetlen isten, így mondja, 
nagyobb minden istennél és embernél, sem testben, sem gondolkodás- 
ban nem is hasonlít rájuk, hozzájuk. Nem mozdul, mindig ugyanazon a 
helyen marad, s minden dolgot elméje gondolkodásával szór széjjel. Min- 
dene (egésze) lát, mindene (egésze) gondolkozik, mindene (egésze) hall. 

Xenophanész tehát odáig ment a homéroszi istenek létének tagadásá- 
ban, hogy eljutott az egyetlen isten gondolatáig. Sextus Empiricus pedig 
így foglalja össze Xenophanész végső következtetését, kissé saját filozó- 
fiájához idomítva: , Senki sem tudja, és soha nem is fogja tudni, az igaz- 
ságot az istenek felől". Továbbá , az istenek nem fedtek fel mindent rögtön 
az embereknek, de a kereső ember mindig többet fog idővel megtudni 
róluk" (az én fordításom). Mellékesen, míg az első gondolat igen, a má- 
sodik nem felel meg Sextus Empiricus, a nagy szkeptikus gondolkodó, 
saját filozófiájának, s így inkább kelti az autentikusság benyomását. 

Nem kell tehát Szókratészig várnunk, hogy lássuk, a filozófusok sosem 
voltak a politeizmus hívei. Ezt úgy is ki lehetett fejezni, hogy nem tisztelték 
a polisz (a város) isteneit, ugyanis minden városállamnak megvolt a saját 
kedvenc, védő, megtestesítő istensége, s ezeket tagadni olyasminek szá- 
mított, amit manapság hazaárulásnak nevezünk. Az egyetlen Isten gon- 
dolata, főleg egy láthatatlan, testetlen isten gondolata, semmiképpen 
sem volt idegen már az i. e. 6. századi görögségtől sem. Ezeknek a filo- 
zófusoknak, akár politikai szerepet játszottak, akár a magányba vonultak 
is vissza, semmi közük nem volt a , népi" valláshoz, az ő gondolkodásuk 

ezoterikus volt, kevés kiválasztott tulajdona. Ezért nem váltak a görögök, 
szemben a zsidókkal, monoteistává. A rabszolgáktól való eredeztetés és 
a monoteizmus mint nehezen elterjedő, de végül mégis elfogadott zsidó 
népvallás, szorosan összefüggnek egymással. Ezt persze nem én találtam 
ki, hanem Nietzsche. 


Most érkeztünk meg a legismertebb korai ióniai filozófushoz, Héraklei- 
toszhoz, akiről Hegel azt mondta, hogy minden szava benne foglaltatik 
az ő (Hegel) filozófiájában. 

Ma elfogadott, hogy Hérakleitosz és Parmenidész körülbelül egy idő - 
ben, bár másutt éltek, de Hegelnek fontos volt feltételezni, hogy Hérak- 
leitosz Parmenidész után élt, mert csak így tudta a Parmenidész—Hérak- 
leitosz-viszonyt saját Kanthoz való viszonyával összevetni, vagy inkább 
összetéveszteni. Az egymásutániság ügye máigis szabadon értelmezhető. 

Azért beszélek először Hérakleitoszról, mert ión volt, s az ión , kultúrá- 
nak", többek között az építészetnek és költészetnek is, megvoltak a maguk 
sajátosságai (mindenki tudja, miben különbözik egy ión oszlop egy dór 
oszloptól). Lehet, ha akarjuk, Hérakleitoszt és Parmenidészt filozófiai 
,ikreknek" is tekinteni, ez értelmezés kérdése. 

Maradjunk tehát annál, hogy hősünk, Hérakleitosz Epheszosz városá- 
ban született és működött, s hogy ismerte Xenophanészt, esetleg Pütha- 
goraszt is, továbbá hogy 60 éves korában halt meg. (Az utóbbi adat azért 
gyanús, mert túl sok filozófus halt meg forrásaink szerint 60 éves korá- 
ban, ha nem élt legalább go évig.) 

Diogenész Laertiosz különös előszeretettel beszél Hérakleitosz szá- 
momra nem nagyon rokonszenves személyiségéről. Kevély volt és em- 
bergyűlölő, különösen azóta, hogy legközelebbi barátját száműzték szü- 
lővárosából. Megvetette mind a demokráciát, mind az arisztokráciát. Ál- 
lítólag Dáriusszal, a perzsa királlyal levelezett, bár én ezt nem tartom 
valószínűnek. Visszavonult a hegyekbe, ahol — megint állítólag— füveken 
és növényeken élt s a világra panaszkodott. Ezért nevezték később , síró 
filozófusnak". Állítólag visszautasította a megbízást, hogy városának tör- 
vényeket adjon. Az a Hérakleitosz-idézet azonban, amit Diogenész La- 
ertiosz Hérakleitosz kevélysége bizonyítékaként idéz, nekem valami egé- 
szen mást is mond. Az idézet így hangzik: , Sok dolog tudása nem tanít 

megértésre, mert ha így lenne, akkor megtanította volna rá (megértésre 
— H. Á.) Hésziodoszt, Püthagoraszt, Xenophanészt és Hekataioszt." Ha el- 
tekintek az igazságtalan példáktól, a mondat a filozófia lényegére utal. 
A filozófus számára az , információ" érdektelen, a gondolkodás minden. 

Ha magunk mögött hagyjuk az anekdotákat, érdekesebb területre ér- 
kezünk, azokhoz a mondatokhoz, illetve gondolatokhoz, amelyek az utó- 
kor szemében (mindmáig) Hérakleitoszt jelentős filozófussá teszik. Van, 
aki szerint egy (háromrészes) könyvet írt, mások szerint többet, megint, 
mások szerint egyet sem. Tökéletesen mindegy azonban, hogy az utódok 
feljegyezte Hérakleitosz-fragmentumok egy vagy több könyvből származ- 
nak-e, az a fontos, hogy mit sugallnak. S a régiek szerint éppen azt, amit 
sugallnak, nehéz megérteni. Ezért is kapta a , homályos" becenevet. 

A Logosz az, amit szerinte meg kell érteni. Minden, ami van, ami tör- 
ténik, ugyanis a Logosz (értelem, mérték) szerint (értelmében, általa) 
történik. A Logosz közös, de az emberek többsége úgy él, mintha privát 
értelme lenne, mint amikor álmodik. 

Ez a mondás sokféleképpen értelmezhető. Úgy is, például, hogy az em- 
beri értelem és a kozmosz értelme, mértéke, azonos, de az egyes emberek 
akkor sem tudnának eszerint gondolkozni, ha tudnának róla. Az is lehet- 
séges értelmezés, hogy itt Hérakleitosz éppen úgy, mint Parmenidész, 
megkülönböztette az igaz világot a látszatvilágtól, az igazságot a vélemény- 
től, azzal a gondolattal alátámasztva, hogy nincs privát (képekben való) 
gondolkodás, pontosabban szólva, a privát, képekben való, álomszerű 
gondolkodás nem vezet tudáshoz. Még a híres platóni barlanghasonlat 
előfutárára is ráismerhetünk ezekben a valóban homályos sorokban, ha 
akarjuk. 

Isten, teszi hozzá egy mások fragmentumban, nem lehet különböző 
a Logosztól, mivel miden ellentétet tartalmaz. 

Hérakleitosz gondolkodásának központjában, a hagyomány és a fenn- 
maradt fragmentumok szerint, az ellentétek, továbbá a viszonylagosság 
elgondolása, feltárása és értelmezése állt. A tengervíz, mondja, a halak 
számára iható, jótékony, az ember számára azonban nem. Vagy: fel és le 
ugyanaz a távolság. Vagy: a szamár a szemetet többre tartja az aranynál, 
az ember fordítva. Vagy: vágás és égés általában rossz, de ha az orvos al- 
kalmazza, gyógyít. Ezeknél a példáknál azonban érdekesebb az általános 

elmélet. Például, mikor Hérakleitosz arról szól, hogy az ellentétek sosem 
abszolútak. Vagy, hogy az ellenétek mindegyike isteni lehet: isteni a há- 
ború, de isteni a béke is. 

Nos, vagy egyensúlyban vannak az ellentétek egymással, s akkor a koz- 
mosz stabil, vagy egyik a kettő közül túlsúlyra jut, s akkor elpusztul. Min- 
den változik, nem lehet kétszer ugyanabba a folyóba belelépnünk, mert 
ami ugyanaz, ugyanakkor nem ugyanaz (ezeket a gondolatokat már Platón 
is idézi Hérakleitosztól). Az állandó változásban, az ellenétek harcában, 
ahol egyszer az egyik, másszor annak az ellentéte dominál, őrződik meg 
a kozmosz (bizonyára az emberi világ is). Minden, ami történik, harcban 
és a szükségszerűség szerint történik. Ahogy már egyszer idézni kezdtem: 
. A háború mindennek atyja és királya, egyeseket istenné emel, másokat 
emberré, egyeseket rabszolgává tesz, másokat szabad emberré." 

Hérakleitosz, Anaximandroszhoz hasonlóan, homályban hagy ben- 
nünket afelől, hogy mi minek a metaforája: a kozmosz az emberi világ 
metaforája vagy éppen fordítva. Valószínűleg ennek a kérdésnek szá- 
mukra nem volt értelme. Az emberi világ maga is a kozmosz része, a , szük- 
ségszerűség , illetve a , mérték" egy és ugyanaz. 

Ami a világ keletkezését és pusztulását, tehát a keletkezés és elmúlás 
gondolatát általában illeti, Hérakleitosz gondolatai ott járnak, ahol az elő - 
deié. A kozmosz , tüzes", a világ alapeleme a tűz (egyes értelmezők szerint 
a ,tűz" nem más, mint az éter). A lélek is tűz, nedvességből jön s oda is 
tér vissza. A lélektűz és a kozmikus tűz ugyanaz a tűz. Az alkotó lélek száraz 
lélek. A gondolkodás ugyanis a lélekben , történik". (A bölcs lélek száraz.) 

Az ember sorsáról és természetéről Hérakleitosz, szerintem legfonto - 
sabb és leginkább meggondolkoztató, mondata az, hogy az ember démona 
(azaz személyes sorsa, elrendeltetése) nem más, mint az ember karaktere, 
személyisége (ethosz). Ezt Shakespeare is így gondolta, bár nem ismerte 
Hérakleitoszt, de az emberi világot annál inkább. 

Hadd térjek vissza a tűz átfogó hérakleitoszi értelmezésére. A tűz az el- 
lentétek egysége, a világegyensúly fenntartója, ahogy az emberi világ és 
a személyiség fenntartója is. Tűz és Logosz (feltehetően) azonosak. A vi- 
lág tűzből jött létre és tűzben semmisül is meg, hogy megint megszüles- 
sen a tűzből és így újra és újra. Mint az ismert dal a kutyáról, aki a csontot 
ellopta. 

Az időváltozás, mozgás, keletkezés és elmúlás (mérték, azaz szükség- 
szerűség) szerint Hérakleitosz időfogalma szakasztott olyan, mint Ana- 
ximandroszé, akit feltehetően nem ismert. Mint ahogy az óra (manapság) 
körbejár. A világ keletkezett, ahogy az ember is, tűzből, vízből, az apei- 
ronból, s oda is tér vissza. Mint Anaximandrosztól tudjuk, fizet az igaz- 
ságtalanságért, helyreállítja az igazságot. Helyreállít, de előre sosem megy. 


Ami volt, az lesz, ami lesz, az volt. 

A mítosz ismeri az ősi aranykor történetét, mely soha vissza nem tér, 
ahogy szólnak legendák egy város megalapításáról is, továbbá a megala- 
pításnak az idő törvényeihez illő, remélhető, kívánandó visszatéréséről 
is (revolutio) . Azonban az, hogy a jövőben ez a mi világunk más lesz, tehát 
a távoli jövő idő, s az ehhez fűződő másság gondolata, nem jelenik meg 
sem a görög, sem a , klasszikus" római gondolkodásban. 

Hérakleitosszal lényegében egy időben, Ézsajás prófétánál, a világ 
másik táján, Júdeában, éppen ez a bizonyos másik, az úgynevezett , line - 
ráis" időfelfogás győzedelmeskedett. A világ teremtése nem ismétlődik 
meg, másfelé haladunk az , időben , egy olyan világ felé, ahol nem lesznek 
ellentétek, háborúk, ahol a természet erői is megbékélnek egymással, 
s a holtak feltámadnak, de nem azért, hogy újra meghaljanak (eszkhaton). 
A lineáris időfelfogásnak többek között az is volt a feltétele, hogy meg- 
különböztessük a halhatatlant, az örökké tartót az örökkévalóságtól. 

Az időben történő és az időtlen megkülönböztetése azonban már a pre- 
szókratikus gondolkodóknál is , készen áll", pontosabban szólva Parme- 
nidésznél, akire most végre, rátérünk. 

Miért mondom azt, hogy , végre", mintha türelmetlenül vártam volna 
ezt a pillanatot? Mert, mint ezt előlegeztem, vele születik a metafizika. 
Nem a kifejezés persze, hanem a metafizika alapvetése, a megkülönböz- 
tetés a világ két szférája, az empirikus és a transzcendentális szféra között. 
(Annak a történetnek az elbeszélésére, hogy hogyan őrződik meg ez a 
megkülönböztetés még a metafizika felbomlását követő gondolkodóknál 
is, türelmesen várnotok kell a filozófiatörténeti előadás-sorozat utolsó 
szemeszteréig.) 

Lássuk tehát Parmenidészt. 

Elérkeztünk , nyugatra", s egy ideig még itt is maradunk. A médek és 
perzsák elől Szicíliába és Dél-Itáliába menekült ióniaiak és fiaik más kö- 

rülmények közé kerülnek, mint őshazáikban, a kis-ázsiai városokban. 
Itt nincs szigorúan zárt polisz, idegennek lenni sem jelent kirekesztett- 
séget. Eleát, ahol Parmenidész és követője, Zénon életük javát töltötték, 
csak i. e. 540-ben alapították. Filozófusunk i. e. 515-ben születetett, 25 
évvel városa megalapítása után, tehát régiségükre büszke nemzetségek 
itt szóba sem jöhettek. Az összehasonlítás kedvéért jegyzem meg, hogy 
Parmenidész még Marathón és Szalamisz előtt, tehát Athén virágkorának 
kezdete előtt kezdhette kialakítani filozófiáját. Ez, persze, nem zárja ki, 
hogy később meglátogatta a kulturális központ szerepét betölteni kezdő 
Athént (i. e. 450 -ben), s hogy ekkor elbeszélgetett a fiatal Szókratésszel, 
mint azt Platón Parmenidész című dialógusában előadja. 

Parmenidész egy hexameterben írt kétrészes versben meséli el filo- 
zófiáját. Az első vers , a jólkerekített igazság rendületlen szívét" (Steiger 
Kornél fordítása) mutatja be és értelmezi. A történet (mert egy történet 
van itt előadva) az, hogy az ember választás előtt áll: vagy azt választja, 
ami Van (Lét), vagy azt, ami Nincs (Nemlét). Előlegezem, hogy az első Út 
az, ami Létezik, a transzcendencia, a második (a Nemlétező) az empíria 
útja. A kettőt nem lehet egyszerre bejárni, s mindkettőt csak következe- 
tesen lehet bejárni. Vagy-vagy. 

A metafizika tehát egy történettel kezdődik, ahogy majd az újkori filo- 
zófia is. Korhű módon egy személyes, egy filozófus által , kitalált" mítosz- 
szal, azaz történettel. A történet a , keret," melyben a tökéletesen lekere- 
kített, tökéletes, tehát gömbszerű, Igazság megjelenik. ( Platón dialógusai 
hasonló személyes, érzékeltető mítoszokban, bővelkednek.) 

Parmenidészt, a költőt, gyönyörű lovak repítik hintójában s a nap 
leányai kísérik az istennő elé. Az istennő szívélyesen fogadja, megragadja 
a kezét és megszólítja. Jómagam a következőkben foglalom össze röviden 
az istennő szózatát, azaz kinyilatkoztatását: Fiatalember, ... nem balsors 
küldött Téged erre az útra. Meg kell ismerned mind a tökéletesen leke- 
rekített igazságot, mind pedig az emberek véleményét, melyben nincs 
igazság, de mégis tudomást kell szerezned róla. S most következik a ki- 
nyilatkoztatás, a kinyilatkoztatott igazság: Az Egy, ami van (estin), s ami 
lehetetlen, hogy ne legyen, mert Te nem tudhatod azt, ami nincs. Ami 
mondható és gondolható, annak lennie kell, mert a Létező van, a Nem- 
létező nincsen. . . jól gondold ezt át... Míg a halandók, akik vakok és sü- 

ketek egyszerre, azt hiszik, hogy lenni és nem lenni ugyanaz az út, melyet 
ők járnak, visszafelé vezet. . . (A választás tehát nem választás a filozófus 
számára.) Mert (megint követem a szöveget) , Egyetlen út-szó marad még, 
hogy: van... nem-született, romolhatatlan, egész, egyetlen, rendületlen 
és teljes. Soha nem volt, nem lesz, mivel most teljességgel van, egy, foly- 
tonos" (Steiger Kornél fordítása). Hogyan születhetett volna? Hogyan 
növekedhetett volna? Nem engedem neked, hogy beszélj vagy gondolj a 
Nemlétre. Mert sem mondani, sem gondolni nem lehet a Nemlétet. Mert 
vajon ki késztette volna a Nemlétet arra, hogy legyen. Az Igazság sosem 
engedte volna meg, hogy valami létrejöjjön vagy elpusztuljon. 
(Folytatom.) A választás itt van: Lét vagy Nemlét. De a dolog már el is 
dőlt, mert természetes, hogy a nem gondolható nem az igaz út, s csak a 
másik a Valódi... Az Egy nem osztható, mivel telítve van Léttel... Nem 
változó és határtalan, sem nem jön létre, sem el nem pusztul. Semmi 
hiány nincs benne. Sosem volt és sosem lesz valami más, mint a Létező. 
Végül Parmenidész összefoglalja az istennő egyetlen igaz útról való ki- 
nyilatkoztatásának tanulságát: Csak azon tudsz gondolkodni, ami van, 
mert nincs és sosem lesz semmi azon kívül, ami Van. A sors (moira) tette 
egésszé és változtathatatlanná, mert nincs határa, olyan, mint egy labda, 
minden oldalról tökéletesen lekerekített. Nem lehet sem több, sem ke- 
vesebb, önmagával azonos minden vonatkozásban. Egyedüli, mozdulatlan 
az, aminek mint egésznek neve: lét (Steiger Kornél fordítása). 
Megkíséreltem szabadon követni a szöveget, hogy igazolni tudjam Nek- 
tek a bevezetésben megpendített feltételezésemet. Parmenidész volt az, 
aki a transzcendentális és az empirikus szférát radikálisan szétválasztotta 
úgy, hogy még átjárni se lehessen közöttük. A transzcendentális szféra 
elgondolható, de nem tapasztalható, míg az empirikus szféra tapasztal- 
ható. Parmenidész radikális: csak az, ami nem tapasztalható, de elgon- 
dolható, az létezik, ami tapasztalható, az nem létezik. Csak egy út vezet 
az igazsághoz: a tiszta gondolkodás. Az érzéki tapasztalat, ahagyományos 
tudástapasztalatra való hivatkozás a Semmit vizsgálja. A filozófusnak, aki 
az igazságra törekszik, nincs választása. Egyetlen út vezet az Igazsághoz 
s ez transzcendentális. 
Ti is könnyen juthattok erre a következtetésre. A Lét (mint olyan) ta- 
pasztalhatatlan. Tapasztalható-e a Lét? Vagy a Semmi? A keletkezés és az 

elmúlás, a születés és a halál, persze, tapasztalható, s Parmenidész szerint 
éppen ezért semmi, nincs igazsága, nem létezik. Nemcsak a tényleges ta- 
pasztalatot, hanem a lehetséges tapasztalatot is kizárja a tökéletes gömb - 
ből, az igazság eme szimbólumából. 

Azt mondtam, hogy Parmenidész radikálisan választja szét a transz- 
cendentális és empirikus szférát. Azt is mondtam, hogy ő az első meta- 
fizikus. Annyiban az, hogy nála a transzcendentális sík egyúttal transz- 
cendens is, tehát ami transzcendentális, az nemcsak elgondolható, 
hanem egyben megismerhető is. Igaz tudást szerzünk róla és általa. Pon- 
tosabban szólva, csak a transzcendentális ismerete az igaz tudás. 

Korábbi mondatomat egy kissé mégis korrigálnom kell. Minden me- 
tafizikus gondolkodó szét fogja választani az empirikus és a transzcen- 
dentális (többnyire transzcendens) síkot, a puszta véleményt és az igaz - 
ságot. Minden metafizikus (és általában filozófus) a transzcendentális 
(transzcendens) síknak fogja adni a pálmát. De nem mindegyik metafi- 
zikus fog Parmenidész radikalizmusával tagadni mindenfajta átjárható - 
ságot a két szféra között. Erről még későbben sok szó fog esni. 

Most hadd térjek még röviden vissza Parmenidészhez és a másik ele- 
átához, tanítványához, Zénónhoz. 

Parmenidész a másik útról, a Nemlét útjáról könyve második részében 
beszélt. Mindarról, ami keletkezik és elmúlik, mint fényről és sötétségről. 
Jóval kevesebb töredék maradt a második részből, s mivel nem volt, tud - 
tommal, hatása, mellőzöm az ismertetést. 

A szintén eleai Zénón Platónnál is fellép (Parmenidész 127 d—128 a), 
ahol a fiatal Szókratész arra kéri, hogy olvassa fel újra könyvének egy pasz- 
szusát, melyben amellett érvel, hogy lehetetlen, hogy a dolgok azonosak 
s ugyanakkor nem is azonosak egymással, mert ebben az esetben nem 
léteznének teljesen különböző dolgok. 

Ezt a gondolatot (és hasonlókat) Zénón antinómiák formájában fogal- 
mazta meg. Például, hogy ugyanúgy be lehet bizonyítani, hogy a dolgok 
száma határtalan, mint azt, hogy határolt. Híresek Zénón úgynevezett pa- 
radoxonjai, főleg az időre és mozgásra vonatkozóak, mint például, hogy 
Akhilleusz nem tudja utolérni a teknősbékát. Arisztotelész foglalkozott 
többször ezekkel a különben nagyhatású paradoxonokkal, főleg a Fiziká - 
ban és a Topikában. Az ő fő érve Zénon ellen az volt, hogy nem lehet egy- 

szerre feltételezni azt, hogy a véges idő végtelenül felosztható és azt, hogy 
az idő végtelen feloszthatósága következtében egy futó egy végtelenül oszt- 
ható távolságban érintse az összes felosztási pontot. 

Nem foglalkozom többet Zénon számos paradoxonjával, hanem inkább 
Platónra hivatkozom, aki szerint Zénón mindezeket a paradoxonokat 
(főlega mozgás paradoxonjait) azért fogalmazta meg, hogy megvédje mes- 
terét, Parmenidészt ostoba támadói ellen (Parmenidész 128 c). 

Későre jár, a következő órán folytatjuk. 


7 


MÁSODIK ELŐADÁS 


Az úgynevezett preszókratikusok 


(folytatás) 


KEDVES HALLGATÓIM! 


Mint látjátok, nem követem pontosan a kronológiát. Számos preszókra- 
tikus filozófus ugyanabban az időben, de más helyen élt és működött, 
esetleg tudtak egymásról, esetleg nem. Ez a kronológiai probléma egy 
önmagánál fontosabb fejleményre utal. A spekulatív gondolkodás vi- 
szonylag rövid idő alatt igen gyorsan elterjedt, az új műfajt a hellén világ 
valamennyi sarkában kezdték gyakorolni, hogy a sok helyen elvetett mag 
termését majd nemsokára (Athénben) le is arassák. (Jaspers elmélete 
szerint ez az úgynevezett axiális kor, amikor minden civilizált világban 
gondolkodási forradalmat észlelhetünk.) 

Elöljáróban csak annyit, hogy a , nyugati" városállamok is állandó harc- 
ban álltak egymással és Karthágóval, de olyan döntő háború nem volt la- 
kóik életében, mint , keleten" a perzsák ellen folyó szabadságharc. 

A széleskörű elterjedés egyik fontos eredménye a spekulatív gondol- 
kodás irányzatainak elkülönbözése. , Ugyanabból" az anyagból (a Logosz 
szembeállítása a Mítosszal) a legkülönbözőbb változatok jöttek létre, az 
egyik világértelmezés ellentmondott a másiknak, ahogy Parmenidész és 
Hérakleitosz világa sem ugyanaz a világ volt. Megkezdődhet az agon gya- 
korlása, a filozófusok egymás közötti vitája, harca világmagyarázatuk el - 
sőbbségéért, azaz az igazságért. Ennél átfogóbb hatalmi harc nincsen, hi- 
szen itt nem egyik vagy másik földi világban elfoglalt helyért folyik a küz- 
delem, hanem az Abszolút, az Igazság birtoklásáért. Nem karddal, hanem 

szóval, írással vívják ezt a harcot, senki sem sérül meg, s mi, mindany- 
nyian, gyönyörűségünket lelhetjük benne. Így tehát nyugodtan folytat- 
hatjuk az elbeszélést két olyan gondolkodóval, aki , nem állt be pusztán 
a sorba", hanem új és egyéni bravúrokkal lépett be a történetbe: Pütha- 
gorasszal és Empedoklésszel. 

Az eddig bemutatott korai filozófusok mind természetfilozófusok vol- 
tak, mint ahogy az volt a metafizika megalapítója, Parmenidész is. Mind 
a tudományt (ami akkoriban tudománynak számított) állították szembe 
a puszta véleménnyel, továbbá a Logoszt a Mítosszal. Közönséges mesé- 
nek tekintették Homérosz és Hésziodosz isteneit, tetteikkel együtt. A koz- 
mosz létrejöttét és esetleges pusztulását természeti erőknek tulajdoní- 
tották. Mikor istenről spekuláltak, többnyire Egynek gondolták el, Lét- 
nek, tökéletes gömbnek stb. 

Püthagorasz és Empedoklész azonban más utakon haladnak. Ha szabad 
magamat így kifejeznem, filozófiájuk közelebb kerül a , teológiához", 
a spirituális szférához. 

Az eddig bemutatott filozófusokról ugyan szólnak történetek, anek- 
doták, többször nevetséges fénybe helyezve őket, de egyiket sem mutat- 
ják be karizmatikus személyiségnek. Az a két filozófus, akikről most rö - 
viden megemlékezem, ismerték néhány kortársukat és elődeiket, első - 
sorban Hérakleitoszt és Parmenidészt, néha meg is ismételték azok 
egyes gondolatait, de , spiritualizálva" azokat. Azonban a róluk szóló 
anekdoták lényegesen különböznek a Thalészről vagy akár a Héraklei- 
toszról szólóaktól. 

Püthagorasz egyesek szerint Számoszban született, ahonnan Polükra- 
tész türannosz elől menekült, de mindenki egyetért abban, hogy Itáliában, 
Krotónban, élt és működött. Krotón akkoriban nagyváros volt, számtalan 
olimpiai győztes került ki onnan. Egy szempontból (csak ebből az egyből) 
Püthagorasz egyfajta Szókratész- modellnek is tekinthető. Nem írt le sem- 
mit (a később neki tulajdonított könyveket nem ő írta), s karizmatikus 
személyiségével az ifjak nagy számát kápráztatta el. 

A monda szerint — amelynek terjedéséhez Arisztotelész is hozzájárult 

— profetikus ereje volt. Egyszer ugyanabban az időben két helyen is látták, 
továbbá a Cosas folyó hangosan üdvözölte. Püthagorasz úgy ölt meg egy 
mérges kígyót, hogy ő harapta meg azt. Képes volt arra, hogy hirtelen el- 

tűnjön, s hirtelen újra feltűnjön, azaz mágikus erővel rendelkezett. Mesz- 
sze járunk itt a trák cselédlány nevetésétől! 

Platón szerint (Állam 600 a—b) Püthagorasz tanításának két szála van. 
Az egyik vallási-etikai, a másik filozófiai-tudományos. (Kései értelmezők 
Platón metafizikáját a maga egészében , püthagoreusnak" tartják, de erről 
majd a maga helyén és idejében.) 

A tudományos-filozófiai , résszel" kezdeném, előrebocsátva, hogy az 
információk bizonnyal pontatlanok, néha egymásnak ellentmondóak is. 

Püthagorasz tudományos teljesítménye a geometria és matematika 
körébe tartozik. Minden kisiskolás betéve fújja a Pitagorasz-tételt a de- 
rékszögű háromszöggel kapcsolatban. Hősünk tanulmányozta a geomet- 
riai figurákat általában, de nem csupán geometria szempontból, miután 
minden alakzatnak egyúttal szimbolikus jelentőséget is tulajdonított, 
mind valami mást is , jelentett". (Tudjuk, hogy egyes geometriai alakzatok 
szimbolikus használata mindmáig megmaradt, például amikor a vendéglő 
toalettjében a férfiak által használt kabint egy fejére állított háromszög, 
a nőkét egy talponálló háromszög jelzi. S persze mindenki tudja, kinek 
hova kell mennie, akármilyen nyelven is beszél.) A matematikai arányok 
tanulmányozása Püthagoraszt egy zenei skála megalkotásához vezette to - 
vábbá annak a leírásához, hogy milyen hangegyüttes eredményez , har- 
móniát". Mondanom sem kell, hogy ennek a vizsgálódásnak is volt misz- 
tikus vonatkozása, mint a szirének éneke, továbbá a világharmónia lehe- 
tősége. ( Platónnál a szférák zenéje.) 

Püthagoraszt és nagyhatású iskoláját csak fenntartásokkal lehet , val- 
lásinak" nevezni. Röviden azt mondanám, hogy a , vallásnak" négy felté - 
tele van (szerintem még ennek a négy feltételnek megfelelő hitvilág sem 
vallás a szó mai értelmében). Először egy tanítás, világmagyarázat, má- 
sodszor egy közösség, melynek minden tagja osztja ezt a világlátást, dokt- 
rínát, továbbá az ehhez fűződő erkölcsi előírásokat, harmadszor közös 
ceremóniák, negyedszer egy istenkép. Az első hármat megtaláljuk Pütha- 
gorasznál és követőinél, a negyediket nem. 

Püthagorasz , doktrínája", ha szabad így nevezni, a lélekvándorlás volt. 
A lélekvándorlás püthagoraszi doktrínájának van egy ellenállhatatlan 
vonzóereje: ugyanis, hogy halál nincsen. Minden, ami él, mindig élt, és 
mindig élni is fog. Igaz, egyes források szerint Püthagorasz osztotta a még 

Platón által is vallott, orphikus gondolatot, hogy ,,a test a lélek börtöne". 
Mi történik, ha a köznépi értelmezés szerint — meghalunk? Az egyik bör- 
tönből a másikba kerülünk? Püthagorasz azt reméli, hogy a kiválasztottak 
emlékezni fognak arra, hogy kik, mik voltak előbbi életükben. (Ez való - 
ban a sarkalatos kérdés, merrt az a , lélek", amely nem emlékszik, nem 
ugyanaz a , lélek".) Sebaj, mondja Püthagorasz, fő, hogy a lékek halhatat- 
lan, az élet elpusztíthatatlan. 

Hogy milyen testbe kerülünk halálunk után, az nem véletlen, attól 
függ. az életben hogyan viselkedünk. Itt érhetjük tetten Püthagorasz ta- 
nításának egyik erkölcsi vonatkozását. Ez az etika mindenekelőtt az ét- 
kezési szabályokat célozza meg. Ha bármit eszünk, lehet, hogy apánkat 
vagy legjobb barátainkat fogyasztjuk. Ezt, sajnos, nem tudjuk teljesen el- 
kerülni, mert nem tudunk pusztán nem organikus koszton élni. A legtöbb 
forrás szerint a szekta talált egykompromisszumos megoldást. Bizonyos 
állatokat és növényeket tilos volt fogyasztani, a többiek esetében mér- 
tékletességet kell tanúsítani. (Az utóbbi meglehetősen elfogadott sza- 
bálynak tekinthető.) 

Az erkölcsi követelmények nem szorítkoznak csupán étkezési előírá- 
sokra. A szekta tagjai számára tilos volt élő állatot az isteneknek feláldozni, 
általában tilos volt vért ontani. A közösség tagjaitól azt is megkövetelték, 
hogy minden tulajdonukat adják át a közösségnek. (Hogy maga Püthago- 
rasz, aki mesésen gazdag ember hírében állt, hogyan állt ezzel, arról nem 
beszélnek az általam ismert krónikák.) 

Közösségépítés és a közös doktrína mellett a püthagoreusok állítólag 
egyfajta rituálét is gyakoroltak, mely hasonlított az orphikushoz, de nem 
volt azonos azzal. 

Mi hiányzott akkor a valláshoz? Az isten. Az a gondolat, hogy az összes 
élőlény együtt ugyanazt a lelket hordozza, nem pótolja az istenséget. 
Püthagorasz iskolája így megmaradt filozófiai iskolának. 


Empedoklész a szicíliai Akragaszból származott, s nemcsak hogy írt, 
hanem sokat írt. Vagy mindenesetre tőle maradt ránk a legtöbb töredék. 
Hadd kezdjem bemutatását a róla szőtt legendával. Állítólag úgy végezte 
be életét, hogy beugrott az Etna kráterébe. Ez a döbbenetes, a nagysághoz 
méltó , tragikus" halál megihlette a poétákat, többek között Hölderlint. 

(Megint egyszer messze jutottunk a Thalészt kinevető trák szolgálólány - 
tól.) Egyéb csodás tettekben sem szűkölködött, így — kedvenc Diogené- 
szünk szerint — életre keltett egy halott asszonyt. E legendától függetlenül 
is kiváló orvos hírében állt, a politikában pedig aktívan támogatta a de- 
mokrata , pártot , 

Két könyvet írt (ez esetben nem állítólag!) , méghozzá Parmenidészhez 
hasonlóan hexameterekben. Az egyik valóban A természetről címet viseli, 
a másik címe Tisztulások. A régiek (így Plutarkhosz) is nagyra tartották 
költői tehetségét. 

Hadd foglaljam össze a magam meglehetősen szubjektív értelmezése 
szerint (Arisztotelész, Diogenész Laertiosz, Sextus Empiricus és mások 
szövegei alapján) az első kötet mondanivalóját. 

Az ember esendő, írja, s nem dicsekedhet azzal, hogy ismeri az Egészet. 
Látunk, hallunk és megértünk, halandók lévén ennél tovább nem jutha- 
tunk, viszont találhatunk orvosságot a test bajaira. S azt is tudhatjuk, hogy 
minden dolognak négy gyökere van: Zeusz, Héra, Aidóneusz és Nésztisz, 
azaz a négy elem. Ezt a négy elemet a Szeretet tartja össze és a Viszály 
(Gyűlölet) szakítja el egymástól. A Szeretet és a Viszály (Gyűlölet) mind 
a kozmosz, mind az emberi élet, mind a politika mozgatóereje. 

Talán feltűnik Nektek, hogy azóta sem jutottunk messzire ettől az egy- 
szerű és eredeti gondolattól. Szeretet—gyűlölet, azaz vonzás-taszítás, ál- 
lítás—tagadás, Erósz—Thanatosz — kell-e folytatnom a sort? 

Empedoklésznál az egyik erő követi a másikat. A szeretet egyesíti a 
négy gyökeret, a viszály szétválasztja , egymás ellenségévé teszi őket, majd 
a szeretet megint egyesít, és így tovább. Ez a dialektika az egy és a sok 
(eggyé válás, sokká válás), továbbá az egész és a részek a későbbiekben 
is oly sokat elemzett dinamikáját is leírja. Az egészből jönnek a részek, 
a részek visszatérnek az egészbe — a ciklikus mozgás szabálya szerint. 
Ezzel már találkoztunk Hérakleitosznál, akit persze Empedoklész is is- 
mert. Corsi e ricorsi. A két erő közül a Szeretet az erősebb. 

Hogyan jelenik meg ez a kozmikus mozgás az ember életében? 

Mielőtt Empedoklész válaszát megkísérelném összefoglalni, előbb hadd 
kérdezzek rá magára a kérdésre. Már eddigis valami szokatlan gondolatot 
láttunk felbukkanni Empedoklész gondolatmenetében. Mire való az a 
gondolat, hogy a véges ember nem tudja belátni az Egészet? De hogy mégis 

lát, hall, értelmez, gyógyít? Hogy kerül az ember sorsa, mondhatnánk, 
az Egzisztencia mibenléte, a természetfilozófia alapkérdései közé? Ezzel 
bizony eddig nem találkoztunk. A politikával igen, az elemek mibenlétével 
igen, a ciklikus mozgással igen, de az emberi Egzisztenciával eddig még 
nem. Ha itt tartunk, már kevésbé tartjuk furcsának a legendát, mely szerint 
e vers szerzője életét úgy fejezte be, hogy beugrott az Etna kráterébe. 

A mindent egyesítő láthatatlan szeretet dicsérete a költeményben szoros 
kapcsolatban áll az egzisztenciális kérdéssel: a születés és a halál misztéri- 
umával. A születés feltételezi a semmiből való keletkezést, a halál asemmibe 
való visszahullást, holott (s itt Parmenidész köszön vissza) a Semmi nin- 
csen. A , valami", amiből születünk, amelybe visszatérünk, Élet, de Empe- 
doklésznál nincs szó, legalább a fennmaradt töredékekben nem, a lélek- 
vándorlás doktrínájáról, inkább valamiféle panteizmusra emlékeztet. 

Állítólag (Simplicius) Empedoklész a szeretetből eredő születést 
a festő mesterségéhez hasonlítja, akinek számtalan szín áll rendelkezé- 
sére, s ezek összekeveréséből hozza létre azt az egységes színt, melyből 
aztán fákat, asszonyokat stb. fog kialakítani. Magam részéről nem pon- 
tosan értem ezt a hasonlatot s nem is ezért idézem, hanem azért, hogy 
lássuk, Empedoklész (szemben az , igazi" metafizikusokkal) nem veti el 
az érzékek tanúbizonyságát. Költeményének további részében hosszasan 
elemzi mind a látást, mind a hallást. 

Érdekes filozófusunk zoológiája. Szerinte az állatok nem voltak mindig 
olyanok, mint manapság. S most jön az, ami filozófiailag fontos: a ter- 
mészetnek nincs célja. Vannak sikeresen összeállított állatok, ezek túl- 
élnek, a kevésbé sikeresek elpusztulnak. Nos, ez nem azért érdekes, mert 
, darwinista", hanem azért, mert nem tételez cél-okot, a causa finalist 
(a négy ok egyikét). (Arisztotelész ennek ellenére nagyra tartotta s az 
állatok eredetéről szóló művében sokszor is idézte Empedoklész gondo- 
latait.) Benneteket talán az is érdekel, hogy szerinte az emberi nem a föld- 
ből keletkezett s létrejötte 10 hónapig tartott. 

Különösen figyelemre méltó Empedoklész második könyve, vagy 
inkább költeményének második része (Tisztulások) . 

A költő itt, valamely meghatározatlan istenség, démon, nevében, ,.ba- 
rátaihoz", azaz egy közönséghez fordul, egy bizonyos közönséget céloz 
meg igazságának hirdetésével. Megvallja, hogy, mint minden szellem 

(daimon) , ő is halandó, de visszanyerheti isteni mivoltát a reinkarnációk 
ciklusában. Bűnöket követett el, kiesett a kegyelemből. A Szükségszerű- 
ségnek ugyanis van egy orákuluma, s ha bárki bűnözik — vérontással, 
hamis esküvel, annak tízezer évig kell bolyongania messze az áldottak vi- 
lágától. (?) Ezek közül (a démonok közül) egy vagyok én— mondja —, szám- 
űzve az istenek világától, egy vándor, aki a Viszályban bíztam. , Sírtam és 
zokogtam a gyilkosság és harag s a Halál egyéb törzsei között." Ugye, ha- 
sonlít ez Orpheusz Hadészához? vagy Dante Poklához? Vagy mégis csak 
a mi földi sorsunkat panaszolja el a bűnös ezekben a sorokban? 

De közeleg a megváltás. 

A költemény előbb visszavezet az , ősidőkbe", amelyről már szóltam, 
amikor arról tettem említést, hogy a görögök nem ismerték a másságot, 
az újat a jövőben, a lineáris történelmet, illetve időfogalmat. A megváltás 
tehát nem lehet más, mint visszatérés a kezdetekhez, ahol, Empedoklész 
szerint, nem volt istene a harcnak, sem Zeusz, sem Kronosz, sem Posze- 
idón nem voltak istenek, hanem egyedül Aphrodité (tehát a Szerelem, 
a Szépség) volt az isteni királynő. Minden dolog szelíd volt és gyengéd 
az emberekhez, mind barátok voltak. 

Itt lassan az is világossá válik, hogy mi az a bűn, amelytől megtisztu- 
lunk. A gyilkosság, az állatáldozat és az emberáldozat, a kannibalizmus. 
Az apa feláldozza a fiát és a fiú az apját. Én voltam egyszer már (mondja 
a beszélő) fiú és lány, bokor és madár: Bűnös vagy áldozat? Mindkettő, 
ez az ember sorsa. 

Ha összerakjuk ennek a töredékes költeménynek megmaradt fragmen- 
tumait, úgy értelmezhetjük, hogy az ember bukott isten. Kérdés, hogy 
arról beszél-e a költő, hogy a lélek (daimon) újra visszaszerezheti isten- 
ségét (Viszály—Szeretet) , tehát a megváltás kozmikus, vagy úgy, hogy visz- 
szatér abba a földi korba, ahol a Szeretet az istennő, ember és barom ba- 
rátságban élnek, nincs gyilkosság, nem ontanak vért, nincs viszály. Mind - 
két értelmezés lehetséges, s a jövőben mindkettőnek lesznek hívei 
filozófusok és költők között. 

Mi most elhagyjuk Empedoklészt, és egy ideig a , nyugati" filozófiát is. 
Egyelőre, bár még csak ideiglenesen, áthajózunk Athénba. 

Anaxagorasz, az ión filozófus, Klazomenaiból költözött Athénba. 
Athénba menni akkor (az i. e. 5. század közepe táján) ahhoz hasonlított, 

mint Adynak a 20. század elején Párizsba utazni. Athén és Spárta végső 
győzelmet arattak a Perzsa Birodalom fölött, a szabadságharc diadalmasan 
fejeződött be. Athén terjeszkedni kezdett, gyarmatosított. Spárta és Athén 
között még nem állandósult a viszály, bár a 27 évigtartó peleponnészoszi 
háború már hamarosan megkezdődik. 


A külső veszély elmúltával egy időben, Athénben győzött a démosz is, 
s egy ideig demokratikus volt a polisz , alkotmánya". Igy minden szabad 
polgár részt vállalt a polisz ügyeinek intézésében, tehát a politikában. 
A szabad polgár férfiak ugyanakkor nem jó szemmel nézték, ha valaki 
ebből ki akart maradni, különösen, ha az illető bevándorolt, tehát idegen 
(metoikosz) volt. 

Erre a korszakra Periklész személyisége nyomta rá a bélyegét (ő még a 
peloponnészoszi háború első szakaszában is, haláláig, az , első polgár" ma- 
radt). Mint már említettem, attól, hogy egy ember személyisége nyomja 
rá a bélyegét egy város egész korszakára, az alkotmány még nem lesz tü- 
rannikus. Csak abban az esetben beszélünk türanniáról, ha ez a domináló 
személyiség hatalmát a démosz ellenére gyakorolja. Periklész kora a köz- 
vetlen és kései utódok szemében egyaránt a polisz aranykora volt. 

Megszületett Athén kétségkívül legeredetibb műfaja: a tragédia. Első 
sikeres tragédiájának Aiszkhülosz még történelmi témát választott, kor- 
társa, a történész Hérodotosz szellemében: a Perzsák. Ezután azonnal mi- 
tológiai anyaghoz nyúlt, s ez maradt a modellje mind a görög, mind a 
római tragédiának. A másik két nagy tragikus költő, Szophoklész és Euri- 
pidész, ebben az ő nyomában haladt. Az élete végén Macedóniába költö - 
zött Euripidész drámáin azonban már érezhető a polisz felbomlásának 
és a hagyományos hitvilág kérdésessé válásának folyamata. 

Az első két nagy tragikus költő, szemben a filozófusokkal, a hagyomá- 
nyos hellén mítosz bűvkörében élt, innen merítette nemcsak a témáit, 
de a hitet és az erőt is, míg Euripidésznél már megjelenik a filozófusok 
istensége, a Logosz is, hogy a kétség árnyékát vesse a mítosz örökkéva- 
lóságára. Az aggastyán Szophoklész, aki gyászöltözetben léptette fel a 
kórust Euripidész halálhírére, végül is ezt az új érzés- és gondolatvilágot 
hagyta ránk drámai végrendeletében az Oidipusz Kolónoszban című tra- 
gédiájában. 

Nem terhelem a fejeteket szobrászattal és építészettel, csak megem- 
lítem, hogy a gazdag Athénnak most már volt elég aranya a legnagyobb 
szobrászok és építészek felfogadására. Fölépül az Akropolisz, a város 
szimbólumával, Pallasz Athéné szobrával együtt. Azért kerülöm a , mű- 
vészet" szót, mert ez a fogalom annak idején nem létezett, a szobrászat 
és építészet mesterségének gyakorlása nem számított poésisnek, hanem 
technének minősült. Erről majd későbben több szó fog esni. 

Ha Periklész aranykoráról beszélünk, nem hagyhatjuk ki a történészek 
iskoláját sem. Bár az első történészek ióniaiak voltak, ennek az irodalmi 
műfajnak formát Hérodotosz és elsősorban Thuküdidész adott. Az ő mű- 
veikből ismerjük a perzsák elleni háborúkat, a peloponnészoszi háborút. 

Most Ti bizonyára feltételezitek, hogy Periklész aranykorában a filo- 
zófia is felvirágzott. Ebben azonban tévedtek. Az Athénben akkoriban 
élő kevés neves filozófus, mint Anaxagorasz, vagy később Prótagorasz, 
nem volt athéni születésű, s választott városállamukban nem is találtak 
különösen barátságos fogadtatásra. Miközben az ión városállamokban 
még mindig egymás után jelentek meg a meglehetősen egyéni gondol - 
kodásukra büszke gondolkodók, Athén már ekkor és később is híres volt 
arról, hogy száműzetésre vagy halálra ítélt többek között filozófusokat is. 

A nagy filozófia Athénben a peloponnészoszi háború utáni időre esik 
az i. e. 5. század végére és a 4. századra. 

Miután Athén Spártától rettenetes vereséget szenvedett, a különböző 
athéni pártok rendszeresen gyilkolták egymást, s miután lassan helyreállt 
a rend, a város már nem tudta igazán összekaparni önmagát. Athén nem 
is a létét, de ha fokozatosan is, a jelentőségét vesztette el. Azonban mielőtt 
ez végleg megtörtént volna, előbb megajándékozott bennünket az igazi 
filozófiával, a mi halhatatlan hagyományunkkal. Hegel, aki szeretett szel - 
lemesen általánosítani, ebből a történelmi tényből egy szabályra követ- 
keztetett, amely szerint Minerva baglya csak a sötétség beállta után kezdi 
el röptét. Hogy ez a modern filozófiára nem vonatkoztatható, nem vál- 
toztat a mondat szellemességén. 

Miért is jártak a filozófusok Athénban rosszabbul, mint a kisázsiai vagy 

, nyugati" városállamokban? Ez a , szellemi" bűn a város politikai erényé - 
ből fakadt. A városállam büszke volt Szolóntól származó törvényeire, 
s azokra a törvényekre, melyeket Kleiszthenész hozzájuk fűzött. A törvé- 

nyek , szelleméhez" tartozott az istenek tisztelete, elsősorban Pallasz Athé- 
né istennőé, aki a város főistene volt. Az athéni poliszban minden szabad 
férfi tudta, hogy mi a jó, helyes, igaz, szép (a többiek nem számítottak). 
Ezeknek az alapigazságoknak a megkérdőjelezése számukra , ellenséges" 
cselekedet volt. Akkor még nem létezett liberalizmus. Nos, éppen efféle 
alapigazságok, maguktól értetődő igazságok megkérdőjelezésével kezdődik 
az irodalmi műfaj, amit Szókratész óta filozófiának nevezünk. 

Mint láttuk, az összes bemutatott úgynevezett preszókratikus filozófus 
közül egy sem fogadta el készpénznek az olümposzi istenek létezését, tör- 
téneteikkel együtt. Kivétel nélkül hangoztatták, hogy a város által elfoga- 
dott tény csak puszta vélemény, nem igazán igaz, valami más az, ami igaz, 
mi (gondolkodók) éppen azt a mást keressük, ami valóban igaz. Ettől ők 
még békésen éltek és haltak meg, ha néha önként választott magányban, 
fűn és kórón élve is. Athénban, éppen azért, mert szorosra fogott közvet- 
len demokrácia volt, nem így gondolkoztak. A szó mai értelmében fun- 
damentalisták voltak. Ennek akkor sem mindenki örült, de a démosz 
nagyúr, ott hinni kell, mégpedig ugyanabban kell hinni. A nagy tragédia- 
írók Euripidész előtt is ebből a talajból nőttek ki, ebben a hitben osztoz- 
tak, ahogy nagy patrióták voltak a történetírók is. Hozzá kell tennem, 
hogy a filozófusok üldözésében Athén az első volt, de ebből lett a szabály 
— 8 ez nem maradt kivétel, bármilyen hitet osztottak egy város vagy állam 
lakói, bármilyen politikai hatalomnak engedelmeskedtek is. Az egész 
történelem folyamán az újkorig bezárólag a filozófusokból öltek meg, 
börtönöztek be, száműztek, tiltottak el — a vallási eretnekek kivételével 

— , nézetei miatt" aránylag a legtöbbet. A gondolataik miatt üldözöttek 
versenyében dobogós helyünk van, nekünk jár az ezüstérem. S ennek 
egyszerű oka az volt, hogy majdnem sosem ismertük el , a város isteneit", 
azaz az igaznak elfogadott véleményt. Hogy a filozófusok viszonzatlan sze- 
relme a politika iránt gyakran éppen őket vitte vakvágányra, mi több ve- 
szélyes vizekre, arról még sok szó fog esni. 


Kezdjük az elején, a már említett Anaxagorásznál. Ott tartottunk, hogy 
Athénba jött, ott élt vagy harminc évet. Istentagadás vádjával elítélték, 
állítólag, mert azt tanította, hogy a nap nem más, mint tüzes gömb (azaz 
nem isten). Szintén állítólag a fiatal Periklész a védelmére kelt, de ennek 

ellenére egyesek szerint börtönbe vetették és kivégezték, mások szerint 
(ez valószínűbb) száműzték és száműzetésben, vagy esetleg út közben, 
hajótörésben halt meg. Anaxagorásszal körülbelül egy időben érkezett 
Athénba Prótagorasz is, a legismertebb , szofista , akit élete végén isten- 
telenség miatt szintén száműztek, s aki szintén (aggastyánkorban) szám- 
űzetésben halt meg. Prótagoraszról most még nem fogok beszélni, a szo- 
fistákra Szókratész bemutatása előtt kerül majd sor. 

Szeretnék azonban még mindig visszatérni egy korábbi megjegy- 
zésemhez. 

Ha közületek valaki beleolvas Diogenész Laertiosz többször idézett 
könyvébe (A filozófiában jeleskedők élete és nézetei) tapasztalni fogja, hogy 
az ott bemutatott filozófusok esetében, mint a cím is mutatja, az , élet" 
és a , nézet" egymással szoros összefüggésben áll. Ez jellemző volt az egész 
görög gondolkodásra. Feltételezték, hogy a filozófus , megéli" filozófiáját, 
hogy annak megfelelően él és cselekszik, mint ahogy elmélkedik. A filo - 
zófusokról szóló anekdoták közlése ebből az alapmeggyőződésből táplál- 
kozik. Mint tudjuk, az eget tanulmányozó az árokba esik, a misztikus el- 
tűnik, majd újra megjelenik, egyszerre két helyen is tartózkodik, a meg- 
váltásról értekező halottat támaszt fel, és az Etna kráterébe ugrik. Ha egy 
gondolkodó életéről kevés az információ, akkor az életrajzíró ,adomá- 
nyoz" számára egy olyan legendát, történetet, amely tanításainak meg- 
felel. A filozófusokat nagyra tartották, bölcseknek, s már ezért is hason- 
lóképpen kezelik őket, mint a vallásalapítókat vagy városalapítókat szokás. 

A legtöbb sztori, anekdota azonban az úgynevezett , hatástörténetre" 
vonatkozik, többnyire úgy, hogy az állítólagos eszmei hatást személyes 
vándorlásokkal, utazásokkal, ismeretségekkel hozzák összefüggésbe. Hol 
járt ez vagy az a filozófus? Hányszor látogatott mondjuk Egyiptomba? Pla- 
tón Szókratész-portréja az élet és agondolkodás egységének legköltőibb 
és legmeggyőzőbb megtestesítése. 

Nos, a modernek is gyakran osztják a régiek hitét a filozófus , elméle- 
tének" és , életének" egységéről. Jó példa erre a Spinoza- , modell". Ifjú 
koromban én is hittem a filozófus morális küldetésében, míg Márkus 
György meg nem győzött arról, hogy a modern világban a személyiség 
sokkal bonyolultabb ennél, s a társadalmi kötöttségek (például állást kell 
vállalni) sokkal szorosabbak, minthogy az elmélet érvényes maradjon. 

Persze, tegnap és ma is vannak, akik hisznek ebben a küldetésben és vál- 
lalják azt. Így a Szókratészen és Jézuson nevelkedett Kierkegaard hitt 
benne, és vállalta is. S vannak olyanok, akik szorgalmasan keresnek efféle 
összefüggést, ahogy a mai Heidegger-kritikusok is igyekeznek (szerintem 
hiábavalóan) a nácit Heidegger filozófiájában is kimutatni. 


Most végre hadd térjek vissza igazán az eddig még be nem mutatott pre- 
szókratikus filozófusokhoz. 

Platón Anaxagoraszt nevezi az utolsó , régi" filozófusnak (A nagyobbik 
Hippiasz 281 c-től). Kozmogóniája — a régiek szokása szerint — önálló és 
spekulatív volt. A napot tüzes korongnak nevezte, a holdat egyfajta föld - 
nek (mint tudjuk, legalábbis ezzel vádolták) . Így mondhatja Szókratész 
védőbeszédében, hogy a zsűri őt valószínűleg Anaxagorasszal téveszti 
össze, mert ő soha effélét nem állított. 

Anaxagorasz szemmel láthatóan sokat foglalkozott Zénón apóriáinak 
(kételyeinek, bizonytalanságainak) , azaz: a , határ", cáfolatával. Szerinte 
ugyanis minden végtelenül osztható, azaz nincs legkisebb, mert mindig 
van kisebb, s nincs legnagyobb, mert mindig van nagyobb. Azaz nincs 
határ, s így Zénón paradoxonja attól a sebtől vérzik, hogy azt hitte, a s0- 
kaság száma meghatározott (véges). 

Leghatásosabb tanítása azonban az elmére (núsz) vonatkozott. Az elme 
(núsz) végtelen, önmagának oka, és , tiszta", Nos, a ,, tiszta" fogalmára a 
filozófiában ezután is nagy karrier vár, a kanti , tiszta", azaz a priori fakul - 
tásokon keresztül egészen az Arendt-féle , tiszta" gondolkodásig. Anaxa- 
gorasznál a , tiszta" elmének van minden erő közül a legnagyobb hatalma, 
mindenható és mindentudó. Tudja azt, ami volt és mindent, ami lesz, 
minthogy ő alkotott mindent, a csillagok, a nap és a hold rotációját be- 
leértve. Az elme a mozgató, s minden, ami mozog, elkülönül tőle. 

Ez a gondolatmenet emlékeztet a kései keresztény teodiceákra (isten- 
igazolásokra) , csak úgy tűnik, hogy itt a núsz (elme, szellem) is valahogyan 
materiális marad , minthogy térben kiterjedt. Simplicius azt állítja, hogy 
Anaxagorasz dualista, hiszen az elme mozgatta dolgok már nem elmék, 
saját, önálló életet élnek. Más helyen azonban úgy tűnik, hogy Anaxago- 
rasz szerint az elme nem mindent, csak minden élőt kontrollál, azaz részt 
vesz mindenben, ami él. Más helyen (és mástól) úgy értesülünk, hogy 

szerinte a világ , magvakból" áll össze, s ezek különböző arányban keve- 
rednek egymással. ( Például, mikor kenyeret eszünk.) 

A végtelen más szempontból is szerepet játszik Anaxagorasz gondo- 
latvilágában. Ugyanis állítólag azt tanította, hogy végtelenül sok világ lé- 
tezik, de ezek nem tudnak egymásról. Ezt a gondolatot többféleképpen 
értelmezték. Egyfelől úgy, hogy másutt van egy másik föld s rajta egy 
másik emberi világ, másfelől, hogy a mi földünkön létezik egy világ, de 
előtte létezett egy másik, s utána megint egy másik fog létezni, bár nem 
tudunk egymásról, s végül, hogy a filozófus a mai mi földünkön lévő is- 
meretlen világokra gondolt. 

Xenophón nem vetette meg az érzéki megismerést, de megbízhatat- 
lannak ítélte. Ugyanakkor feltételezte, hogy az , ellentét"-et érzékeljük. 
Tehát: a meleg a hideget, a hideg a meleget, a keserű az édeset stb. érzé- 
keli. A képzelőtehetségről is van ezzel kapcsolatban néhány érdekes gon- 
dolata. Mivel látunk, mondja, ezért tudjuk azt is elképzelni, azaz látni, 
amit nem látunk. A kései utódok úgy vélekedtek, hogy az ismeretelmélet 
területén Anaxagorasz továbbjutott elődeinél. 


Számos preszókratikus gondolkodót tartanak még számon, fontosakat 
és kevésbé fontosakat. Nektek, gólyáknak, szerintem elég ebből ennyi. 
Aki közületek filozófus lesz, úgysem elégszik meg ennyivel és maga fog 
a dolognak utána járni. Mielőtt végleg elbúcsúznánk az úgynevezett pre- 
szókratikusoktól, egy ugrásra még vissza kell térnünk lóniába, ahol a 
természet iránti szenvedélyes érdeklődés sosem enyészett el, bár a spe- 
kuláció helyett egyre inkább az ismétlődő és megismételhető tapaszta- 
latra alapult. 

Hippokratész nevét mindannyian ismeritek, ha másból nem, akkor a 
hippokratészi esküből, amelynek formulája az orvostudomány e neves 
megalapítójának iskolájában már az i. e. 5. században megfogalmazódott. 
Az orvosok ugyan nem voltak istentagadók, de a vitatott ügy mellé álltak 
azzal, hogy mindennek, elsősorban a betegségeknek, materiális okokat 
tulajdonítottak. Bennünket azonban most nem Hippokratész könyvei, 
hanem a filozófusok és azok munkái érdekelnek. 

Ahol kezdtük, (majdnem) ott végezzük is: Milétoszban. Itt élt ugyanis 
Leukipposz, az ókori atomelmélet első képviselője, több mint egy évszá- 

zaddal Thalész után. Közben Milétoszt földig rombolták, majd újra fel- 
építették. Szellemét — szemben falaival —, úgy tűnik, nem pusztították 
el. Majdnem ugyanott folytatták, ahol abbahagyták: spekulatívan és 
ugyanakkor pragmatikusan. 

Leukipposz — így véli Arisztotelész Keletkezés és elmúlás című dolgoza- 
tában (8, 324. A7), olyan elmélet kialakítására törekedett, amelyik össze- 
egyeztethető az érzéki tapasztalattal, amennyiben a dolgok, entitások 
sokféleségét s ezek keletkezését, elmúlását, azaz a mozgást és a változást 
igazolja. Nem veti el az érzéki tapasztalatot, de össze akarja kapcsolni a 
végső elvvel (arkhéval). Nos, ha valami Egyről beszélünk, akkor az, ami 
változik, a semmiből jön létre, és oda is tér vissza: a Semmi — nincs, így 
tehát fel kell tételeznünk végtelen számú Létezőt, amelyek az Űrben mo- 
zognak, s hol egyesülnek, hol szétválnak. 

Magam részéről, tudatlanságom bevallása előtt és után, szívesen fo- 
gadnám el Arisztotelész értelmezését, mert az világosnak és meggyőzőnek 
tűnik. Ugyanis megerősít abban az előfeltevésemben, amelyről már be- 
széltem Nektek, hogy a filozófia mindig megkülönböztet egy empirikus 
és egy transzcendentális (transzcendens) síkot, azt, ami érzékelhető, ész- 
lelhető, s azt, ami csak elgondolható, az utóbbi magasabbrendűségének 
megalapozásával. Továbbá, hogy hol van átjárás e kettő között, hol nincs. 
Parmenidésznél nincs, míg Leukipposz az átmenet megteremtésére tö - 
rekszik, s ez Arisztotelész számára igen rokonszenvesnek tűnik. 

Hozzá kell tennem, hogy Arisztotelész nem tudott, ahogy mi sem tu- 
dunk, éles különbséget tenni Leukipposz és Démokritosz atomelmélete 
között. Néha egyszerűen úgy hivatkozik rájuk: , Leukipposz és Démokri- 
tosz". Így nekünk is tanácsos ezen az ösvényen továbbhaladni és a két 
nagy görög atomista filozófiáját egyetlen közös elméletként bemutatni. 

Annál inkább kívánatos ez, mert a görög atomisták hatástörténete lé- 
nyegesen különbözik a többi preszókratikus filozófus gondolatainak ha- 
tástörténetétől. A , többiek", tehát mindazok, akikről eddig beszéltünk, 
számunkra annyiban fontosak, hogy meg kell ismernünk az előtörténetet 
ahhoz, hogy jobban megértsük a történetet. Azaz azt a tényleges vagy eset- 
leges szerepet, amit egyikük vagy másikuk a Szókratésszel kezdődő filo- 
zófia első nagy generációjában játszott. Ehhez tartoznak a későbbi értel- 
mezések és anekdoták is. 

Az eddig bemutatott preszókratikusoknak maguknak nem volt önálló 
filozófiai utóéletük. Esetleg Püthagorasznak volt, de neki sem a filozófi- 
ában, hanem a misztériumjátékok területén. Az atomistáknál azonban 
más volt a helyzet, az ő filozófiai gondolataik a klasszikus antik filozófu- 
soktól függetlenül is elevenek maradtak, méghozzá majdnem folyama- 
tosan az antikvitásban, többek között a hozzájuk csatlakozó epikureusok- 
nál, ahogy a reneszánszban, sőt, még a modern világban is. Gondolom, 
tudjátok, hogy Marx filozófiai disszertációját a démokritoszi és epikuroszi 
atomelmélet különbségéről írta. 

Az abdérai Démokritosz volt az első görög polihisztor. Végtelenül kí- 
váncsi férfi volt, akit minden érdekelt, mindenről gondolkozott, sokat 
utazott és sokat írt, mindenről megvolt a véleménye. Az előtte élő filozó- 
fusokat igyekezett megismerni, sokaktól tanult, de teljesen eredeti volt, 
csak Leukipposz gondolkozott hozzá hasonlóan. Minden, akkor megis- 
merhető kultúrát meg akart ismerni. Bejárta Egyiptomot, Perzsiát, egye- 
sek szerint (közli Diogenész) még Indiával is kapcsolatban állt. Amikor 
írt és gondolkodott, visszavonult, de máskor kereste a társaságot, Athén- 
ban is járt, ami majdnem magától értetődő volt, de ott, saját szavai szerint, 
senki sem ismerte. A vele körülbelül egykorú Szókratésszel nem találko- 
zott, Platón nem is említi. 

A Démokritosszal szemben tanúsított közömbösség azonban könnyen 
érthető, ha tekintetbe vesszük, hogy Athénban a természetfilozófiai spe- 
kuláció rossz hírben állt, s Szókratész is azt állította, hogy a természettől 
soha sem tanult semmit, csak az államtól, az emberektől, a politikától. 
A szintén ióniai, kis-ázsiai (sztageirai) származású Arisztotelésznek kel- 
lett ahhoz jönnie, hogy a polihisztorság Athénban is meghonosodjon. 

Démokritoszról azt is megtudjuk, hogy kellemes karaktere volt, 
vidám természete, aki megbecsült mindent, amiben része volt. Ezért 
nevezték a régiek , nevető filozófusnak". Száz évig élt, ahogy egy nevető 
filozófushoz illik. 

Démokritosz nagy hírnevét azonban elsősorban nem vidám természe- 
tének, hanem az atomelméletnek köszönheti, mivel annak minden vo- 
natkozását kidolgozta, többek között az ismeretelmélet területén. Alap- 
gondolata, hogy minden létező osztható, de nem végtelenül, mint Ana- 
xagorasz hitte, mert van valami, ami a legkisebb, ami oszthatatlan, az 

atom. Végtelen sok egyaránt láthatatlan , legkisebb" (atom) létezik, s ezek 
nem ugyanolyan nagyságúak, erejűek, súlyúak. A világ tehát atomokból 
áll, s ezek összetétele hozza létre a dolgok sokféleségét, az élet sokféle- 
ségét is beleértve. 

Minden dolog mozog, változik. A mozgás feltétele, hogy van valami, 
amiben a dolgok mozognak. Az atomok az űrben mozognak. Az űr nem 
, semmi" (semmi nincsen) , hanem valami (mondjuk éter) , ami azonban 
nem test, így a legkisebb oszthatatlan testek mozgásának elégséges fel- 
tétele. Ha nagyszámú és alakú atom (az űrben) egymáshoz kapcsolódik, 
akkor jön létre egy föld. Bizonyára több világ létezik, s van olyan világ is, 
melyben nincs sem hold, sem nap. (Tudjuk, hogy több világ feltételezése 
nem Leukipposztól vagy Démokritosztól, hanem Anaxagorasztól szárma- 
zik, de az a gondolat, hogy ezek a világok az atomok sűrűsödéséből jönnek 
létre, egyedül az övé). Ez a folyamat hogyan zajlik le, nem tudjuk, de egyet 
azonban tudunk. Nevezetesen azt, hogy szükségszerűséggel kell bekövet- 
keznie. Minden középpont a nagyobb atomokból áll, s köréjük gyűlnek 
a kisebbek. Nos, az űr mértéke is különbözik, a különböző világok között 
különböző méretű űrt kell tételeznünk. A világok összeütközés következ- 
tében pusztulnak el, hogy majd más módon, de újra egyesüljenek. Ezek- 
ben az egyesülésekben az egyes atomok alakja is szerepet játszik. 

Arisztotelész sérelmezi, hogy sem Leukipposz, sem Démokritosz nem 
válaszolja meg a mozgás eredetének kérdését, azaz az eredendő mozgató 
kérdését, amit ő megtesz. A kérdés, már amennyiben feltételezzük, hogy 
minden világ szükségszerűség által keletkezik és pusztul el, jogos. 

A különböző alakú atomok között van egy kivételes forma: a gömbalak. 
Gömb alakú a tűz és a lélekatom. Nos, kérdezik az értelmezők, hogy lehet 
a gömbalakot egyéb (szögletes) alakú atomokkal eggyé összeilleszteni? 
(Minden játékkockával elfoglalt gyerek tudja, hogy nem lehet.) Ez az is- 
meretelméletben is problémát okoz. 

Ugyanis (mondja többek között Arisztotelész és Theophrasztosz) Dé- 
mokritosz minden érzéki megismerést, észlelést a tapintásra vezet vissza. 
Például a látást annak tulajdonítja, hogy a látott dolog láthatatlan atomjai 
a dologból a pupillába jutnak, tehát érintik a szemet. A szem, nedvessége 
következtében, nem engedi át a durva, tömör atomokat, csak a finomakat. 
(Hogyan van ez egy gömb esetében?) 

Ami az etikát és a politikát illeti, Démokritosz gondolatai , földköze- 
liek" maradnak, kevésbé spekulatívak. Minden ember, mondja, tegye 
azt, mind a nyilvános, mind a magánéletében, ami tehetségéből kitelik, 
s annyit, amennyit tud. Ekkor elégedett lesz. Semmiből sem tegyen túl 
sokat, sem túl keveset. Mindez antik görög közhely volt, többek között 
a delphoi jósda egyik javaslata, de megjelenik itt a , semmit se nagyon" - 
elméletnek egy nem tipikus variációja is. Démokritosz arra buzdít, hogy 
ne törődjünk azok vagyonával, akik gazdagok, de viseljük szívünkön azok 
sorsát, akik szegények és szenvednek. Ha ezt a pszichológiai tornát gya- 
koroljuk, akkor megleszünk elégedve a magunk sorsával. Úgy tűnik, hogy 
ezzel Démokritosz az önmagunkról való gondoskodás ( Foucault) első fi- 
lozófusa lesz, az első, aki az élvezetekkel való helyes gazdálkodást, szem- 
ben azok elvetésével, a , jó élet" alapkérdésének tekinti. 

A , jó élet" gyakorlásnak elősegítésére számos javaslattal áll elő, például 
hogy jobb örökbe fogadni egy ifjat, mint nemzeni egyet, mert akkor már 
tudod, ki mellett döntesz, s a polisz is jól jár. (Később számos római, és 
nem csak császár, fogadta meg ezt a tanácsot.) Kevesebben vették lelkükre 
azt a máig is érvényes okos megjegyzését, hogy egy város jóléte polgára- 
inak a közügyek iránti érdeklődésétől függ. A törvény akkor jó, ha az em- 
berek önként engedelmeskednek annak, mert különben mindig készek 
a rosszat, a törvénytelent titokban elkövetni. A lélek törvénye — írja — 
nem mások véleményén keresztül, hanem belülről működik. Démokri- 
tosznak, úgy látszik, szintén volt egy daimonionja. 

Szókratész korában vagyunk, új eszmék illata terjed a levegőben, s a jó 
filozófusnak, Nietzschével szólva, remek szimata van. 

Ezzel elhagyjuk a preszókratikusokat s lassan megérkezünk abba az 
időbe, mikorra a már beállt sötétségben Minerva (Athéné) baglya el- 
kezdte röptét. 


KÜ 

HARMADIK ELŐADÁS 


Szókratész és kora 


KEDVES HALLGATÓIM! 


Szókratész, mint tudjuk, semmit sem írt, de nincs még egy filozófus, aki- 
ről több anekdota, történet, emlékirat íródott volna, mint róla, s akinek 
filozófiáját olyan sokan értelmezték volna, mint az övét, vagy amit neki 
tulajdonítottak. Platón majdnem minden dialógusának ő volt a főhőse, 
Arisztophanész érdemesnek tartotta arra, hogy egy komédiája főszerep- 
lőjeként kigúnyolja. Euripidész hódolt neki, Xenophón Platónhoz ha- 
sonlóan, ha nem is ugyanazon a szinten, dialógusokban szerepeltette. 
Mind Platón, mind Xenophón előadták megvádolásának, perének és ha- 
lálának történetét. Több mint két évezred óta folyik a vita, hogy melyik 
beszámoló az autentikusabb. Számomra nem kérdés, hogy Platóné, mivel 
az autentikusság nem precizitás kérdése, ebben az esetben különösen 
nem. A személyiség megjelenítése itt az autentikusság próbaköve. 
Szókratész ugyanis a görög filozófia nagy személyisége, inkább az, mint 
Platón vagy Arisztotelész, nem azért, mert nagyobb filozófus lett volna, 
mint azok, ahogy nem is igazán tudjuk, milyen nagy filozófus volt. Biztos, 
hogy filozófusként nem jelentősebb, mint nagy utódai, Platón vagy Árisz- 
totelész. Nem, ő személyiségként nagyobb utódainál. A legnagyobb. 
Hadd magyarázzam meg, hogy mit értek ezen. Ő találta ki a személyi- 
séget mint olyat, mert ő az első ember, aki kitalálta önmagát. Ezért nem 
is érthették. Rajongtak érte, féltek tőle vagy kinevették, de nem értették. 
Mit jelent az, hogy Szókratész kitalálta önmagát? Hogy olyan személyisé- 

get alakított önmagából, amilyen addig sosem létezett. Nem volt minta, 
amit, ha csak részben is, követhetett volna. Egy nagy költő verset ír (előtte 
is írtak verset), egy nagy epikus költő (Homérosz) örökölt történeteket 
fűz össze egy hatalmas epopeiává, a zeneszerző fülében ott vannak a dal - 
lamok, a festő szemében a képek, a próféta tudja, hogy mi a próféta kül - 
detése, a nagy hadvezér, az uralkodó, hogy mi az uralkodó feladata. Még 
a karizmatikus vallásalapító előtt is lebegnek példák, modellek. 

Voltak korábban (és másutt) is személyiségek, akik kitalálták magukat, 
de egy cél, egy feladat, egy küldetés számára, mint a bibliai Mózes vagy 
akár Szolón, a hét görög bölcs egyike, Athén megalapítója. De Szókratész 
nem valamiért, valaminek a céljából találta ki önmagát, nem volt társa- 
dalmi, politikai, vallásos küldetése, semmiféle küldetése azon kívül, hogy 
önmagát megismerje. 

Milliószor idézik Szókratész történetével kapcsolatban a delphoi jósda 
híres feliratát, hogy , ismerd meg önmagadat" (kevéssé szokták idézni a 
felirat folytatását: , és tiszteld az istent", azaz Apollót). Nem Szókratész 
volt az első, aki ezt a normát magára vonatkoztatta, de másként, mint a 
többiek előtte és utána. Magunkat megismerni nála nem ismeretelméleti 
kérdés volt, már csak azért sem, mert könnyű belátnunk, hogy akármeny- 
nyire is törekszünk rá, nem vagyunk képesek önmagunkat megismerni. 
De mi az, hogy , önmagunk"? Egy statikus valami, amit nagyítón keresztül, 
mint valami mikrobát megfigyelhetünk? (Elnézést, tudom, hogy Szók- 
ratész nem ismerte a mikrobát, mondjunk tehát atomot, de, persze, na- 
gyítót sem, a hasonlat sántít, mit tegyek?) Ha valaki tudja, hogy nem tud 
semmit, s ebben áll a bölcsessége, akkor azt is tudja, hogy nem tudja, ki- 
csoda is valójában. A kérdés feltevése, hogy kicsoda ő valójában, azzá a 
feladattá válik, hogy találja ki önmagát, próbálja ki önmagát, amit kitalált, 
nem törődve azzal, hogy sikerül-e a próba, a gyakorlás, s hogy mi lesz 
a következménye. 

Szókratész minden hagyomány szerint, egy olyan személyiséget pre- 
zentál, akit ő talál ki, így ő saját maga egyszemélyes reprezentációja. Ezt 
soha nem tudta másik filozófus utána csinálni, lehetetlen is volt, mert 
Szókratész egyszer már megvolt, s a személyiség, akit kitalált, fogja a be- 
láthatatlan jövőben , a filozófust" már nem prezentálni, hanem repre- 
zentálni. 

Így aztán nem véletlen, hogy Platón az ő bőrébe bújva tudta csak kiala- 
kítani, megtalálni, előadni az ő saját filozófiáját, azaz magát a filozófiát. 
Sokszor ismételjük Whitehead nyomán, hogy a filozófia története nem 
más, mint lábjegyzetek Platónhoz. Egy bibliai parafrázissal élve: a szöveg 
Platóné, de a hang (legalábbis Platón első két korszakában) Szókratészé. 
Szókratész személyiségét kikölcsönözve születik meg Platónnál a filozófia. 
Az a rajz (másolata az én egyik szobám falát is díszíti) , amely Platónt áb- 
rázolja, ahogy könyvét Szókratésznak diktálja, nem karikatúra, nem ,.tu- 
datlanságra" mutat, hanem remek értelmezés. 

Nem Platón volt az egyetlen, aki , kikölcsönözte" Szókratész személyi- 
ségét dialógusaiban. Így tett a már említett, nem nagyon okos történész, 
Xenophón is, s beszélhetnék a , szókratikus iskolákban" elharapódzó di- 
vatról, de ezt inkább mellőzőm. (Antiszthenész, az egyik , szókratikus is- 
kola" megalapítója, érdemes közöttük leginkább említésre, szerintem.) 

Nem sokan, de néhányan írtak filozófiai dialógusokat Platón után is, 
a középkorban, a modern korban, más és más beszélgetőpartnerekkel. 
Mindezekben az esetekben, például vallásközi disputációkban, többnyire 
különböző vélemények csapnak össze s a személyiségeket nézeteik , kép- 
viselik". Van, aki időnként a platóni dialógusok szellemében filozofál 
(mint Cusanus), de a személyiség ezekben a dialógusokban sem önma- 
gáért fontos, hanem azért, amit képvisel. Ami a filozófiában hagyománnyá 
vált, az a demonstráló próza, ahogy azt Arisztotelésztől származó vagy a 
neki tulajdonított írásokból ismerjük. 

Hadd térjek vissza még egy pillanatra a már elhagyott Diogenészünk- 
höz, akinek számtalan Szókratész-anekdotát is köszönhetünk. Egy ko- 
rábbi órán már említettem, hogy számára egy filozófus tanítása és sze- 
mélyisége összetartozott, ahogy az a meggyőződés is, hogy a filozófus meg- 
éli filozófiáját, hogy azt tanítja, aki ő maga. Nos, Szókratész (azaz Platón) 
teremtette meg ezt a filozófiai modellt. 

Mielőtt azonban rátérnék a Szókratész személyiségére s gondolkodá- 
sára valóban jellemző anekdotákra s megkísérelném, már a hagyomány 
szellemében, filozófiai személyiségét röviden felrajzolni, néhány szót 
kell ejtenem a koráról is. 

Szókratész i. e. 4709-ben született, Periklész korában, de 4.23 előtt sem- 
mit sem hallunk róla. Tudjuk, hogy Arisztophanész akkor mutatja be 

A felhők című szatírájának első változatát, melyben Szókratész játssza a 
főszerepet. Állítólag Szókratész ott volt az előadáson s nagyokat nevetett 
saját karikatúráján. Védőbeszédében Szókratész viszont azt mondja, hogy 
a szatíra cseppet sem találó. (Második változata, az, amelyet ismerünk, 
413-ból származik, egyidős A madarakkal). 

A szatírában Szókratész a szofisták képére van formálva. Évezredek 
óta folyik a vita, hogy vajon Arisztophanész rágalmaz-e vagy pedig egy si- 
került paródia nagymestere-e. Én, feltételesen ugyan, de az utóbbi felé 
hajlok. Ha feltételezzük, hogy egy paródia főszereplőjére a közönségnek 
rá kell ismernie, hiszen csak ekkor tud jót nevetni rajta, akkor — leg- 
alábbis a második fogalmazvány alapján — fel kell tételeznünk, hogy a kö- 
zönség a paródiában ráismert a közöttük élő Szókratészra. Persze, a pa- 
ródia azért paródia, mert ad absurdum viszi az ábrázolásban azt, amit ki- 
nevettet. Szókratész (a komédiában) annyiban gúnyolja az isteneket, hogy 
a természeti erőket (felhők) annak tartja, amik, nem isteneknek, vagy 
azok üzenetének, hanem természeti erőknek. Fiatalabb korában Szókra- 
tész állítólag hajlott is a természetfilozófia felé, hiszen Xenophónt , hall- 
gatta" s Platón nem ismerhette a fiatal Szókratészt. Visszatérve a szatírára: 
az, hogy az Igaz és az Igaztalan Logosz küzdelmében Szókratész az utóbbi 
mellett állt volna ki s annak védelmére nevelte volna az ifjakat, inkább 
Gorgiaszra, a szofistára volt szabva. Persze, kérdés az, hogy mit értünk 
Igaz Logoszon? A hagyományt? Az újítást? Az apák vagy a fiúk igazságát? 

Platón, mint említettem, nem ismerhette a fiatal Szókratészt, aki min- 
den valószínűség szerint már több mint negyven éves volt, mire saját 
magát kitalálta. Ez különben nem meglepő. Ha nem is pusztán a sötétség 
beálltakor kezdi meg Minerva baglya a röptét, a forradalmi filozófia baglya 
viharos, válságos, tragikus vagy ígéretes, s mindig mozgalmas időket vá- 
laszt a repülésre. Ilyen időt választott legelső röptére is. Athéni. e. 4.21- 
ben megszegte a Spártával kötött , békeszerződést", s ekkor indult el a 
katasztrófa felé vezető úton. A démosz szószólói Periklész után fanatikus 
patrióta (s időnként áruló) demagógok voltak, Szókratész ifjú barátja, 
a hadvezér Alkibiadész, sértetten az ellenség oldalára állt. Majd i. e. 4.14. 
És i. e. 400 között hol egyszemélyes, hol harmincszemélyes, hol soksze- 
mélyes zsarnoki csoportok kölcsönösen gyilkolni kezdték egymást, hogy 
végül restauráljanak valamiféle demokráciát, amely már nem hasonlított 

arra, ami Periklész idejében volt. Ez annak a Szókratésznak a kora, akit 
Platón ismert. Körülbelül ebben az időben (húsz esztendőn át?) faggatta 
Szókratész az ifjakat Athén piacterén, a tornateremben, a vívóteremben, 
partikon, s ahol csak találkozott velük. 

Az ezt megelőző kort a szofisták uralták. Pontosabban szólva a szofisták 
első generációja. A második generáció már Platón idejében működött. 
Később találkoznak Platón szofistákat és a rétorokat megcélzó ingerült 
és ironikus támadásaival, de most még a korai szofistáknál tartunk. 

A szofisták vándortanítók voltak, tanítottak természetismeretet, gya- 
korlati tudományokat, szónoklattant és filozófiát is. A hellén világ minden 
sarkából érkeztek, elsősorban Athénba, s magántanítókként tevékeny- 
kedtek, tanításukért pénzt kértek, azaz tanításból éltek. Már ebből is lát- 
ható, hogy nem az arisztokrácia vagy oligarchia köréből toborzódtak. 
Azoknak volt miből jól élniük s különben is méltóságon alulinak tartották 
volna, hogy magánemberektől pénzt fogadjanak el. Ők azonban a kézmű- 
ves -kereskedő rétegből kerültek ki, számukra természetes volt, hogy va- 
lamit pénzért tesznek. A tanítás ugyanúgy eladható áru, mint a kézműves 
ipar bármely terméke. Persze, ha van rá vevő. És Athénban akkor volt rá 
vevő. Egy népgyűlésen mindenki hozzászólhatott, tanácsot adhatott, bí- 
rálhatott anélkül, hogy szankcióktól félt volna. A szabad szólás jogát 
Athénban találták ki. De tudnotok kell, hogy a szabad szólás joga nem 
azonos a szólásszabadsággal, mivel az előbbi feltételezi az alapértékek, 
meggyőződések, igazságok konszenzusát, s ami ennek ellentmond, az ti- 
lalom alá esik, ahogy ezt majd Szókratész pere kapcsán látni fogjuk. Az 
arisztokrata családok ifjú sarjai készen kapták a tömeggyűléseken való 
fellépés, a meggyőző logikus beszéd gyakorlásának készségét s az ehhez 
szükséges ismereteket. A kézművesek és az újgazdagok gyermekei nem. 
Ezek tehát szívesen fizettek azért, hogy ezeket a készségeket elsajátítsák 
és a politikai életben hasznosíthassák. 

Az akkor már létező politikai elit és ahagyomány mindezt a demokrácia 
szellemével összeférhetetlen tevékenységnek ítélte. A polgár a démosz 
része, a nyilvánosság világában tanul azzal, hogy részt vesz a nyilvános 
politikai tevékenységben, , magántanításra" tehát nemcsak, hogy nincs 
szükség, hanem az egyben alá is ássa a démosz intézményeinek működé - 
sét. Hihetünk Platónnak, hogy Szókratész is ebben az értelemben utasítja 





54 1] I. AZ ÓKOR 


vissza nemcsak a szofisták tanításait (ezek ugyanis eléggé különbözőek 
voltak) , hanem működésük jellegét is. Minden köztevékenységnek a nyil- 
vános helyen, a piactéren kell folynia, a tudás, ahogy a politika sem ma- 
gánügy, legkevésbé az erény az. Tanítani csak az tudna, aki mindent job- 
ban tudna, de ilyen ember nincsen. A tanítás közéleti tevékenység, amiért 
nem jár fizetség. Az erkölcs nem technikai képesség, ezt nem is lehet lec- 
kék formájában tanítani. 

Tudjuk, hogy Szókratész is ugyanabból a társadalmi rétegből szárma- 
zott, mint a szofisták zöme, minthogy apja kőműves (szobrász), az anyja 
pedig bába volt. Tanítványainak többsége az arisztokraták fiai közül 
került ki, akik fizethettek volna, mert volt nekik miből, de akiktől Szók- 
ratész fizetséget nem fogadott el. Védőbeszédében is megemlíti szegény- 
ségét. Arisztophanész említett szatírájában Szókratész kérkedik is sze- 
génységével. 

Térjünk vissza röviden a korai szofistákhoz. Közöttük a legérdekesebb 
gondolkodó kétségkívül Prótagorasz. Talán az egyetlen szofista, akit va- 
lamilyen mértékben még Platón is elismer (Prótagorasz című dialógusá- 
ban), s akit, furcsa módon, mindenekelőtt Platón dialógusából ismerünk. 
Feltehető, hogy az ebben a dialógusban szereplő Szókratész igen közel 
áll még a mintaképhez. Így hát, ebben az esetben, nem beszélhetek Pró- 
tagoraszról anélkül, hogy Szókratészról ne beszélnék. 

Nos, Prótagorasz, általános felfogás szerint, azt állította, hogy az erény 
tanítható. Ezt teszi ebben a dialógusban is. Szókratész kétségbe vonja a 
szofista állítását, hogy a dialógus végén maga Szókratész is arra a követ- 
keztetésre jusson, hogy az erény valamiféle tudás, s ennyiben tanítható. 
Az a látszat keletkezik, mintha pontosan ugyanazt mondaná, mint amit 
korábban cáfolt, de ez a Szókratész kimondta végkövetkeztetés ironikus, 
mivel bár Szókratész ugyanazt mondja, de mégsem ugyanazt érti. 

Itt egy percig meg kell állnunk. Köteteket írtak Szókratész iróniájáról, 
persze Platón alapján. Kierkegaard egy egész könyvet szentel neki Az iró - 
nia fogalmáról címen. Mit jelent ironikusnak lenni? Erre általában azt a 
választ adják, hogy valamit mondani, aminek éppen az ellenkezőjét tartják 
igaznak, úgy, hogy a hanghordozás vagy a kontextus alapján egy intelligens 
ember ezt így is értse. Nos, ez az általános meghatározás nem minden 
ironikus gondolkodó vagy szöveg esetében igaz. Figyeljük meg például, 


3 [I SZÓKRATÉSZ ÉS KORA I] 55 


mi történik Platón éppen emlegetett Prótagorasz című dialógusában. 
Mikor Prótagorasz azt állítja, hogy az erény tanítható, ezen azt érti, hogy 
egy jó tanár meg tudja tanítani az ifjút arra, hogy erényesen viselkedjen. 
Amikor Szókratész azt mondja, hogy az erény tanítható, ezen azt érti, hogy 
rá lehet vezetni az ifjat racionális érvekkel az igaz erény megismerésére 
(azaz az erény fogalma tanítható) , de ettől az a fiatalember még nem fog 
okvetlenül erényesen is viselkedni. Tehát Szókratész nem az ellenkezőjét 
mondja, mint amit ért vagy gondol, de beszélgetőpartnere értelmezését 
gúnyolja ki ugyanannak a tételnek teljesen más értelmezésével. 

Szókratész is racionalista volt, s ebből az is következett, hogy az erény 
és az ésszerűség nála is egybeesett. Csak ő tudta (ahogy idézi Szimonidész 
versét a dialógusban) , hogy nehéz, nagyon nehéz, vagy inkább lehetetlen, 
jónak lenni. Kései bírálója, Nietzsche, racionalistaként értelmezte és bí- 
rálta mind Szókratészt, mind pedig Euripidészt (az utóbbi állítólag baráti 
viszonyban állt Prótagorasszal). 

Prótagorasz állítólag azt tanította, hogy mindent be lehet bizonyítani, 
a tételt és az ellentételt egyaránt (hogy Arisztophanész szavaival éljünk, 
az Igaz Logoszt és az Igaztalan Logoszt). Ebből az következhetne, hogy 
mind a tétel mind az ellentétel igazsága egyaránt bebizonyítható, tehát 
mindkettő igaz. 

Nos, ez az egyszerű feltételezés, s a vele való küszködés, a filozófia lé- 
nyegét érinti, itt a filozófia egyik alapkérdéséről van szó. (Mondjuk pél- 
dául: egyaránt logikusan bebizonyítható, hogy a világ véges s az is, hogy 
végtelen, hogy valami létezik, és nem létezik.) A Parmenidész feltalálta 
megoldás Platón számára s, gondolom, a történelmi Szókratész számára 
is kézenfekvő, ugyanis az empirikus és a transzcendentális sík kettévá- 
lasztása. A tételt az empirikus, az ellentételt a transzcendentális síkon 
bizonyítom, vagy fordítva. Majd jövőre látni fogjátok ezt az eljárást a kanti 
antinómiák elemzése során. 

Nem kell addig várnotok, mert már Szókratész-Platón is így oldja meg 
a kérdést, méghozzá egy szofistával az igazságosságról folytatott vitában, 
a Gorgiasz című dialógusban, továbbá az Allam első könyvében. Erről majd 
a következő előadásban lesz szó. 

Már az a gyanú is felébredhet bennünk, hogy a szofistákkal való vita 
azért volt fontos Szókratész-Platón számára, mert a filozófusnak mindig 

valódi vagy konstruált (képzelt) ellenfelekre van szüksége ahhoz, hogy 
mondandóját, azaz igazságának kártyáját az asztalra csapja. Az agon olyan 
régi, mint maga a filozófia. Ez azonban nem mond ellent annak a felte- 
vésnek, hogy az ellenfél valódi, hiszen érvei valóságosak, s nagy akríbia 
(részletekre kiterjedő pontosság) kell ahhoz, hogy megfelelő ellenérveket 
találjunk. A filozófus komolyan szokta venni a tényleges vagy elgondolt 
ellenérveket, s így kezelte a szofistákat Platón is, mármint addig, ameddig 
ő még Szókratész volt. 

A szofistáknak, elsősorban, ahogy már említettem, Prótagorasznak, 
az volt egyik alapgondolata, hogy mind az érv, mind az ellenérv egyaránt 
logikusan bizonyítható. Ez Szókratész számára nem csak filozófiai kérdés 
volt. Filozófusként, mint láttuk, meg tudja agondolkodó emberrel értetni, 
hogy amit a vélemény síkján bebizonyítottunk puszta vélemény is marad, 
s így nem egyenértékű azzal, amit a tudás síkján bebizonyítottunk, az 
igazsággal. De mi van, ha valaki a véleményt tekinti az igazságnak? S az 
igazsághoz vezető utat egyszerűen fantazmagóriának? Ha azt mondja, 
hogy az előbbi a valóságban van (tehát van), a másik csak a filozófus kép- 
zeletében van, tehát nincs? Feltehetően, már ahogy én látom, itt Szók- 
ratész sem tudott gondolatilag tovább menni. (Platón tudott, de erről ké- 
sőbben.) Mit tehetett? Tettel bizonyított. Választott halálával, emberi 
méltóságával a szó szoros értelmében , megtestesítette" azt az igazságot, 
melyet érvekkel képviselt, de aminek egyedüli érvényességét, azaz Létét 
bizonyítani nem tudta. Így bizonyította be, hogy az igazság létezik, s hogy 
győz a puszta véleménnyel szemben. A Tette volt az érv. 

Röviden szemügyre vesszük a szofista gondolkodás néhány gyakorlati 
következményét. Az egyik a retorika művészetének felfedezése volt. Kü- 
lönösen Platón kortársa, Iszokratész jeleskedett benne. Az igazság mellett 
is lehet rosszul érvelni. Ha meg akarom az embereket valamiről győzni, 
meg kell tanulnom jól érvelni. Nemcsak logikusan, hanem szépen is. Fel 
kell tudnom építeni egy beszédet (lásd Arisztotelész: Rétorika) . Persze, 
egy jól felépített beszéddel az embereket a hazugságról is meg lehet 
győzni. Majd Cicero fogja ezzel kapcsolatban azt mondani, hogy minden- 
kinek joga van ügyvédhez, hogy minden klienst a lehető legmeggyőzőbb 
érvekkel kell megvédenem, akkoris, ha tudom, hogy csirkefogó. Nos, ez 
mindmáig része az ügyvédi etikának. 

Ott fogom a Prótagoraszról elmondandókat végezni, ahol el kellett 
volna kezdenem, ugyanis Platón által idézett két mondásával, melyeket 
minden értelmező hitelesnek fogad el. 

Az egyik a anthropos metron (homo mensura): , Minden dolog mértéke 
az ember, azoké, amelyek léteznek, abban, hogy léteznek; azoké, melyek 
nem léteznek, abban, hogy nem léteznek." Platón értelmezése szerint a 
dolgok az emberi érzékszervek és elme számára léteznek. Nos, ha csak 
az érzékszervekről beszélünk, akkor a tétel egyszerű: csak a jelenségek 
léteznek, nincs , magában való dolog". De mi van az elme számára létező 
dolgokkal? Velük kapcsolatban Prótagorasz tétele körülbelül annyit jelent, 
hogy az, aminek a létében hiszünk, amit ahagyomány nyomán igaznak 
vagy valósnak tudunk, az számunkra igaz és valós, tehát igaz és valós. Így 
van-e ez? 

Az isten (mondjuk Apolló), akinek a létét feltételezzük, tehát létezik, 
mert létét feltételeztük, s ha nem tételezzük fel a létét (ha a nemlétét té- 
telezzük fel), akkor nem létezik? Ez az utóbbi védhető értelmezés, főleg, 
ha a másik Platóntól idézett Prótagorasz- mondatot is figyelembe vesszük. 
Eszerint: , Ami az isteneket illeti, nem tudhatom, hogy léteznek, sem azt, 
hogy nem léteznek, sem azt, hogy hogyan néznek ki. Sok akadály tornyo- 
sul ezek ismerete elé, láthatatlanságuk s az emberi élet rövidsége." Nos, 
ha a , láthatatlanságot" tekintem fő akadálynak, akkor megint csak vissza- 
jutok a magánvaló dologhoz, s azt mondhatom mai kifejezéssel élve, hogy 
Prótagorasz agnosztikus volt. 

Többek szerint (ahogy szerintem is) ennél több és más is kifejeződik 
ebben a két idézett gondolatban. Ugyanis, hogy a világban való lét, annak 
hiedelmi rendszere tesz egyes dolgokat valóságossá, másokat nem való- 
ságossá. Az élet rövid, nem élhetek más világokban, nem tudhatom, hogy 
azokban mi lesz valóságos és mi nem, hogy lesznek-e ott istenek, s ha 
igen, milyenek és hogy fognak kinézni? Mert nem tudok túllátni azon, 
ami itt, számunkra, Athénban, a 80. Olimpia idejében létezik, illetve 
nem létezik. 

Azt mondják, hogy Prótagorasz volt az első felvilágosító. És hozzáte- 
szem, Szókratész volt a második. Mert a felvilágosító nemcsak a puszta 
véleményt (előítéletet) figurázza ki, nemcsak azt mondja ki, hogy véle- 
ményeitek hamisak, vagy legalábbis bizonytalan igazságokra támaszkod- 

nak, hanem azt is, hogy hol keressük helyette az igazságot. Nemcsak azt 
mutatja be, hogy hol az éjszaka, hanem azt is, hogy hol tudjuk megkeresni 
önmagunkat, s ha modernek vagyunk, azt is, hogy hol fog sütni a nap, 
méghozzá ezen a világon. 

Ha magunkat nem tudjuk magunkban megtalálni és a vélemények vi- 
lágában sem találunk már napfényes helyet, akkor, mint Platón tette, 
a transzcendens világban keressük filozófiai otthonunkat, amit igazságnak 
nevezünk. 


Hadd térjek végre vissza Szókratészhoz, akitől persze nem is távolod- 
tam el. 

Előbb elmesélek Nektek néhány Szókratész-anekdotát, kiválasztva 
olyanokat, amelyek talán hozzájárulnak személyisége elgondolásához. 
Aztán fogok rátérni filozófiájára, úgy, ahogy illik, ahogy megélte. Az 
utóbbi rövid bemutatásakor, csak Platón két, Szókratész peréhez és ha- 
lálához kapcsolódó írását, s mindenekelőtt a Védőbeszédre (részben a Kri - 
tónra) támaszkodom. Hogy miért nem a Phaidónra, erre az utókor sze- 
mében legtöbbet említett, idézett reprezentatív dialógusra? Mert szerin- 
tem abban több a Platón, mint a Szókratész, úgyhogy a következő 
fejezetben fogok rá sort keríteni. 

Most zavarban vagyok. Egy fél óra alatt kell Nektek elmondanom azt, 
amire fél esztendőt kellene szánni. 

Nézzük tehát: miféle Szókratésszal találkozunk a Védőbeszédben és a Kri- 
tón című dialógusban? Mindenekelőtt a Védőbeszédben. 

Nem azért lép fel ebben a műben a , tiszta" Szókratész, mintha Platón 
nem tudta volna mozgósítani költői és filozófusi zsenialitását mestere 
védőbeszédének bemutatásakor, nem is azért, mert vele együtt mások is 
jelen voltak a tárgyaláson, akik tudták, mi történt. Nem, ő, úgy érzem, 
mestere iránti szeretettől hajtva akarta előadni a történteket úgy, ahogy 
megtörténtek, mert a valósághűség volt az, amivel leginkább felkészít- 
hette halott mesterét a halhatatlanságra. 

Kezdjük a Szókratészról szóló történetekkel. Csak azokat válogattam 
ki, amelyekről többen beszéltek, s melyek hihetőek vagy jellemzőek. 

Mint említettem, Szókratész egy kőfaragó és egy bábaasszony fia volt. 
Az utóbbit ő is gyakran emlegette, mivel filozófiai , módszerét" , bábás- 

kodás"-nak nevezte. Ahogy az anyja gyerekek világra hozásával volt el- 
foglalva, úgy a fia szellemi gyerekek világrahozatalával. Állítólag Szókra- 
tész kezdetben apja mesterségét folytatta, de Kritón, , lelke szépségét 
látva" (Diogenész), tanítani kezdte. Tudjuk, hogy az akkori athéni felfogás 
szerint egy érett férfi feladata többek között az volt, hogy egy szép fiatal 
fiút magához vegyen, kiművelje, s megtanítsa többek között a szerelemre 
is. Nos, Szókratész tudvalevően igen csút ifjú lehetett, ezért beszél a ha- 
gyomány , lelki szépségről". 

Az agorán és műhelyekben kezdett Szókratész a jóról és a rosszról kér- 
dezgetni, ilyenkor (megint Diogenész szerint) sokszor megdobálták, ki- 
gúnyolták, kinevették. Történelmi ismereteim alapján ez nagyon való- 
színűnek tűnik, főleg arra az időre vonatkozóan, mikor az arisztokrata 
ifjak még nem ültek a lábánál. Szókratész szeretője a későbbiekben 
valószínűleg tanítványa, a fiatal és szép Alkibiadész volt. Ez a kapcsolat, 
Alkibiadész hazaárulását követően, érthető vádpont is lehetett ellene. 

Arra, hogy egyedül szavazott a gyűlésen a szalamiszi León kivégzése 
ellen, maga Szókratész is hivatkozik. Diogenész ezt a valóban bátor dön- 
tést azzal magyarázza, hogy Szókratész következetes demokrata volt. Szók- 
ratész maga ezt így nem említi. Az ő politikai hitvallása nem lehetett ilyen 
egyértelmű, ahogy nem lehetett a demokrácia ellenfele sem. Platón öné- 
letrajzi hetedik levelében (amelyre majd visszatérek a maga helyén és 
idejében) azt írja, hogy Szókratész meggyilkolása fordította őt végleg 
szembe a démosz uralmával. Visszaidézve az Arisztotelészről írt ifjúkori 
könyvem értelmezését, ma is helytállónak érzem, hogy Szókratész a pe- 
riklészi demokrácia híve volt és éppen ezért nem nagyon szívelte a de- 
magógok uralta restaurált demokráciát, amely oly kevéssé hasonlított 
arra a bizonyos régire. 

Ismeretes, hogy Szókratész, szemben ióniai elődeivel, sosem utazott. 
Nem látogatta meg sem Egyiptomot, sem Föníciát, még a többi görög vá- 
rosállamot sem, sőt még a városkapun is ritkán lépett ki. Tőrölmetszett 
, urbánus" volt. Athén, maga a város, volt nemcsak lakóhelye, hanem 
egyetlen otthona is. Ott talált meg mindent, ami fontos volt számára. Fia- 
tal férfiakat (fiúkat), akikkel a szellemi bábáskodás művészetét gyako- 
rolhatta. Az utazások ismeretekkel, tudással gazdagítják az utazót. Az is- 
meret, más világokról vagy akár a természetről szerzett tudás, mint em- 


60 II I. AZ ÓKOR 


lítettem, Szókratész számára nem út az igazsághoz, ellenkezőleg, mellék- 
utcába vezet. 

Megszámlálhatatlan anekdota maradt ránk feleségéről, Xanthippéről 
(aki neve alapján előkelő családból származhatott), erről az állítólag kö- 
tözködő, Szókratésszal még a nyilvánosság előtt is veszekedő, házsártos 
fúriáról. Én, a magam részéről, Xanthippé- párti vagyok, ahogy saját be- 
vallása szerint Szókratész is az volt. Ha a hagyományt jól értelmezzük, Xan- 
thippé is kitalálta magát, azaz nem volt olyan feleség, mint ahogy azt ak- 
koriban a szokás elvárta. Nem ült otthon házi istenei körében, fonószé- 
kével és gyermekeivel törődve (mint Pénelopé), nem volt alázatos, nem 
engedelmeskedett mindenben az urának, s nem tartotta magát távol, úgy, 
ahogyillet, az agorától. Azaz éppen Szókratészhoz illő asszony volt. Ez már 
abból is kitűnik, hogy folyton emlegetik, míg más filozófusok feleségeiről 
nem szól a fáma. Egy olyan megjegyzés is Xanthippé nevéhez fűződik, 
amelyre Szókratész ironikus, s ugyanakkor találó, választ adott. Az asszony 
felpanaszolta, hogy , te igazságtalanul halsz meg", mire férje azt válaszolta 
volna, , miért, te jobban szeretnéd, ha igazságosan halnék meg?" 

Püthia (delphoi jósnő) azt mondta egy kérelmezőnek, hogy Szókratész 
a legbölcsebb ember Athénban. Szókratész ezt helybenhagyta, hiszen 
a jósnő, bár rébuszokban beszél, mindig igazat mond. Úgy értelmezte a 
jósnő szavait, hogy az emberek bölcsnek hiszik magukat, bár valójában 
nem tudnak semmit, ő annyival valóban bölcsebb mindnyájuknál, hogy 
ő tudja, hogy nem tud semmit. 

Diogenész szerint Lüsziasz, a nagy szónok, írt részére egy gyönyörű vé- 
dőbeszédet. Mikor ezt Szókratész kézhez kapta, elvetette, mert, úgymond, 
bár szép a beszéd, nem illik hozzá. Így is fogalmazhatnánk: , ez nem én va- 
gyok". Mikor Lüsziasz ezt értetlenül fogadja, mert nem fogja fel, hogy ha va- 
lami szép, miért nem illik egyúttal az alkalomhoz, Szókratész igyekszik ezt 
egy hasonlattal megmagyarázni, hiába. A személyiség, az Én - Én Lüsziasz 
számára nem felfogható. Szókratész érthetetlen. A mi számunkra azonban 
érthető. Nem az a konkrét személyiség érthető, akit Szókratésznak hívtak, 
hanem a Személyiség mint olyan, akinek modelljét testesítette meg. 

Most már rátérhetek a korai Platón rajzolta Szókratész-képre, minde- 
nekelőtt a Védőbeszédre, amelyben Szókratész úgy beszél, mint , aki ő 
maga , ahogy hozzá illett. 

Bár ehhez az előadás-sorozathoz nem járnak kötelező olvasmányok, 
mégis, ha tehetitek, olvassátok el Szókratész védőbeszédét ( Platón) , vagy 
legalább nézzétek meg előadását a színházban. 

A védőbeszéd első része a tulajdonképpeni védőbeszéd. Szókratész vá- 
laszol a vádlók (Melétosz és Anütosz) vádjaira, mely szerint nem ismerte 
el a város isteneit (új isteneket vezetett be) és megrontotta az ifjúságot. 
Az előbbi tipikus vádpont volt (hazaárulás), s mint tudjuk, más filozófu- 
sokat is megvádolták vele, az utóbbi azonban, tudtommal, csak Szókratész 
ellen merült fel. Anaxagorasz perének története nem ismert, s így tudo - 
másunk szerint Szókratész volt az első filozófus, akit e vádak alapján ha- 
lálra ítéltek. Tegyük hozzá, hogy ő ki is provokálta a halálos ítéletet, de 
mivel provokálta ki? Azzal, amiről már szó volt. Kitalált személyiségéhez, 
saját magához, akart hű maradni. Ez mindennél fontosabb volt számára. 
Személyisége volt az ő filozófiája, az ő igazsága volt az igazság. Ezért mond- 
hatta el a jól ismert szavakat, hogy Anütosz és Melétosz megölhetik, de 
ártani nem tudnak neki. Minek nem tudnak ártani? A személyiségének. 
Ennek megőrzése, az ehhez való hűség fontosabb az életnél. Vagy, ahogy 
a Kritónban mondja (48 a) a , jó élete" nem azonos az élettel, mert fonto- 
sabb annál. Mint korábban már érintettem: ha nem tudok valamit bebi- 
zonyítani (illetve az ellenkezőjét ugyanúgy be lehetne bizonyítani), akkor 
életemet, illetve halálomat dobom be az egyik érv serpenyőjébe. 

Hadd emeljek ki (sorban) egy-egy gondolatot a Védőbeszédből, azokat, 
amelyek a Szókratész - modell állandó vonásai maradtak. 

Vádlói, úgy mondja, meggyőzően beszéltek, ugyanakkor hazudtak. A 
retorika (manapság a propaganda) lehet meggyőző akkor is, ha egyetlen 
szó sem igaz belőle. De kit győz meg? Azokat, akik nem gondolkoznak, a 
vádpontban érdekelteket, a tudatlanokat, a kényelmeseket, azokat, akik 
mindig a többség pártján állnak. 

Úgy érzi magát, mondja, mintha saját városában idegen lenne. Nos, 
aki a közhiedelmet, a puszta véleményt nem fogadja el, hanem valami 
mást állít helyébe, mindig , idegen" marad saját városában. 

Megemlíti, hogy Püthia szavai szerint ő a legbölcsebb férfi Athénban. 
Ezt követi az ironikusan elbeszélt történet. A Jósnő szavain gondolkozva, 
folytatja, kérdezgetni kezdte az államférfiakat, költőket, mesterembere- 
ket, hogy nem bölcsebbek-e nála. Figyeljük az eredményt. Kiderült, hogy 


62 11 1. AZ ÓKOR 


az államférfiak teljesen tudatlanok, a költők ihlet hatása alatt (nem gon- 
dolkozva) érik el azt, amit elérnek, maguk sem tudva hogyan, míg a mes- 
teremberek egy vagy más dologban bölcsek, de nem az egészben. Ki jár 
itt alegrosszabbul? Az államférfiak, s ezért nem is bocsátották meg neki 
kérdezősködéseit. 

A védőbeszéd során a fővádlót, Melétoszt is kérdezgeti, aki szerint 
mindenhez a többség ért a legjobban s így a többségnek mindig igaza van. 
Mikor Szókratész zavarba hozza, mindenki által világossá válik, hogy egy 
frusztrált ember áll előttünk. (Ezt a nagyon , demokratikus" fogalmat 
akkor még nem ismerték, , irigységről" beszéltek). 

Melétosz szerint Szókratész nem hisz az istenekben. De mit jelent az, 
hogy istenekben hiszünk? Szókratész szerint azzal, hogy isteni dolgok, 
mint szépség, erény, létezésében hiszünk, az istenekben is hiszünk. Amit 
tett, folytatja, egy isten parancsolta számára, amit ő tett a városért az egy 
istennek tett szolgálat. Végül hivatkozik arra, hogy a benne lakó daimo- 
nion, aki meg szokott neki egyet s mást tiltani, nem hallatta hangját, nem 
tiltotta meg, hogy azt mondja, amit mondott. 

Hogyan értelmezhetjük mindezt? Szókratész három különböző vonat- 
kozásban beszélt istenségekről (démonokról). Az első esetben a meg- 
nyilvánulásból következtethetünk a létezésre. Ha vannak emberi dolgok, 
emberek is vannak, így, ha vannak isteni dolgok, istenek is vannak (mint 
szépség, jóság, igazságosság) , kérdéses, hogy megszemélyesítve-e. 

A második esetben az isten nem más, mint Szókratész elrendeltetése 
a város számára. Őt egy isten küldte, hogy, mint valamiféle bögöly, addig 
kellemetlenkedjen a városlakóknak, addig csípje, szorongassa őket, míg 
nem állnak készen az igazság befogadására. A mondat kétségkívül nem- 
csak büszkeségre mutat, de gőgre is. Platón majd valamikor azt fogja mon- 
dani, hogy az istenek nem irigyek. A filozófusok sem azok. Nemlehetnek 
irigyek, ha egyszer büszkék és gőgösek. Ha valaki isteni küldetést teljesít, 
kire irigykedhetne egyáltalán? 

A harmadik hivatkozás az istenségre, mint belső hangra, mint daimo- 
nionra történik. A belső hang, a Szókratész lelkében lakozó démon, egy 
istenség szerepét ölti. Hegel szerint az etika történetében itt jelenik meg 
először a lelkiismeret. Az, hogy Hegelben a belső hang kizárólagos erköl- 
csi tekintélyével kapcsolatban kételyek merülnek fel, s hogy a Szókratész 

ellen a polgári rend védelme nevében hozott ítéletet nem tartja teljesen 
megalapozatlannak, más lapra tartozik. Azonban ami a lelkiismeret meg- 
nevezését illeti, abban szerintem igaza van. Hiszen a , légy hű önmagad - 
hoz" csak akkor lehet az , ismerd meg önmagadat" ekvivalense, ha van 
egy belső hang, amely az embert vezeti, vagy legalábbis megtiltja számára 
mindazt, ami az önmagához való hűséget sértené. Magam részéről azon- 
ban kitenném a kérdőjelet Hegelnek a polgári rend védelmére felhozott 
megjegyzése után, mert ahogy Szókratész a Védőbeszédben is hangsú- 
lyozta, ő a tanács tagjaként teljesítette a rámért polgári feladatokat, ka- 
tonaként bátran szolgált, s amikor kötelessége volt, az üléseken is részt 
vett. A közügyek intézésében valóban nem vett rész, mert az azokban 
való részvételt (ha nem is így fejezte ki magát) megvetette. S amikor Kri- 
tón (Platón hason című dialógusában) rá akarja beszélni a szökésre, 
nemet mond, mert nem szegi meg városa törvényeit akkor sem, ha igaz- 
ságtalan ítéletet hoznak. 

Nos, az ítélet után elhangzott beszédében Szókratész gőgje érthetően 
határtalan. , Büntetésképpen" életfogytiglani eltartást, aprütaneionban 
való étkezést mérné ki magára. Gőgje érhető, mert a démosz egy nemcsak 
igazságtalan, hanem mérhetetlenül ostoba ítéletet is hozott. (Nem sokkal 
később megbánták, szobrot állítottak neki, ahogy ez máig is így szokott 
történni.) Sem pénzbüntetést nem kínált fel élete fejében, sem száműze- 
tést. Alapjában véve kiprovokálta a halálos ítéletet. És jól tette, mert csak 
így válhatott azzá, aki volt. 

Aki a halállal néz szembe, az, ha van rá ideje, a halálról is elmélkedik. 
Mivel a Phaidonról majd csak Platón első korszakával kapcsolatban fogok 
beszélni, ízelítőül ragaszkodom a Védőbeszéd Szókratészához. Hősünk itt 
váltakozóan beszél úgy, mint moralista s úgy, mint jós, úgy, mint szkep- 
tikus és úgy, mint humorista. Mint moralista azt mondja például, hogy 
kevésbé nehéz megmenekülni a haláltól, mint megmenekülni a bűntől. 
Mint jós beszél, mikor előre vetíti a halálában bűnösök számonkérését. 
Mint szkeptikus, mikor a halálról azt mondja, hogy nem tudunk róla sem- 
mit. (A bölcs tudja, hogy nem tud a halálról sem semmit.) Vagy megsem- 
misülünk, vagy egy másik helyre költözünk, majd meglátjuk, vagy nem. 

Valahogy mégis a humor, azaz az irónia mondja ki (majdnem) az 
utolsó szót. 

Nagyon szeretne mégis a Hadészba kerülni, mondja, mert ott lenne 
aztán igazán nagy az aratás. Ott megkérdezhetne határok nélkül mindent 
és mindenkitől. Végigkérdezhetné a rég halott bölcseket, költőket, tudó - 
sokat, hadvezéreket, államférfiakat — és mindenki esetében mi derülne 
ki? Az, hogy nem tudnak semmit. Ezekkel a hírességekkel társalogni, 
velük együtt lenni, őket faggatni és , megvizsgálni", kimondhatatlanul 
boldoggá tenné. Mert egészen bizonyos, hogy az ottaniak nem ölik meg 
az embert ilyesmiért. (Már csak azért sem, mert halhatatlanok.) 

S miután igen rövidítve követtem Szókratész védőbeszédének szavait 
most, még jobban rövidítve idézem Alkibiadész szavait. Ő volt az egyike 
azoknak, akiket Szókratész elbűvölt (Platón: A lakoma 216 a—d, 217 a). 
Így beszél Szókratészról: , leginkább ... a szirénekhez hasonlatos . . . gug- 
golva, síppal vagy fuvolával a kezükben; s csak mikor kettényílnak, derül 
ki, hogy belsejükben istenképet rejtegetnek. ... Mikor Periklészt hall- 
gattam... ilyesmit nem éreztem, nem volt fölkavarva a lelkem ... ez a 
Marszüasz ISzókratészról van szól már nemegyszer olyan állapotba jut- 
tatott, hogy úgy éreztem: nem érdemes élnie annak, aki úgy él, mint én. 
. . . Csakis őelőtte szégyenkezem; mert jól tudom, hogy nem cáfolhatom, 
amit mond, nem állíthatom, hogy nem kellene megtenni, amit követel 
(Tanítható -e tehát az erény? — H. Á.) ... Szököm hát előle és menekülök, 
ha pedig meglátom, szégyenkezem, mert kénytelen vagyok egyetérteni 
vele." (Telegdi Zsigmond fordítása) 

Karizma. Az első filozófus, az első s egyben az utolsó karizmatikus fi- 
lozófus. Ezután csak maga a filozófia maradt karizmatikus. 

Sajnos, időhiány miatt tovább kell mennünk, de szerencsére Szókra- 
tésztól sosem fogunk végső búcsút venni. Platónnál pedig még el sem 
kezdjük a búcsúzkodást. 


KÖV 


165 


NEGYEDIK ELŐADÁS 


Erények, barátság, 
szépség, szerelem 


KEDVES HALLGATÓIM! 


Megvallom, a Platón-előadások okozzák nekem a legtöbb nehézséget. 
Leo Straussnak ugyanis igaza volt. A dialógusokban nem csak az a fontos, 
hogy a szereplők mit mondanak, hanem az is, hogy mi történik. A legjobb 
megoldás tehát az lenne, ha sorban beszélnék az összes a dialógusról. Ez 
azonban legalább két évet venne igénybe, ha válogatott dialógusokra kor- 
látoznám magam, már másfél elég is lenne rá. Lehetne a dialógusokat 
, témák" alapján csoportosítani, úgymint ,, Platón politikai filozófiája", 
, Platón pszichológiája", , Platón metafizikája", de az efféle , dobozolás" 
értekező prózává alakítja a dialógus -formát. Lehetne kizárólag időrend - 
ben is haladni, de ezzel meg az a baj, hogy ugyanazok (vagy hasonló) kér- 
dések Platón legkülönbözőbb korszakában vissza-visszatérnek. 

Mit tegyek tehát? Kompromisszumot kötöttem a három lehetséges 
megközelítés között. Igyekszem időrendben haladni, úgy, hogy az egyik 
vagy másik korszakban domináló kérdéseket állítom előtérbe, de utalok 
egy későbbi korszakban keletkező dialógus egyik vagy másik elemzésére 
is. S minden esetben kiválasztok egy jellegzetes dialógust, s az előadás 
közben, vagy annak lezárásaképpen, a kiválasztott dialógust mint dialó- 
gust fogom bemutatni. 

Vágjunk is bele. 

Platón első, nagyon , szókratikus" korszakában az erények elemzése, 
a barátság és a szerelem (erósz) filozófiája, továbbá maga a filozófia állt 

a dialógusok középpontjában. Platón később is mindig visszatér az eré- 
nyek elemzésére, de ez már nem lesz központi téma. Más , kérdések" kap- 
csán, más és más kontextusban merülnek fel, s így én is ezekben a változó 
kontextusokban fogom nektek bemutatni. A , mi a filozófia?" kérdése 
azonban kivétel nélkül minden Platón dialógusban felvetődik. A filozó- 
fusok Platón óta mindmáig előszeretettel reflektálnak a filozófiára, azaz 
önmagukra. 

A mai, első, Platón-előadást A lakoma (Szümposzion) dialógus elem- 
zésével fogom lezárni. 

Platón Hetedik levele az első filozófus önéletrajz, s egyike az első öné- 
letrajzoknak általában. (Másik példa Jeremiás próféta önéletrajza.) Szá- 
mos önéletrajzi vonás van Platón dialógusaiban is. A Szókratésszel való 
párbeszédben szerepelteti idősebb s már meghalt rokonait, barátait, fél- 
testvéreit, s többször közvetlenül utal önmagára is, ha nem is mint részt- 
vevőre, de mint jelenlévőre. 

A Hetedik levél eredetiségét egyes filozófusok kétségbe vonják, mások 
igazolják. Mint hasonló esetekben, most sem veszünk erről tudomást. A 
műhöz hozzá tartozik annak befogadása. Minthogy a Hetedik levelet min- 
denkor (amikor ismerték) eredetinek olvasták, mi is jobb, ha így teszünk. 

Nos, önéletrajzi levelét, mint általában szokásos, Platón idős korában 
írta, jóval az úgynevezett , szicíliai kalandja" után, arra reflektálva. S mint 
minden filozófus — mind a mai napig —, önéletrajzában azt beszéli el, 
hogy tévedések után hogyan jutott el végre az igazsághoz. A , jelen" állás- 
pontja, ahonnan életére visszatekint, tehát az Igazság álláspontja. 

Ifjúkorában, így kezdődik az önéletrajz, Platón, mint akkoriban min- 
den ambiciózus előkelő ifjú, politikai pályára készült. Részt is vett egy 
kormányzótestületben, az úgynevezett harminc zsarnok uralma alatt, míg 
hamarosan ki nem derült számára, hogy ez a kormányzat még a korábbi 
kormányoknál is igazságtalanabb. Mikor ez a hatalom is megbukott, s 
egy rokonszenvesebb foglalta el a helyét, ő (Platón) ismét hajlandó lett 
volna részt venni a közügyek intézésében, de ekkor történt, hogy idős ba- 
rátját, a nagyszerű és bölcs Szókratészt, halálra ítélték. Ettől kezdve in- 
kább gondolkodni kezdett az államügyeken, minthogy részt vegyen ben- 
nük. Azonban mégsem adta fel annak a reményét, hogy egyszer erre is 
még sor kerülhet. Végül azonban be kellett látnia, azoknak az események- 

nek a tanulsága után, amelyek elbeszélésére majd a következőkben rátér, 
hogy minden államot rosszul kormányoznak, s az igazságos ember kizá- 
rólag a filozófia felé fordul, mivel csak a filozófusok tudnák igazságossá 
tenni az államot. 

Ami ezután a levélben következik, az a maga mentségére íródott. A fi- 
lozófus igazolja egy — Szókratészhez biztosan nem illő — szicíliai kalandját. 
Háromszor is ellátogatott egy , zsarnokian kormányzott" város udvarába, 
hogy ott a türannoszt filozófiai szempontból a helyes, jó közállapotok 
megteremtésére ösztönözze. Először az idősebbik Dionüsziosz megtérí- 
tésével foglalkozik s akkor igen rosszul jár (a pletykák szerint eladják rab - 
szolgának), majd az ifjabb Dionüsziosz felvilágosításán keresztül akarja 
az állam kormányzását helyes irányba terelni. (Teljesen elfeledve azt a 
sokszor idézett szókratészi gondolatot, hogy csak az erény fogalma tanít- 
ható, maga az erény gyakorlása nem.) Végül az ifjú Dionban bizakodott, 
de mikor megölik, minden reformtevékenységét fel kell adnia. 

Ez a kaland nemcsak Platón személyiségére jellemző, hanem már 
előre is vetíti a filozófusok örökös igényét arra, hogy bebizonyítsák po- 
litikai elméletük gyakorlati alkalmazhatóságát. Azt a javíthatatlan illú- 
ziójukat, hogy ez lehetséges, vagy akár jó lenne. A filozófusok, azóta is, 
mindig meg akarták változtatni a világot, s gyakran, Platónhoz hason- 
lóan, császárok, királyok vagy pártfőtitkárok befolyásolásán keresztül 
igyekeztek ezt elérni, hasonló sikerrel, mint az első filozófus. Dionü- 
sziosz , lelke", így hitte Platón, , lángra kapott a filozófiától" (mint ké - 
sőbb Nero, Katalin cárnő vagy Hruscsov első titkár lelke). Más filozó - 
fusok más módokat is találtak a filozófia politikai alkalmazhatóságának 
bizonyítására. 

A levélből még másra is következtethetünk. Levele utolsó részében 
Platón beszél egynéhány olyan filozófiai tanulságról, melyhez szicíliai 
kalandja nyomán jutott. Egyeseket ezek közül a dialógusokból ismerünk, 
másokat nem. S hozzáteszi, hogy ezeket a gondolatokat nem írta le. Nos, 
Arisztotelész az idős Platónt ismerte, az ő előadásait hallgatta. Amikor 
Platónt cáfolja, bizonyára az előadásokban hallottakat (s esetleg az elő- 
adásjegyzetekben rögzített) elméleteket cáfolja meg, nem pedig a dialó - 
gusokban, különösen nem a korai dialógusokban előadottakat. Ariszto - 
telész szemére szokták hányni, hogy nem az , igazi" Platónt cáfolja, le- 


68 1! I. AZ ÓKOR 


egyszerűsíti, megváltoztatja mestere gondolatait. Lehet, hogy igen, lehet, 
hogy nem, ezt nem tudjuk eldönteni. Főleg azért, mert nem tudjuk sza- 
vatolni a Hetedik levél (különösen második részének) eredetiségét. 

Platónról elég sokat tudunk, ami nincs vagy nem is lehet benne az öné- 
letrajzi írásában. Például, hogy ifjan tragédiákat írt, de mikor Szókratészt 
megismerte, megsemmisítette azokat. Filozófiai dialógusainak szerke- 
zetén, különösen korábbi korszakában, a tragédiaírás gyakorlata kétség- 
bevonhatatlan nyomot hagyott. 

Egy Akadémia nevű ligetben tanított, ezért nevezték iskoláját a későb- 
biekben , akadémiának". Tanítványai válogatott ifjak voltak, írásait gyak- 
ran egy viasztábláról olvasta fel (kétlem, hogy ezek a dialógusok voltak.) 
Leghíresebb és legjobb tanítványa volt, persze, a leghűtlenebb, már amint 
ez lenni szokott. 

Az utókor szemében és emlékezetében az úgynevezett , athéni iskola" 
a gondolkodás, tudás, emelkedettség, sokszínűség és szépség mintája 
volt, ahogy ezt Rafaello Athéni iskola című freskóján mindenki átérezte, 
aki a Vatikáni Múzeumban járt. A freskó az idős Platónt és a fiatal Arisz- 
totelészt úgy mutatja be, mint akik egymás mellett, feltehetően filozófiai 
beszélgetésbe merülve, haladnak lefelé egy , tudomány templomaként" 
megfestett épület lépcsőjén. 

Mi azonban most visszatérünk a fiatal Platónhoz, feltehetően a köz- 
vetlenül Szókratész meggyilkolása utáni időből. A legtöbb ifjúkori dialó- 
gusban Platón utal is mestere perére. 

Azt mondtam a múlt órán, hogy nem fogunk itt sem messzire kerülni 
Szókratésztől. A dialógus szerkezetét tekintve ez majdnem mindegyik 
korai Platón mű esetében így is van. Szókratész kérdezgeti ellenfeleit, 
többnyire rétorokat, szofistákat vagy azokat, akik hatásuk alatt állnak, 
megtudakolja, hogy mit tudnak erről vagy arról, mit értenek ezen vagy 
azon, kérdéseivel teljesen összezavarja, gyakran nevetségessé is teszi, 
beszélgetőpartnereit. Nemcsak az irónia, a gúny eszközeivel is él. A sze- 
gény tudatlan, de tudásukra oly büszke áldozatok csak úgy vergődnek kér- 
dései közepette, mint légy a pókhálóban. Kiutat nem találnak, hacsak el 
nem ismerik, hogy mindent rosszul tudtak, de gyakran ez sem elég. A köz- 
ponti téma az erény (areté) . Azaz az erények, mint bátorság, igazságosság, 
mértékletesség, bölcsesség, s végül az erény taníthatósága. 

Sokan az erények , megvizsgálását" fogalom-meghatározásként értel- 
mezik. Mintha Szókratész és a fiatal Platón célja a pontos , definíció" lett 
volna. Szerintem azonban nem erről van szó, azaz nem ezt célozzák a dia- 
lógusok. Ezért nem is fontos, hogy egy erényt elemző dialógus befejező- 
dik-e, azaz eredményes-e? Tehát, hogy végül is pontosan meg tudjuk-e 
határozni, hogy mi a bátorság, mértékletesség, igazságosság, bölcsesség? 

Szerintem a cél ugyanis, a tipikus szókratikus dialógusokban, valami 
más. Az emberek (s nem csak a fiatalemberek, de tanítóik, a szofisták is) 
beszélnek valamiről, méghozzá teljes biztonsággal, anélkül, hogy számot 
adnának akár maguknak is, mit értenek azon, amit mondanak. A beszéd 
mögül hiányzik az ismeret, a szó mögül a gondolat. Nem kell az ókorba 
visszamennünk, hogy értsük, miről is van szó. Azemberek készen kapják 
a környezet sémáit, ezeket használják beszédben, írásban anélkül, hogy 
feltennék maguknak a kérdést, miről is beszélnek egyáltalán? Mit értenek 
azon, amit mondanak? Szókratész ráveszi beszélgetőpartnereit arra, hogy 
gondolkozzanak azon, amit mondanak. Zavarba is hozza őket, hiszen azok 
gyakorta nem tudnak számot adni róla, hogy miért beszélnek valamiről 
így vagy úgy. Mint említettem, arra is ráveszi őket, hogy zavarukban valami 
nagy sületlenséget mondjanak. Ez gyakran fordul elő az erények , meg- 
vizsgálása" esetén, de akár a jó vagy a gyönyör utáni kutakodásban is. 

Persze, ezeknek a sületlenségeknek is van értelmük. Elsősorban meg- 
világosító értelmük. Megvilágosíthatják például a beszélgetőpartner ál- 
láspontjának abszurditását. De ez az abszurditás többnyire nem egysze- 
rűen a beszélgetőpartner önellentmondásaira, hanem a , világ" abszur- 
ditására is utal. Különösen akkor, amikor a jámborság kérdése kerül 
napirendre, már csak azért is, mert ennek az erénynek a hiánya volt a 
Szókratész elleni vádpontok egyike. Nos, egy beszélgetőpartner megkér- 
dezi Szókratészt, hogy tart-e otthon, saját házában, isteneket, mert ezzel 
bizonyíthatja jámborságát. (A huszadik század nyelvére lefordítva: van- 
e a lakásában Sztálin-portré?) . Szókratész bolondot csinál belőle, holott 
a jámborság erényének egyik kritériuma akkoriban Athénban valóban 
az volt, hogy az ember legalább városa isteneit és egyéb szent dolgokat 
tart házában. 

Az erények helyes értelmezésében Szókratész-Platón úgy jár el, hogy 
az erények fogalmait a beszélgetés során kiemeli abból a környezetből, 

melyben használni szokták azokat. Azt mondja valaki, hogy bátor az, aki 
nem fél egy operációtól? Vagy az, aki helytáll hajójával a viharban? Vagy 
az, aki fél igazságtalanságot elkövetni? Vagy az, aki ellenáll a gyönyörök 
kísértésének? Vagy az, aki politikai ügyekben, esetlega nyomorral szem- 
ben, viselkedik bátran? Nos, van-e valami, ami közös mindezekben? 
Miért nevezzük ezeket az embereket különböző körülmények között, de 
mégis egyaránt, bátornak? Vajon a bátorság mindig vagy a veszedelmes, 
vagy a biztonságos dologra vonatkozik? Esetleg csak a jövőre vonatkozókra 
vagy általában minden jóra és rosszra vonatkozik? A Lakhész című dialó- 
gus végén (melyre hivatkoztam) a beszélgetőpartnerek megegyeznek 
abban, hogy ugyan még mindig nem tudják, hogy mi a bátorság, de azt 
már tudják, hogy sokkal bonyolultabb erény, mint ahogy eddig hitték, 
s hogy tovább kell rajta gondolkozni. 

Egy másik dialógusban (Prótagorasz) pedig Szókratész a merészséggel 
állítja szembe a bátorságot, amint ez ma is szokás. 

És mi a mértékletesség, amit már a delphoi jósda is minden hellén 
lelkére kötött? (, Semmit se nagyon! ") Mellesleg szólva: a mértékletesség, 
szemben a bátorsággal, a modern ember számára nem feltétlenül erény. 
De a , mértékletesség" kérdése itt összefügg a jónak a kellemeshez való 
viszonyával, mivel feltételezzük, hogy minden erény , jó". Ez az előbbihez 
kapcsolódó kérdés (a kellemes és a jó viszonya) nagyon is hosszú életű, 
a modern világban is értelmezés tárgya, mint majd ezt a harmadik sze- 
meszterben Kant filozófiája kapcsán is látni fogjátok. 

Nos, hogy összefoglaljam a gondolatmenetet: ha elfogadom, hogy a 
kellemes jó, akkor el kell azt is fogadnom, hogy a gyönyörök jók, minthogy 
kellemesek. Gyönyörről akkor beszélhetünk, ha egy vágyunkat kielégít- 
jük. De minden vágy és annak kielégítése vajon jó-e? Mondjuk, ha va- 
karódzunk, amikor viszket, nemde, egy vágyat elégítünk ki? (Ez egyike 
Szókratész ironikus abszurdumainak, amit Platón egyik utolsó dialógu- 
sában majd megismétel.) Nevezhetem-e a vágy kielégítését , jónak"? 

A fiatal Platón (Szókratész) szerint az embernek mérlegelni kell, hogy 
mely gyönyörök jók és melyek rosszak, méghozzá következményük szám- 
bavételével. A mérlegelés, bocsássuk előre, egyfajta tudás. Sok minden 
kellemes, de nem jó. Van, persze, egy kivétel: a szépség. A Szépség kel- 
lemes, gyönyört ad, nem lehet , túlzott", és ugyancsak jó. (A Philéboszban 

ez majd bizonyos variációkkal megint terítékre kerül.) Egyelőre tegyük 
még zárójelbe, hogy emberi szépség esetében a szép testről vagy a szép 
lélekről van-e szó. 

Mindezen erényekről való beszélgetés mögött bujkál az alapkérdés: ki 
erényes, mi az erény, illetve mi az, hogy erény? Ezek, mint kiderül, nem 
azonos kérdések, minthogy más választ igényelnek. Nos, arra a kérdésre, 
hogy ki az erényes, s hogy mi az erényes erénye, kezdetben a megkérdezett 
magától értetődő válaszokat ad. Minden válasz kontextuális. Egy férfit 
akkor nevezek erényesnek, ha részt vesz az állam ügyeiben, bátran kato- 
náskodik s gondot fordít fiai nevelésére. Egy asszony akkor erényes, ha 
jól vezeti a háztartást és szolgálja a férjét, egy rabszolga akkor, ha min- 
denben engedelmeskedik az urának. Minden , réteghez" tartozónak, 
nemnek, életkornak megvan a saját erénye. (Mondanom sem kell, hogy 
máig nem jutottunk elég messze ettől a felfogástól. Ma is azt mondják 
egy gyerekről, hogy , jó" és azt értik ezen, hogy , engedelmes".) 

Szókratész -Platón viszont másra kérdez, arra, hogy mi az erény, azaz, 
hogy mi a közös minden erényben, s hogy mi az, hogy erény? Mitől közös 
bennük az, ami közös? Valaminek közösnek kell lenni minden említett 
erényben, attól függetlenül, hogy kinek az erénye. 

Egyrészt a szokás és szokáselvárás nem tévesztendő össze az erénnyel. 
(Mondjuk, egy férfi erényéhez tartozik, hogy jó katona.) A kérdés azonban 
annak az eldöntésére hivatott, hogy mi a közös minden szabad férfi eré- 
nyében, azaz minden magasrendű erényben? Bármely erényről beszé- 
lünk is, mindig csak , az erény" egy , részéről", nem az egészről, beszélünk. 
, Az erény", tehát minden erény együttesen. 

Persze, az erre a kérdésre adandó válasz még mindig nem válasz arra 
a kérdésre, hogy mi az, hogy , erény", hogy a filozófia nyelvén szóljak, 
az előbbi egy empirikus, az utóbbi egy transzcendentális kérdés. Ez az 
a pont, ahol Platón eltávolodik Szókratésztól. Az, ami az erényt erénnyé 
teszi — így válaszol Platón Szókratész nevében az utóbbi kérdésre —, nem 
más, mint , az erény" formája, az eidosz (idea). Ez pedig már átvezet Platón 
második korszakába. 

Ismételten vetődik fel a már említett kérdés: tanítható-e az erény? 

Persze itt megint csak visszatérünk Szókratész egyik alapkérdéséhez, 
hogy tanítható-e az erény? Az előbbi órán Szókratészról beszélve már 

rövid betekintést nyertünk a vitába a Prótagorasz című dialógusról be- 
szélve. Hadd ismételjem meg az , eredményt". Prótagorasz, a szofista, sze- 
rint az erény tanítható, azaz meglehet tanítani egy embert arra, hogy eré- 
nyes legyen. Szókratész szerint az erény annyiban tanítható, hogy rá lehet 
vezetni a megkérdezettet annak belátására, hogy mi az erény (ezt teszi ő 
is) , de attól, hogy ezt valaki érti, még nem okvetlenül lesz erényes ember. 

Ha megkérdezzük, hogy vajon tanítható-e az erény, így Szókratész-Pla- 
tón, előbb arra a kérdésre kell választ adni, mit jelent az, hogy , tudni va- 
lamit". Ugyanis csak azt taníthatjuk, amit tudunk. 

Különböző tudásokra mondjuk, hogy , tudjuk". Ezért van, ami tanít- 
ható, van, ami nem. Itt vannak például a mesterségek. Aki tud fuvolázni, 
taníthat másokat fuvolázni, s azok meg is tanulnak kisebb-nagyobb tö- 
kéletességgel játszani e hangszeren. Az építőmester taníthat másokat 
arra, amit tud, az orvos taníthat orvoslásra. De taníthat-e valaki erényre? 
Taníthat-e az erényes erényre? Nos, tudjuk, hogy ki tud fuvolázni (aki 
fuvolázik) , orvosolni (aki gyógyít), de honnan tudjuk, hogy ki erényes, 
aki képes erényre tanítani? Annak, aki fuvolázik, nem kell válaszolni a 
kérdésre, hogy mi a fuvolázás. Tudja, mert teszi, és mi is tudjuk, hogy 
teszi, de annak, aki erényre tanít, tudnia kell válaszolni arra a kérdésre, 
hogy mit tanít, hogy mi az, hogy erény, mi az, amire tanít? 

A mesterségek és az erény egyetlen közös vonása tehát, hogy csak akkor 
tudjuk tanítani, ha magunk is tudjuk, de erényt , tudni" egészen más, 
mint egy mesterséget , tudni". Először is azért (amiről korábban beszél - 
tem), mert az erény esetében nincs munkamegosztás. Aki csak bátor, de 
sem nem bölcs, sem nem mértékletes, az nem erényes, másodszor (ami- 
ről már szintén volt szó) , mert , az erény" minden helyzetben egyformán 
erény, s mert a mesterségekkel szemben nincs más médiuma (anyaga), 
mint maga az erényes ember. Így hát Platón elvetette a , munka paradig- 
máját , ahogy azt majdan Habermas nevezni fogja, még mielőtt bárki ki- 
találta volna. 

Az erkölcs gyakorlásához szükség van egy feltételre, amely nem szük- 
séges a mesterségek gyakorlásához. Ugyanis egy másfajta tudásforrásra. 
Egy olyan tudásforrásra, mely nem tapasztalati, nem információ, s nem 
is utánzáson alapul. Ez a bizonyos tudás annak a tudásnak forrása, mely 
tudás arra a kérdésre ad választ, hogy , mi az, hogy erény?" Később ugyan- 

ezzel a kérdéssel fogunk szembenézni az igazság kérdésével kapcsolatban. 
Mi az igazság?" és , mi az, hogy igazság?" — ez két különböző kérdés. Hogy 
lehet ezekre a kérdésekre tisztán logikailag, tisztán racionálisan és egyér- 
telműen választ adni, méghozzá nem változó, hanem örökérvényű választ? 

Platón, miután elbeszéli és értelmezi Hérakleitosz tételét az állandó 
változásról, keresni kezdi, hogy van-e vajon valami, ami az állandó vál- 
tozásban nemcsak hogy maradandó, hanem , örök ". Az azóta oly sokszor 
elcsépelt , örök" igazságról van szó. Mert bár igaz, teszi hozzá, hogy a ta- 
pasztalható világban minden változik, de kell lennie egy világnak, amely 
állandó, s mivel a tapasztalati világban minden változik, ez a világ nem 
lehet tapasztalati. Az örök igazságot tehát önmagunkban kell keresnünk. 
Mindenki tudja, de senki sem tudja, hogy tudja, rá kell vezetni arra, hogy 
megtudja, amit tud. Hogy tételét bebizonyítsa Szókratész -Platón (a Menón 
című dialógusban) levezetteti egy fiatal tudatlan rabszolgafiúval Pitago- 
rasz tételét. Ebből az következik, hogy az ész segítségével, azaz irányítá- 
sával, önmagunkban, azaz lelkünkben, találunk rá az igazságra, ahogy Pi- 
tagorasz tételére, úgy az erények forrására is, arra, ami állandó és örök. 
Ennek a gondolatnak később, már Platónnál is nagy karrierje lesz. 

Az erényfilozófia első (bár nem végleges) csúcspontja annak a kérdés- 
nek a felvetése, illetve feltételes megválaszolása, hogy vajon mi jobb, igaz- 
ságtalanságot elkövetni vagy elszenvedni. Ez a kérdés mindjárt két dia- 
lógusban is terítékre kerül. Az első a Gorgiasz című dialógus, a második 
Platón legtöbbet idézett művének, az Államnak első könyve. Abban min- 
den kutató megegyezik, hogy ez az első könyv jóval korábban íródott, 
mint a másik kilenc, s így gondolatmenete szempontjából az első kor- 
szakhoz tartozik. Igaz, a kérdés elemzése belenyúlik a második könyvbe 
(valószínűleg azért illesztette Platón korai dialógusát későbbi művéhez, 
mert jó bevezetésnek és folytatandónak tartotta). 

Elöljáróban csak annyit, hogy a , természet által" adott, illetve érvényes 
és a , törvények által" adott és érvényes (phüszisz/nomosz vagy phüszisz/thé- 
szisz) megkülönböztetése Szókratész korában is már elterjedt, így például 
Euripidész drámáiban sok szó esett róla. Mint tudják, erre a szembeállításra 
is nagy karrier várt, mind a mai napig. Szerintem manapság különösen 
rosszul teszik fel a kérdést, s másként is hívják ahagyományos feleket, úgy- 
mint nature, illetve nurture (de ez már nem a témánkhoz tartozik) . 

Minkét dialógus (a Gorgiasz és az Állam első könyve) számtalan kérdést 
érint, és sok szereplőt vonultat fel. Platón (azaz Szókratész) ritkán megy 
fejjel neki az úgynevezett , főkérdésnek", felveti, aztán látszólag eltávo- 
lodik attól, hogy majd visszatérjen rá. Az sem mindegy, hogy kivel beszél, 
s hogy kihez beszél. Gyakran nem ahhoz beszél, akivel beszél. Különösen 
nem, mikor szofistákat léptet fel. A Gorgiasz című dialógusban a híres 
szofistának ugyancsak szofista híve, Kalliklész a beszélőpartner, az Állam 
első könyvében a szintúgy, szofista Thraszümakhosz, de egyik esetben 
sem nekik beszél Szókratész, mikor velük beszél, hanem a jelenlévő fia- 
talembereknek, azoknak, akik még nem kötelezték el magukat, akiknek 
a , lelkéért" Szókratész harcol, akiket meg akar nyerni magának, azaz az 
igazi igazságosságnak. Platón többek között saját féltestvéreit szerepelteti 
mindkét esetben mint a jóság irányába leginkább elvezethető lelkeket. 

A kérdés a következő: mi jobb, igazságtalanságot elkövetni vagy elszen- 
vedni? S mi a második legjobb: ha már elkövettük az igazságtalanságot, 
büntetést elszenvedni vagy büntetlennek maradni? 

Nos, ahhoz, hogy ezt a kérdést , megvizsgálhassuk" előbb választ kell 
adni arra a kérdésre, hogy mi igazságos, illetve igazságtalan, ki dönti el, 
s hogy mi az igazságosság, s hogy mi az, hogy igazságosság? Előrebocsá- 
tom, hogy itt is, mint a filozófiában végül is mindenkor, az empirikus és 
a transzcendentális értelmezés (ami tapasztalható, tapasztalt egyrészt, 
s ami elgondolható, de nem tapasztalható másrészt) fognak összeütközni 
egymással. Érvek csatája ez, melyek során Szókratész ellenfelei arról be- 
szélnek, amit az emberek tenni szoktak, amit az emberek bizonyos kö- 
rülmények között jónak, azaz számukra hasznosnak találnak. Szókratész 
pedig arról, amit minden körülmény között tenniük kell, s ami számukra 
jó és ugyanakkor hasznos is, bár ők ezt fel nem ismerik. 

A kérdés azonnal világosan az asztalra tétetik, amikor (Gorgiasz 4.69 b) 
Szókratész kijelenti, hogy a jogtalan cselekvés a legnagyobb rossz, majd 
Glaukón kérdésére, hogy vajon ő kíván-e elszenvedni jogtalanságot, úgy 
válaszol, hogy nem kívánná ő egyiket sem, de szükségszerű választás ese- 
tében inkább elszenvedné a jogtalanságot, mint elkövetné. 

Nos, ez a mondat megvilágít mindent, mielőtt a vita elkezdődnék. Hi- 
szen Platón tudta azt, amit a dialógus idején Szókratész még nem tudha- 
tott, hogy ha egy ilyen szükségszerű választásra kerül a sor, ő inkább az 

igazságtalanság elszenvedését fogja választani, minthogy azt elkövetné. 
Mint ez rövidesen mindkét dialógusban ki fog derülni, mindkét állás- 
pontot (jobb igazságtalanságot elkövetni, mint elszenvedni, illetve jobb 
igazságtalanságot elszenvedni, mint elkövetni) egyaránt be lehet logiku- 
san, érvekkel bizonyítani. Az érvek tehát nem döntik el a kérdést. Pusztán 
érvekre támaszkodva Szókratész nem tud ezekből a dialógusokból győz- 
tesen kikerülni. Ezt mindkét dialógusban végül maga is belátja. 

Az én értelmezésem szerint jó ember az, aki számára Szókratész mon- 
dása igaz. Azaz Szókratész mondása voltaképpen a jó ember meghatáro- 
zása. (Jó ember az, aki számára a mondat, hogy jobb igazságtalanságot el- 
szenvedni, mint elkövetni, igaz.) De nem akarok a belépni a történetbe, 
melyről számot adok. Igaz, nem is zavarom meg a történetet. Szókratész 
egyes mondatai módot nyújtanak erre az értelmezésre, mint például: 
, A legboldogabb tehát az, akinek lelkében egyáltalán nincs rossz vonás, 
mert a lelki baj tűnt nekünk a legnagyobb rossznak." (478 c) 

Szókratész radikalizálja, amit a felvezetés során állított. Az igazságta- 
lanságot és jogtalanságot elkövető ember mindig boldogtalan, csak az 
igazságtalanságot elszenvedő emberlehet boldog— azaz ő boldog. Tovább 
radikalizálva: míg az igazságtalanságot elkövető ember mindig nyomorult 
— s, ha ráadásul büntetlen marad, akkor a legnyomorultabb. 

Itt visszalépünk egy korábbi lépcsőfokra. Eddig arról volt szó, hogy 
jobb-e igazságtalanságot (jogtalanságot) elkövetni vagy elszenvedni. 
Azonban azt még nem vizsgáltuk meg, hogy mi az igazságosság s az igaz- 
ságtalanság, s hogy mikor nevezünk valakit vagy valamit igazságosnak 
vagy igazságtalannak. 

Mondanom sem kell, hogy ezt a kérdést Platón óta állandóan, mind- 
máig vitatjuk. A talán leghíresebb filozófiai könyv manapság Amerikában 
John Rawls könyve Az igazságosság elmélete. 5 ezt is, mint minden igazsá- 
gosság- fogalmat, egyre csak vitatjuk. 

A Gorgiasz-dialógusban egy ideig eltart, míg az igazságosság kérdéséhez 
elérkezünk, de az Állam első könyvében a beszélgetés ezzel kezdődik: mi 
az igazságosság, jogosság, mit nevezünk annak? Ezt kell először eldönteni. 
Mint mondtam, mindkét dialógusban Szókratész beszélgető partnere 
egy-egy híres szofista, akik azonban az igazságosság/igazságtalanság kér- 
désében, pontosan szólva a fogalmak eredete s funkciója kérdésében kü- 

lönböző nézeteket képviselnek, de Szókratész ellenében is ugyanabban 
a cipőben járnak. 

Kalliklész (a Gorgiaszban) már a Szókratésszel való vita kezdetén felvo- 
nultatja a természettől és a törvénytől való (phüszisz, nomosz) megkülön- 
böztetését. A természet szerint a jogtalanság elszenvedése a rútabb, rosz- 
szabb, míg a törvények szerint, persze, a jogtalanság elkövetése az. A ter- 
mészet törvénye az, ahogyan az állatvilágban is tapasztaljuk, hogy az 
erősebbnek, a derekabbnak többje legyen, hogy az történjen, amit az erő - 
sebb akar és jónak lát, míg a gyenge őt szolgálja, éppen azért, mert gyenge 
és hitványabb. A természet szerint ez az igazságos. A törvényeket viszont 
a gyengék és hitványak találták ki azért, hogy elhitessék velünk, hogy az 
egyenlőség igazságos. Az egyenlőség s az egyenlőségen alapuló igazság 
tehát a gyengék és hitványak érdekében jött létre s azokat szolgálja. Aki a 
törvények szempontjából jogtalanságot követ el, azaz a többieknél nagyobb 
hatalomra, vagyonra, hírnévre törekszik, a természet szerint igazságos, 
ha a törvények szerint nem is az. S hiába igazságos valaki a törvények sze - 
rint, mint pl. Szókratész, azt a gyengék és alantasak alkotta törvények el 
fogják ítélni, ha nem viselkedik a természet szerint, ha nem hány fittyet 
rájuk. A filozófia rontja a meglett ember esélyeit. (4.81 d—486 d) 

Szókratész másik szofista vitapartnere, Thraszümakhosz, másként 
érvel. (343 b—e) A juhpásztor és marhapásztor példázatával kezdi. Kinek 
az érdekét szolgálják vajon? A juhok és a marhák érdekét? Semmikép- 
pen, hanem a saját és uraik érdekét. Így van ez az emberi világban is. 
A hatalmasok a törvény által uralkodnak, ők készítik a törvényeket. A tör- 
vények nem az alattvalók, hanem a gazdagok érdekét szolgálják, mivel 
a hatalmasok ezek segítségével, a jogra való hivatkozással, késztetik en- 
gedelmességre alattvalóikat. Következésképpen a jog mindig az erősek 
joga, a jog az erőset, a hatalmat szolgálja. Az igazságos ember az erősnek, 
a hatalmasnak önként veti alá magát. Aki inkább elszenvedi az igazság- 
talanságot, minthogy azt elkövesse, a hatalmat szolgálja. Ezért az igaz- 
ságtalanság — mértéket tartva — sokkal méltóbb egy szabad emberhez, 
mint az igazságosság. 

Thraszümakhosz érve nagyobb karriert futott be, mint Kalliklész érve. 
Amerikában csak úgy hivatkoznak e mindmáig divatos elméletére, hogy 
, might is right". Vannak, akik az érv hamisságára, hazugságára voksolnak, 

vannak, akik ellenkezőleg, annak igazságára támaszkodva hirdetik a forra- 
dalomhoz való jogot, mint pl. Rousseau, amikor azt írja, hogy alattvalóként 
egyenlők lettünk, ugyanis mindannyian nullák vagyunk a zsarnok előtt. 

Mi most inkább Szókratész-Platón válaszaira vagyunk kíváncsiak. 

Szókratésznek, legalábbis a filozófia szempontjából, látszólag könnyű 
dolga van. Egy transzcendentális modellt (egy elgondolható, követésre 
méltónak tekintendő, Kanttal szólva regulatív eszmét) kell az empirikus 
tapasztalatra támaszkodó érvekkel (ilyen a világ, ilyenek az emberek, nem 
választanak valamit, ami valamilyen módon nem áll azérdekükben, tud- 
ják mi a helyes, de nem nagyon teszik) szembeállítania. Amennyiben 
a törvény a jól rendezett lélek törvénye, tehát az a törvény, amit a filozófus 
gondol el, akkor ennek a törvénynek engedelmeskedni az egyedül igaz- 
ságos, megszegni az egyedül igazságtalan. Légy hű önmagadhoz! 

Nem követhetem Szókratész-Platón minden érvét, csak megemlítek 
közülük néhányat a Gorgiasz című dialógusból, azokat, amelyeknek Platón 
későbbi filozófiájában nagyobb szerepük lesz. Azok a legboldogabbak, 
akiknek semmire sincs szükségük. A legnagyobb gyönyör, azaz a legna- 
gyobb jó az, ami a lelket szolgálja. A kellemest a jóért tesszük és nem for- 
dítva. A filozófus (szemben például Periklésszel is) az , igazi politikával" 
foglalkozik, annak törvényeit tartja be. 

A Thraszümakhosz ellen folytatott vitában Szókratész-Platón más ér- 
veket is felvonultat. Hadd kezdjem a pásztor-hasonlattal. Mint már em- 
lítettem, a szofista szerint a pásztor nem a juhok vagy marhák, hanem a 
maga érdekeivel törődik. Ez semmiképpen nincs így a jó pásztor esetében, 
veti ellene Szókratész. A jó pásztor a rábízott juhok jólétét tartja szem 
előtt, ahogy a jó vezető sem törődhet mással, mint a vezetettek jólétével, 
azzal, ami a vezetetteknek hasznos. 

Szókratész az igazságos vagy igazságtalan ember fogalmát fokozatosan 
itt is lecseréli az igazságos és igazságtalan lékek szembeállításával. Az 
igazságos lelkű ember — a bölcs és a jó ember, míg az igazságtalan lelkű 
a tudatlan és a rossz. Az igazságos lelkű ember boldog, az igazságtalan 
lelkű ember boldogtalan. Nos, ha mindezt feltételezzük, akkor vajon mi 
jobb, bölcsnek vagy tudatlannak lenni? Akkor vajon nem jobb-e az igaz- 
ságtalanságot elszenvedni, mint azt elkövetni? 

A válasz kézentekvő. 

Persze, Szókratész-Platón már a Gorgiasz végén is belátja, illetve bevallja, 
hogy egy teljesen más síkra terelte a vitát, mint amelyen elindult, s hogy 
Kalliklész (és Thraszümakhosz) érveit nem tudja az ő síkjukon megcáfolni, 
holott a saját síkján kitűnő érvekkel tudja igazát bebizonyítani. A Politeia 
(Állam) következő kilenc könyvéből ez persze ki fog derülni, de kiderül már 
a korábbi Gorgiasz című dialógus befejező elmélkedései során is. Mint oly 
sokszor későbben, Platón már most is egy mítoszhoz nyúl vissza, egy régi 
mítosz személyes változatához. Amikor lelkünk elválik testünktől, és a túl- 
világi bíró (Rhadamanthüsz) előtt áll, akkor ő a jókat és igazakat társadalmi 
helyzetüktől függetlenül (főleg a filozófusokat) egyenesen a Boldogok szi- 
getére fogja küldeni, míg a gonoszakat megbünteti. Nos, azoknak a gonosz 
lelkeknek, akik megjavulnak s megbánják igazságtalan életüket, még van 
sanszuk a Boldogok szigetére kerülésre, de azoknak, akik megátalkodottak 
bűnükben, semmiképpen. Mi következik ebből? Jobb igazságtalanságot el- 
szenvedni, mint elkövetni, s ha már egyszer elkövettük, jobb érte büntetést 
viselni, mint büntetlennek maradni. Ezt kellett bizonyítani. 

S gondolom, nem kell Nektek magyaráznom, hogy ez a megoldási ja- 
vaslat mindig újra visszatér. Szükségük van-e az embereknek a túlvilági 
büntetésbe, illetve jutalmazásba vetett hitre, hogy , erkölcsösen" éljenek? 
Számíthatnak-e életükben erre? Számolhatnak-e ezzel? 

A bizonyítás itt, ebben a dialógusban Platónnál még inkább ironikus, 
mint patetikus. Az irónia és a pátosz aránya azonban az Államban meg 
fog változni. Kevesebb lesz a Szókratész, egyre több a Platón. 

Ez a Szókratész (azaz a történelmi Szókratész) belátja, hogy nincsenek 
jobb érvei, mint ellenfeleinek, s hogy érveit életével, illetve halálával kell 
megpecsételnie, önmagát kell bedobnia az igazságosság istennőjének 
serpenyőjébe. 

Szépség, szerelem, vágy, Erósz nagy szerepet játszott Szókratész életé- 
ben, s így Platón korai dialógusaiban is. Sok szó esik a szép fiúkról, s arról, 
hogyan kell, vagy nem kell, őket szeretni. Az erósz szó Platónnál még vicces 
etimológiai elmélkedésében is felmerül (Kratülosz) , amikor Szókratész 
azt fejtegeti, hogy a hérosz szó (hős) azerósz (erotika, vágy, szerelem) szóval 
áll közeli kapcsolatban, illetve hogy az egyik a másikból ered. 

A költészetet, mint láttuk, Szókratész csak közvetlenül halála előtt 
kezdte művelni, s Platónnál alárendelt szerepet játszik. Igaz, sokat idéz 

költőket, de elsősorban bölcs mondataikért, mondhatnám: , mondani- 
valójukért", de nem költői szépségükért. A költészetről írott megjegyzései 
között van azonban néhány, mely a későbbiekben kitüntetett szerepet 
fog játszani. Közöttük első helyen áll az ihlet, a költői , őrültség" (mania) 
értelmezése a lón című dialógusban. A költőt az ihlet pillanataiban egy 
isten tölti el, hogy úgy érezzük, nem embertől erednek ezek a gyönyörű 
alkotások, minthogy emberfelettiek. Még a rhapszódosz is, aki az ihletet 
csak a költemény közvetítésével éli át, más emberré válik ihletett pilla- 
nataiban, mint előtte volt és utána lesz. 

Itt megint egy olyan kérdésre bukkanunk, amely kimeríthetetlennek 
bizonyult. Ugye emlékeztek Hamlet szavaira: , Mi néki Hecuba, s ő Hecu- 
bának, / Hogy megsirassa?", vagy Baudelaire versére az albatroszról, aki 
szabadon röpül a levegő terében, de botladozik lent a földön, vagy Lukács 
György elméletére, hogy az alkotás pillanataiban az , egész ember" , em- 
beregésszé" változik? Íme, további lábjegyzetek Platónhoz. 

A szépről elmélkedve beleütközünk a Platónnál a későbbiekben egy 
ideig főszerepet játszó idea, forma (eidosz) fogalmába, amiben minden 
szép dolog részesül. Erről a későbbiekben még bőven lesz szó. Fontos 
azonban a korai dialógusokban (A nagyobbik Hippiasz) a látás és a hallás 
kiemelése a szépséget felfogó, illetve megteremtő érzékszerveink közül. 
(Nem minden, amit látunk vagy hallunk szép, de minden költői terméket, 
amelyet szépnek mondunk, vagy szépnek látjuk, vagy szépnek halljuk. 
Ezt a lapot majd, többek között, Augustinus (Szent Ágoston) fogja újra 
kijátszani. 

Minderről a szépről, vágyról, szerelemről leginkább költőileg lehet 
beszélni. Ezt teszi Platón utolérhetetlen bravúrral A lakoma (Szümposzion) 
című dialógusában. Sok százan utánozták ezt a dialógust, írtak szümpo- 
szionokat platóni vagy egyéb szereplőkkel (magam is írtam egyet) . Mind- 
egyik más volt, mind a kor világához illő (egyről majd beszélünk még a 
jövő szemeszterben), de egyik sem tudott Platón dialógusának még kö- 
zelébe se érni. 

Emlékeztek arra, hogy még az előadás kezdetén említést tettem Leo 
Strauss gondolatáról, hogy Platón dialógusaiban nemcsak az a fontos, 
hogy mit mond, hanem az is, hogy mi történik. Így volt ez a mindeddig 
említett dialógusok esetében is, de eddig nem tudtam ezzel törődni. Em- 

lítettem azt is, hogy a legtöbb dialógusnak van úgynevezett kerettörténete, 
amelyből megtudjuk, honnan tudjuk azt, amit tudunk. Ki volt jelen? Ki 
hallotta a beszélgetést? Pletykát vagy hiteles beszámolót kapunk-e? Most 
egy dialógus példáján módunk lesz mindezeket a kérdéseket, hogy Szók- 
ratésszel szóljak, , megvizsgálni". 

A fiúszerelem a görög világban, s részben a rómaiban is, a társadalmi 
szokásokhoz tartozott. A filozófiában Platóntól (Szókratésztől) kezdve, 
csak ez a szerelem játszott szerepet. A mítoszban és a mítoszt feldolgozó 
tragédiákban, persze, nem, különösen nem Euripidésznél, a női szen- 
vedély első nagy költői ábrázolójánál. 

A fiúszerelem Szókratész és Platón korában ugyanannyira intézmé - 
nyesített volt, mint a házasság, azzal a különbséggel, hogy a házasság a 
magánélet szférájába, a fiúszerelem pedig, legalábbis egy szempontból, 
a közélet szférájába tartozott, hogy így fejezzem ki magamat, , politikai" 
volt, s éppen ennek következtében szabad választáson alapult. Egy meglett 
férfinak (mondjuk 30 évestől) illett fiúszeretőt tartania, s egy ifjúnak, 
akinek még nem sarjadt szakálla, illő volt egy meglett férfihoz csatlakoz- 
nia. Az ifjúnak nem kellett elfogadni minden jelentkező rá bejelentett 
igényét, s fordítva is így állt a helyzet. Azaz a kapcsolat feltételezte a köl- 
csönös erotikus, s ugyanakkor szellemi, lelki, vonzalmat is. Az idősebb 
férfi bevezette az ifjút az erotika és a szeretkezés művészetébe s ugyan- 
akkor a társasági életbe is, az ottani szokásokba. A szerelem közvetítésével 
vált az ifjú felnőtt polgárrá. Sokan idealizálták ezt a kapcsolatot, de mivel 
semmiféle szerelmi kapcsolat nem , ideális", ez sem volt az. Nemsokára 
majd Ti is belekóstoltok abba a vitába, hogy ki fontosabb, a szerető vagy 
a szeretett. S ha többet akartok tudni minderről, olvassátok el Michel 
Foucault A szexualitás története című sorozatának ezt a kérdést tárgyaló, 
második kötetét. 

Utolsó megjegyzés. A híres , plátói szerelem" nem Platóntól származik, 
hanem a reneszánsz platonistáktól, akikről majd a maguk helyén fogok 
beszélni. Platónnál nemcsak a nőkkel való szexuális érintkezés (remek 
fiúk születése céljából) volt kívánatos, de a fiúk és férfiak közötti testi 
érintkezés is. Ha ezt nem tételezzük fel, akkor nem értjük, miért volt 
Szókratész olyan kivételes férfiú Alkibiadész szemében. Csak ott, ahol a 
testi érintkezés természetes igény, van a freudi szublimációnak helye. 

Hiszen különben vajon mit is szublimálnánk? Nem kétséges, hogy Platón 

— Szókratésszel szemben — előnyben részesítette a szublimálást, mert ő 
már ismerte a vallásokban gyakorolt, majd a Freud megfogalmazta gon- 
dolatot, hogy a spiritualizálódás, a szellemi erotika , anyaga" nem más, 
mint a szublimált nemi vágy. S az ő filozófiája feltételezte és elő is állította 
azt a bizonyos szellemi extázist. A filozófia erotikus szellemi gyakorlat, 
s az is maradt. 

Hadd térjek a tárgyra. 

A lakoma, mint sok más dialógus, kerettörténetbe van belefoglalva. 
Athénban híre járt egy szümposzionnak, ahol, mint ezt a pletyka tartja, 
neves emberek találkoztak egymással, s igen érdekes dolgokat beszéltek 
meg egymással, különösen a szerelemmel kapcsolatban, ami persze min- 
denkit érdekelt. Az athéni ifjak, mint az ifjak mindig, kíváncsiak, sze- 
retnének hiteles beszámolót kapni a neves eseményről. A számunkra 
már jól ismert Glaukón rohan az utcán egy , megszállottnak" tekintett 
Apollodórosz nevű ember után, akiről feltételezi, hogy ő is részt vett a 
híres vacsorán, de Apollodórosz felvilágosítja, hogy ő akkor még kisfiú 
volt. Viszont valaki, aki valóban részt vett a vacsorán, egy Arisztodémosz 
nevezetű kis ember, aki mindig mezítláb jár, s aki elmesélte neki, hogy 
mi történt, ki mit mondott, s Szókratész maga megerősítette a történetet. 

Tehát négyszeres közvetítésen keresztül jut el végül hozzánk a történet. 
(Arisztodémosz elmondja Apollodórosznak, Apollodórosz Glaukónnak, 
Glaukón Platónnak (aki féltestvére) , Platón nekünk. Mind, a szümpo- 
szion alkalmával elmondott hosszú beszédeket (palinódiákat) , persze, 
senki sem jegyezheti meg, így, Arisztodémosz, a résztvevő, semmiképpen 
sem, amit töredelmesen be is vall. Ő csak arról számol be, mondja, amire 
éppen emlékszik (nem volt magnójuk), s a cselekményről hiteles beszá- 
molót tud adni. 

Mondhatnánk, hogy A lakoma egy filozófiai dráma, amelyben a drá- 
maírónak induló Platón már elsorvasztott tehetségét remekül gyakorolja. 
Minden szereplőnek plasztikus jelleme van, minden beszéd arra a bizo- 
nyos szereplőre jellemző, aki elmondja. Platón remekel a stílusparódi- 
ában is. Maszkokat vesz fel, s jól szórakozik. Mindez azonban nem azt je - 
lenti, mintha, hülyeségeket adna mindenki szájába. Ezek a dicshimnu- 
szok az Athénban valóban elterjedt gondolatokról, nézetekről és 

gyakorlatokról adnak számot, ahol mindegyik beszédben lehet valami 
fontos, valami megszívlelendő, valami, amit nem kell csak úgy egyszerűen 
semmibe venni. 

Végül is Platón elhiteti velünk, hogy a mese nem mese, hogy valami- 
kor valóban volt egy ilyen szümposzion, hogy a felsorolt híres emberek 
valóban részt vettek ezen az emlékezetes ünnepi lakomán, hogy valóban 
ki-ki elmondta a maga beszédét a szerelemről, s hogy a középkorú Szók- 
ratész is ott volt, és Alkibiadész valóban tökrészegen, váratlanul becsöp- 
pent, s elmondta azt a bizonyos, már röviden idézett dicshimnuszát 
Szókratészról. 

Az én olvasatomban az egész dialógus egyfajta tragikomikus dráma: 
Platón Szókratésznak tett posztumusz szerelmi vallomása. 

Mit olvasunk, hallunk, látunk? 

Agathón, a drámaíró, meghívta lakására néhány ifjú és kevésbé ifjú 
híres barátját, hogy együtt ünnepeljék meg házigazdájuk győzelmét az 
éppen aktuális drámaversenyen. Így meghívta Szókratészt is, aki szokása 
ellenére kicsípte magát a csinos fiatalemberek kedvéért, de elmarad az 
őt kísérő Agathón mögött. Kiderül, hogy egy kapualjban mozdulatlanul 
állt, mintha nem látna senkit maga körül, magába süppedve. A társaság- 
ban mindenki tudta, és tiszteletben tartotta, hogy néha ezt szokta tenni. 
Ilyenkor a benne lakó személyes démonára összpontosított. Ebben az 
esetben azonban csak rövid ideig tartott a magányos kontempláció, és 
Szókratész is hamarosan csatlakozott a már egybegyűlt és rá váró társa- 
sághoz. Mihelyt megérkezett, azonnal Agathón mellé feküdt, s a teljessé 
vált társaság végre megkezdte a lakomát: enni, inni, zenét hallgatni, sze- 
relmeskedni. Már ahogy ez manapság is egy partin lenni szokott. 

Hamar az is kiderült, hogy senki sem akar egyszerűen lerészegedni, 
valamilyen más, kellemesebb, érdekesebb szórakozást igényel. Mi legyen 
az? Rövid megbeszélés után végül elfogadták az orvos, Erüximakhosz ja- 
vaslatát, hogy arra az istenre fognak dicsőítő himnuszokat zengeni, akit 
általában elhanyagolnak, Erószra, a szerelem istenére. 

A résztvevők ekkor egymás után zengik a szerelem dicséretét. Platón 
belebújik minden szereplő bőrébe, azaz előadja, amit ez vagy az a másik 
ember a szerelemről mond vagy mondhatna, méghozzá mindig több-ke- 
vesebb iróniával. 

Az első beszélő Phaidrosz, egy szépfiú, akivel majd még találkozni fo- 
gunk. Ő azonnal bevallja, hogy semmihez sem igen ért a szerelmen kívül. 
Ebben a szellemben formálja meg palinódiáját. A szerelem a legnagyobb, 
mert a legősibb isten. Neki köszönhetjük, mi, szép fiúk, a derék férfisze- 
retőket, akiktől megtanuljuk, hogy mi a szép és a rút. A fiú, folytatja, ha 
szégyellnivalót tesz, leginkább szeretője előtt szégyenkezik. Ezért bátrak 
a katonák is. A szerelmesek egymásért is szívesen halnak meg. Phaidrosz 
virágos beszédében felvonultat az eposzokból és drámákból ismert tör- 
téneteket és szereplőket, különös tekintettel a férfibarátságokra ( Patrok- 
1osz—Akhilleusz). 

Platón ezt a meglehetősen közhelyszerű, retorikus fordulatokban 
gazdag palinódiát barátságos iróniával adja elő (az irónia azért barát- 
ságos, mert Phaidrosz már a palinódia kezdetén bevallja, hogy ő csak 
a szerelemhez ért.) Phaidrosz ugyanakkor azonban mégis felvet egy 
már említett, s akkoriban fontosnak tűnő, sokat vitatott kérdést is, hogy 
ki áll magasabban, a szerető vagy a szeretett. Ő a szeretőnek adja a pál- 
mát, mert az közelebb lakik az istenséghez (azaz Erószhoz), hiszen 
benne lakik az isten. Végül, ez a palinódia már maga is egyfajta szerelmi 
vallomás. ( Platón tudta, hogy kinek szólt, s az egybegyűlt társaság úgy- 
szintén.) 

Ezután még sokan mondanak beszédet, de Arisztodémosz már csak 
Pauszaniasz palinódiájára emlékezik. Pauszaniasz előadja, hogy kétféle 
Erósz van, ahogy kétféle Aphrodité is. Mindent lehet szépen és alantasan 
csinálni, ez attól függ, hogyan csináljuk. Van tehát egy közönséges Erósz, 
olyan silány emberek szerelme, akiknek mindegy, férfit vagy nőt szeret- 
nek-e, s hogy testüket vagy lelküket szeretik-e. A magasrendű Erósz ezzel 
szemben nem féktelen, szerelme férfias, s nemcsak együtthálásra, de 
együttélésre is vágyik szerelmével. A gyerekszerelmet és a szabad nőkkel 
való szerelmi érintkezést kerülni kell, s ha lehetne, be kellene tiltani. 
Az istenek jó szemmel azt nézik, ha férfiak ifjakat szeretnek, s ha az ifjak 
kedvesen fogadják az erényes férfiak szerelmét. 

Úgy tűnik, hogy ha szerelemről van szó, mindenki hazabeszél, még- 
hozzá igen patetikusan. A többiek ezt persze észre is veszik, tudják, hogy 
ki is a megszólított , Erósz". Feltehetően ezért kezdett el Arisztophanész, 
akire most került volna a sor, csuklani (nevetését akarta elfojtani), s ezért 





84 1] I. AZ OKOR 


kellett átadnia helyét Erüximakhosznak, az orvosnak, aki azonnal felki- 
nálta, hogy elállítja , csuklását". 

Mindenben, ami létezik, elsősorban a növényekben van Erósz, 
mondja. Ezen alapul az orvostudomány. A beteg és az egészséges testnek 
is megvan a maga erósza (vágya), az orvos feladata, hogy a betegtest vágyát 
az egészséges test vágyává alakítsa. Ahogy a testben összhangot kell te- 
remteni az egymással ellentétes törekvések között (mint hideg és meleg, 
száraz és nedves) a zenei ritmushoz hasonlóan, úgy kell a szerelemben 
is összhangot teremteni a szerelmesek között. 

Az orvos után következik a komédiák költője (miután megszűnt csuklani) , 
Arisztophanész, aki előbb jót nevet az előtte szóló beszédén, majd előre mo - 
sakszik saját beszéde esetleges nevetségessége miatt. Valóban egyfajta ko- 
médiát ad elő, de mint tudjuk, semmi sem komolyabb egy komédiánál. 

Ő is azzal kezdi, mint Phaidrosz: Erósz a legnagyobb, a leghatalmasabb 
isten, s ő is egy történettel támasztja ezt alá. Kezdetben, mondja, nem 
két nem volt, hanem volt egy harmadik is. Ez aharmadik nem, nem volt 
sem nő, sem férfi, hanem mindkettő (androgün) . Minden szervből kettő 
jutott nekik s így nemi szervből is kettő. Ezek az emberi lények okosak 
voltak, nagyratörők, istenek hatalmára éhesek (mint Bábel tornyának 
építői) . Zeusz féltette tőlük saját hatalmát s ezért kettévágta őket, de mi- 
után kettévágta őket, ők megint eggyé válni óhajtottak, egyesülni vágytak 
s így folyton csak egymásra tapadtak, sem nem ettek, sem nem ittak, sem- 
mit sem csináltak. Zeusz ekkor megkönyörült rajtuk, s előre helyezte 
nemi szervüket, hogy vágyuk ki tudjon elégülni, s miután közösülnek, 
örömmel szétváljanak s más ügyek, elfoglaltságok felé forduljanak. A sze- 
relmi vágy (Erósz) tehát összehozza és meg is gyógyítja őket. 

Azóta keresi minden élő a másik felét, mindenekelőtt önmaga másik 
felét. Ha az egész eredetileg két női szervvel rendelkezett, akkor kettévált 
énjüket leszboszi vágy tölti el, ha mindkét résznek férfi szerve volt, fiú- 
szeretőre vágynak, ha meg az egyik nemi szerv férfié, a másik nőé, akkor 
együtt gyereket csinálnak. A vágy testi, lelki, baráti, hiszen mindenki 
egésszé válni vágyik. 

Igaz, csak keveseknek sikerül éppen azt az egyetlenegyet megtalálnia, 
aki az ő másik fele volt, de mind és mindig azt keressük. A legjobb mindig 
az lesz, ami, azaz aki, másik felünket leginkább megközelíti. 

Senki sem írta le szebben a szerelmet, mint ez a komédiaköltő. Mert 
bár a , szétválasztás" történetének pontos leírása, (amit én nem követtem) 
hallatlanul nevetséges, az egész , mítosz" mélységesen igaz. Semmi sem 
, természetellenes" a szerelemben, csak az, ha valaki pénzért vagy befo- 
lyásért , szeret", de akkor az sosem Erósz műve, nem Erósz hatalma, 
hanem annak megcsúfolása. S hogy mindenki saját másik felét keresi, 
de csak ritkán tudja megtalálni, ha egyáltalán valaha megtalálja. 

A következőkben Szókratész és a mellette fekvő szépfiú, Agathón egy 
kissé froclizzák egymást, majd a szépfiú vállalkozik egy hatalmas szó- 
noklatra. 

Platón itt igazán , ügyénél" van. Azaz hazabeszél, de fordított előadás - 
ban. Agathón, a drámaköltő, a házigazda szónoklata ugyanis annak a re- 
torikai fordulatokban gazdag üres beszédnek prototípusa, melyet Platón 
(és állítólag már Szókratész is) olyan mélyen megvetett. A beszédből (me- 
lyet nem rekapitulálok) az is kiderül, hogy a díjnyertes szépfiú, Agathón, 
akit Szókratész kedvel, bizony sekélyes drámaköltő lehetett. Persze, lehet, 
hogy ez nem így volt, de az biztos, hogy Platón ebben a neki tulajdonított 
beszédben ilyennek látta. Agathón egész palinódiája voltaképpen egy pa- 
linódia-paródia, Arisztophanész szellemében. 

EI tudom képzelni Platón gyönyörűségét a palinódia írása közben, s mi- 
kor előadta azt, az üdvrivalgást, a gratulációözönt, ami Agathón beszédét 
fogadta. 

Platón (Szókratész nevében) , bevallja", hogy ő képtelen lett volna ilyen 
fennkölten dicsérni Erószt, mert tévedésben volt, mikor azt hitte, hogy 
igazat kell róla szólni. S ekkor Szókratész (akit mindenki a társaságban 
a legtöbbre becsült) arra kérte az egybegyűlteket, hogy feltehessen nekik 
néhány kérdést. 

Most csönd van. Nem esznek, nem isznak. Nem nevetnek, nem csuk- 
lanak. Mindenki feszülten figyel Szókratész kérdéseire s Agathón vála- 
szaira. A bevezető, de fontos kérdések után Szókratész rátér a tulajdon- 
képpeni kérdeznivalóra: vajon arra vágyakozik-e az ember, aminek bir- 
tokában van vagy arra, aminek nincs birtokában? Első megközelítésben 
a válasz egyszerű: arra vágyunk, ami nincs birtokunkban. Vágyik Erósz 
a szépségre? Igen. Ami szép, az jó is? Igen. Tehát Erósz sem nem szép, 
sem nem jó? Agathón összezavarodik. 

Szókratész sem nem kérdezősködik tovább, nem is élvezi olcsó győ- 
zelmét, hanem elmond egy történetet. Pontosabban szólva, megidéz egy 
bölcs asszonyt, Diotimát, aki annakidején őt, a fiatal Szókratészt kérdez- 
gette, pontosan úgy, ahogy manapság ő szokott másokat kérdezgeti. 

Annakidején, így emlékszik vissza Szókratész, ő is valami olyasfélét 
mondott Diotimának Erószról, mint most Agathón, de Diotima megfedte, 
hogy csak a szélső ellentétekben gondolkozik (szép-rút, jó-rossz), és 
nem vesz tudomást arról, ami , közöttük" van. Erósz is valaki, aki , közé- 
pen" van, istenek és emberek között: egy démon. 

Így szól Diotima (azaz Szókratész, azaz Platón) meséje: 

Az istenek Aphrodité születésnapjára rendezett lakomáján részt vett 
az isteni Porosz is. Úgy lerészegedett, hogy elaludt. A koldusasszony Pénia 
meglátta, melléfeküdt, hogy gyereke legyen tőle. Ez a gyermek Erósz, a 
gazdagság és a szegénység ( Porosz és Pénia) fia. Ezért keresi a szépet és 
a jót, ezért örökös társa a szükség: , soha sincs Erósz ínségben, de bőség- 
ben sem". Középen áll a bölcsesség és ostobaság között. (203 b—d 204. a) 

Végül érkezik meg egy válasz a korábban vitatott kérdésre, hogy vajon 
Erósz az, akit szeretnek s nem az, aki szeret? Valóban, mondja késsé dek- 
lamáló stílusban Diotima, úgy tűnik, hogy Erósz az, aki szeret, s akit sze- 
ret, az szép. 

A szerelmes arra vágyik, hogy szerelme övé legyen, s ha elnyeri, boldog 
lesz (ezt kb. mi is tudjuk), de Diotima tovább kérdez: miért nem szerel- 
mes akkor mindenki, ha egyszer mindenki valamire vágyik? Saját kér- 
désére azzal válaszol, hogy Erósz (vágy) sok formát ölthet, például a poézis 
formáját. Vannak olyanok is, akik a vagyonba szerelmesek, vannak, akik 
a hírnévbe. Ezek mind az Erósz , részei", de nem az egésze. Az Egésze 
csak a jóra irányul. (De kinek mi a jó?) 

Most Diotima nagyot ugrik az érvelésben: a szerelem, mondja, szülés 
a szépségben , test és lélek szerint". A vajúdó lény a szépség közelében 
nagy fájdalomtól szabadul meg. Az Erósz tehát , szépségben való nemzés 
és szülés vágya". (206 b-e) 

Akik test szerint vajúdnak, gyereket hoznak létre, akik lélek szerint 
vajúdnak, azok pedig gondolatokat, igazságosságot, mértékletességet, 
azaz az erényt. Előbb a szép testet szeretik, aztán rájönnek, hogy minden 
szép test lényegében egyforma, hogy a széplélek segítségével , szüljenek", 

egyre magasabbra szállva a szépség sokrétegű birodalmában, egészen a 
magában való Szépséghez, s ezzel a beteljesült boldogsághoz. ( Ezzel a , té- 
mával" többször fogunk találkozni különböző változatban szemeszterünk 
ötödik és hatodik előadásában, így most nem megyek ennél tovább.) 

Most következik az igazi vígjáték. 

Az összegyűltek hirtelen meghallják a fuvoláslányok zenéjét s nagy 
dérrel-dúrral betántorog a már súlyosan részeg Alkibiadész, koszorúval 
a fején, az ünneplő Agathónt keresve. Agathón felkínálja, hogy maga és 
Szókratész közé fekhet ( Felvilágosításképpen: állítólag Alkibiadész Szók- 
ratész szeretője volt, de ha nem is, bizonyosan közeli fiatal barátai közé 
tartozott. Tudjuk, hogy száműzték, s kivételesen joggal, mivel azon nyom- 
ban az ellenség, Spárta szolgálatába szegődött, tehát, finoman kifejezve, 
valóban hazaáruló volt. Még nem, az itt elbeszélt, illetve lejátszott ese- 
mény idején. 

Az ittas Alkibiadész azonnal féltékenységi jelenettel kezdi, hogy Szók- 
ratészt a legszebb ifjú, Agathón mellett feküdni látja. (Platón remek írói 
tehetséggel adja elő a féktelen, féltékeny, részeg férfi dühös szónoklatát, 
hogy a végén azonosuljon is azzal, mivelhogy ugyanazt az embert szeretik.) 

A dühöngő Alkibiadész néhány szalagot Szókratész fejére köt, újabb 
nagy serlegből bort vedel, önmagát borkirállyá kiáltja ki, s aztán megpa- 
rancsolja, hogy Szókratésznek is töltsenek, hogy őt is leitassa. Szókratészt 
azonban nem lehetett leitatni, mert mint köztudomású volt, Szókratészre 
alkohol nem hatott, bármennyit ivott is. 

A váratlan és részeg vendég félbeszakította a magasröptű beszélgetést, 
senki sem tudta, hogyan tovább, amíg megint Erüximakhosz talál egy 
kitűnő megoldást. Eddig is beszédeket mondtak Erószra, legyen most 
Alkibiadészen a sor, folytassa, ahol a többiek abbahagyták. 

Ami most következik az a legnagyobb költői teljesítményekkel ve- 
tekszik. 

A maga részeg, kötözködő stílusában Alkibiadész egyre inkább Platón 
nevében kezd beszélni. Platón nem azonosul a maszkkal (azért viseli), de 
egyre jobban azonosul a maszk palinódiájával, az ott jelen lévő Szókratész 
szerelmének magasztalásában. Valaki dicshimnuszt zeng, valaki, aki a 
férfi Szókratészt szerette, a szeretett ember jelenlétében dicséri őt, szem- 
től szembe. Aki viszont a maszkban, a maszk mögül magasztal, az egy ha- 

lottról beszél, egy távollevőről, egy emberről, aki nem hallgatja meg, aki 
nem vehet tudomást a szerelméről. A szeretett Mesterről beszél, aki őt 
talán nem is szerette, hiszen alig ismerte, nem is volt talán szép fiú, de 
akinek a lelke volt szép, fogékony, s aki kész volt a fájdalmas szülésre. 

Fogalmam sincs, nem is lehet, milyen ember volt Platón, nem tudnám 
megmondani, hogy itt vagy ott mit érzett, de kivételképpen tudom, hogy 
mikor ezt leírta, boldogvolt, s eltöltötte az agyönyör, amit Arisztophanész 
félembere csak akkor érezhet, amikor a véletlen segítségével azt a bizo- 
nyos másik felét megtalálja. 

Alkibiadész váltakozva hol Szókratészhez beszél, hol a jelenlévőket 
szólítja meg, de még akkor is Szókratésznek beszél. A palinódia, Erósz 
istenség dicsőítése Szókratész dicsőítése. 

Szókratész maga Erósz, a kerítő, a csábító, a vágykeltő, de egy olyan 
hamis Erósz, aki ezt az általa keltett vágyat nem elégíti ki, legalábbis nem 
a vágyakozó vágya szerint. Nincs rettenetesebb a csábítónál, aki miután 
elcsábított, azt mondja, pardon, nem erre fakasztottam benned ezt a vá - 
gyat, hanem valami másra. 

Röviden tudom csak követni ezt a dühös és szenvedélyes szerelmi val - 
lomást, ezt a feje tetejére állított palinódiát. 

Szókratész olyan szirénszobrokhoz hasonlít, akiket síppal, dobbal a 
kezükben ábrázolnak, de ha a szobrot kinyitják, istenképet látnak benne. 
Mikor Szókratészt hallgatta, szíve — mondja Alkibiadész — hangosabban 
vert, sírni lett volna kedve, mert mélységesen átérezte, hogy nem érde- 
mes úgy élnie, ahogy ő él. Erőszakkal fogja be a fülét, hogy ne hallja ennek 
a szirénnek a csábító énekét, és mégis, mindig újra és újra hallani akarja. 
Szégyenkezik, fut előle, s mindig vágyik arra, hogy vele legyen. Ez a Szók- 
ratész egy szirén alakját öltötte magára, szeret szép ifjakkal együtt lenni, 
de nem becsüli sem azok szépségét, sem a vagyonát, sem a családját, sem- 
mit. Minket nem becsül. Ő csak játszik velünk és parancsol. 

S azt hiszitek, hogy ismeritek ezt a csábító szirént? Dehogyis, egyikünk 
sem ismeri őt. 

Valóban Alkibiadészhez hasonlóan érez minden szenvedélyes szerel - 
mes. A szeretett ember mindig karizmatikus a szerető szemében, persze, 
csak addig, amíg szereti. Ha egy szenvedélyes szerelmes ma így lelkesedik 
szerelméért, a többiek bizonyára lesütik szemüket, hallgatnak, vagy eset- 

leg figyelmeztetik a rajongót az előre látható kiábrándulásra. Nem így 
Szókratész esetében, nem így ebben a körben, nem így az elbeszélő-iíró 
számára. Itt egy mindenki által tapasztalt vagy tapasztalható karizmáról 
beszél a szerelmes. 

Most Alkibiadész, szégyenérzetét leküzdve, elpanaszolja saját törté- 
netét. Többször meghívta Szókratészt vacsorára, hogy szerelmeskedhes- 
sen vele, de hiába. Egy éjszaka végig mellette feküdt közös köpenybe bur- 
kolva, és semmi sem történt. Ez volt csak a megaláztatás! 

Öt, Alkibiadészt megmarta a kígyó, szívén marta meg. Milyen kígyó 
ez? A filozófia kígyója. Mint — fordul a többiekhez — titeket, akik itt most 
összegyűltetek, mind ez a kígyó mart meg! Ne felejtsük el, hogy Platón 
az, aki beszél. A filozófia kígyója őt marta meg. Szókratész karizmája maga 
a filozófia, ettől aharapástól nem lehet megszabadulni. (215 a—222 a) 
Íme, láthatjátok, amit előre megígértem: az erotikus vágy szublimálásá- 
nak első elméleti megfogalmazását. Ezt majd több fogja követni. 

A döbbenetes az, hogy Alkibiadész haragvó -imádó beszédét hallva 
Szókratész egyszerűen fokozza szerelmese megaláztatását. Ez az új meg- 
aláztatás még a hallgatót is úgy érinti, mint a hideg zuhany. Szókratész 
ugyanis nem az elmondottakra, hanem Alkibiadész motívumára reagál. 
Mindezek a dicshimnuszok csak azt a célt szolgálták, hogy elválasszon 
engem a szép Agathóntól. Nos, Agathón erre még rá is tromfol, hogy bi- 
zonyára ezért heveredett le Alkibiadész kettejük közé. 

Ettől kezdve már csak arról esett szó, hogy ki fog ülni a legszebb fiú 
mellé, mígnem egy újabb ittas társaság érkezett, megint ittak, mulat- 
tak, miközben számosan eltávoztak. Már ahogy egy partinál ma is lenni 
szokott. 

Végül csak hárman maradtak ébren, Szókratész, aki sosem lesz részeg, 
Arisztophanész és Agathón. Egész hajnalig Szókratésznek arról a gondo- 
latáról beszélgettek, hogy ugyanannak az embernek kellene tragédiát és 
komédiát is írnia. Egy tragédiaíró, egy komédiaíró és egy filozófus be- 
szélgettek. Ez a gondolat, mint ahogy majd Arisztotelész poétikájával kap- 
csolatban is látni fogjátok, idegen volt a görög színpadi hagyománytól. 
(Shakespeare volt azt első, aki mind tragédiát, mind komédiát is írt.) Ki 
volt akkor komédiaíró és tragédiaíró egy személyben? Nem nehéz a válasz 
A lakoma (Szümposzion) olvasásakor, mivel ez, úgy láttuk, tragédia és ko- 

média is egyben. Melyik műfaj komédia és tragédia egyben? A filozófia. 
S ki az a szerző, aki tragédiát és komédiát is ír? Aki a , szélsőségek" között, 
Diotima tanácsa nyomán, a középen áll. Platón, a filozófus. Már megint 
minden, végső soron, a filozófiáról szól. 


KÖV 


191] 


ÖTÖDIK ELŐADÁS 


Az állam, a lélek, a filozófia, 
a költészet. A két világ 


KEDVES HALLGATÓIM! 


Ifjúkoromban, Arisztotelész etikájáról írt disszertációmban, a Platónról 
szóló fejezetnek azt a címet adtam: A polis utolsó filozófusa, egy másik rész- 
nek pedig: Ugrás a transzcendenciába . A könyvet most nem olvastam újra, 
át sem lapoztam, hogy én se befolyásoljam magamat, de a két címet, me- 
lyekre emlékszem, most is találónak érzem. S mindkettő leginkább talán 
legbefolyásosabb könyvére, az Államra (Politeia) nézve igaz. 

A mai előadás majdnem egésze a Politeiára (Állam) összpontosít. (Kü- 
lönben azért fogom inkább a görög címet használni, mert abból láthatják 
világosan, hogy itt a poliszról, a görög városállamról, annak modellezéséről 
van, többek között, szó.) A , platonizmus" is leginkább a Politeiában meg- 
fogalmazott kérdések köré rendeződik, a platonisták többsége is ebből a 
könyvből indul ki, főleg ha , rendszerben" akar gondolkodni. Ugyanis itt 
a második könyvtől kezdve a dialógusforma könnyebben hanyagolható el, 
könnyebben fogalmazhatók meg összefüggő elméletek, tételek, mint más 
könyvek esetében. A könyv heterogénebb is, különböző kérdéseket fesze- 
get, ha azok egymással összefüggnek is. Ezért beszélhetnek egyesek — mai 
is — , Platón politikai filozófiájáról" elsősorban, ha nem is pusztán erre a 
könyvre hivatkozva. Ezért tudta a kitűnő tudományfilozófus, Karl Popper 
ezt a könyvet a totalitárius állam első modelljeként bemutatni. 

Elnézéseteket kérem, de egy vonatkozásban most másként fogok ha- 
ladni, mint az előbbi fejezetben, vagy a következőkben. A beígért dialógus 

bemutatásával kezdeni fogom és nem végezni. Mint érzékeltettem, az Ál- 
lamot hossza és heterogenitása miatt nem tudom dialógusként követni. 
Ugyanakkor azonban a negyedik előadásomban elhanyagoltam egy dia- 
lógust, mely még az első korszakhoz tartozik, már amennyiben minden 
olyan dialógus ide tartozik, amely Szókratész perét és halálát ábrázolja. 
A Phaidónról van szó, amelyben azonban a lélek és a lélek halhatatlansá- 
gának egyre erősödő platóni gondolata már nagy szerepet játszik. Hoz- 
zátenném, hogy a keresztény utókor ezt tekintette Platón legkereszté- 
nyibb művének, s hogy még a zsidó Moses Mendelssohn is írt a 18. szá- 
zadban egy Phaidón avagy a lélek halhatatlansága című dialógust. 
A dialógusforma egyik mesterművéről beszélek, s vele fogom tehát ezt 
a fejezetet bevezetni. 

Ahogy A lakoma, a Phaidón is két időben játszódik, az elbeszélés és az 
elbeszélt történés idejében Ekhekratész, egy kisváros lakója hírét hallotta 
Szókratész halálának, s annak a beszélgetésnek, amelyet barátaival, ta- 
nítványaival a , siralomházban" halála előtt folytatott. Mikor az athéni 
Phaidónnal találkozik, megtudakolja, hogy vajon tudna neki erről a be- 
szélgetésről hiteles beszámolót adni? Mi sem egyszerűbb Phaidónnak, 
mivel részt vett ezen a beszélgetésen. Már csak azért is szívesen számol 
be róla, mert ezzel visszaidézhet egy olyan élményt, amelyet soha nem 
fog elfelejteni. (A beszámolóban felsorolja a jelenlevőket, s azt is, hogy 
Platón betegsége miatt távolmaradt.) A dialógus során többnyire az el- 
beszélt történet idejében vagyunk, de időnként visszazökkenünk az el- 
beszélés idejébe, Platón művészi szerkesztésében mindig az alkalmas 
ponton és időben. 

A Phaidón központi helyet foglal el abban a dialógus-sorozatban, 
amelyben Platón Szókratész kihallgatását, perét, elítélését, s börtönben 
töltött napjait ábrázolja. Ugyanakkor ennek a dialógusnak a Szókratészé 
a legkevésbé Szókratész és a leginkább Platón. Hasonlítsátok össze pél- 
dául Hadész birodalmának, a halál utáni létnek metszően ironikus meg- 
jelenítését a Védőbeszédben (ÁApologia) azzal a fennkölt derűvel, mellyel 
Szókratész a Phaidónban a halál utáni életről beszél. Ennek a Szókratész - 
nek nem az Apológia , hanem a Gorgiasz Szókratésze az előfutára. Ha reka- 
pitulálni tudnám Platón gondolkodásának logikáját, amit persze nem 
tudok, a Gorgiasz alapján azt mondanám, hogy Platónnak azért volt szük - 


5 1] AZ ÁLLAM, A LÉLEK. A FILOZÓFIA , A KÖLTÉSZET. A KÉT VILÁG 1! 93 


sége a transzcendenciára, a , másik világra", ahogy majd Nietzsche ne- 
vezni fogja, mert ő is látta, hogy empirikus, illetve transzcendentális 
síkon egy tételt és annak ellenkezőjét (jobb-e igazságtalanságot elszen- 
vedni, mint elkövetni) egyformán makulátlanul be lehet bizonyítani. Azt 
is megemlítettem, ahogy én az ezzel a dilemmával szembenéző Szókra- 
tészt láttam, mint azt az embert, aki önmagát, saját halálát, saját magához 
való hűségét dobta be a mérleg egyik serpenyőjébe, hogy azt lehúzza. 

Azonban Platónt nem nyugtatja meg az ész antinómiája. Sziklaszilárd 
bizonyosságra tart igényt, egy minden érvet elhallgattató bizonyosságra. 
Ezt találja meg a , másik világban , ahogy, mint ezt nemsokára látni fogjuk, 
az igazságos állam és az igazságos lélek modelljében is. 

Platón az, aki a transzcendentális síkot transzcendenssé alakítja, 
s ezzel végképp megalapozza azt a filozófiai építményt, amit később me- 
tafizikának nevezünk. Nem a naiv metafizikát, mint az úgynevezett pre- 
szókratikusok, főleg Parmenidész, hanem egy reflektált metafizikát, 
amely minden ezt követő metafizika modellje lesz. Csak ismétlem, hogy 
a világ megkettőzéséről van szó. S azt is csak megismételhetem, hogy 
Szókratész barátaival halála előtt már Platón , lelkéből" beszél. 

Phaidón tehát elbeszéli Szókratész utolsó óráinak történetét. 

A történet úgy kezdődik, hogy Szókratész kivégzését el kellett halasz- 
tani, mert éppen arra az időre esett volna, amikor Thészeusz állítólagos 
hajója Déloszba indult, hogy az ünnepségek után, amit a Minótaurosz si- 
keres megölésének tiszteletére tartottak, visszatérjen Athénba. A hajó 
távollétének idején nem volt szabad senkit kivégezni. Az elbeszélt baráti 
összejövetel idején érkezik a hír a hajó megérkezéséről. Ekkor oldották 
el az elítélt bilincseit. 

Az utolsó beszélgetés előtt, mint Phaidóntól tudjuk, felesége, Xan- 
thippé és fiai vesznek búcsút Szókratésztől. Siránkoznak, jajgatnak. Bizo- 
nyára feltűnt nektek, hogy a hetvenéves Szókratész és felesége között 
nagy lehetett a korkülönbség, mivel Xanthippé egy kisfiút tartott az ölé- 
ben. Azt is megtudjuk, hogy Szókratész kiküldi a siránkozó asszonyokat 
és gyerekeket, most férfidolog következik, komoly beszélgetés, amihez 
nekik semmi közük. 

Itt két bevezető , téma" következik. Mindkettőnek szerepe lesz a köz- 
ponti dialógusban. 

Az első Szókratész (valószínűleg hiteles) régi témájának egyik variá- 
ciója. Most nem viszketés -vakarásról van szó, hanem a helyzethez illő 
példázatról. Mikor a bilincset leveszik az ember lábáról, akkor örömöt, 
kielégülést érez. Ugye érzitek, hogy itt már halkan megjelenik, mint egy 
zeneműben, a lélek testtől való megszabadulásának témája? 

A másodikra még nem volt példa. Szókratész, aki megvetette a múzsá- 
kat, sosem írt verset s nem játszott hangszeren, most éppen ezt kezdi 
gyakorolni. Hogyhogy éppen most erre vetemedett — kérdezi Kebész, az 
egyik jelenlévő. Mire Szókratész azt válaszolja, hogy álmában megjelent 
Apollón és megfeddte, hogy elhanyagolja a múzsákat. S ezért ezt a hiányt 
halála előtt még ki akarta pótolni. Megjegyzi, hogy a költőnek mesét kell 
megverselnie, nem gondolatmeneteket, ezért kezdett hozzá az aiszóposzi 
mesék megverseléséhez. 

Ugye érzitek, Szókratész érzékeltetni akarja, hogy abba, amit ma a 
másik világról fog elmondani, a , múzsák" is belejátszanak? Hogy egy 
gondolatot is lehet , megverselni", de attól még igaz gondolat marad? 

Végül megjelenik a főtéma, a halál. A , téma", persze, itt nemcsak téma, 
hanem realitás. Egy olyan ember beszél a halálról, aki szellemi ereje teljé- 
ben rövidesen meg fog halni. Azok, akik körülveszik a halálraítéltet, a ha- 
lálraítéltért rajongó tanítványai, barátai. Legszívesebben sírni szeretnének, 
jajgatni, mint az asszonyok, de a halálraítélt ezt nem engedi. Szokásos kér- 
dés- felelet játékba kezd, méghozzá a halál, a meghalás , témájáról". Az idős 
filozófus derűs a halál előtti órákban, és fel akarja deríteni ifjú tanítványait. 

Az egész dialógust, az eddigiektől eltérően, egyfajta fennkölt, kissé pa- 
tetikus hangvétel jellemzi, amit a helyzet, akörülmény, ahogy a pszicho- 
lógiai hatás is indokol. Ez a Szókratész (Platón Szókratésze) az egybegyűl- 
teken kívül és felül az utókorhoz is beszél (ahogy az Apológia Szókratésze 
is tette), ugyanakkor minden emberhez halála pillanatában. 

Először az öngyilkosság kérdését veti fel Szimmiász. Szókratész meg- 
egyezik a kérdezővel abban, hogy az istenek viselik gondunkat s így nem 
ildomos a halálunkat magunknak előidéznünk. 

S most jön a főtéma: a filozófusok szívesen halnak meg. A beszélgetés 
arra ad választ, hogy miért. (A harmadik szemeszterben meg fogom em- 
líteni az ezzel a művel vitázó írást, Adam Smith beszámolóját Hume, az 
ateista filozófus, jó haláláról.) 

Szókratész előzetes válasza a , miért halok meg örömmel" kérdésére 
úgy hangzik, hogy tudja, halála után valószínűleg jó emberek közé fog ke- 
rülni, de biztosan jó istenek közé. Hamar azonban, a dolog lényegére 
térve, azt mondja, hogy a filozófus egész életében a halálra készülődik. 
Mivel semmi másra nem vágyik, mint a halálra, miért félne tőle? 

Mielőtt tovább mennék, megjegyzem, hogy ez a mondat a filozófia 
egyik legnagyobb félreértéséhez adott tápanyagot. Szókratész a későbbi- 
ekben meg fogja mondani, hogy milyen értelemben készül a filozófus 
egész életében a halálra. Semmiképpen sem a , memento mori" (emlé- 
kezzél a halálra) értelmében, semmiképpen sem abban az értelemben, 
hogy a filozófus folyton a halálra gondolna vagy a halál kérdésén gondol- 
kozna, még csak nem is a , Sein zum Tode" (a halálhoz mért élet) értel- 
mében. A filozófus talán sokkal kevésbé gondol a halálra, mint bárki más. 

Miről van hát akkor szó? Hogyan van a filozófus egész életében a ha- 
lállal elfoglalva? Úgy, hogy gondolkodik. Úgy, hogy nem a test, hanem a 
lélek (szellem, ész, fronészisz) gondjai foglalkoztatják. 

A beszélgetés kiindulópontja, amiben minden jelenlévő megegyezik, 
hogy a halálban a lélek elválik a testtől. A filozófus pedig egész életében 
csak a lélekkel foglalkozik, , a gondolkodás által világosodik meg számára 
bármely létező". (65 c) Mit jelent ez? 

Amit hallunk, amit látunk, ahogy látunk, ahogy hallunk — mindez testi 
tevékenység, de , a hallás", , a látás" lelki tevékenység. A szép dolgok a 
szem számára szépek, de , a szép" a lélekben lakozik. Tehát mindennek 
a lényege, mindaz, ami , tiszta", azaz testetlen, a lélekben lakozik. Szók- 
ratész szavaival: , ha valaha is tisztán akarunk tudni valamit, el kell a test- 
től szakadnunk, és csupán a lélekkel kell szemlélni a dolgokat önmagunk- 
ban". (66 e) (Ahogy említettem, ,,a tiszta" fogalmára még nagy filozófiai 
karrier vár.) Az , önmagunkban?" szó értelmezésére nemsokára sor kerül. 
Egyelőre azonban Szókratész csak azt akarja értelmezni Szimmiásznak 
és Kebésznek, mit ért azon a mondaton, hogy a filozófus egész életében 
a halálra készül: egész életében nem a testtel, hanem a testtől a halálban 
majdan elváló lélekkel foglalkozik. (Zárójelben teszem hozzá, hogy az el- 
vont fogalmak, melyek a dolgok és tevékenységek lényegeként , a lélek- 
ben" lakoznak, tehát nem észlelés, hanem gondolkodás tárgyai, ettől még 
nem azonosak a transzcendentális eszmékkel.) 





96 II 1. AZ ÓKOR 


Most újra nekiindulnak a kérdésnek. Jó, de meddig marad mega test- 
től elvált lélek a test pusztulása után? S különben is, mi történik ezzel 
a lélekkel a halál után? 

Néhány hagyományos és ironikus megjegyzés után Hadészról, s az ott 
esetleg található jó társaságról, amelyek a történelmi Szókratészt idézik, 
Platón folytatja saját gondolatmenetét. Az új platóni válasz megközelítése 
több fázisban, több beszélgetésben történik. Először azt vitatják, hogy 
a dolgok ellentétükből jönnek létre, változnak át, a hideg melegbe és a 
meleg hidegbe, a nagy kicsibe és fordítva. Így tehát, folytatja nagy bak- 
ugrással Szókratész, miután az élő halottá változik, a halottnak is élővé 
kell változnia. S ezek szerint kell lennie valahol egy helynek, ahol a holt 
lelkek tartózkodnak, mielőtt új testbe születnének. Hogyan tudhatjuk, 
hogy lelkünk , megvolt" születésünk előtt is? 

Ebből is láthatjátok, miben különbözik a filozófia a preszókratikus 
bölcsességtől. Amit Püthagorasz egyszerűen kijelent, azt Szókratész- 
Platónnak be kell bizonyítania. Méghozzá nem valami, már meglévő tu- 
dásból, nem közös tapasztalatból kiindulva. 

Kebész kérdésére válaszolva, illetve őt visszakérdezve, Szókratész az 
emlékezetre hivatkozik. Kezdi az asszociációval. Ha egy lantot látok, erről 
egy lanttal játszó fiúra emlékeszem. El kellett felejtenem ahhoz, hogy 
emlékezzek, hogy visszaemlékezzek arra, amit egyszer már láttam, de el- 
felejtettem? 

A beszélgetés (most már Szimmiásszal) lassan halad az előre elgon- 
dolt célpont felé, mert persze Szókratész már tudja mindazt, amit be 
fog diadalmasan bizonyítani. A tanulásról beszél. Amit megtanultunk, 
azt nem akarjuk elveszíteni. S itt megint következik az , ugrás", egyelőre 
még hipotézis formájában. Ha, mondja, tehát, , ha" születésünk előtt 
kaptunk ismereteket, amelyeket elfelejtettünk, de most érzékszerve- 
ink segítségével megtanultuk azokat, nem visszaemlékezésről beszé- 
lünk-e? (75 d) Majd megkérdezi Szimmiászt, vajon azt , választja-e", 
hogy ismeretekkel jöttünk a világra, melyeket elfelejtettünk? Szim- 
miász tanácstalan, de csak addig, míg Szókratész fel nem világosítja, 
hogy saját lelke tudta mindazt, ami a lélekhez tartozik, tehát az elvont 
fogalmakat és eszméket, s mindezt születésekor a test börtönében el- 
felejtette. 

Itt már megint egy olyan fejtegetésre bukkantunk, amelyre nagyon 
nagy karrier vár, az úgynevezett , velünk született, azaz tapasztalat előtti 
a priori eszmék" elméletére. Az újkori filozófia egyik alapkérdése lesz, 
hogy vannak-e, vagy nincsenek, velünk született eszmék. Nem mindenki 
tör lándzsát a velünk született eszmék mellett a testetlen lélek feltevésével, 
mivel számtalan más megoldás lehetséges. De erre majd a harmadik sze- 
meszterben fogok rátérni. 

A következő , lépcsőfok" a láthatóság vagy láthatatlanság kérdését 
érinti. Mint kiderül, a lélek láthatatlan. Kik láthatatlanok? Az istenek 
(mármint Platón istenei, s nem okvetlenül a görög istenek). Nemcsak 
láthatatlan a lélek, de nemis összetett (egyszerű), s csak az összetett tud 
felbomolni — az egyszerű nem? Ergo, a lélek nem bomlik fel sem a testtel 
együtt, sem utána, azaz mivel felbomolhatatlan, semmikor. (Hadd utaljak 
megint az , utóéletre", a teológia értelmében a monoteizmus Istene , egy- 
szerű.) 

A most következő, Szimmiásszal folytatott eszmecserében Platón saját 
maga értelmezte, s enyhén komikus mítoszt rajzol fel a lélekvándorlásról, 
egy kissé Püthagorasz szellemében. Kérdés: melyik lélek milyen testbe 
jut? A falánk, részeges ember lelke, mondjuk, egy szamárba vagy egy vad - 
disznóba. S szelíd lelkek az államügyekkel foglalkozó méhekbe, hangyába, 
vagy újra emberekbe. Ám az istenek közé csak az jut, aki életében filozó- 
fiával foglalkozott, mert ő a test börtönében is csak lelkével foglalatosko- 
dott. Itt visszatér a kezdő motívum: miért hal meg Szókratész szívesen? 

Kezdődik az újabb nekifutás. 

Szimmiász, nem különösen okosan, úgy érvel, hogy az, amit Szókratész 
az elvont fogalmakról elmondott (csak a lélekben lakoznak), aharmóni- 
ára is vonatkozik, mivel az sem a húrokban vagy a fában van, de ráismersz, 
ha hallod. (Ugye, emlékeztek még Püthagorasz elgondolására a harmó - 
niáról?) A harmónia sok testet (hangszert) nyűhet el, de végül maga is 
belepusztul, ahogy egy szőttes harmóniája is elvész. Tehát, így Kebész, 
a lélek több testet nyűhet el, de végül maga is el fog pusztulni. 

Erősödik a kontraszt. Szókratész derűs, de ettől a tanítványok nem 
lesznek derűsebbek. Szeretnének neki hinni, de nem teljesen hiszik, 
amit mond. Hátha csak őket vigaszalja? S különben mit ér nekik az, hogy 
Szókratész lelke valahol egy ideig megmarad, ha számukra örökké elvész? 

S most egy rövid megszakítással visszatérünk a másik dimenzióba, 
a történet elmesélésének idejébe. Ekhekratész elégedetlen, nem any- 
nyira Phaidón elbeszélésével, mint inkább Szókratész érvelésével. 
Ő harmóniapárti, annak ellenére, hogy a harmónia nem valami egy- 
szerű, hanem valami összetett, s rossz néven veszi azt az irányt, amerre 
a beszélgetés haladt. 

Phaidón, az elbeszélő azonban, nem vesz tudomást erről a kérdésről, 
nem érdemben válaszol, hanem inkább dicséri Szókratészt, hogy nem 
öntelt, odafigyel a fiatalokra, komolyan veszi őket. Ahogy haladunk, egyre 
inkább kiderül, hogy Phaidón ugyan igen receptív, de neki valahogyan 
egyetlen kérdés sem jut az eszébe. S kétkedni sem tud, csak rajongani. 
A legnagyobb örömöt és meghatottságot benne az váltotta ki, hogy Szók- 
ratész jobbján ülhetett, alacsonyabb széken, hogy a Mester a hajába túrt 
és azzal froclizta, hogy szép haját le fogja vágatni, s közben ő majd csatába 
indul, mind Szimmiász, mind Kebész ellen. 

Most a rajongott Mester hozzáfordul azzal a nem nagyon meglepő fel- 
szólítással, hogy ne legyünk gondolatgyűlölők. Hogyan? Szókratész most 
úgy kezd magyarázni, ahogy egy kisfiúnak szokás: vannak jó és rossz em- 
berek, de a legtöbb a középen áll. Hogy mondod? -— kérdezi megint 
Phaidón. Néhány fordulatos gondolatmenet után, melyben Phaidón még 
követni tudja, Szókratész megint , felnőttesre" vált, Szimmiászhoz és 
Kebészhez beszélve. Újra az elbeszélt történet idejébe zökkenünk vissza. 

Most válik világossá a dialógus spirális felépítése. Szókratész ugyanis 
visszatér ahhoz, amiben egyszer már megegyeztek, s egy olyan kérdéshez 
is, amelynek elemzését megszakították. Úgy tér vissza ezekhez, hogy gyor- 
sított tempóban a cél felé halad. Ő is, mi is, tisztában vagyunk az idő kor- 
látozottságával, addig kell a dialógust befejezni, amíg Szókratész él. 

Megegyeztek abban, hogy a tanulás (tudás) visszaemlékezés, de nem 
a harmónia kérdésében. Úgy tűnt, hogy a harmónia valami összetett, de 
nem az, mert előbb volt a harmónia fogalma, mint a harmónia. Az előbbi 
az egyszerű, az utóbbi az összetett. S egyik harmónia sem kevésbé har- 
mónia, mint a másik, mert mindkettő harmónia. S egyik lélek se inkább 
lélek, mint a másik, mert mind együtt és külön-külön is lélek. Minden 
lélek teljességgel összhang, mert minden lélek teljességgel lélek. (A szö- 
vegből kiderül, hogy ez Homérosz egy versének cáfolata is, de ezt most 

passzolom, mert Platónnak Homéroszhoz s általában a költészethez való 
viszonyáról nemsokára amúgy is beszélni fogok). 

Kitérő következik, vagy legalábbis egy látszólagos kitérő: Szókratész 
röviden elmondja gondolkodásának történetét, már ahogy ezt idős filo- 
zófusok, akik végre eljutottak — szerintük — , az Igazsághoz", tenni szok- 
ták. Először mindennek az okát a természeti erőkben kereste, majd Ana- 
xagorasz meggyőzte, hogy az ész (núsz) mindennek az oka, de az a re- 
ménység, hogy itt megtalálta a választ, szintén csalókának bizonyult. 
Ekkor döntött úgy, hogy abbahagyja a létezők vizsgálatát és a gondola- 
tokhoz menekül. Végül eljutott ahhoz a következtetéshez, hogy minden 
létező a gondolatban (tehát a szép dolog a szépség fogalmában) részesül. 
S hol lakoznak a gondolatok? Hol léteznek a gondolatok, melyekben 
minden dolog részesül? A lélekben. Ergo, a részesedésben találod meg 
minden dolog okát. 

Vissza az elbeszélés idejébe. Ekhekratész elkezd lelkesedni. Hogy ő 
már ezt mindigis így gondolta, hogy ezt mindenki beláthatja, akinek egy 
csöpp esze van. (102 a) Platón, persze, itt nagyokat mulat, bár ez a korlá- 
tolt és kíváncsi ember is kimondott valami igazságot. Csak az lehet je- 
lentős, annak lehet jelentős befolyása a filozófiában, amit végül is min- 
denki , természetesnek" ítél. A lelkes Phaidón, persze, jóváhagyja mind- 
ezt, s ezzel visszatérünk az elbeszélt időbe. A spirál elérkezik céljához. 

Most a párost és a páratlant kezdik , megvizsgálni ". Ahogy az, ami nem 
páros, az páratlan, úgy az, ami nem halandó, az halhatatlan. A lélek hal- 
hatatlan s így elenyészhetetlen, s ezzel örökkévaló. Nos, a halhatatlan 
nem okvetlenül örökkévaló. Mondjuk, a görög istenek halhatatlanok, de 
mivel születnek, nem örökkévalók. Platón még többször neki fog vesel- 
kedni ennek a kérdésnek. 

Milyen következtetéseket kell ebből levonni? Platón itt megint vissza- 
tér, mint korábban és későbben is, egy maga értelmezte mítoszhoz. E nél- 
kül ugyanis a lékek halhatatlanságának tana önmagában semmiféle kö- 
vetkeztetéshez nem vezetne a földi életre vonatkozóan. Ehhez mindig 
szükség van (és lesz) a túlvilági jutalom vagy büntetés feltételezésére, job- 
ban mondva, hitére. 

Már itt is, mint jóval később Danténál, kapunk leírást a pokolról, a pur- 
gatóriumról és a paradicsomról. A legmagasabb jutalom, mondanom 

sem kell, a túlvilágon a filozófusra vár, aki itt, ezen a földön, úgy él, mint 
egy idegen. 

Eddig tart a beszélgetés. Majd megjelenik Kritón, és megkérdi, hogy 
mivel állhat még Szókratész szolgálatára, hogyan temessék el? Mint vár- 
ható, ez Szókratészt cseppet sem érdekli. Megint megjelennek az asszo- 
nyok és a gyerekek, majd behozzák a mérget. Szókratész egyből lehörpinti. 
A tanítványok, a barátok zokogni kezdenek, Phaidón is, amíg Szókratész 
rájuk nem szól. 

Ekkor kér a haldokló Szókratész mégis valamit Kritóntól. Ezt a mon- 
datot azóta is, sok ezerszer idézték: , egy kakassal tartozunk Aszklépiosz- 
nak; adjátok meg, és el ne mulasszátok." (118 a) Értsd úgy, meggyógyul- 
tam, ezt az egészség istenének, Aszklépiosznak köszönhetem, s ezért kér- 
lek, szokás szerint áldozzatok fel neki hálából egy kakast. A halál a test 
börtönéből való kiszabadulás, a gyógyulás. 

Értem, jól értem, miért volt ez a dialógus a keresztény gondolkodók 
számtalan generációjának a kedvence. Bevallom, hogy nem az enyém. Én 
jobban szeretem a Védőbeszéd (Apológia) igazi Szókratészét. 

Az Állam második könyve, amivel gondolatmenetemet folytatom, azaz 
inkább megkezdem, azzal indul, amivel a Gorgiasz és a korábban kelet- 
kezett első könyv (Szókratész vitája Thraszümakhosszal) abbahagyta: 
miért jobb az igazságtalanságot elszenvedni, mint elkövetni? 

Itt (ahogy a Politeiában általában) a két főszereplő, persze, Szókratész 
mellett Platón két féltestvére, Glaukón és Adeimantosz. A vita ott kezdődik, 
hogy ők nincsenek megelégedve a Thraszümakhosszal folytatott csörte vég- 
eredményével. Szerintük Szókratésznek nem sikerült bebizonyítania, hogy 
jobb igazságtalanságot elszenvedni, mint elkövetni. Így, provokációképpen, 
Szókratész ellenfeleinek oldalára állnak, s mellettük hoznak fel, a régiek 
mellett, új érveket is. A már ismert empirikus érv után (minden ember in- 
kább elköveti az igazságtalanságot, minthogy elszenvedné), bevezetik a dis- 
kurzusba a lenni és látszani különbségét. Azaz nem kell igazságosnak lenni, 
csak igazságosnak látszani. A legnagyobb sikert azok aratják, a legjobban 
azok járnak, akik igazságtalanok, de igazságosnak látszanak. 

Mondanom sem kell, hogy annak a fontossága, hogy minek látszunk, 
esetleg éppen szemben azzal, amik vagyunk, amit teszünk, máig is nagy 
szerepet játszik az , államban , azaz a politikában. 

Nos, a kérdésfeltevés síkján Szókratész most sem tud ezekre az érvekre 
meggyőző ellenérvvel válaszolni s így, mint ezt már említettem, más síkra 
tereli a beszélgetést. Mielőtt a felmerült kérdést eldöntenénk, mondja, 
az igazságosság kérdését ott kell megvizsgálni, ahol könnyebben tetten 
érhető, , nagyban , azaz az államban. S csak majd azután a lélekben. 

Platón, mint említettem, spirálisan építkezik. Vissza-visszatér a már 
megszakított gondolatmenethez. 

Nem fogom ebben az esetben a dialógust mindig követni. Azaz egyrészt 
követem, másrészt a különböző szakaszokban vissza-visszatérő kérdése- 
ket igyekszem együtt bemutatni. 

Itt, azaza második könyvben kezdik a beszélgetőpartnerek, elsősorban 
Szókratész, aki most már inkább felel, mint kérdez, felépíteni az igazságos 
állam modelljét. 

A könyvnek ez a része, pontosabban az a része, mely a szoros értelem- 
ben vett , ideális" államot vázolja fel, adott, később, főlega modern idők- 
ben, szélsőséges értelmezésekre módot és okot. A késő ókori és közép- 
kori platonisták (s az arisztoteliánusok közül is nem egy) ezt tartották 
Platón főművének. S többnyire úgy olvasták, ahogy írva volt. Hegel azt 
tekintette ezen , objektív idealista" építmény legfontosabb gondolatának, 
hogy ahogy isten a világot kormányozza, úgy kormányozza a filozófus az 
államot. Szerinte ez az egész könyv voltaképpen a filozófiáról szól. 
Ebben van valami. Platón minden műve voltaképpen a filozófiáról szól. 
S a filozófia valóban világteremtő, hiszen olyan világot teremt, amilyet 
csak akar. 

Ahogy már említettem, minden metafizikus rendszer egy világ. Marx 
úgy vélte, hogy Platón állama az egyiptomi kasztrendszer athéni ideali- 
zálása. Ebben is van valami. Platónt kétségbe ejtette az a valóban nem 
vidám látvány, ahogy az athéni poliszdemokrácia széttépte önmagát, el- 
vesztve hatalmát és jelentőségét. A keleti birodalmak közül Babilónia, 
Asszíria rövid életű nagyságnak örvendtek, míg Egyiptom hosszú ideig 
stabil nagyhatalom maradt, nemcsak létét, de jelentőségét is megőrizve. 
Ezt a stabilitást Platón úgy láthatta, szigorú , kasztrendszerének" (nem 
pontos szó) köszönheti. Karl Popper A nyitott társadalom és ellenségei című 
hatásos könyvében, mint említettem, Platón államát tekinti a totalitárius 
államtípus első modelljének. 





102 1! I. AZ ÓKOR 


Egy filozófiai építményt a modernség előtti időben nemcsak művelő - 
dési szempontból, hanem pragmatikus modellként is olvasták. A modern 
világ szemlélete azonban történelmi, azaz egy filozófiai művet két szem- 
pontból is olvasunk együtt és egyszerre. Hogyan fejezte ki a nevezett fi- 
lozófus saját korát fogalmakban, egyfelől, s mi az, ami számunkra ma fon- 
tossággal, jelentőséggel bír, másfelől? 

A második kérdésre a válasz egyszerű. Minden olvasónak más, de a 
mai olvasónak legkevésbé az , ideális" állam szerkezetére vonatkozó el- 
képzelések. A Politeia olyan gazdag könyv, hogy abban mindenki megta- 
lálhatja saját gyönyörűségét. 

Ha az első szempontból olvassuk Platón , államát , az a kérdés, hogy 
vajon megértjük-e az egész , projektet" saját világa szempontjából. Egy 
olyan világ szempontjából, amely nem ismerte a haladás fogalmát, ahogy 
a történelmi jövő dimenzióját sem. Csak megismételhetem, amit fiatal 
koromban elgondoltam és leírtam: Platón kérdése az volt, hogyan lehet 
egy poliszt stabil építményként fenntartani, hogyan lehet , állandósí- 
tani"? Ő azt a választ adta: úgy, hogy ellehetetlenítjük a konfliktusokat. 
Platón valóban olyan államot , épített" fel gondolatban (ahogy már a fi- 
lozófusok szokták) , amelyben konfliktusnak nincs helye. Ebben azonban 
magát látszólag ellentmondásba is sodorta. Mitől bomlik fel mindenek- 
előtt a polisz? Attól, hogy mindenkinek lehetősége van nemet mondani: 
, nem ez jó, valami más lenne jó", , nem ez igaz, ez csak vélemény, valami 
más az igazán igaz". Ezt abeszédmódot felvilágosodásnak is nevezhetjük. 
Ezt honosították meg a szofisták. Ezért (is) volt Platón a szofisták leg- 
nagyobb ellensége. Vajon mit csinál a filozófia? Nemde, mint az első fel- 
világosodás egyik ivadéka, nem éppen ugyanezt? Mit bizonygat Szókra- 
tész? Azt, hogy amibenti hisztek (például azt, hogy igazságtalanságot el- 
követni jobb, mint elszenvedni) , puszta vélemény, s mi filozófusok, az 
igazi tudást állítjuk veletek szembe. Azaz a filozófia annak a felvilágoso- 
dásnak a szülötte, mely felbomlasztja a hagyományokat s valami mást 
állít a helyére. 

Nos, ezzel Platónnak nem mondunk újat. Hiszen, többek között ezért 
javasolja ideális államának királyaiként a filozófusokat. Az ő privilégiu- 
muk kérdezni és felelni, az ő privilégiumuk nemet mondani. Másoknak 
erre lehetőségük sem nyílik. S ahol nincs lehetőség, ott szükséglet sin- 

csen. Szókratészt, a filozófust, kivégezték, mert nemet mondott, de ho- 
gyan történhetett ez? Ugy, hogy a műveletlen, gondolat nélküli, kapzsi, 
igazságtalan plebs uralkodott. Platón trónra emeli Szókratészt. Ő dönti 
el, hogy kik legyenek a város istenei, s hogy kik nem lehetnek. 

Lehet ezt totalitárius modellnek tekinteni? Hogy Heidegger stílusában 
válaszoljak nektek: semmiképpen sem. Ahhoz, hogy totalizáljunk, plu- 
ralizmusnak kell léteznie, hiszen a pluralizmus az, amit totalizálunk. 
A régi hellén városokban nem volt pluralizmus, pontosabban szólva bi- 
zonyos pluralista tendenciák csak válságkorszakban léphettek fel. Amiért 
egy jó, modern liberális haja mégis az égnek áll, mikor az állam egyik 
vagy másik passzusát olvassa, igaz. Használjuk a fésűünket! 

Mivel az állam szerkezete és a lélek ezzel párhuzamos szerkezete s a 
,két világ" metafizikájának első megalapozása nem elsősorban politikai 
kérdés, Platón politikai filozófiáját nem itt, hanem a hetedik előadásban 
fogom kissé közelebbről szemügyre venni. 

Megint csak elöljáróban jegyzem meg, hogy Platón egy csepp kétséget 
nem hagy abban a vonatkozásban, hogy ezt az államot a filozófusok ötlik 
ki, tehát, hogy egy ilyen állam az úgynevezett valóságban nem csak hogy 
nem létezik, de nem is létezhet. Tehát, hogy ez egy transzcendentális po- 
lisz. Most nézzük meg milyen is ez a transzcendentális polisz? 

A transzcendentális polisz szerkezete a munkamegosztásra épül. Az 
egész építmény (mert építményről van szó) a társadalmi munkamegosz- 
tásra, a legalsó kaszt ezen felül a technikai munkamegosztásra. 

Minthogy minden premodern társadalmi szerkezet piramis alakú, 
ez önmagában még semmi különös. Ami különös, az a részletekben lel- 
hető fel. 

A három kaszt (nevezzük őket így) a következő: a kézművesek, illetve 
földművesek kasztja, erre épül az úgynevezett őrök, tehát az erőszakszer- 
vezetek kasztja, s legfelül az uralkodók, mint kiderül, elsősorban a filo- 
zófusok kasztja. Minden kaszt egy-egy erényt testesít meg: a legalsó kaszt 
a mértékletesség, a középső kaszt a bátorság, a legfelsőbb kaszt a bölcses- 
ség erényét. Ennek a három erénynek teljes harmóniája , adja ki" a ne- 
gyedik erényt: az igazságosságot. Az államberendezés, mint a három em- 
lített erény harmóniája, maga az igazságosság. Az igazságos államban 
mindenki igazságos, minthogy mindenki saját munkáját végzi, s saját 

erényét testesíti meg. A társadalmi munkamegosztás tehát egyben az eré- 
nyek munkamegosztása is. 

A technikai munkamegosztás azonban csak a legalsó kasztra, a terme - 
lők kasztjára vonatkozik. Itt mindenki egész életében csak egyfajta mun- 
kát végezhet. Mondjuk a kovács kizárólag kovácsmunkát, a cipész csak 
cipészmunkát, a juhász csak juhtartást. A legalsó kaszt tagjainak lehet 
magántulajdonuk, de csak közepes mértékben, mivel mind a szegénység, 
mind a gazdagság tönkreteszi az államot. Eppen ezért lesz a mértékletes - 
ség éppen az alsó kaszt erénye. Nem világos a szövegből, hogy e kaszthoz 
tartozók tarthatnak-e rabszolgákat? Platón világos egy kérdésben: hellén 
rabszolgák nem tűrhetők az igazságos államban. Ettől még tarthatnak 
barbár rabszolgákat, de valószínűleg ezeknek állami rabszolgáknak kellett 
lenniük. Ez a szigorú munkamegosztás két célt is szolgál. Az első az , out- 
put" növelése (hiszen a másik két kasztot el kell tartani) , a másik az egy- 
másra való utaltság, a versengés és a konfliktusok kikerülése érdekében. 

Platón nem sokat foglalkozik a legalsó kaszttal, annál többet a két , fel- 
sővel", legtöbbet éppen az őrökkel. 

Mielőtt rátérnék az érdekesebb fejtegetésekre, még visszautalnék egy 
korábbi dialógus (Gorgiasz) fontos kérdésére. Ugye, emlékeztek arra, ho- 
gyan vitatkoznak arról, hogy az erények kialakulásában vajon a termé - 
szetnek vagy a törvényeknek van alapvető szerepe (phüszisz/nomosz) ? 
Nos, úgy tűnik, hogy a Politeiában Platón végképpen eldönti a kérdést: 
minden a törvénytől, az államberendezkedéstől függ. Aki kézművestől 
születik, az mértékletes lesz, aki őröktől az bátor, aki filozófusoktól, az 
bölcs. Ez bizony nem esett messze az akkori felfogástól. Majd látni fog- 
játok, hogy Arisztotelész természetesnek tartja, hogy az egyik ember sza - 
badnak születik, a másik rabszolgának. 

De Platón ezzel nincs teljesen megelégedve, biztosan sok nemes szülő 
nemtelen gyermekét látta maga körül. Hogy ezen a dolgon segítsen, kitalál 
egy mítoszt. Többféle színű (nemességű) lélek van: arany, ezüst és vas 
(vagy bronz) lélek. Feltesszük, hogy az alsó kaszt tagjainak általában vas - 
lelkük van, de mégis előfordul, hogy egy vaslelkűnek születik egy ezüst- 
lelkű gyermeke. Az nem maradhat az alsó kasztban, hanem őrnek kell 
lennie. S még az is előfordulhat, hogy egy aranylelkű filozófusnak ezüst- 
lelkű fia születik. Az bizony nem maradhat államférfi, hanem őrként kell 

majd működnie. Azaz, Platón némi teret enged a mobilitásnak, a phü- 
szisznek tett engedményképpen. Később még rátérek a phüszisznek tett 
engedmény , biopolitikai " vonzatára. 

Az őrök, azaz fegyveres erők nevelésére, mint már említettem, Platón 
nagy gondot fordít az , ép testben ép lélek" elve alapján. Megtudjuk, hogy 
milyen sportot kell gyakorolniuk, milyen dalokat kell énekelniük (s me- 
lyeket nem szabad), milyen hangszeren szabad és tilos játszaniuk stb. 
Megkíméllek Benneteket mindezen előírások felsorolásától. Hogy rövi- 
den összefoglaljam ( Platón egyik hasonlatával) , az őröknek olyanoknak 
kell lenniük, mint a kutyáknak: dühvel, haraggal támadni az idegenre, 
farkukat csóválni, barátságosnak lenni az ismerőssel, sajátjaival. 

Az őrökre vonatkozó egyik legtöbbet vitatott kérdésről azonban muszáj 
beszélnem. 

Az őröknek nem lehet magántulajdonuk. Platón úgy véli, ahogy mind- 
máig egyesek teszik, hogy a magántulajdon minden rossz, minden bűn 
forrása. A tunyaságé, a vetélkedésé, a gazdagságé és a szegénységé. Az 
őrök egymás testvérei, a magántulajdon egymás ellenségeivé tenné őket. 
A poliszt fenyegető legnagyobb veszély a polgárháború. Ha nincs magán- 
tulajdon, megszűnik minden viszály forrása. 

Az őrökre vonatkozó előírások közül azonban nem ez a legmeglepőbb, 
hanem az, hogy a nők ugyanúgy alkalmasak az őrök kasztjába, mint a fér- 
fiak. Nő, mint katona! Ez nemcsak Platón idejében volt hallatlanul merész 
gondolat, hanem egészen a mi korunkigis az 

Platón úgy gondolta, hogy a nők mindenre képesek, amire a férfiak 
képesek. Hogy kisebb testi erejüket bőven kárpótolja ügyességük. Miért 
ne gyakorolnák ők is ugyanazokat a sportokat, mint a fiúk? Mért ne spor- 
tolhatnának meztelenül együtt fiúk és lányok? A férfi és nő közötti egyet- 
len különbség Platón szerint, hogy a férfi nemz, a nő meg szül. Ezphüszisz, 
azaz természettől van. Minden más nomosz, azaz a rossz törvény követ- 
kezménye. Azé a törvényé, mely magántulajdonon alapul. Mivel az örök- 
nek nincs magántulajdonuk, a nő, aki a rossz törvények idején magán- 
tulajdon, most, az igazságos államban köztulajdonná válik. Nőközösség 
és gyermekközösség — egyenesen következik a magántulajdon megszün- 
tetéséből, de ne úgy képzeljétek el a nőközösséget, hogy mindenki min- 
denkivel, kedve szerint. Nem, itt a fiú és lány ünnepélyes , egyesítése" 

egészséges gyermekek születésének kedvéért történik. Tehát nem lehet 
csak úgy össze-vissza, illetve csak a női változás kora után szabad a gazda. 
A város vezetői döntik el, hogy ki kivel alkalmas a leginkább egészséges 
gyermekek világra hozatalára. A születendő gyermekek mindenki gyer- 
mekei lesznek. Közösen is nevelik őket. 

Íme, Platón genetikai elképzelése, azaz biopolitikája. Bár nem fajel- 
méleti alapon történik, mégis a későbbi negatív utópiákat idézi fel. Nem 
áll olyan messze azoktól a híres, esetleg Nobel-díjas genetikusoktól sem, 
akik manapság azt javasolják a nagylelkű férjeknek, hogy engedjék fele- 
ségüket zsenik spermájával megtermékenyíteni Európa genetikai állo- 
mányának tökéletesítése céljából. 

Mi hiányzik akkor még ehhez a valóban , zárt társadalomhoz" ? Az ide- 
ológia. S Platón. 

Mitől lesz azt ember irigy, rossz, hiú, bosszúálló, ha nincs magántu- 
lajdon s mindenki a maga munkáját végzi? A rossz példától. S mi adja a 
rossz példát? A művészetek, s mindenek előtt az irodalom. 

Tekintsük át az Athénban divatozó irodalmi alkotásokat. Itt van azonnal 
Homérosz, aki rettenetes hazugságokat terjeszt az istenekről. Az ő istenei 
bosszúállóak, paráználkodnak, hazudnak. Ha egy ifjú ember Homéroszt 
vagy Hésziodoszt olvas, olyan lesz, mint azok az istenek. Isten jó, és csak 
a jónak lehet forrása. Mindazokat az irodalmi műveket, melyek rossz 
színben tüntetik fel az isteneket, ki kell tiltani az államból. Csak azokat 
a passzusokat szabad meghagyni belőlük, melyekben az írók a barátságot, 
az összetartást s főleg a bátorságot dicsőítik. 

Hogy modern nyelven beszéljek: Platón államában az ifjaknak csak 
, pozitív hősöket" szabad bemutatni. A rossz erkölcsűeket még 16 éven 
felülieknek sem, kivéve akkor, ha azt is ábrázolják, hogy elnyerik méltó 
büntetésüket. Kitiltja az államból nagy szenvedélyek bemutatását, a ha- 
lálfélelem ábrázolását, azaz minden hazugságot. Hazudni csak az állam 
vezetőinek szabad, az állam javának céljából. 

Platón cenzúrája radikális. Kiirtja államából mindazt, ami Athén di- 
csősége volt és maradt: a tragédiát és a komédiát. A cenzúra mindenol- 
dalú. Az anyákat és dajkákat figyelmeztetik, hogy csak megengedett me- 
séket mondjanak gyerekeiknek, s így a forgalomban lévő mesék többsége 
kidobandó. Megemlíthetnék számos eltiltott dallamot is, de gondolom 

ennyi elég. Azaz elég lenne, ha nem éppen itt, a cenzúrázás hevében fej- 
tené ki Platón azt az esztétikai elméletet, amelynek hatása — megint — egy- 
szer a mi korunkig is elér. Ezt a mimészis (az utánzás) elmélete. 

A költő elbeszél. Hogyan beszél el? Vagy egyszerűen, vagy utánzással. 
(392—393) Egyszerűen az beszél, aki a maga nevében mond valamit. Után- 
zással az, aki valaki mással mondat el valamit. Minden dráma — utánzáson 
alapul, a színészetről nem is beszélve. A dyc-ámaíró (mondjuk Szophoklész) 
egyszer AÁntigonét beszélteti, majd Kreónt. Azaz utánozza Antigonét és 
Kreónt, holott ő egyik sem közülük. Nemcsak szavaikat, de cselekedete- 
iket is utánozza, mintha ő az lenne, aki nem ő. 

Ezt Platón rossz szemmel nézi. Miért? Mert egy lélekben nem , lak- 
hat" több lehetőség. Az igaz lélek nem tűri a sokféleséget. Az igaz ember 
egyetlen személyiség, nincs lehetősége hogy más legyen (ne legyen 
más!) , mint ami. Ergo, nem bújhat bele másnak a bőrébe anélkül, hogy 
ne hazudna. 

Mondanom sem kell, hogy Platón ezekben a passzusokban önmagát 
is igazolja. Igaz, ő is bűnös a mimézis gyakorlásában, de ezt csak azért 
teszi, hogy főhősének, a tökéletesen jó, példamutató, , egyszerűen" bölcs 
embernek mindenoldalú fölényét bemutassa. Célja tehát erkölcsnevelő. 
Igaz, nem tenne jót az őröknek, ha akár az ő írásaival is megismerkedné- 
nek. Ezt az államvezető filozófusok tegyék. 

A munkamegosztás követelménye ezekben a fejtegetésekben is szere - 
pet játszik. Komédiát és tragédiát ne írjon ugyanaz a költő! (Ugye, emlé- 
keztek még A lakoma befejezésére, ahol Szókratész éppen azt fejtegette, 
hogy ugyanaz az író írjon komédiát és tragédiát?) Ne játsszon ugyanaz a 
színész tragédiában és komédiában. Lehetetlen sokfélét utánozni. Nem 
engedhető meg olyan előadás sem, amelyben hangot, hanghordozást vál- 
toztatnak. 

Egyelőre az esztétikai fejtegetés pedagógiai célokat szolgál. Az őrök csak 
erényes embereket utánozhatnak. Ha valaki megszokja, hogy erényes em- 
bereket utánozzon, akkor erényes is lesz. Ezért csak olyan elbeszéléseket 
halljanak, amelyek erényes emberekről szólnak. (Különben a megszokás 
szerepének fontossága a nevelődésben valóban fontos megfigyelés.) 

A sokszor említett spirális szerkesztés során a művészet mint utánzás 
elmélete másodszor is színre lép, most már az ezt megelőző idea-elmé- 





108 II 1. AZ ÓKOR 


lethez kapcsolódva és a már szintén korábban kifejtett, lélekre vonatkozó 
fejtegetések (a lélek halhatatlansága) lezárását megelőzve, az utolsó, ti- 
zedik könyvben (595 a—6o8 b). 

Mi a költészet célja? A jóra való nevelés. S mi akadályozza abban, hogy 
a jóra neveljen? Az utánzás. 

Jól tudjátok, hogy az első gondolat (a művészet célja a jóra való nevelés) 
mindmáig erősen él a köztudatban, a cenzúrázó hatóságok elméjében és 
gyakorlatában. Voltak korok, amikor az , eretnek" írásokat máglyára ve- 
tették, s gyakran azokkal együtt, akik írták vagy birtokolták azokat. Ma, 
glóbuszunk több pontján, ha nemis éppen máglyán, de szintúgy kivégzik 
őket. Civilizáltabb országokban és korokban efféle eretnek s erkölcstelen 
művek nem találtak kiadóra s letiltották azokat a színpadról. Az én ifjú- 
koromban a titkosrendőrség óvott meg bennünket a tiltott gyümölcstől. 

A második gondolat (a művészet nem más, mint utánzás) azonban 
nem okvetlenül kapcsolódott az előbbihez, mint említettem, már Arisz- 
totelésznél sem, s mindmáig vitatott maradt. Vannak mindmáig hívei, 
akik a mimézis elméletét a visszatükrözés ismeretelméleti fogalmához 
kapcsolják, Diderot-tól Lukácsig, s vannak, aki ez ellen az árukapcsolás 
ellen tiltakozva a gondolatnak más értelmet adnak, mint Heidegger. 
Ahogy vannak olyanok is, akik az egész mimézis-elméletet radikálisan 
a lomtárba hajítják. 

A tizedik könyvben Platón (Szókratész nevében) az utánzás fogalmát 
a lét három formájának megkülönböztetésére vonatkoztatja. Mint oly 
sokszor, most is köznapi példával kezdi. Van sok ágy és sok asztal, de , az 
ágy" és ,az asztal" csak egy van. Egy fogalomhoz tartoznak mindazok a 
dolgok, amelyeket e fogalommal jelölünk. Minden dolognak csak egy fo- 
galma van. A mesterember azonban egyszerre mindig egyet készít, azaz 
egy asztalt, egy ágyat. 

Van azonban egy olyan mesterember is, aki minden dolgot el tud ké- 
szíteni, az egész természetet beleértve. Ez a festő. Mindenki, aki bármit 
lefest, erőfeszítés nélkül létre tudja hozni a dolgokat, melyeket lefest. 
A kérdés csak az, hogy ezekre a székekre nem lehet leülni, ezekre az 
ágyakra nem lehet lefeküdni, ezek alatt a fák alatt nem lehet lepihenni. 
(Ugye, ismeritek Magritte festményét, mely egy pipát ábrázol azzal a fel - 
irattal, ,ez nem egy pipa". Ezt és az erről írt Foucault-esszét csak azért 

említem meg, hogy ne hajítsátok Platón elméletét a papírkosárba, mielőtt 
gondolkoztatok volna rajta.) 

Tehát a festményen található dolgok nem valóságosak. A festmény 
nem valóság, csak hasonlít arra, mivel annak a képmása. Valaminek lát- 
szik, de nem az. (Ugye, emlékeztek még arra a fejtegetésre, hogy igazsá- 
gosnak kell lenni, nemcsak annak látszani?) 

Az ágy tehát háromféleképpen létezik. 

Úgy, mint , az ágy", ezt isten alkotta, maga , a Létező", a Lényeg, azaz a 
transzcendentális ágy. Platón nem tesz különbséget az ágy és az ágyság, 
az asztal és az asztalság fogalmai között, már azért sem, mert ezek a fo- 
galmak az elvont fogalmakat (jóság, szépség) példázzák. 

Második fokon léteznek az egyes ágyak, amelyeket az asztalos készít, 
s amelyekre ráfeküdhetünk (empirikusan létező). 

Végül a festő által festett ágy a létezés harmadik, legalsó fokán. Filo- 
zófiai nyelven: lényeg, jelenség, látszat. A festő és a költő nem az Ősva- 
lóságot utánozza, hanem a második valóságot, azaz a Jelenséget. 

Platón elmélete mindenekelőtt ezen a ponton bukik meg. A művészet 
— már Arisztotelész szerint is— inkább ragadja meg az , Őslétet", a lényeget, 
mint a mesteremberek készítette bármely használati tárgy. Éppen azáltal 
, utánozza" az Őslétet, hogy az általa ábrázoltak nem használhatók. 

Térjünk vissza Platónhoz. Mivel a poéta háromszoros távolságra van a 
Létezőtől, még csak nem is mesterember. Hiszen nem tud semmit elő- 
állítani, csak mindennek a látszatát. S mivel látszatot állít elő, nem tud 
különbséget tenni igaz és hazug között. Hazug költő, mint tudjuk, Homé- 
rosz. Az érvelés visszautal, többek között, a korábbi, már említett fejte- 
getésre is. Homérosz nem volt hadvezér, sem államférfi, sem azok taná- 
csadója — ő ezeket csak utánozza. Nem tud semmit arról, amit ábrázol, 
mert nem , csinálta" azt, mert ő nem , az". A költő csak utánzója az Erény 
árnyképének — minden költészet látszat. Puszta játék. 

Platón azonban ezzel még nem elégszik meg, hanem rátér a művészi 
hatás kérdésére, arra a kérdésre, mely azután Árisztotelésznél olyan nagy 
szerepet fog játszani, s amit mi recepciónak, befogadásnak nevezünk, 
Platón pedig , haszontalan ivadéknak". 

Mire hat a költészet? Mondjuk a dráma? Nem a bölcsességre, hanem 
a lélek , alsóbb" rétegeire. Itt kapcsolja össze Platón szorosan a mimé- 

zis-elméletet a művészet céljáról alkotott elképzelésével: a cél egyedül 
az igaz tudás és így az erény bemutatása lehet. 

Hogy ezt a szakaszt megérttessem, vissza kell térnem a mű egy korábbi 
fejtegetésére, melyre azonban Platón még később újra vissza fog térni. 
A lélek , részeiről" van szó. A lélek legalsó része a , vágyódó" lélek. Platón 
itt egyszerű példával érzékeltet: vágyunk enni és inni. S azt a fontos meg- 
jegyzést is hozzáfűzi, hogy a vágy nem azonos azzal, amit manapság sokan 
, ösztönnek" neveznek. Nem akármit enni, nem akármit inni s akárkivel 
szeretkezni vágyunk, hanem valamit inni és valamit enni s valaki bizo- 
nyossal szeretkezni vágyunk. Ennek a lélekrésznek, mint tudjuk, erénye 
a mértékletesség. A lélek második (középső) tartománya a , haragvó 
lélek", mindazt tartalmazza, amit mi manapság érzelmeknek, érzéseknek, 
indulatoknak neveznénk. Ennek a rétegnek erénye, mint szintén tudjuk, 
a bátorság. A legmagasabb rétege a léleknek a gondolkodó lélek, a böl- 
csességgel mint erénnyel. Azt is tudjuk már, hogy e három erény az állam 
három kasztjának erénye. Elnézést az ismétlésért, de Platón spirális szer- 
kesztési módja ezt elkerülhetetlenné teszi, mert e nélkül, ugyanis nem 
érthető az sem, amit Platón a művészetek recepciójáról elmond. 

Kire hat a költészet? Azaz mire hat a költészet? A lélek alsó rétegeire, 
még a derék ember esetében is. A mértéktartó együtt fog érezni a mér- 
téktelennel, az ember, aki magán uralkodik, azokkal, akik sírnak, jajgat- 
nak a sors csapásai alatt. Ő szégyellné magát, ha ezt tenné, de együtt érez 
azokkal, akik ezt teszik. S nemcsak együtt érez, de gyönyörűsége is telik 
benne. Hadd mondjam tovább: akit sosem árult el barátja, együtt érez 
azzal, akit elárultak, aki sosem mondott őrültségeket nagy haragjában, 
együtt érez azokkal, akik teszik, akik sosem fakadnak ellenállhatatlanul 
hangos nevetésbe, éppen ezt teszik. A polgár zokog a bukott király sorsán, 
a gyermektelen az apa és anya szenvedésén. S mindebben a hazugságban 
jól érzik magukat, élvezik. 

Íme, Platón tetten éri a művészet nagy varázserejét, de a költészet hal- 
latán, a dráma láttán érzett gyönyörűség Platón szemében éles ellent- 
mondásban van a művészet nevelő célzatával. Ha a szenvedélyekre hatnak, 
nem mutatják fel az erényt, a jót. 

Eljön majd az idő, mikor a művészet legnagyobb erényét éppen abban 
látják, amiben Platón a bűnét ismerte fel. A nagy szenvedély leplezi le 

kicsinyességünket, gyávaságunkat s ad arra példát, ahogy éreznünk kel- 
lene. Hadd idézzem megint Hamletet: , Mi néki Hecuba, s ő Hecubának, 
/ Hogy megsirassa?" Követni kell az , utánzó" átkozódót, nem lecsillapí- 
tani, hanem megerősíteni szunnyadó szenvedélyünket s azt tettre váltani, 
méghozzá a gonosz ellen. 

Platón olyan élesen látta a művészet (elsősorban a dráma) hatását a 
befogadóra, ahogy akár utána is kevesen. Miért érzünk egyet Rómeóval 
és Júliával, holott még csak nem is hasonlítunk rájuk, vagy Caesarral, 
vagy Caesar gyilkosaival, vagy mindkettővel, holott gondjaikhoz, saját 
életükhöz, tehát a , jelenséghez" semmi közünk sincsen? Látszólag semmi 
közünk nincsen, de hol itt a látszat? Ebből most elég, mert Platónról szól 
az előadás, így hát vissza kell térnem hozzá. 

Elhagytuk tehát a két alsó kasztot, megtudtuk, hogyan kell nevelni az 
őröket és mit kell kiiktatni államunkból. Hátra van még az állam kor- 
mányzása. Hogy erre leginkább a filozófusok hivatottak, azt már tudjuk. 
Az őrök közül az , arany" lelket ígérőket gyerekkoruktól kezdve külön kell 
tanítani, hogy képesek legyenek az állam kormányzására. Hiszen még az 
aranylelket is tönkreteszi a rossz nevelés. Azt is tudjuk, hogy a kormá- 
nyosok erénye a , bölcsesség". A bölcsesség tárgya a tudás, méghozzá a 
tudás privilegizált formája. 

Ugyanis kétféle tudás van: az egyik a változó dolgok tudása, ezt nevezzük 
véleménynek. Az, amit a világ tudásnak nevez, csak vélemény (dora). 
A filozófus tudása azonban nem vélemény, hanem igaz tudás, azaz az Ígaz- 
ság tudása, az örökkévaló, nem múlandó dolgokról. A filozófus az örök- 
kévaló igazság szerelmese. Ezért beszélünk philo-sophiáról, tehát a böl- 
csesség (sophia) iránti barátságról vagy a bölcsesség szerelméről. Az em- 
berek, még az okosak és tanultak sem jutnak ehhez közel. Aki közülük 
a tudást szereti, az a véleményt, nem a bölcsességet szereti. Mint a szo- 
fisták. Ezért ők véleményszeretők nem bölcsességszeretők. 

Kissé mulatságos a mai olvasó számára (az én számomra is) az a fenn- 
költ pátosz, mellyel Platón a filozófiát és a filozófusokat dicsőíti. S az is, 
hogy a szofisták az állandó célszemélyek, akikről mindig valami új rosszat 
kell mondani. 

Amint ez ilyenkor történni szokott, Platón fanatikus elutasítása kon- 
zerválta magát az elutasítottat. Platónnak , köszönhetik" a szofisták, hogy 

ma is minden általam ismert nyelvben használják a , szofista" kifejezést, 
anélkül, hogy a szó eredetéről fogalmuk lenne. Hozzátenném, hogy a fi- 
lozófia mai szerelmesei már többször átmentek a szkepszis keresztségén. 

Milyen emberből lehet kormányzóképes filozófus? (Előrebocsátom, 
hogy mivel most a platóni állam felépítéséről beszélek, egyelőre mellő- 
zőm mindazokat a fejtegetéseket, melyekkel Platón a metafizikát egyszer 
s mindenkorra megalapozza, többek között az úgynevezett barlanghason- 
latot. Minderről majd a következő előadásban lesz szó.) 

A filozófusokat az őrök közül választják ki, már egész ifjú korukban. 
Olyanokat, akiknek jó az emlékezőtehetségük (ennek a gondolatnak a 
későbbiekben még nagy szerepe lesz) , bátrak és magasröptű a gondol - 
kozásuk. Úgy kell őket tanítani, hogy a tanulást ne kényszernek érezzék, 
hanem örömet leljenek benne. A szabad embernek, írja, nem szabad 
szolgai módon tanulnia. (536 e) A dolgokat összefüggésekben kell elébük 
tárni, majd a dialektika erejével vallatóra fogni őket. 

Tehát mindaz, ami Platón dialógusaiban történik, aminek eddig tanúi 
voltunk, lényegében nevelőmunka. Beszélgetés során nevelődik igaz gon- 
dolkodásra az ifjú, s a már nem is olyan nagyon ifjú, harminc éves ifjú. 
Beszélgetés során tanul meg saját fejével gondolkozni, tanulja meg, hogy 
ne tekintse magától értetődőnek azt, amit mások (s mindeddig ő maga 
is) magától értetődőnek tartanak. 

Ez a dialektika, a beszélgetésben történő gondolkozás, valóban a filo- 
zófia lényegéhez tartozik, de úgy tűnik, hogy Platónnál itt nem annak lé- 
nyege, hanem inkább előkészülete. A gondolkodás, a gondolkozó beszél- 
getés, a dialektika csak bevezetés, bár egyedül méltó bevezetés az Igaz Tu- 
dáshoz, az Örökkévaló Dolgokhoz. Indulás a Léthez vezető hosszú és 
fáradságos úton. S annak is kell lennie. Mert a kormányosnak, a filozó- 
fusnak már ismernie kell ezt az Örök Lényeget, hogy a városnak ezek szel - 
lemében, tehát az Örök utánzataként adjon törvényeket. S hogy idáig el- 
jusson, legalább 50 évesnek kell lennie. Csak a képesség, a nevelés, a 
gyakorlat és a kor számít, semmi más. Nők éppen úgy lehetnek várost 
kormányzó filozófusok (ötvenen felül), mint a férfiak. Feltéve, hogy mind - 
annyian Fölfelé, a fény felé, a Jó felé tekintenek. 

A filozófusokat, jegyzi meg Platón, manapság semmire sem becsülik. 
S ezért is kormányoznak rosszul minden államot. 

Vagy kétezer esztendeig képezte viták tárgyát, hogy vajon jó-e vagy 
rossz-e, hogy a filozófusok kormányozzanak egy államot. S amennyiben 
jó, vajon megvalósítható -e? Az utóbbi kérdést egy transzcendentális mo - 
dell esetében filozófiailag nem lehet értelmesen elgondolni, mivel ta- 
pasztalhatósága eleve ki van zárva. Csak két kérdést lehet filozófiai érte- 
lemben a modellnek feltenni. Utánozható-e, kívánatos-e? Hogy Kant 
szótárát használjam az első kérdésre vonatkozóan: vajon ez a transzcen- 
dentális eszme működhet-e regulatív eszme gyanánt? Megközelíthető - 
e, utánozható-e? Maga Platón néhol bizonyos hiú reményeket táplált az 
utánozhatóságra vonatkozóan. Például, ha egy királyfi nagy filozófusi ké- 
pességekkel rendelkezne és filozófus nevelője volna, akkor talán. 

A Város, amelyet Platón, a filozófus alapított, marad filozófiai városnak, 
az ő városának. S mint már említettem, a filozófus olyan várost, sőt, olyan 
világot is teremthet, amilyet csak akar. Ahogy a következő előadásban 
majd látni fogjátok, Platón is egy egész világot teremtett városa számára. 

A másik kérdés, melyre még nem próbáltam meg válaszolni az, hogy 
egy ilyen állam kívánatos-e? Tehát, hogy jó lenne-e, ha megvalósítható 
lenne? Nos, pontosan ezt a kérdést vitatták Platón államával kapcsolatban, 
mint már említettem, vagy kétezer évig. S a válaszok eltérőek voltak. 

Azonban a modern ember válasza erre a második kérdésre, tehát arra, 
hogy kívánatos lenne-e egy ilyen állam, egyértelműen tagadó. Isten őriz- 
zen meg bennünket egy ilyen államtól, ahogy isten őrizzen meg Morus 
utópikus államától is. Más (dinamikus) modellekkel kapcsolatban a kí- 
vánatosság kérdését az egyén dönti el. Minél analitikusabb a javaslat, 
annál inkább tekinthetjük a modell megvalósulását elvileg kívánandónak, 
mint például Spinoza Tractatus politicusa vagy Kant Örök békéje esetében. 

Ezzel nemcsak befejezem a platóni állam felépítéséről szóló előadá- 
somat, hanem be is vezetem a következőt, a hatodikat, egyelőre anélkül, 
hogy az Politeiától végleg búcsút vennék. Arról is szó fog esni, hogyan és 
miért válik a transzcendentális transzcendenssé. Azaz, hogy hol és hogyan 
kezdődik a platóni metafizika. 


KÖN 

HATODIK ELŐADÁS 


Platón első metafizikája. 
A szintetikus dialógus: Phaidrosz. 
Platón második metafizikája 


KEDVES HALLGATÓIM! 


Megígértem, hogy egyelőre nem veszünk még búcsút a Politeiától, inkább 
ott folytatjuk, ahol múlt héten abbahagytuk: a platóni állam , királyainál , 
kormányzóinál — azaz a filozófusoknál. Azoknál, akik a filozófusuk szerint, 
az Örök Igazság fényében élve nem szívesen veszik magukra a kormányzói 
feladatot, mert jobban kedvelik a magányt és a barátokkal való bölcs be- 
szélgetést az uralkodás unalmas kötelességeinél. Szívesebben tartózkod - 
nak a , másik világban", mint a közönséges emberek világában. Azonban 
időnként vállalják a terhes uralkodást az állam biztonsága, harmóniája, 
az igazság és igazságosság érdekében. 

Eddig csak arról nem beszéltünk még, hogy milyen nap sugaraiban 
sütkéreznek ezek a filozófusok, hogy mi is az a bizonyos Örök Igazság, az 
a bizonyos Eredeti Lét, amire a filozófus tekint? És miféle az a bizonyos 
, másik világ", ennek az örök igazságnak az otthona? Most ezeket a kér- 
déseket fogjuk, hogy Szókratész szavával éljek, megvizsgálni. 

Ahogyan a nap megvilágítja a dolgokat, úgy világítja meg a Jó (agathón) 
ideája az igazságot (aletheia) , ami egyúttal csodálatosan szép. Minden 
ettől az ideától (a Jó ideájától) származik, nem pusztán a dolgok megis- 
merése, hanem maguk a dolgok, lényegük és létük szerint. Két világ van: 
az egyik látható, a másik csak ésszel fogható fel. A Jó ideája nem látható, 
csak ésszel felfogható. (509 a—d) 

Hogy mindezt Platón két testvérével megérttesse, ezért számukra Szók- 

ratész a , két világ" első következetes bevezetését — modern kifejezéssel 
— , szemlélteti". Képzeljünk el egy vonalat, mondja, vágjuk ketté a látható 

világra s a csak ésszel felfogható világra. Az egyiken az ősképek láthatók, 
a másikon annak hasonmásai. A hasonmás úgy viszonylik az ősképhez, 
mint a vélemény az igaz tudáshoz. 

Most kettévágjuk az ésszel felfogható részt is. Egyik részén itt találjuk 
a geometriai alakokat, melyek ésszel foghatók fel, de szemléltethetőek. 
Míg a felső rész szemléltetése lehetetlen. A gondolkodás folyamán aluról 
felfelé haladunk, míg magukhoz a szemléltethetetlen tiszta fogalmakhoz 
el nem érünk. 

Az egyik vonal kettéválasztása után kettéválaszthatjuk a másik vonalat 
is, eljutva a tiszta ésszel a tiszta eszméhez. Ebből az következik, hogy négy 
szellemi képességünk van: az ész, az értelem, a hit és a találgatás (az ere- 
detiben alulról felfelé eikaszia, pisztisz, dianoia, noészisz vagy episztémé) . 

Mielőtt továbbmennénk, egy percre meg kell álljunk. Ugyanis ismét 
valami először történik meg a filozófia történetében — s nemkülönben 
olyasvalami, amire nagy jövő vár. Platón volt az első (ebben a passzusban), 
aki az egyes megismerő képességeket (tárgyukkal, vonatkozásukkal 
együtt) megkülönböztette. Vigyázzunk, nem a lélek felosztásáról van itt 
szó, hanem a gondolkozó lélek képességeinek megkülönböztetéséről. 
Különösen az értelem és az ész differenciálása, akármilyen névvel illessük 
is azokat (mint noészisz—episztémé, episztémé—núsz, ratio—intellectus , Ver- 
stand—Vernunft) , most indul el világhódító útjára egészen A tiszta ész kri- 
tikájáig és tovább. A felosztás és a megnevezés is többször változik, már 
Arisztotelésznél is, de ez most nem lényeges. A lényeges az, hogy a gon- 
dolkodás , fakultásai" különbözőek, másra és másra irányulnak, továbbá 
az is, hogy van közöttük egy legfelső, egy legtökéletesebb, legmagasabb, 
egy , tiszta", egy halhatatlan lélekrész, azaz fakultás (511 a—e). 

Ez a gondolatmenet vezeti be a híressé vált , barlanghasonlatot", azaz 
a barlang metaforáját. Platón egy ponton úgy érzi — ahogy máskor is tette, 
és később tenni fogja —, hogy a jó pedagógus egy gondolatot egy hasonlat 
segítségével jobban meg tud értetni tanítványaival. 

Hasonlítsuk össze tehát a , város embereit" olyanokkal, akik egy bar- 
langban élnek. A barlang hátulról nyitott, de ők gyerekkoruktól kezdve 

a fal felé fordulva, lekötözve élnek. Így csak a falat láthatják, fejüket még 
csak nem is forgathatják. A nyitott háttér mögött tűz ég. A nyitott térben, 
egy alacsony fal emelkedik, ahol különböző emberek és tárgyak mozog- 
nak, mint a bábszínházban. A lekötözött emberek ezeknek a báboknak 
az árnyékát látják az előttük magasodó falon. Mivel ők csak ezeket az árny - 
képeket látják, ezt tekintik a valóságnak. 

Most képzeljétek el, folytatja, hogy az emberek kezéről leveszik a bilin- 
cseket, és ezért mozgathatják nyakukat, sőt, hátra is fordulhatnak. Mi tör- 
ténik ekkor? A sötétségből hirtelen a fénysugárba jutva, valóságosabb dol- 
gokat látva hunyorognak, s még mindig azt hiszik, hogy ez nem valóságos. 
Számukra az, amit a barlangban láttak, az volt a valóságos. Most képzeljétek 
el, folytatja, hogy valaki (a filozófus persze) vonszolni kezdi őket felfelé, 
a fény forrásáig, a napig! Mikorra elérnek odáig, akkor az igazság fényében 
már tudni fogják, hogy ez a , Nap" mindennek oka, és boldogak lesznek. 
Rácsodálkoznak, s meglátják az igazságot. S mi történne, ha ez az ember 
újra visszamenne a barlangba és megmondaná a barlanglakóknak, hogy 
ők nem a létezőt tartják valóságnak, hanem annak az árnyképeit! S ha meg- 
próbálná őket felvezetni? Ugye, akkor akár meg is ölhetik? 

A hasonlat üzenete világos. Amit az emberek általában valóságosnak 
hisznek, az nem valóságos, csak a valóság torz árnyképe. S ha a filozófus, 
aki meglátta a Napot, az igazi Létet, megpróbálja ezeket az embereket 
, fölvezetni", akkor megis ölhetik, ahogy ezt , a" filozófussal, Szókratész- 
szel tették. 

Gondoljátok át ezt a hasonlatot! 

Kezdjük mindjárt a közvetlen , mondanivalóval ". 

A filozófus egy olyan ember, aki elszakította saját láncait, s a változó 
dolgoktól az örökkévaló dolgokhoz, eszmékhez fordult. Ebben az állapot- 
ban, a napba (Jó, Igaz) nézve boldog, de fel kell áldoznia boldogságát, le- 
szállni a barlangba, s minden rizikót vállalnia azért, hogy segítsen a fal 
felé láncolt embereknek a világosság felé fordulásban. 

Mindjárt fel fogtűnni Nektek két ellentétpár: sötét—világos, lent—fent. 

Az előbbi ellentétpár jellemző lesz minden felvilágosodásra, minde- 
nekelőtt a 18. századi felvilágosító filozófiára. Ezért is nevezték a felvilá- 
gosítókat , filozófusoknak". A filozófus az, aki Diderot szerint lámpát 
gyújt a sötét erdőben. 

Ők a 18. században, a sötétségben élők vélt igazságait babonának és 
előítéletnek nevezték. A papok csalók, mert az, amit ők létezőnek hisznek, 
s veletek elhitetnek, azért, hogy sötétségben tartsanak, nem létezik. Nem 
az igaz, amit ti annak hisztek, valami más az igazán igaz, nem az a jó, amit 
ti most annak hisztek, valami más az igazán jó. 

A 18. század felvilágosítói ugyanakkor egy radikális változást is beve- 
zettek a metafizikába, amennyiben a térbeli hierarchiát időbelivé változ - 
tatták. A lent/középen/fent helyét a múlt/jelen/jövő foglalja el. 

Nincs itt az ideje még arról beszélnem, hogy a , nem ez, hanem az" 
nyelvjáték a modernitás dinamikájának írható le. Tehát a 18. századi fel- 
világosodás olyan gondolkodásmódot fogalmazott meg, amely a modern 
világban általánosodott. Hiszen manapság másról sem hallunk a tudo- 
mányos vitákban, mást sem olvasunk az újságokban vagy hallunk a rá- 
dióban, látunk a televízióban, mint hogy , ami van, az nem", hanem , va- 
lami más, az igen". Arra sem térhetek rá, hogy egy ideig mi is, ma is, kész- 
pénznek tekintjük, amit nekünk tanítanak, igaznak és jónak, amit 
környezetünk annak tart, s csak a későbbiekben — ha egyáltalán — fogjuk 
ezeket az igazságokat kétségbe vonni. 

Platón idejében a társadalmi normarendszer majdnem teljesen ho - 
mogén volt, s Platón semmiképpen nem akarta a homogenitást felbon- 
tani, hanem a tartalmát akarta mással helyettesíteni. Ezért is figyel- 
meztetett arra, hogy harminc éven aluliaknak nem szabad a dialektikus 
gondolkodást gyakorolni. A dialektika, mint minden tudás kérdőre vo - 
nása, ugyanis destruktívvá is válhat, amennyiben felbomlaszthatja a 
hagyományt. 

A homogeneitásnak minden destruktív következménytől való , meg- 
tisztítására" szolgált a sötétség-fény mellett a térdimenzió, azaz a lent— 
fent. 

A világ egy épület formáját ölti magára különböző emeletekkel a pin- 
cétől a padlásig, azaz a barlangtól a Jó ideájáig. 

A barlanglakó ösvénye alulról felfelé vezet. A Jó ideáját nem könnyű 
megpillantani, de ha látjuk, akkor tudjuk már, hogy az minden jó és szép 
oka. (516 a—b) (A továbbiakban azt is látni fogjátok, hogy a lélek felépí- 
tése hogyan követi az állam mintáját, s milyen szerepet játszik ez a meg- 
ismerésben.) 

Minden metafizika nélkül tettünk különbséget a transzcendentális 
(pusztán elgondolható) és az empirikus, tapasztalható szint között. Ez 
önmagában még nem is egy , épület". Miért nem? Azért, mert a pusztán 
elgondolhatót nem okvetlenül tekintjük létezőnek — különösen nem egy 
magasabb rendű létezőnek — s a róla való tudást az , igaz tudásnak", az 
örökké Létező Abszolút tudásának. 

Engedjétek meg, hogy előreszaladjak a harmadik szemeszter témájá- 
hoz. Kant a transzcendentális szféra megismerésének igazolását , transz- 
cenzusnak" nevezte, melyben az ész átlépi a saját határát. A határon túl 
csak hit létezik (de ebbe most nem tudok belemenni). 

Platón olyan világépületet teremtett meg filozófiájában, amelyben a 
pusztán elgondolható lesz a magasrendű Létező, s annak megismerése 
az Igazság megismerése. S ahogy a 18. századi felvilágosodás a modernitás 
gondolkodásmódjának formuláját (nem ez, hanem amaz) fejezte ki, úgy 
Platón metafizikája a későbbi platonista miszticizmus, a keresztény gon- 
dolatvilág egyik fontos gondolati magvát is elvetette. Pontosan azt a gon- 
dolatvilágot, melyet a 18. század felvilágosodása nem fénynek, hanem 
éppen ellenkezőleg, sötétségnek fog titulálni. 

Mint említettem, a filozófus feladata (melyet csak nagy önfeláldozással 
teljesít) felvinni a sötétben lakót a világosság fényéhez. Előtanulmányként 
szükség van matematikára, geometriára, csillagászatra, összhangzattanra. 
Mindez csak előkészület a dialektikához, a beszélgető gondolkodáshoz. 

Nem elmélkedésről van itt szó. A dialektika célja ugyanis a Jó megis- 
merése. Aki a Jó megismerésének szenteli életét, az halála után feltehe- 
tően, a Boldogok szigetére jut. Platónnak már korábban is szüksége volt 
a lélek halhatatlanságának elméletére, hiszen hogyan tudnánk különben 
visszaemlékezni arra, amit lelkünkkel már a születésünk előtt láttunk? 
A metafizikai épület megtámasztásának szempontjából a lélek halhatat- 
lanságának tanítása különösen elengedhetetlenné vált. 

Tehát ismét visszatérünk az igazságosságra (amivel a dialógus elkez- 
dődött), s a ,lenni" és a , látszani" megkülönböztetésre. Mi fontosabb: 
igazságosnak lenni, vagy annak látszani? Mindenki igazságosnak tartja 
azt, aki annak látszik, s az igazságos embert igazságtalannak, ha annak 
látszik. Gondolom, visszaemlékeztek arra, amit a szégyen és a lelkiisme- 
ret-furdalás különbségéről korábban elmondtam (a mások tekintete, 

illetve a belső hang). Arra is biztosan emlékeztek, hogy az akkori hellén 
kultúrát szégyenkultúrának írtam le, s hogy— Hegel nyomán — Szókratész 
daimonionját értelmeztem a lelkiismeret , felfedezésének". 

Platónnak tehát szüksége volt valakikre, akik a látszat mögött mindig 
az igazi valóságot látják. Az istenek előtt, így mondja Szókratész, nem 
maradhat titokban senkinek , igazi mivolta". Az igazán igazságosakat, eré- 
nyeseket (bármi legyen is a látszat) szeretni fogják az istenek. S mert sze- 
retik őket, meg is jutalmazzák őket. Mikor? Haláluk után, hiszen a lélek 
halhatatlan. Hol? 

Erre a kérdésre a dialógus befejező szakaszában Szókratész apamphü- 
liai Ér látomásával válaszol. A látomás nem metafizika, minthogy nem 
filozófia. A látomás, persze, látomás, de Szókratész úgy vezeti be, mintha 
tudás vagy legalábbis a tudott megjelenítése lenne. A látomás azt vetíti 
előre, ami az igazságos és igazságtalan emberre halála után állítólag vár. 
Megint, most már másodszor, közel kerültünk Dante költészetéhez. Dan- 
tétól, s általában a keresztény hittől, Platónt a lélekvándorlás tana vá- 
lasztja el (esetlegéppen Püthagorasz nyomán). 

Hamlet szerint , onnan" még nem tért vissza utazó, de Platón szerint 
egyszer mégis. Az a bizonyos pamphüliai Ér visszajött a másvilágból és 
előadta történetét, mivel éppen ezt a megbízást kapta a túlvilágban. 

Én most megtakarítom Nektek az egész látomás újra elmondását, mely 
erősen a keleti , kultúra" nyomait viseli. Ha ti az egészet ismerni akarjátok, 
olvassátok el a 614 b-vel kezdődő szöveget, amely többek között arról is 
szól, ahogy a földre szánt lelkek élettormát választanak maguknak, s több - 
nyire korábbi életformájukat választják vissza. (Akik túl sokat ittak a 
Léthé vizéből, azok nem fognak visszaemlékezni.) S ahogy az várható, 
akik a földön igazságtalanok voltak, igazságtalanságuk mércéje szerint 
szenvednek büntetést. 

A végkövetkeztetés, s ezzel a dialógus lezárása, egy Platón féltestvérei - 
hez intézett szókratészi intelem, hogy maradjanak meg a , felfelé vezető" 
úton, s maradjanak önmagukkal és az istenekkel barátságban, hogy ha- 
láluk után boldogok lehessenek. 

Az igény, hogy , önmagunkkal" barátságban legyünk, olyan szókratészi 
örökség, mely az antik korban ismételten fel-felbukkan, hogy majd a mo- 
dern világban váljék megkerülhetetlenné. 

A lélek halhatatlanságával még többször fogunk találkozni. Egyelőre 
ennyiben hagyom a kérdést. 

Ha időtök engedi, olvassátok el a Politeiából a barlanghasonlatot és, 
amennyiben kedvetek szottyan rá, tetézzétek ezt meg a Phaidrosz elol- 
vasásával. 


Phaidrosz. 

Platón Phaidroszról, Szókratész fiatal beszélgetőpartneréről elnevezett 
dialógusa, mit tagadjam, a kedvencem, amivel nem akarlak titeket befo- 
lyásolni. 

Egyrészt szintetikus jellegű dialógus, azaz szinte minden eddig elem- 
zett kérdést , feldob", hogy váltakozó válaszokat adjon rájuk. Másrészt, 
igazi dráma, sem nem tragikus, sem nem komikus dráma, de mégis az, 
mivel két cselekvő karakter egymáshoz való viszonyának, vitáiknak pár- 
beszédben előadott története. 

Kerettörténet nincs. A dráma ott kezdődik, hogy Szókratész és Phaid- 
rosz véletlenül találkoznak az utcán, Szókratész megkérdezi a fiútól, hogy 
hova megy, s ő azt válaszolja, hogy a városon kívülre megy sétálni. Szók- 
ratész, aki nem szokta a várost elhagyni most elkíséri Phaidroszt. Nem 
kell eldönteni, hogy azért, mert tetszik neki a fiú, vagy pedig nevelés cél- 
jából, minthogy a kettő nála együtt járt. 

A dialógus Platón korai dialógusaihoz hasonlóan kezdődik. (Ezért hit- 
ték annak idején, tévesen, hogy azokhoz tartozik. Nem tudom elfojtani 
az érzésemet, hogy Platón ebben a dialógusban saját személyes érzéseit 
is megszólaltatta. Fogalmam sincs, milyen ember lehetett Platón, hiába 
értem meg gondolatait, vagy legalábbis hiszem, hogy megértettem azokat, 
teljesen idegen marad. Egyedül ebben a dialógusban érzem Platónt, az 
embert.) 

Szókratész (ironikusan) érdeklődik egy Phaidrosz által sokra tartott 
Lüsziasz nevű rétor beszéde iránt. Lüsziasz remek, bár szokatlan tételét 
úgy lehetne összefoglalni, mondja Phaidrosz, hogy inkább ahhoz az em- 
berhez kell odaadónak lennünk, aki nem szeret, mint ahhoz, aki szeret. 
Szókratész (ironikusan) kíváncsi a szövegre, s némi kötözködés után 
Phaidrosz előveszi s megígéri, hogy felolvassa, de előbb keresnek egy he- 
lyet, ahol az Ilisszosz nevű patak partján leülhetnének. 





122 1! I. AZ ÓKOR 


Platón itt, szokásától eltérően, természetköltővé válik. Magunk előtt 
látjuk a virágba borult platánt, érezzük a szellők susogását, halljuk a víz 
csobogását és a kabócák csipogását. Mi is leheveredünk a sűrűre nőtt 
fűben az enyhe lejtőn. Mi is érezzük, hogy egy , mitikus" helyen vagyunk, 
ott, ahol istenek és szerelmesek járnak. 

Mielőtt a füvön letelepednének, elkezd vallani életéről, s legmélyebb 
egzisztenciáját érintő gondolatairól — az idős filozófus a szép fiatal fiúnak. 

Előbb a mítoszhoz való viszonyáról vall. Szép meséknek tartja azokat, 
de nem hisz bennük. Tudja, hogy sokan természeti erők megtestesítőinek 
tartják a mitikus alakokat, de neki nincs ideje arra, hogy ezzel foglalkozzon, 
amíg a legfontosabbat nem ismeri: önmagát. És nem ismeri önmagát. 
Még azt sem tudja, hogy vajon szörnyeteg- e, vagy pedig egy jámbor ember, 
akinek isteni elvakultságtól mentes osztályrész jutott. (229 d-230 a) 

Itt álljunk meg egy pillanatra. Szókratész, azaz Platón Szókratésze, 
többször beszél önmaga megismeréséről, s minden esetben valami mást, 
azaz mást is, mond. Védőbeszédében önmagához való hűségéről beszél, 
tehát ismernie kellett önmagát ahhoz, hogy önmagához hű vagy hűtlen 
legyen. Van, amikor a delphoi mondást úgy értelmezi, hogy az ember 
akkor ismeri önmagát, ha ismeri képességeit és annak korlátait. Ha erre 
a két előfordulási helyre gondolunk, akkor azt mondhatjuk, hogy bizonyos 
határig képesek vagyunk az önismeretre. Ebben a két értelemben tehát 
Szókratész ismerte önmagát. De önmagunkat teljesen megismerni lehe - 
tetlenség és képtelenség! Már csak azért is az, mert nem egységes , ma- 
gunk" vagyunk. Lehet, hogy egy tüzet okádó szörnyeteg meg egy jó, tisz- 
tességes, isteni ember — egyszerre vagyunk mindkettő. Mindkettő lel- 
künkben lakik. S melyik az , igazi" magunk? A nagy drámaírók ezt igen 
jól tudták. Hamlet sem ismeri önmagát, Lear király sem. 

Miután letelepedtek a fűbe a platán alá, Szókratész folytatja a vallomást. 
A fák és a tájak őt semmire sem tanították, mindent a városban az em- 
berektől tanult. Magát csak azért engedte most kicsalogatni (irónia) , mert 
meg akarta hallani Phaidrosz felolvasásában Lüsziaszt. 

Megkíméllek benneteket Lüsziasz beszédétől, azaz Lüsziasz beszédé- 
nek platóni paródiájától s annak kérdőre vonásától. Inkább ott folytatom, 
ahol Szókratész maga folytatja. 

Szókratésznek nem szokása, hogy beszédeket mondjon. Emlékszünk, 

hogy még A lakomában sem tette ezt, de itt Phaidrosz addig provokálja, 
ameddig két beszédet is mond, két beszédet a szerelemről. Az egyiket el- 
takart arccal, a másodikat fedetlen arccal. 

Miért takarhatja be az arcát? Hogy Phaidrosz ne lássa. Mi tükröződhe- 
tett Szókratész arcán? Szégyen? Vagy vágy? 

Íme, az eltakart arccal mondott beszéd: 

A , szerelem valami vágy", mondja Szókratész, de , a nem szerelmesek 
is vágynak arra, ami szép. ... mindegyikünkben két hatalom lakozik" : 
a gyönyörre való vágyakozás és a jóra irányuló meggyőződés. E kettő harc- 
ban áll egymással s hol az egyik hol a másik győz. Ha az előbbi győz, akkor 
a testi szépségre irányul a vágy. A vágy kényszer, egyfajta betegség. S ezért 
szereti a magánál alacsonyabb rendűt, azaz alacsonyrendűvé változtatja, 
megalázza kedvesét, irigy rá és másokra, kárt okoz neki. A szerelmes 
ember tehát szellemi tekintetben, sem mint szerető, sem mint barát nem 
hasznos. Az efféle szerető a szeretett számára kellemetlen, hiszen nem 
kellemes együtt lenni egy irigy emberrel, aki engem magával egyenlőt- 
lennek tart, és úgy is kezel. S még rosszabb a helyzet, ha a szerető öreg, 
hiszen nem szép látvány kedvesének, öregedő teste. Mint farkas a bárányt 
— úgy szereti ez a szerető kedvesét. (237 d—239 c) 

Amikor Szókratész idáig elérkezik, megjátssza, hogy bűnt követett el, 
s erre daimonionja figyelmeztette. Egy istent szidott: Erószt, Aphrodité 
fiát gúnyolta. Micsoda bűn! Elmond tehát egy másik beszédet, egy pali- 
nódiát, Erósz dicséretére. Ezúttal fedetlen arccal. 

Ti már, persze, tudjátok, hogy mire megy a játék. A takart arccal el- 
mondott beszédben Szókratész látszólag igazat ad, legalábbis részben, 
Lüsziasznak, de eddig csak a vágyról, a testi szerelemről beszél. Ezért ta- 
karja el az arcát, hiszen azon kifejeződhet a szégyen és a testi vágy. Borí- 
tékolhatjátok, már ennyi Platón-ismeret alapján is, hogy a palinódia a lel- 
ki szerelem dicséretét fogja zengeni, ékes cáfolatául annak, amit Lüsziasz 
mondott és Phaidrosz felolvasott. 

Azt is borítékolhatjuk az előbb olvasottak alapján, hogy a szép Phaid- 
rosz azért provokálta a szerelem témakörében Szókratészt, ebben a költői 
ligetben, mert el akarta csábítani, s azt is, hogy Szókratész ebben a má- 
sodik beszédben, a palinódiában, finoman, tapintatosan vissza fogja ezt 
az igényt utasítani. Noha azért ezt is, ő is, provokációval kezdi. Szókratész: 

, De hol van az a fiú, akihez beszéltem?" Phaidrosz: , Ez a fiú mindig itt 
van melletted, egészen közel, amikor csak akarod." 

A fedetlen arccal mondott beszéd egy dicsőítő beszéd (palinódia). 

Szókratész palinódiája kezdetén mintha inkább megerősítené azt, amit 
eltakart arccal korábban mondott. A szerelem betegség. A legnagyobb 
javak őrjöngésből fakadnak. A megszállottságnak (mania) három formája, 
illetve tárgya van: isteni megszállottság, múzsai megszállottság és sze- 
relmi megszállottság. A megszállottság , isteni", az istenek ajándéka. (Ma 
azt is mondanánk, ihlet, intuíció, a tudattalan ajándéka.) Mindhárom 
esetben vannak a mániáknak puszta utánzói, azaz rossz költők, hamis 
próféták, hazug szerelmesek. Lüsziasz a hamisítókról beszélt, én, Szók- 
ratész, pedig az eredeti isteni adományról. 

Az istenek a szent őrületet legnagyobb boldogságunkra adták. Ez az is- 
teni mánia a lelkünkben lakozik. 

Nos, itt már helyben vagyunk — megérkeztünk a lélek lényegének tag- 
lalásához. (244, a—c) 

A palinódia így hosszúnak bizonyul. 

, A lélek a maga egészében halhatatlan, mert ami önmagát mozgatja, 
halhatatlan." (245 c) (Ígértem, hogy nem terhellek benneteket filológi- 
ával. Ittazonban meg kell említenem, hogy ennek a mondatnak értelme - 
zése hevesen vitatott. Egyesek szerint a helyes értelmezés , minden lélek 
halhatatlan". Nem kevesebbről van szó, mint Platón és Arisztotelész szem- 
beállításáról. Az utóbbi tagadta, hogy az egész lélek halhatatlan lenne, 
bár egy lélekrész [núsz], mint látni fogjuk, minden ember esetében hal - 
hatatlan. Most még azonban Platónnál tartunk.) 

Platón azonnal be is bizonyítja Phaidrosznak a lélek halhatatlanságát. 

A lélek önmagát mozgatja. Amit más mozgat, az megszűnik létezni, 
amikor az a bizonyos más többé nem mozgatja, de az önmozgó örök. 
(Causa suit, önmagának oka, mondják később.) Mi több, a lélek mozgat 
minden mást is, tehát minden testet. A lélek minden mozgás forrása. 
Következésképpen nem keletkezik s nem pusztul el. 

Hogyan tudjuk leírni a lelket? Mihez hasonló? 

Platón megint, mint a barlanghasonlat esetében, egy hasonlatra tá- 
maszkodik. A lélek olyan, mint egy szárnyas fogat, amelybe két ló van be- 
fogva, s melyet istenek hajtanak. (A fogatra Platón később még visszatér, 

s vele együtt mi is.) A fogatok az isteni világban repülnek, de nem egyenlő 
magasságban, mert röptük magassága és tökéletessége szárnyaiktól függ. 
Legtökéletesebbek az istenek szárnyas hintói, s ezek közül Zeuszé. A többi 
lelkek nem tudnak isteni magasságba kerülni, az ég hátáig (határáig) jut- 
nak csak el, ott keringenek. Vannak közülük, akik olyan magasra jutnak, 
hogy fel tudnak pillantani az isteni világba, szemlélhetik az igazságot, az 
igazi tudást, mások kevésbé képesek erre elnehezült szárnyaik miatt. Van- 
nak hintók, melyek felemelkednek az igazi Lét látásáig, de vannak olya- 
nok is, akik bepillantást nyernek ugyan az igazi Létbe, de visszazuhannak. 

Mondanom sem kell, hogy azok a lelkek, melyek testbe zuhanásuk 
előtt a legtöbbet láttak az igazi Létből, filozófusok lesznek. De hogy vissza- 
térjünk a palinódia eredeti motivációjához: lehetnek szépet szerető mú- 
zsai, erotikus férfiak is. 

Platón, tudjátok, már korábban beszélt arról, hogy az igaz tudás nem 
más, mint visszaemlékezés. A fiatal Phaidrosz okulására kitalált költői 
hasonlat könnyen beláthatóvá igyekszik tenni ezt a gondolatot. Mivel a 
filozófus lelke látta legközelebbről az Igazat, arra ő fog a legjobban em- 
lékezni.(Ne felejtsük el, hogy Platón ezt Szókratész, az első filozófus szá- 
jába adja. Ő az, aki ilyen szemérmetlenül gőgös. A filozófus gőgjére még 
visszatérek.) 

A történet folytatódik, most nem a Jó, hanem a Szép dicséretével. Bár 
a filozófia szférájában maradunk, visszatérünk az Ilisszosz partjára, a vi- 
rágzó fa alá, kabócák hangját hallgatva, a szép, ifjú Phaidrosz mellett fe- 
küdve. Aki meglátja az igazi szépséget (mondjuk egy szép fiút) , annak 
szárnyai nőnek, az visszaemlékszik az isteni Szépre, melyet születése 
előtt látott. Istentől megszállott lesz, a szépség szeretője. Ez az, amit sze- 
relemnek nevezünk. 

Mivel szeretünk? A látással. A szem látja a szépséget, az növeszti szár- 
nyainkat. 

Akinek teljesen romlott a lelke (nem tud emlékezni) , az állatként veti 
rá magát a szépségre, de aki látta a Szépet, az istenként tiszteli a földi 
szépséget. 

Mi következik ezután? A nemi vágy gyönyörű, költői bemutatása, ahogy 
a szerelmesnek szárnyai nőnek, repülésre készen állnak. (Ugye, tudjátok, 
hogy Freud a repülést a szeretkezés szimbólumának tekintette? Hogy 

amikor repülésről álmodunk, szeretkezésről álmodunk?) A lélek, írja, 
,átnedvesedik és felmelegszik, magánkívül van gyötrelmében, de a szépre 
emlékezve örvendezik is, semmivel sem törődve kész szolgálni szerel- 
mének. Ezt nevezzük Erósznak" (250—252). 

Alakoma szublimálási jeleneténél tartunk, bár kimondva ez még nin- 
csen. Itt valamivel kevésbé érhető tetten a szublimálás kegyetlensége. 
Ha a szép fiú iránti vágy arra szolgál, hogy szeretője szárnyait növessze, 
s visszaemlékeztesse az isteni szépségre, nem megalázó-e ez a szeretett 
fiú számára? 

Itt azonban ez a szál egy időre megszakad, s a palinódia röviden vissza- 
tér ahhoz a bizonyos fogathoz s azokhoz a bizonyos lovakhoz, azaz a lélek 
szerkezetéhez. A léleknek három része van. Maradjunk a két lónál, ezek 
egyike engedelmes, a másik engedetlen. Az egyiket lehet okos szóval kor- 
mányozni (ez a haragvó lélek) , a másikkal, a rakoncátlannal, engedetlen- 
nel szemben gyakran erőszakot kell alkalmazni (ez a vágyódó lélek). A ko- 
csis maga az Ész, az, aki előző életében bepillantást nyert az igazságba. 

Ezzel a felosztással már többször találkoztunk. Az állam és a lélek szer- 
kezete azonos. A felső kaszt, az ész, a filozófusok, erénye a bölcsesség. 
A másik kaszt az engedelmes ló, a harag, erénye a bátorság. A harmadik 
kaszt a rakoncátlan ló, a vágy, erénye a mértékletesség. Egyszer sincs 
pusztán ismétlésről szó, hiszen Platón mindig egy adott gondolatmenet 
szolgálatában mozgósítja ezt a felosztást. 

Ebben az esetben a felosztás egy dráma szolgálatában áll. Az engedel- 
mes ló vissza akarja tartani a testet a kielégüléstől, de a vágyódó ló dia- 
dalmaskodik. Vagy mégsem? Mert amikor a kocsis meglátja kedvese szép 
arcát s visszaemlékezik az isteni szépségre, visszahőköl. A vágyódó ló 
nem tűri az árulást, de végül tűrnie kell. Ez a belső harc visszaááramlik a 
fiúba, az is szárnyakat növeszt, az ő lelke is teli lesz szerelemmel. Csó- 
kolgatják egymást, egymás mellett fekszenek, a szeretett szívesen venné 
a vágy teljesülését, de a szerető ezt most nem kéri tőle. Így jön létre egy 
egész életre tartó filozófiai barátság. 

Ám nem mindenki lelke filozófusi. Ők betöltik vágyukat, de nem na- 
gyon gyakran, mert nem akarják ezért feláldozni a barátságot. Az előbbiek 
haláluk után szárnyaikkal magasba szállnak, az utóbbiaknak még nőhet 
szárnyuk. (Ebből is látható, hogy a , plátói szerelem" csak filozófusokra 

vonatkozik, s rájuk is csak akkor, ha szép fiúkat szeretnek.) Szegény 
Phaidrosz hiába mondogatta, hogy ,,a fiú itt fekszik melletted". 

Térjünk vissza az Ilisszosz partjára, ahol eddigis tartózkodtunk. Szók- 
ratész ezzel be is fejezte a szerelemhez intézett dicshimnuszt. Csak azzal 
toldja meg, hogy Phaidrosz kedvéért beszélt költőien, mert be akarta őt 
vezetni nemcsak a szerelem, de a filozófia világába is. 

Phaidrosz válaszából azonban inkább az tűnik ki, hogy szépségén és 
odaadásán kívül a fiú nagy erényekkel nem dicsekedhet. Legkevésbé 
éppen filozófiaiakkal. Szókratész palinódiájára adott válasza meglehető- 
sen butus. Arra a következtetésre jut, hogy Lüsziasz beszéde ehhez képest 
laposnak tűnik számára. 

Eleve szintetikus műnek neveztem a Phaidroszt. A korábbi, drámai, 
rész után egy látszólag pusztán , tematikus" beszélgetés következik. S míg 
a régi kommentárok számára a Phaidrosz a szerelemről és a lélekről mon- 
dottak miatt örvendett nagy népszerűségnek (Il. Ficino), addig manapság 
inkább a , tematikus beszélgetés" miatt, ami most következik (A phar- 
makon értelmezésére Derrida remek esszéjében, sajnos, nem tudok 
kitérni.) 

Az új , témát" Phaidrosz dobja be a beszélgetésbe. A szerelmi feszültség 
feloldódása után az ő viszonyukat közvetlenül nem érintő kérdésekről 
kezdtek elmélkedni. Phaidrosz kérdése úgy hangzott, hogy miért szégyel- 
lik a tekintélyes polgárok leírni azt, amit gondolnak, félve, hogy szofist- 
áknak fogják tekinteni őket. A látszólagos apropó Lüsziasz beszéde, amit 
Phaidrosz a dialógus kezdetén még sokra becsült, és fel is olvasott. Már 
sejthetjük is, hogy az írásról lesz szó, s azt is, hogy Platón nem az írás 
nagy barátja. A szokásos ellenvetésre, illetve kritikára, hogy mit szidja 
az írást valaki, aki maga is leírta gondolatait, azaz majdnem mást sem 
tett egész életében, minthogy írt, későbben rá fogok térni. 

A beszélgetés kezdetén megint megjelenik az Ilisszosz partja, megint 
halljuk a kabócák énekét, de most, a beszélgetés beindításaképpen, Szók- 
ratész elő is adja a kabócák történetét. A kabócák eredetilegemberek vol - 
tak, de mikor a múzsák megszülettek, olyan bűvöletbe estek, hogy nem 
ettek, nem ittak, hanem egész nap csak énekeltek, amíg meg nem haltak. 
A legszebb hangon azok szólnak, akik a beszédekkel törődnek. Beszél- 
gessünk tehát. 

Szókratész első tétele, mint ez várható volt, az, hogy a helyes beszéd az 
igazságot szólaltassa meg. Phaidrosz első ellenvetése, mint ez szintén várható 
volt pedig, az, hogy a jó beszédnek arról kell szólnia, ami igaznak látszik, 
mivel a retorika, a meggyőzés tudománya, ezen alapul. Erre Szókratész ezzel 
a viccel válaszol: dicsőíthet-e valaki egy szamarat, hogy az milyen jó paripa? 
Mert ezt teszi a beszéd álművészete. Az államban és a bíróságokon csalás fo- 
lyik, mivel a dolgot egy hasonlóval helyettesítik. Persze, az ember csak akkor 
tudja a hasonlót az eredetitől megkülönböztetni, ha ismeri az eredetit. A Lü- 
sziasz típusú szónok a hasonlóság mellett, tehát a vélemény mellett, érvel. 

Szókratész saját fedett arcú beszédét is kárhoztatja. 

Mindkét beszédét, így mondja, a szerelmi őrület inspirálta. Az első 
azonban annak , bal oldalát" értelmezte, s így a szerem , véleményénél" 
landolt, míg a második, a fedetlen arccal elmondott, az őrültség jobbik 
felét fogalmazta meg: az istenit, minden jó eredetét. Nem az a fontos, 
hogy szépen fejezzük ki magunkat, hanem az, amit kifejezünk. 

A retorika lélekvezetés. Mint tudjuk, sokféle lélek van, s a léleknek 
sok része. Van jó retorika is. Ez pedig a lélek természetét s ezen belül az 
ész természetét fejezi ki. (Mindezt manapság is el lehetne mondani. Meg- 
különböztethetjük a propagandát az ésszerű meggyőzéstől, az ideológiát 
az igaz beszédtől, egy lényeges különbséggel. Ma az ideológia, azaz ahamis 
retorika, adja el magát abszolút igazságnak, s az ésszerű, becsületes re- 
torika az, ami magát puszta véleménynek tekinti.) 

S most következik a sokat vitatott szakasz, az írás elutasítása. 

Platón minden új gondolatát egy sztorival vezeti be. A sztori az egyip- 
tomi Teuthról szól, számos művészet és tudomány feltalálójáról. A felta- 
láló Tnamusz fáraónak be is mutatta minden találmányát. Végül eljutott 
az írásig, s ennek a bemutatását a következő szavakkal vezette be: feltalálta 
a tartós emlékezés varázseszközét. A fáraó erre letorkolja. Az írás nem 
az emlékezést, hanem a feledést szolgálja, elrontja az emlékezőtehetséget. 
Szerinte az emberek az írásra támaszkodva, idegen jelek segítségével, 
nem pedig belülről, a maguk erejéből fognak visszaemlékezni. Tehát nem 
az emlékezésnek, hanem az emlékeztetés varázsszerét találtad fel — 
mondja (274—275). Az írás segítségével a tudatlanok fogják azt hinni, 
hogy sokat tudnak, s nem a bölcsek, hanem a látszólagos bölcsek lesznek 
elismertek és népszerűek. 

Arról, persze, nem szól a mese, hogy Teuth mit válaszolt a fáraónak. 

Most már tudjuk, miért hangsúlyozta Platón, hogy az állam kormány- 
zóinak, a filozófusoknak, jó emlékezőtehetségük kell hogy legyen. Hiszen 
nekik , belülről", az ideákra visszaemlékezve, kell az igazsághoz eljutniuk, 
azt nem kaphatják , kívülről", abból, amit elolvasnak. 

Nem itt, de a már említett hetedik levélben, azonban megtudjuk, hogy 
az, aki önmagában felismerte az igazságot, ezt le is írhatja. Platón tehát 
előre kivédte a támadást, hogy akkor ő miért írt dialógusokat. Neki, per- 
sze, nemis volt módja írott szövegekre támaszkodnia, mert előtte senki 
sem gyakorolta a filozófiát mint irodalmi műfajt. Szókratész, tudjuk, sem- 
mit sem írt le, Platónnak tehát nem is volt mit olvasnia. Persze, nemcsak 
a szofisták és az egyéb rétorok, de a ión természetfilozófusok is sokat 
írtak. Platón, Szókratész szájába adva, már megmondta, hogy a természeti 
jelenségek, azok leírása vagy magyarázata, nem érdeklik. 

Ami a filozófiát illeti, Platón jogosan védte ennek a műfajnak igazi kül- 
detését: a gondolkodást, s különösen azt, amit ő dialektikának nevezett, 
az együttgondolkodást, a beszélgető gondolkodást. A filozófia tanítása 
mindmáig e körül forog. Ezért is lehetetlen egy tisztes filozófia-szemi- 
náriumban a plágium, mivel a dolgozatot író diáknak az írottakat meg 
kell védenie, ki kell fejtenie kritikus társaival szemben. Ezért sem java- 
soltam diákjaimnak másodlagos irodalom használatát. Nekik kell meg- 
érteniük a szöveget. Ha ők rosszul értik, az is többet ér, mintha egy precíz 
értelmezést felmondanak. 

Ez mind így van jól, de az eredeti szöveget, mondjuk Platón Phaidrosz 
című dialógusát, csak el kell olvasni ahhoz a szeminárium résztvevőinek, 
hogy beszélgessenek róla. Tehát nem egyszerűen saját lelkünkből kapar- 
juk elő a már elfelejtett ideákat, hanem olvasmányainkból. (Különben 
az iskolai oktatás mindmáig és minden tárgyban elsősorban orális.) 

Ezt a nem ortodox platonisták így is értelmezték. Ficinónak a szere- 
lemről szóló dialógusában először felolvassák Platón Lakomáját, majd a 
Platónnál szereplő figurák megtestesítői mind beszélni kezdenek a sze- 
relemről, már ahogy ök látják és tapasztalják. A szöveg tehát egy trambulin 
szerepét tölti be, amelyből ihletet nyernek az önálló gondolkodásra. 

Platón nem tekintette tudásnak, hogy bizonyos információk birtoká- 
ban vagyunk, s semmiképpen sem hitte, hogy a tudás mennyiségben mér- 

hető, és hogy az igazság szavazással eldönthető. Bizonyosan nem hitte 
volna el, hogy lesznek olyan idők, amikor egy filozófust lábjegyzeteinek 
száma minősít. Van mit szívünkre vennünk Platón elmélkedéséből, bár 
tisztában vagyunk azzal, hogy nekünk ma sokkal több trambulinra van 
szükségünk, mint bármikor, s hogy csak azon tudunk gondolkozni, amit 
tudunk, és sajnos ezt a tudást nem születésünk előtt látott ideákra való 
visszaemlékezésből merítjük, hanem, amennyiben nem álmodjuk meg, 
bizony , idegenektől" információként kapjuk. (Augustinus szerint isteni 
kegyelemtől, de erről még ebben a szemeszterben nem beszélhetek.) 

Szókratész azzal indokolja meg Phaidrosznak az írás elutasítását, hogy 
az írott szöveg olyan, mint egy ringyó: mindenkivel lefekszik. Azaz, min- 
denki olvashatja, úgy, ahogy egyszer s mindenkorra le van írva, nincs ki- 
tüntetett közönsége. S ha félreértik, rossz helyen és rossz helyre alkalmaz- 
zák, akkor nincs módja védekezni (ami persze igaz). Mondhatnánk, foly- 
tatja, hogy a beszéddel is írunk, ugyanis beleírunk valamit a hallgató lelkébe. 

S mi történik, kérdezhetné akár ő is, ha egy szofista beszél a lelkedre? 
Az nem vésődik be? Akkor minek hadakozni a szofisták ellen? Erre is 
megvan a válasza. Csak ahhoz az emberhez beszél, aki keresi az igazságot, 
a dialektikát gyakorolja és a megfelelő lélektípushoz tartozik. (Ezt, persze, 
az írás valóban nem tudja, de a szofista nagyon is, ahogy Platón is mondja, 
ő közönsége igénye szerint beszél.) 

A dialógus úgy ér véget, hogy Platón Szókratész szájával üzen egy kor- 
társának, Iszókratésznak, a kor legjelentősebb rétorának. Azt üzeni neki, 
hogy ő jobb a többinél, mert van gondolkodásában valami a filozófuséból. 

Alkonyodik, Phaidrosz és Szókratész felállnak, a város felé indulnak, 
de mielőtt még elindulnának, Szókratész elmond egy imát. Ezt a kis imát, 
kérlek, olvassátok el. (279 c) 


A következőkben szokatlanul fogok eljárni. Amikor a gólyáknak, vagy ál- 
talában egy nagyobb közönségnek , előadják" Platónt, Szókratész halálát 
meg az erényekről való dialógusokat leszámítva, többnyire megelégsze- 
nek a barlanghasonlattal, az ideaelmélettel, a visszaemlékezéssel. Én 
azonban feltételezem, vagy legalább remélem, hogy hallgatóimnak nem 
információkra van szüksége, nem akarják Platónt kipipálni, hanem a fi - 
lozófussal együtt kívánnak gondolkozni. Ki mellette, ki ellene. S ezért to- 

vább kísérem Platónt, s diákjaimat is meghívom erre az utazásra. Azt is 
megígérem, hogy ez filozófiailag hasznos utazás lesz. Ugyanis a leghíre- 
sebb ókori és kora középkori újplatonisták, akikre a legutolsó előadás- 
ban fogok, sajnos túl röviden, rátérni (Plótinosz és Proklosz) , szemben 
a reneszánsz platonistákkal, elsősorban erre a , második" Platónra tá- 
maszodnak. 

Vannak olyan filozófusok, s egyre többen, akik rövid , start" után fel- 
építenek egy filozófiai rendszert, s a későbbiekben töltik ki az épületterv 
fehér foltjait, vagy esetleg restaurálják egyes tartópilléreit. Platón, az első 
filozófus, még nem tartozik ezek közé. Bár az , intuíciója" nem változik, 
s minden dialógusára rányomja személyisége ismételhetetlen bélyegét 
(bár számosan utánozták), gyakran új kérdéseket is felvet, s még gyakrab- 
ban ad új válaszokat is. Ha esetleg Nektek már feltűnt, hogy valami , nem 
stimmel", vagy legalábbis lényeges kiegészítésre szorul abban, amit Pla- 
tónról eddig elmondtam, látni fogjátok, hogy gyakran maga is rájött erre. 

Például megtudtuk, hogy az igaz tudás — visszaemlékezés, dehát, ha én 
a pilótaülésről megpillantom a Jó eszméjét, attól még nem tudom, hol 
van a repülőtér, bár arra is kell emlékeznem, ha le akarok szállni és ott 
(a repülőtéren) a pilótafülkében látottakra visszaemlékezni. 

Baj van az ideaelmélettel is, s a baj forrása majdnem ugyanaz. Ha azt 
mondom, hogy minden szép dolog a szépségben részesedik, rendben 
van, de hát minden szép dolog számtalan más eszmében is részesedik. 
Ha azt mondom, hogy minden egyes dolognak megvan a maga eszméje, 
archetípusa, valahol, s maguk a dolog ezen archetípusok árnyai, akkor 
minden dolognak, vagy legalábbis minden dolog fogalmának, ott kellene 
lennie a világ peremén, s látnom kellett őket, mielőtt megszülettem, hogy 
azokat felismerhessem. 

A világ megkettőzése ősképekre és dolgokra (vagy megháromszorozása, 
ha a festészetet és költészetet is beleszámítom, ) több mint problematikus 
megoldás. Jó, ha készítek egy asztalt, akkor nem az előttem álló asztalt 
utánzom, hanem ebben az asztalban , az asztal" ideáját valósítom meg. 

, Az asztal" fogalma bennem van, de honnan került oda? Végül, mondjuk, 
a Jó eszméje van. Azaz létezik, de mitől létezik? A szép látomások, törté- 
netek, metaforák, hasonlatok sok mindent megvilágítanak, de ezekre a 
kérdésekre választ nem adnak. 

Amikor Platón a filozófusoktól elvárja, hogy jó emlékezőtehetségük 
legyen, akkor nemcsak a Jó eszméjére való visszaemlékezésről van szó, 
hanem mondjuk a filozófiai beszéd megjegyzéséről is. Amikor Ariszto- 
démosz, évek múltával is el tudja ismételni a lakomán elhangzott beszél- 
getéseket, mi több, emlékezni tud Alkibiadész ittasságára, s egyebekre 
is, mégsem egy veleszületett eszmére emlékszik vissza. 

A veleszületett eszmék (később egyetlenegy maradt belőlük, Isten esz- 
méje) a filozófiában a végső evidencia szerepét játsszák. Azaz, ha valami 
ellen vagy mellett érvelünk, érvelésünkben visszatérhetünk a velünk szü- 
letett eszmékhez, mivel az evidencia, ha helyesen érvelünk, tételünk igaz- 
ságát garantálja. Későbbi filozófusok a velünk született eszméket a prio- 
rinak, tapasztalat előttinek keresztelték, míg a tapasztalatból (bárki ta- 
pasztalatából) eredő tudást a posteriorinak. 

Platón előtt tehát az a feladat állt, hogy a visszaemlékezés mellett az 
emlékezés más típusát is bemutassa. Ennek következtében az , igaz tudás" 
és a ,vélemény" mellett be kellett mutatnia egy harmadik , típust", az igaz 
véleményt. 

Platón újabb válaszait és részben új kérdésfeltevéseit tömör formában 
két dialógusban kísérhetjük nyomon: a Parmenidészben és a Theaitétosz- 
ban. Mindkettő , tematikus" dialógus, azaz lényegében egy kérdéscso- 
portot jár körül. Egyiket sem fogom , nyomon kísérni", inkább a bennük 
megfogalmazott kérdéscsoportokat és válaszcsoportokat foglalom össze. 
Lelkes diákok belekóstolhatnak, ha akarnak, a Theaitétoszba, s megtalál- 
hatnak benne egy-két eddig elmondott ősforrást is (pl. a trák asszony 
nevetéséről szóló anekdota vagy Szókratész ironikus vallomása a bábás- 
kodásról). 

A Theaitétoszt különben Platón beleilleszti Szókratész elítélésének és 
halálnak történetébe, mint annak első darabját. Mi, az olvasók, azonban 
nem hiszünk neki. Ez a Szókratész ugyanis nem az a Szókratész, aki Platón 
fiatalkori dialógusaiban még elhitette velünk, hogy az, akinek nevezi magát. 

A Parmenidész olvasását viszont nem ajánlom, mert számtalan neves 
filozófusnak is beletört a bicskája. Egy ideig ugyanis eltart, míg kezdjük 
kapiskálni, hogy mire megy a játék. 

A Parmenidésznek is van kerettörténete, s ez csak annyiban érdekes, 
hogy megtudjuk, a dialógusban szereplő Szókratész, a még fiatal Szókra- 

tész, tapasztalatlan, kezdő filozófus. Beszélgetőpartnerei közül Parmeni- 
dész öreg, míg tanítványa, Zénón, akit Platón Parmenidész szeretőjének 
hisz, középkorú. Szókratész már fiatalkorában is igen éles elméjű volt, 
ez abból is kitetszik, hogy míg kezdetben (miután saját tételét felolvasta) 
Zénón vitatkozik vele, illetve válaszol találó kérdéseire, később maga az 
öreg, bölcs Parmenidész is méltónak tartja a társalgásra. Bár mi nem 
halljuk Zénón felolvasását, ki tudjuk következtetni, hogy a vitaindító első 
tétel az Egyről mint Létezőről s a sokról mint nem létezőről szólt. 

Zénón kritikájaképpen Szókratész előadja az ideaelméletet. Mondjuk, 
a hasonlók a Hasonlóság ideájában részesülnek, a sok a Sokság ideájá- 
ban. A dialógus Parmenidésze (aki egy idő után átveszi a stafétabotot 
Zénóntól), egyre több inkonzekvenciába kergeti a fiatal Szókratészt. 
Az megpróbálkozik az elmélet minden lehetséges változatával (az ideák 
a lélekben vannak, a természetben nyugszanak, minden egyes dolognak 
van ideája, minden ideának is megvan a maga ideája stb.) . Mindhiába. 
Parmenidész végül arra a következtetésre jut, s szegény fiatal Szókratész 
ezt jóvá is hagyja, hogy nincsenek ideák, de ha volnának, megismerhe- 
tetlenek lennének. 

Platón tehát Parmenidésszel azonosulva, elbocsátotta az ideaelméletet, 
ahogy a Phaidroszban a mítoszokat, vagy legalábbis belement abba a já- 
tékba, hogy megpróbálkozzon egy másik elmélettel: az Egyről és a Sokról, 
a Létezőről és a Nem Létezőről. 

A Parmenidész című dialógus talán az első filozófiai interpretáció. 
Platón itt Parmenidész költeményét trambulinnak használja, hogy onnan 
a filozófiai mélyvízbe ugorva, egy másik metafizika felvázolásához jusson. 
(Ha hihetünk a neves Platón-elemzőnek, Seth Benardete-nek, akkor 
Platón korábban inkább gúnyolta Parmenidészt, minthogy Diotima sze- 
rinte Parmenidész istennőjének a paródiája.) 

Logikai játékról van ebben a dialógusban szó, azaz Parmenidész min- 
dent bebizonyíttat és ugyanannak az ellenkezőjét is. Minden bizonyítás 
(tétel) logikailag rendben van, ahogy mindennek az ellentéte (ellentétel) 
is. Mindenkit zavarba is hoz, bennünket is. Hosszú, számtalan tétel és 
ellentétel felvonultatása után a dialógus folytatói egyfajta eredményre 
jutnak, mely végsőnek tekinthető, mert a dialógus ezzel fejeződik be. (De 
csak ezért!) 

Egyszer bebizonyítják, hogy az Egy nem részesül a Létben, tehát az Egy 
nem létezik. Majd újabb hosszú dialógus után, hogy az Egy van, de az Egy 
léte nemlehet azonos az Eggyel. Majd létezik az Egy, s ennek válik részévé 
az Egy és a Lét. Majd: az Egy nem a Lét, mert magasabb a Létnél, majd: 
az Egy mint Egy részesül a Létben. Majd: az Egy önmagában van és más- 
banis, a Lét is az Egyben van. Majd az Egy egyenlő mind önmagával, mind 
másokkal, nagyobb is, kisebb is önmagánál és másoknál, mozog és nyug- 
szik is. Majd: volt az Egy, van és lesz. Az Egy részesedik a Létben a jelen 
idővel együtt. Majd: az Egy eljut a Mosthoz. Egy Egész csak a Véggel együtt 
lett Egy és Egész. Tehát volt az Egy, van és leend, és lett és lesz és lenni 
fog. Majd az Egy ideje , pillanatnyi" egy különös valami, mely mozgás és 
nyugalom között foglal helyet minden időtartamon kívül. 

Itt jobb, ha egy pillanatra megállunk. A teológia és a keresztény filo- 
zófia egy sarkalatos fogalmához jutottunk itt el: nunc stans. Az időn kívüli 
pillanat, mint az idő és az örökkévalóság kereszteződése. 

Menjünk tovább. Tételezzük fel, hogy Egy nem létezik. Ez a Nem Létező 
Egy. De a Nem Létező Egynek (minthogy nem létező), a Létbenis kell ré- 
szesülnie. 

Tehát. Ha az Egy nemlétezik, akkor nem látszhat Egynek (vagy Soknak), 
tehát Semmi. Azaz: Egy a Nincs. 

S végül: az Egy Minden és Minden ellenkezője egyszerre és egyúttal, 
Lét és Nem Lét. Egy és sok, itt és ott, múlt, jelen és jövő, fent és lent stb. , 
mert semmi sincsen az Egyen kívül. 

Számtalan filozófiai elmélet nőtt ki ebből az érvelés-ellenérvelés 
sorból. Hogy a régiekkel kezdjem. Plótinosz és Proklosz úgy értelmezték 
a Parmenidészt, hogy az Egy a Lét felett áll, s a Lét az Egy hiposztázisa 
(emanációja) . Proklosz egyenesen azt állítja, hogy éppen ez a Parmeni- 
dész dialógusban a legmeggyőzőbb érv, de beszélgetnék Nicolaus Cusa- 
nusról, a coincidentia oppositorumról, azaz az ellentétek összeeséséről, 
amit szerinte az Egy, azaz Isten, testesít meg. Istenen kívül nem létezhet 
semmi, tehát Neki minden ellentétet tartalmaznia kell. Megemlíthetem 
akár a Hegel-féle , abszolút szellemet" is. Mindezekben a variációkba 
a lényeg azonos. A Legmagasabban mindennek és minden ellenkező - 
jének benne kell lennie, nem lehet semmi rajta kívül, ugyanis nem ma- 
radhat ellentéte. 

Így a Létnek és a Nem Létnekis kell lennie, mert ha valami rajta kívül 
lenne, akkor nem lehetne Abszolút. Mind a létezés, mind a nemlétezés, 
a sok és az egy, az azonosság és a különbség, a változás és a nyugalom, a 
múlt, jelen és a jövő, az itt és az ott, a fent és a lent, a bal és a jobb az Egy 
teremtményei (hiposztázisai , emanációi) . Az Egy mindenben benne van, 
ahogy semmiben sincsen benne. Ezeknek a variációknak egyikét a kurzus 
vége felé Plótinosz nagy művén fogom Nektek bemutatni. 

Láthatjátok, hogy az első (jól ismert) metafizika képszerűségével szem- 
ben ez a második metafizika erősen spekulatív. A mitikus parabolától el- 
jutottunk a racionális misztériumhoz. Nincs többé átmenet az empíriából 
a transzcendenciába, de fordítva sem. A filozófus nem mehet többé vissza 
a barlangba, hogy barlanglakókat a fény felé vezessen, de mint mondtam, 
fordítva sincs átjárás. Zénón végleg (legalábbis Platónnál végleg) megcá- 
folta az ideaelméletet. Ettől kezdve a transzcendens és az immanens nem- 
csak két külön világ, hanem nem is lehetnek ugyanazon dialógus tárgyai. 

Említettem, hogy ez a , második metafizika" nagy hatással volt Plóti- 
noszra és Prokloszra. 

Ehhez még hozzátenném, hogy ezt elmondhatom Platón egy kései di- 
alógusáról, a Timaioszról is. Nem marad időm arra, hogy Platón ebben a 
dialógusban kifejtett kozmológiáját Veletek akár röviden is ismertessem, 
csak megemlíteném, hogy itt jelenik meg a , világlélek" gondolata. A vi- 
láglelket az istenek előbb alkották meg, mint a világtestet, benne foglal- 
tatik, de körbe is veszi azt. Ebben a dialógusban jelenik meg — többek 
között — egy Teremtő, a Demiurgosz, akinek a Létet köszönhetjük. S még 
egy rövid megjegyzés. A vízözönben eltűnt világ, Atlantisz történetét is 
itt meséli el, egyiptomi források nyomán, a szerző. (Azóta is keresik a 
tenger alatt.) 

Meg kell említenem, hogy, a Parmenidészben már nem Szókratészé 
a főszerep, s ez az ifjú inkább a fiatal Platónhoz hasonlít. Az, hogy az öreg 
Parmenidész meglátogatta Athént s beszédbe elegyedett egy athéni ifjúval, 
nem lehetetlen, bár nem is valószínű, de ennek a Szókratész-imázshoz 
semmi köze sincsen. Csak megismételném, nem tudjuk kideríteni, hogy 
melyik platóni Szókratész az , igaz". Valószínűleg csak a legkorábbi dia- 
lógusok főszereplője hasonlít hozzá, de hogy mennyire, arról — a Védőbe- 
széd (Apologia) kivételével — fogalmunk sem lehet. Így aztán erősen légből 

kapottnak vélem a Platónnal élesen szembeállított Szókratész-portrét, 
mondjuk Heidegger és Arendt esetében, akik arcuk verejtékével állítják 
az , igazi" Szókratészt mint ideált Platónnal szemben. Honnan ismerik? 
Honnan tudják? De klasszicizáló szobrokkal nem lehet vitatkozni. 


Most hadd térjek rá a kor másik reprezentatív dialógusára. Ez a dialógus 
mintegy hidat képez két korszak között. Az egyik befejezése a másik 
(a végső) elindítása. 

A Theaitétosz azt a kérdést vizsgálja meg, hogy mi a tudás, hogyan le- 
hetséges tudnunk valamit, honnan tudjuk, hogy tudunk valamit, hogy 
mi az, amit tudunk, mi az, amit nem tudunk, s hogy az, amit tudunk, igaz- 
e. A filozófia történetében ez az első ismeretelméleti mű. A benne felve- 
tett kérdések s válaszok egészen a 20. század második feléig , élnek", egé- 
szen addig, amíg ha nem is minden filozófus, de a legkiválóbbak közöttük, 
az erre a kérdésre adott hagyományos válaszokat legalább hagyományos 
formájukban ki nem pipálják. 

A kerettörténetből értesülünk arról, hogy a Theaitétosz is egy régi be- 
szélgetés felelevenítése, tehát nem az emlékezés idejében játszódik 
(amikor a dialógus névadója, a matematika neves művelője háborúban 
szerzett betegségében haldoklik). A beszélgetést annak egyik tanúja 
jegyezte le és olvassa fel. (Íme, az írás, persze, lehet, hogy ezzel Platón 
a felolvasót, Eukleidészt gúnyolja. Nem tudható.) Hogy Szókratész és 
Theaitétosz, ahogy ezt a beszélgetés egyik főszereplője, a szintén kiváló 
matematikus, Theodórosz állítja, hasonlítottak egymásra szintén kide- 
rül a beszélgetésből. 

Azonnal megtudjuk azt is, hogy a bölcsesség és a tudás nem ugyanaz. 
Mi a bölcsesség (a legmagasabb erény, a filozófusok, a város kormányzó - 
inak erénye, a legmagasabb lélekrész, az ész erénye), azt már többször 
hallottuk, no de mi a tudás? 

Az erre a kérdésre adott első válasz, hogy tudás az, amit megtanulha- 
tunk. A mesterségek gyakorlása tudás, mert tudom, hogy valamit hogyan 
kell előállítanom, s a geometria tudása is tudás, de nem ugyanúgy tudás, 
mert nemcsak azt tudom, hogy hogyan, hanem azt is, hogy mi. Az utóbbi 
tudásra (valami milcsodal, mi az oka, hogyan érthető) magunknak kell 
rájönnünk. Szókratész megismétli jól ismert mondását, hogy ő olyan, 

mint az anyja, a bábaasszony. Ő nem tud szülni, de másnak segíteni tud 
a szülésben, azaz a gondolkodásban. 

S most Szókratész beemel egy új elemet a régi mesébe. Ha egy gyerek 
születik, azonnal látni lehet, ha torzszülött, de a gondolkodás szülöttei 
esetében ez nincs így. Az újszülött gondolatot tehát ebből a szempontból 
meg kell vizsgálni. 

Nézzük például Prótagorasz tételét, Prótagorasz elméjének szülöttjét. 
A híres szofista azt állítja, hogy mindennek a mértéke az ember, a létezőké, 
hogy léteznek s a nem létezőké, hogy nem léteznek. Rendes gyerek ez 
a tétel, vagy pedig egy torzszülött? 

Itt egy korábban többször elemzett ellentéttel találkozunk, bár más 
összefüggésben. Emlékeztek, hogy az erényeket tárgyalva Szókratész éles 
különbséget tett a , lenni" és a , látszani" között, mondjuk igazságosnak 
lenni vagy igazságosnak látszani. Most ugyanezt a megkülönböztetést al- 
kalmazza a megismerésre. 

Mondanom sem kell, hogy Szókratész arra a következtetésre fog jutni, 
hogy Prótagorasz újszülöttje korcs, s amit szülője tudásnak vél, az csak 
látszatra tudás, valójában nem az. 

Olyan, hogy , az ember", nincsen. Minden ember különbözik a másik- 
tól. Érzékszerveink különbözőképpen tapasztalják az érzékeltet. Van, aki- 
nek ez a víz hideg, másoknak langyos. Van, aki számára egy szín kéknek 
tűnik, van, aki úgy látja, hogy barna, van, aki valamit édesnek értékel, 
míg más ugyanazt keserűnek. S ha feltételezzük, hogy minden állandó 
változásban van, ahogy oly sokan teszik, akkor a barna egyszer világosabb, 
másszor sötétebb lesz s van, amikor feketére változik, míg az édes meg- 
keseredik, és a hangos lehalkul. Így látásunk, hallásunk, tapintásunk 
csak látszatvalóságról tudósít bennünket. (Különben ez a probléma még 
a 17—18. századi filozófusok egyikét-másikát is foglalkoztatta. Ezért kü- 
lönböztették meg az elsődleges és másodlagos minőségeket, mondván, 
hogy a másodlagos minőségek (nem kvantifikálható minőségek) szub- 
jektívek. Ezt a fogalmat Platón nem használta, de erről volt nála is szó. 
Az a bizonyos minden, aminek a mértéke állítólag az ember, csak a puszta 
érzéki tapasztalat — látszat — véleményre vonatkozóan igaz, de nem az 
igazi vélemény számára. 

Platón számos más példával is igyekszik nevetségessé tenni Prótago- 
raszt. Például, hogyan tudom megkülönböztetni az őrültet a normálistól? 
Honnan tudom, hogy ébren vagyok, s nem álmodom? 

Platón ugyanakkor itt jóval tovább megy az érzéki tapasztalat diszkre- 
ditálásánál. A szín, hang, hideg, meleg érzékelésével együtt beszél a vágy- 
ról, örömről és félelemről. Ez már a metafizikai építményének szolid 
megalapozása. Van, ami lent van, van, ami fent. Legalul a megismerés 
szempontjából, tehát a teoretikus filozófia szempontjából az érzéki ta- 
pasztalat, az erkölcs szempontjából, a praktikus filozófia szempontjából, 
az érzelem, a vágy. A , vágyódó lélek" és az érzéki tapasztalat egyaránt , lát- 
szat". S ahogy alul érintkezik a két látszat, úgy fog felül érintkezni az Igazi 
Létezés, az Igazság tudása a filozófus személyében. Így alakul Platónnál 
a metafizika tudora és gyakorlója, a filozófus, , aszkétikus pappá", ahogy 
Nietzsche nevezte. 

Kissé előre szaladtam. Az érzéki tapasztalat, s ezzel Prótagorasz diszk- 
reditálása után mégiscsak választ kellett adni Platónnak arra a kérdésre, 
hogy mi a tudás, s nemcsak arra, hogy mi a bölcsesség, mert azt már eddig 
is tudtuk. 

Valóban minden tudás az érzékszervekből ered? Mondjuk például a ha- 
sonlóság és a különbség is? S érzékeljük-e a létet mint olyat? A jót és 
a roszszat? Érzékelés nélkül nem tudok efféle fogalmakat alkotni! 

S most jön Szókratész legfontosabb mondanivalója. A tudás nem ma- 
gában az érzékelésben van, hanem az érzékeltről alkotott ítéletben. Az ér- 
zékeltről alkotott ítélet az, amit véleményalkotásnak nevezünk. A lélek 
ilyenkor önmagával beszélget. 

A véleménynek is két formája van: az igaz vélemény és a hamis véle- 
mény. 

Nos, folytatódik a gondolatmenet, a nem létezőről véleményt alkotni 
mindig hamis vélemény. Hamis a vélemény továbbá, ha az ember az egyik 
létező dolgot felcseréli a másikkal gondolatban (a lélek hibásan beszél 
önmagával). 

Hosszas beszélgetés után Szókratész-Platón megint csak megfogalmaz 
egy olyan hasonlatot, amelyre újfent nagy jövő vár (191 d). Képzeljük el, 
mondja, mintha egy viasztábla lenne mindannyiunk lelkében, kinek ki- 
sebb, kinek nagyobb, ahogy a viasz is lehet puhább vagy keményebb. 

Mindazt, amit meg akarunk őrizni, e viasztáblára véssük be. S amit egy- 
szer bevéstünk, vagy arról kigondoltunk, azt tudjuk. Arra emlékezni tu- 
dunk, de a nyoma el tud halványulni is, és akkor elfelejtjük. Az ember 
érzékelheti, amit nemtud, de az is lehet, hogy nem érzékeli azt, amit tud. 
Végül érzékelheti, amit tud. 

S csak ebben az utóbbi esetben lehet véleményünk, tudásunk igaz vagy 
téves. Tehát a hamis véleményalkotás nem magában az érzékelésben rej- 
lik, mivel az nem vélemény, hanem annak a gondolkodáshoz való kap- 
csolatában. 

Eddig rendben. Tudjuk, hogy mitől lehet igaz vagy hazug a vélemény. 
Csakhogy arra a kérdésre, hogy mi az igaz tudás, válasz még eddig nem 
érkezett. 

A tudás valami, amit , birtokolunk", amivel rendelkezünk, amit mindig 
fel tudunk idézni. Igaz véleményalkotás akkor a tudás? Nem egészen. Ez 
a tudás szükséges kiindulópontja, de ehhez még hozzátartozik a helyes 
vélemény magyarázata is. Akkor magyarázok meg valamit, ha ismerem 
és meg tudom ismertetni megkülönböztető jegyét. (A logikában később 
ezt differentia specificának nevezik.) Tehát a tudás a különbség ismeretével 
párosult helyes vélemény. Következésképpen önmagában sem az érzé- 
kelés (észlelés), sem a helyes vélemény, sem a magyarázat nem tudás. 
Csak együtt azok. 

Ez a tudás igaz vélemény, de mégsem igaz tudás, mivel sem az érzékelés, 
sem az igaz vélemény, sem annak magyarázata, nem igaz tudás. 

Úgy tetszik, mintha Szókratész és a két matematikus végül semmire 
sem jutott volna. Az újszülöttet, azaz az állítólagos , igaz tudást" megvizs- 
gálva helyette egy torzszülöttet találtak. 

Vajon tényleg semmire sem ment volna Szókratész és a két matema- 
tikus? 

Nagyon sok mindenre jutottak. Értelmezték az érzéki megismerést, 
az érzékelt fontosságát, eljutottak oda, hogy az észlelés tartalmazza az íté- 
letet s ez az alapja az igaz és a hamis vélemény megkülönböztetésének. 
Továbbá eljutottak ahhoz a gondolathoz is, hogy az ítéletet magyarázatával 
együtt kell prezentálni ahhoz, hogy a vélemény igaz legyen. 

Végül eljutottak ahhoz a tudáshoz, hogy hol van a repülőtér, amelyre 
leszállhatunk, de ettől még nem tudjuk, hogy mi az Igazság, azaz az igaz 

tudás. Nincs átmenet a transzcendenciába, nincs átjárás az igaz véle- 
ménytől az igaz tudásig. Ami az igaz tudást illeti — tudjuk, hogy nem tu- 
dunk semmit. S nem ez — Szókratész szerint maga — a bölcsesség? 

Tehát megint csak ugyanarra a következtetésre kell jutnunk, mint 
Parmenidész értelmezése nyomán. 

A filozófusokra ebben a dialógusban elhangzó dicshimnuszt mellőzöm, 
mivel csak alátámasztja az eddig elmondottakat. A filológusok szerint 
Platón egy Filozófus című dialógust tervezett, de a tervet elvetette, s né- 
hány abba illő gondolatát ebben a dialógusban hasznosította. Meglehet. 

Platónnak a filozófusokra mondott palinódiájához csak azt tenném 
hozzá — bár elfogult vagyok —, hogy ha nem is az abszolút igazságra nézve, 
de az azt állítólag képviselő filozófus személyiségének leírására nézve, 
van benne némi igazság. Én sem láttam soha olyan valamennyire is je- 
lentős filozófust, aki irigy lett volna egy másikra, vagy akár féltékeny, 
ahogy művészeknél ez gyakori szokás. Ahogy nem találkoztam sem élő, 
sem holt filozófusban olyannal, akinek fontos lett volna a gazdagság vagy 
a közönség elismerése. Mindez nem azért van így, mert a filozófus jóságos 
és önzetlen lenne, hanem azért, mert büszke és gőgös. S ha szerénynek 
tűnik, az is csak a gőg jele. Egy ember, aki felépít egy világot, s amúgy is 
tudja, hogy egyedül ő az, aki az igazságot ismeri, vajon kire irigykedhetne 
egyáltalán? A baj akkor kezdődik, ahogy már Platónnál is megkezdődött, 
s tart a tegnapi napig, amikor a filozófus azt képzeli, hogy az ő abszolútu- 
mai alapján kellene az államokat vagy akár az egész empirikus világot kor- 
mányozni. 

Igaz, ártani sosem ártottak, inkább nevetségessé váltak, s jól tették 
a mindenkori trák szolgálólányok, ha kinevették őket. 


KN 

HETEDIK ELŐADÁS 


Az eleai idegen belép. 
Platón politikai filozófiája. 
A hattyúdal: Philébosz. 


KEDVES HALLGATÓIM! 


Az eleai vendég megjelenése két kései platóni dialógusban (A szofista, 
Az államférfi) jelzésnek számít. Jelzi azt, hogy Platón itt már alig-alig 
használja a Szókratész maszkot. Szókratész is szerepel a két dialógusban, 
de alárendelt szerepet játszik. Platón — egyelőre — nem maszk nélkül lép 
fel (azt csak a Törvények című utolsó munkájában teszi), de maszkot vált, 
az eleai ,vendég" maszkját ölti magára. 

Nos, akik köztetek járatosak a rendszerelméletben, tudják, hogy a rend- 
szeralkotás első lépése: tegyél különbséget (make a distinction!) . Az eleai 
vendég eljárása is efféle. Mindkét említett dialógus arra a módszerre épül, 
hogy különbséget teszünk. A Vendég ezt egy helyen az elkülönítés művé- 
szetének nevezi, másutt tisztító eljárásnak. Miben különbözik a szofista, 
a filozófus és az államférfi? A különbség a rendszerelméletektől (hogy én 
is használjam ezt a kifejezést) az, hogy ezekben a platóni dialógusokban 
semmiféle rendszer nem alakul ki a különbségtevések során. Egyszerűen 
meg akarunk valakit (valamit) határozni, de az állandóan kicsúszik keze- 
ink, illetve meghatározásaink közül. Újrakezdjük, megint megkülönböz- 
tetünk, megint a meghatározás szempontjából sikertelenül. Egyfajta játék 
ez, abarkochbára emlékeztet. A barkochba esetén azonban végül kitalálják, 
hogy , mi az", , ki az", akire gondoltunk, itt azonban nyitva marad, hogy 
valójában ki is az, mi is az, amiről beszélünk. 

Platón ismert gondolata kísért itt: beszélünk valamiről, de nem tudjuk, 
hogy mit értünk rajta. Könnyen belátjuk, hogy ez valóban így van, ugyan- 
akkor megkerülhetetlen. (Ágoston jóval később mondta, hogy mindenki 
tudja, mi az idő, de ha megkérdik tőlem, hogy mi az, kiderül, hogy nem 
tudok rá válaszolni.) Ismerjük nyelvünk sajátságát, hogy a szavakat kon- 
textusban ejtjük ki, s akontextusban azonosítható, hogy miről beszélünk, 
ha azt mondjuk , fa" vagy , ég", ehhez nem kell definiálnunk, hogy mi a 
fa és mi az ég. Ami azonban fontos, hogy a fogalmakat (mondjuk állam- 
férfi, szofista vagy filozófus) egyugyanazon gondolatmenetben mindig 
ugyanabban az értelemben használjuk. Platón itt éppen azzal játszik, hogy 
ha jól megkavarjuk a dolgot, mindig ugyanabban és mégsem ugyanabban 
az értelemben fogjuk használni a fogalmakat. Ez a gondolat, pontosabban 
szólva ez az eljárás ahhoz a módszerhez tartozik, amit Platón dialektiká- 
nak nevezett. 

Platón a hasonlósággal is játszik, s nem pusztán a dialektikus érvelés - 
ben. Már láttuk, Theaithétosz (aki A szofista dialógusban is szerepel) és 
Szókratész hasonlítanak egymásra —küllemben. Az államférfi -dialógusban 
viszont fellép egy fiatal Szókratész, aki nevében hasonlít az ismert Szók- 
ratészhez. Aki valakire (valamire) hasonlít, azt össze is lehet téveszteni 
azzal, akire, vagy amire hasonlít. A hasonlóságra pedig különösképpen 
vigyáznunk kell! (A Vendég példája: a farkas is hasonlít a kutyához.) Így 
hasonlít, persze, a látszólagos tudás is a tudáshoz, az árnykép ahhoz, ami- 
nek az árnyképe. 

Ennek az utóbbi különbségtevésnek ugyanakkor van egy jelentős filo- 
zófiai hozama: A szofista című dialógusban, méghozzá Parmenidész meg- 
cáfolása. Az eleai vendég (aki Parmenidész iskolájából jön) kénytelen 
megcáfolni mesterét, az , atyai tételt", ahogy ő nevezi. 

Parmenidész szerint (mint talán még emlékeztek) a Nem Létező nem 
létezik, s miután csak az a kimondható, ami létezik, a nem létező kimond - 
hatatlan. 

Nos, a hamis vélemény nem létező dolgokról vélekedik (beszél) , azaz 
a létezőt nem létezőnek és a nem létezőt létezőnek mondja. (241 a) A kér- 
dés megvizsgálása után a vendég (egyelőre) arra a következtetésre jut, 
hogy semmivel se könnyebb azt megmondani, hogy mi a Létező, mint 
azt, hogy mi a Nem Létező. (246 b) 

Itt furcsa fejtegetéshez érkezünk. Valamikor ifjúkorom marxista sze- 
mináriumain azt tanították, hogy Engels szerint a filozófiában idealizmus 
és materializmus harca dúl. S most egyszerre felfedezzük, hogy ezt már 
Platón is így gondolta. Szerintünk, mondja a Vendég, az igazi létezése a 
szellemileg érzékelhető és testetlen formák léte. Ők pedig azt állítják, 
hogy csak az létezik, ami ellenállást tanúsít és megérinthető, s a testet és 
a Létet azonosnak határozzák meg. Jóval később a vendég még hozzáteszi, 
hogy , mi" tudjuk, hogy a világ az istenek teremtménye, , ők" azt vélik, 
hogy természetes úton keletkezett. E két fél között — teszi hozzá— ebben 
a kérdésben örök idők óta véghetetlen harc dúl. (246 b) 

Az, amit , ők" mondanak bár hamis, de a látszatra vonatkozóan igaz. 
Igaz a látszatra nézve, de hamis a létre nézve. 

Közeledünk a megoldáshoz. A Létezővel nem egyszerűen a Nem Léte- 
zőt, mint annak ellentétét, állítjuk szembe, hanem beiktatjuk a Különbség 
fogalmát. A Nem Létező különbözik a Létezőtől (miként a vélemény az 
igaz tudástól) , ahogy azt a hamis beszédben kimondjuk. Tehát Parmeni- 
désszel szemben lehet a Nem Létezőről beszélni, a szofisták például mind 
ezt teszik, mikor a Nem Létezőt létezőnek állítják. S a festőkhöz hasonlóan 
a képmást (a nem létezőt) állítják a Létezővel szembe. A filozófusok (már- 
mint , mi" és nem , ők") a Létezőről beszélnek. 

Megcáfoltuk tehát Parmenidészt és megfogtuk a szofistákat. 

A beszélgetést egy úgynevezett , reál" meghatározás (definíció) zárja 
le. Nemcsak azt tudjuk, hogy kit nevezünk szofistának, hanem azt is, hogy 
ki a szofista. A definíciót mellőzőm, ha akarjátok, olvassátok el. (268 d) 

Mint mondtam, az államférfi milyenségét firtató dialógus módsze- 
rében hasonló a szofista milyenségét értelmezőhöz. A már kezdetben 
megfogalmazott különbségtevés a parancsoló és megítélő tudás között 
már jelzi, hogy olyan területre léptünk, melyet a görögök a , politika" 
szóval szoktak megjelölni. A parancsolás, mint nem sokkal később ki- 
derül, nemcsak tudomány, hanem művészet is. (Mai nyelvre lefordítva 
az uralkodó, illetve kormányzó hatalomhoz a tudás mellett művészet is 
szükséges, míg a bírói hatalomhoz s általában az ítélkező hatalomhoz, 
csak tudomány, ezek műveléséhez szakismeretre és józan belátásra van 
szükség.) Ezek a meggondolások még a mi korunkban is ismerősek. 
Szintén hagyományos a királyt a pásztorhoz hasonlítani, azzal az előfel- 

tevéssel, hogy a jó pásztor nem saját érdekén, hanem a nyája jólétén 
munkálkodik. 

Az államtérfi persze különböző kormánytormákban államférfi s min- 
den kormányformában más-más szakértelemre van szüksége, ahogy a 
művészet másfajta gyakorlására is. A jó államférfi olyan, mint egy szőttes, 
különböző képességek és erények vannak beleszőve. 

Ez a definíció nem olyasféle, mint amit A szofistából ismerünk, inkább 
leírás, felsorolás, mint pontosnak szánt meghatározás. (Hegel azt mon- 
daná: Bestimmung.) 

Elnézéseteket kérem, ha kissé visszamegyek az időben, nem a mi 
időnkben, hanem Platón idejében. 

Platón voltaképpeni politikai filozófiája akkor kezd kialakulni, amikor 
elválik a transzcendenciára és az empíriára irányuló kérdezés egymástól. 
Az ideálisan megszerkesztett államról vagy a lélek és az államszerkezet fel- 
építésének hasonlóságáról szóló dialógusok semmiképpen nem tekinthe- 
tők politikai filozófiának, legfeljebb antipolitikai filozófiának, vagy talán 
még annak sem. Mégsem hagyhatjuk figyelmen kívül azt, amit Platón a po- 
litikai rendszerekről, államformákról s a velük párhuzamos lélekrendsze- 
rekről a Politeiában elmond, annak ellenére, hogy ugyanezek a kérdések 
később sokszor előkerülnek, ahogy az államférfiról szóló dialógusban is. 
A különösen, mint látni fogjuk, a Törvények (Nomoi) című öregkori műben. 

Ami a Politeiát illeti, az ebben a műben kifejtetteknek volt a későbbi- 
ekben talán a legnagyobb befolyása mind az államról, mind a politikáról 
való gondolkodásra, már csak azért is, mert sok jeles gondolkodó Platón- 
olvasata ezen a ponton megállt. Nem mintha lusták lettek volna, hanem 
azért, mert úgy találták, hogy itt van a lényeg. Ami a lényeget illeti, ebben 
talán igazuk is volt. Azonban a mi szociológián és politológián edzett ifjú 
generációnk bizonyára nem elsősorban, nem csak erre kíváncsi, Ti is jól 
tudjátok, hogy a recepció, a befogadás hozzátartozik magához, a műhöz. 

Térjünk tehát röviden vissza a Politeiához a Nyolcadik könyvtől kezdve. 

Miután Platón felépítette a transzcendentális államot, rátér a , hibás" 
állam- , illetve kormányformákra. Ezek mindegyike empirikus, vagy, 
ahogy Platón mondja, ezek , ismeretesek". Elindít bennünket egy vissza - 
felé vezető úton, melyen a legkevésbé hibás kormányforma ellentétei ve - 
zetnek a hibásabbhoz, annak ellentétei a még hibásabbhoz, s így tovább. 

Minden kormányformának megvan a megfelelő lélektípusa. Azaz, az 
egyik kormányformának bizonyos karaktertípusok felelnek meg, s for- 
dítva, bizonyos karaktertípusok megjelenése, elterjedése hozza létre 
a nekik megfelelő államtormákat. 

Ha egyes bizarr gondolatoktól és megfogalmazásoktól eltekintünk, 
akkor az elemzés a maga egészében meggyőző, azaz későbbi korok szá- 
mára is tanulságosan mutatja be a különböző kormányformák betegségeit 
s azok következményeit. Platón éppen ezt a dinamikát akarta állam-mo - 
delljével elkerülni, azaz a , minden mozog, minden változik" veszélyével 
a merev állandóságot szembeállítani. Az államnak, mint tudjátok, stabil- 
nak, felbomolhatatlannak kell lennie és maradnia. 

Ez különben teljesen megfelelt a tradicionális társadalmak igényeinek. 
Platón gondjai azt szemléltetik, hogy a korabeli hellén államok kormány- 
zata labilis volt. Bár a társadalmi berendezkedés maga tradicionális ma- 
radt, a politika változatosnak mutatkozott. Így elemezte ezt nem sokkal 
később Arisztotelész is. A legtöbb , keleti kultúrában ", így pl. Egyiptom- 
ban, a kormányzás stabil volt, erre nemsokára, a macedón királyság hó - 
dításai során Platón városállamaiban is sor került. A platóni elemzése 
azonban gyakran válik , aktuálissá", például a Római Köztársaság felbom- 
lásának idején vagy a reneszánsz városállamok esetében. S végül talán a 
modern korban is. 

Az első , hibás" kormányformát Platón timokráciának nevezi. Ilyen 
kormányforma, tudjuk, nem volt, s azóta sem lett — Platón Kréta és Spárta 
példájából ácsolta össze. Az ehhez az államformához tartozó jellem di- 
csőségre, illetve kitüntetésre vágyó. Ebben az összefüggésben saját állam- 
ideálját furcsa módon az arisztokráciával, a legjobbak uralmával azono- 
sítja (legjobbak nála a filozófusok), de a , valóban létező arisztokrata" be- 
rendezkedésekről nem beszél. 

A timokrácia harcos állam, külső ellenségtől tehát nem kell tartania. 

Akkor mitől esik szét, illetve romlik meg végül mégiscsak? A baj a ge- 
netikában keresendő. Férfiak és nők kezdenek , összevissza" házasodni, 
csak élvezetükre gondolva és nem törődve az ivadékok tökéletességével. 
Az új nemzedék tehát anyagias lesz. Magántulajdonra törekszik, a pénz 
érdekli. (A család, a piac és amagántulajdon minden rossz okozója. Már 
akkor is!) A szolgákkal szemben az ilyen ember kegyetlen lesz ahelyett, 

hogy lenézné őket, mint Platón szerint az igazi művelt ember teszi. (549 
a) Rontó szerepet játszik ebben az elkorcsosulásban a zsörtölődő asszony 
is, aki tisztességes férjét azért korholja, mert nincs magas állása és nagy 
vagyona, azaz , férfiatlan". (Ezt mi is tapasztaltuk nem egyszer.) 

Végül a gazdagok veszik kezükbe a kormányt. A romlás második sza- 
kasza az oligarchia. Ilyet már mind láttunk, helyben vagyunk, ezt a kor- 
mányformát már nem kell nekünk bemutatni. 

Lényege az, hogy a gazdagok irányítják az államot, és a szegényeknek 
kuss. Mi következik ebből? Hogy a , fent" és a , lent" gyűlölni kezdi egy- 
mást. Osztályharc, de az oligarchia nemcsak az osztályharcnak, hanem a 
pozícióharcnak is táptalaja. Ebben a harcban az győz, akinek , fullánkjai" 
vannak. Aki szúr, azaz erőszakos, korrupt, az felkerül a vagyonosok közé, 
aki nem, aki tisztességes akar maradni (azaz nem akar mással igazságtalan 
lenni), koldusként végzi. A kifinomult elme semmire sem viszi. (Ezt a 
történetet sem kell nekünk bemutatni.) 

Nos, az oligarchia is saját ellentmondásai következtében bomlik fel 
akkor, amikor az egyének pénzért és hatalomért való versengésénél erő - 
sebb lesz az osztályharc. Így alakul ki egy, mégaz oligarchiánál is rosszabb, 
államforma: a demokrácia. 

Amikor Platón a demokrácia lényegét leírja, nemcsak bennünket, 
hanem a nálunk jóval korábban élőket sem tudta meggyőzni arról, hogy 
az általa bemutatott demokratikus kormányforma rosszabb az oligarchi- 
ánál. Sok embernek akkoris tetszett. S bár nem vagyok feltétlen rajongója 
az athéni (jogállamiságot nem ismerő) demokráciának, ha muszáj vá- 
lasztanom a platóni kormányformák között, mégis inkább ezt választa- 
nám, mint a lelkesen háborúskodó, egészséges, sportos katonáit sorba 
állító timokráciát. 

A demokrácia Platón szerint úgy keletkezik, hogy a szegények ellen- 
feleiket megölik, száműzik, a többieket egyenlőknek tekintik, a vezető 
posztokat sorsolással töltik be. A polgárok mind szabadok, azaz azt tehet- 
nek, azt mondhatják, amit éppen akarnak. Ebben az államban minden- 
féle-fajta ember és szokás megtalálható — idegen is. A korlátlan szabadság 
az alkotmányos zsibvásárhoz vezet. Nagy a megbocsátás szelleme, nem 
törődnek azzal, hogy ki mit tanul, sportol és hogyan művelődik. A de- 
mokrácia lényege az, hogy az egyenlőtleneknek is egyenlőséget biztosít. 

Tehát egy kellemes, vezető nélküli tarka életforma. Az életforma sokol- 
dalú, sokféle erkölcs fér meg benne. 

Ugyanez a demokrácia, és ugyanezért táptalaja a legrosszabb kormány- 
formának: a tiranniának. A tirannia ugyanis a szabadság szülötte. 

Hogyan fest valójában mindenki szabadsága? A legerőszakosabbak be- 
szélnek, intézkednek, a többi hallgatja és csodálja őket. Maga a köznép 
közügyekkel nem foglalkozik, de ők vannak a legtöbben s ezért nekik van 
a legnagyobb súlyuk. 

A vezetők körül pártok alakulnak, ezek egymással harcolnak és köl- 
csönösen feljelentik egymást. Majd egy pártvezér, aki a néphez fordul, 
aktivizálja a többséget, megnyeri lelkesedésüket és támogatásukat, míg 
ő maga emberből farkassá nem válik. Lázadást szít a vagyonosok ellen, 
és elnyeri a hatalmat. Miután a hatalmat elnyerte, előbb bűbájos, földet 
oszt a szegényeknek és híveinek, míg ellenségeit megöleti. Majd háborút 
indít, úgy, hogy végül a polgárok is meggyűlölik. Így csak testőreire tá- 
maszkodik. 

Nos, ez ismert képlet, s mi csak azt furcsállhatjuk, hogy a kormányfor- 
mákban az emberi képzelőerő talán még korlátozottabb, mint az építé- 
szetben, avagy a szobrászatban. 

A tirannikus állam leírásánál azonban sokkal nagyobb hatást tett 
az utókorra (Nietzsche, Freud) a tirannikus lélek, illetve személyiség 
elemzése. 

Platón a tirannikus lélekről mondottakat azzal vezeti be, hogy minden 
emberben, még a legtisztességesebb emberek lelkében is, vannak olyan 
vágyak, melyeket csak a törvények és az erkölcs tartanak kordában. Az 
egyik ember lelkében elhalványulnak, a másik lelkében elszaporodnak. 

Ezt bizonyítják az álmok. Álmunkban ugyanis a lélek gondolkozó része 
kikapcsolódik, s így a lélek állati része szabadon ficánkol. Ilyenkor az ál- 
modó (az álomban) mindenre képes, hiszen sem szemérem, sem meg- 
gondolás nem köti, teljesen szabadjára van engedve. Nem átall képzelet- 
ben még az anyjával is szeretkezni, de akármely más emberrel, istennel 
vagy állattal sem, magát bármily gyilkossággal beszennyezni, nincs étel, 
amitől megtartóztatná magát. (571 d) Ennek a borzalomnak (álomnak) 
csak úgy tudjuk elejét venni, ha nem iszunk alkoholt, általában mérték- 
letesen élünk és igaz dolgokra gondolva alszunk el. 

S mi a végkövetkeztetés? Az, hogy a vágyaknak egy vad és törvényekkel 
ellenkező fajtája minden emberben megvan, még olyanokban is, akik 
nagyon erkölcsösnek látszanak, s éppen ez lesz nyilvánvaló az álomban. 
(572 b) 

(Nietzsche szarkasztikusan jegyezte meg, hogy Platónnak azért kellett 
ajánlania és megtestesítenie az aszkétikus pap modelljét, mert szokatla- 
nul vad és gonosz ösztönvilága volt. Honnan tudná, ha nem így lenne, 
hogy mi van , mindenki" lelkében?) 

A , tirannikus lélek" leírása közben Platón elég messze elkalandozott a 
kormányformáktól, majd (igaza van Nietzschének) hirtelen belekezd Erósz, 
a kéjnők, a részegség, a szerelem szidalmazásába. Ezt még megtromfolja 
azzal, hogy a türannosz állandó rettegésben él, rabszolgáitól is fél. 

Gondolom, már régen tudjátok, hogy mire megy a játék. Annak a bi- 
zonyítására, hogy a bölcs, erényes ember a legboldogabb, s a türannosz 
a legboldogtalanabb. A filozófus a legboldogabb, mert az igazság megis- 
merése a legmagasabb rendű vágybetöltés. Neki tehát nem is kell vágyat 
elfojtania. S ha már nem lehetsz filozófus, legalább érd el, hogy lelkedben 
a jó uralkodjon a vágyak felett. Úgy is boldog lehetsz. 

Ennek a résznek az alapgondolata, hogy ugyanis az erény — boldogság, 
végig kíséri a filozófiát egészen az újkorig, amíg végül (Kantnál) lassan 
le kell tennie a Platóntól örökölt ősi stafétabotot. 


Most tehát ugorjunk át számos dialógust és évet, s kössünk ki a voltakép - 
peni platóni politikai filozófiánál. A nyolcvan éves öreg Platónnál. 

A Törvények című nem dialektikus dialógusban három öregember be- 
szélget tizenkét könyvön keresztül, egy krétai, egy spártai és egy athéni. 
Platón persze az athéni. Mindenekelőtt saját alkotmányaikat taglalják, 
mi bennük a jó, mi a rossz, mi romlott meg, mi lenne jobb, mint ami van. 
Majd az athéni hozzákezd egy jó állam felépítéséhez, egy jó állam modell- 
jének kialakításához. Bár mind a három öregember megegyezik abban, 
hogy az államokat az istenek hozzák létre, az athéni mégis jónak látja, 
hogy maga alapítson egy várost, persze az istenek segítségével. 

Miért mondom, hogy ez a dialógus nem dialektikus a szó platóni ér- 
telmében? Mert vélemények nem csapnak össze, nincs agon, a három 
öreg inkább tapasztalatcserében és véleménycserében érdekelt. A be- 

szélgetésben persze az athénié a vezető szerep, ő javasolja az új város fel- 
építését, s ő tesz annak szerkezetére is javaslatot, de nem világosítja fel 
a többieket (minthogy azok nem ifjak) , nem ironikus, nem provokál, egy- 
szerűen csak értelmez és tervez. 

Töredelmesen bevallom, hogy filozófiai szempontból ez a mű unalmas. 
Ami filozófia mégis van benne, azt már régebbről ismerjük. Legfeljebb 
azt tarthatom ebből a szempontból említésre méltónak, hogy az alkotmá- 
nyok megkülönböztetésénél az , egy, néhány, mind" vezető szerepet ját- 
szik. Mindhárom esetben van , jó" és , romlott" variáció, mint királyság— 
tirannia (egy) , arisztokrácia—oligarchia (néhány) demokrácia—anarchia 
(mind.). Platón egy érdekes gondolatot is hozzáfűz ehhez, azt, hogy min- 
den államforma jó típusait össze lehetne vegyíteni. 

Megint csak utalok a hatástörténetre. Hegel is majd az egy, némely, sok 
kategóriáira hivatkozik, amikor a modernség fölénye mellett teszi le a ga- 
rast, de mint modern gondolkodónak, számára mindez nem a biztonság, 
állandóság, hanem a szabadság értékére vonatkozik. (Egy ember szabad, 
néhány szabad, mindenki szabad.) Még arra is utalhatok, hogy az amerikai 
alkotmány első célkitűzése is a , vegyítés" volt. A királyságot képviselné 
az Elnök, a demokráciát a Ház, az arisztokráciát a Szenátus. S mindezt a 
szabadság alapján! A szabadságról pedig Platónnak igen rossz véleménye 
van. A szabadság számára afféle , anything goes". (Ha ezzel szemben a Bib- 
liára gondolunk, alkotmány, azaz Törvény, csak szabad népnek adható.) 

A filozófusok uralmáról ebben a műben nincs már szó, a filozófus mint 
, nevelő", , felvilágosító" játszik szerepet. Így az athéni szerint a tiranniából 
a legkönnyebb átjutni a jó államformához, feltéve, hogy a türannosz fi- 
gyelmez a filozófiai beszédre, s annak szellemében cselekszik. Szegény 
Platón megint csak saját bukott szicíliai kalandjára gondolhatott. Hátha 
az sikerült volna. . . S mint tudjuk, sajnos, ezzel is befolyásolta az utókort, 
mind a tegnapi napig. 

Megkérdezhetnétek tőlem, hogy ha a könyv filozófiai szempontból 
unalmas, miért beszélek róla egyáltalán. Mert joggal feltételezem, hogy 
közületek számos szociológus, történész vagy politikai tudományokban 
érdekelt is hallgatja ezt a kurzust, vagy olvassa ezt a kis könyvet. Nos, a Tör- 
vények ugyan unalmas filozófia, de érdekes történeti, társadalomtörténeti 
és politikatörténeti szempontból. 

Elöljáróban megismétlem, amit már röviden elmondtam az alkotmány 
ógörög értelmezéséről. Ha alkotmányról olvastok, ne egy alaptörvényre 
gondoljatok, melyre majd minden más törvénynek vonatkoznia kell, 
mellyel nem ütközhet, melynek nem mondhat ellent. A Biblia szemlélete 
sokkal közelebb áll a miénkhez, mint a régi görögöké, s ez persze nem 
csoda, minthogy a modern intézményrendszer egyik forrása a Biblia, 
másik forrása a római Köztársaság. A Tízparancsolat — alkotmány. Pre- 
ambuluma a kinyilatkoztatás (isten megjelöli magát mint az alkotmány 
forrását s a népet, melynek az alkotmányt adja, szabadnak), s ezt követik 
az alkotmány törvényei. A Bibliában felsorolt törvények, amelyek mind 
számban, mind konkrétságban hasonlítanak a platóniakhoz, az alaptör- 
vény (Tízparancsolat) értelmezései s annak ellent nem mondhatnak. 

Platónnál az alkotmány nem pusztán kormányforma. Már az Államban 
kiderült, hogy minden államformának egyfajta lélek felel meg. A politika, 
mondja, most már a Törvényekben, a lelkek kormányzásának művészete. 
Az alkotmányhoz tartozik mégitt a társadalmi munkamegosztás (kik kor- 
mányoznak, kik az alárendeltek, kik a szolgák, kik a rabszolgák?) s a tech- 
nikai munkamegosztás is. Ki milyen mesterségeket űz, vannak-e keres- 
kedők, van-e pénz, milyenek a társadalmi javak, elsősorban a földtulaj- 
don megosztása? Kik katonáskodnak, milyen szerepet tölt be a háború 
és a belháború? Ide tartozik mindaz, amit nálunk manapság a Btk. sza- 
bályoz, tehát milyen bűnért milyen büntetés jár, kinek nem és kinek igen. 
Ide tartoznak a szokásrendszerek is, pl. kik kikkel házasodnak, milyen 
a szülők egymáshoz és gyermekeikhez való viszonya, tehát a nevelés. Ide 
tartoznak a szexuális előírások és tilalmak, az étkezési szabályok (a gyö- 
nyörök szabályozására vonatkozó politika), az ünnepek és fesztiválok 
szervezése és jellege. Ide tartozik a testgyakorlás, a sportok, a fürdők sza- 
bályozása. Nem utolsósorban ide tartoznak az istenek. Melyik isten szá- 
mukra a főisten, mely egyéb isteneket tisztelnek, van-e házi istenük, mi- 
lyenek a templomaik. S még az is, hogy milyen zenét gyakorolnak, mit 
énekelnek, hogyan táncolnak, milyen költészetnek hódolnak. (Az athéni 
által alapított államban a város himnuszát mindenkinek naponta sokszor 
kell együtt elénekelnie.) 

Képzeljétek el, hogy Ti mind antropológusok vagytok, és egy eddig is- 
meretlen szigetország lakóinak életét tanulmányozzátok. Bizonyára mind- 

ezeket az előbb felsorolt kérdéseket fel fogjátok tenni a törzs tagjainak, 
s a válaszokból körülbelül úgy fogjátok összeállítani, s disszertációitokban 
elbeszélni vagy leírni, a törzs , alkotmányát", hasonlóan, mint a Törvé- 
nyek -dialógus öregemberei. Bizonyára saját értelmezésetekkel próbáltok 
egy idegen kultúrát megérteni, s minden antropológus egy kissé másként 
fogja ezt tenni. Hasonló a helyzet Platónnál, a Törvények mind a 12 köny- 
vének esetében. El tudjuk pontosan olvasni azt, amit írt, de az, hogy ho- 
gyan értelmezzük a leírtakat, az már a mi dolgunk. 

Csak egyetlen dolgot tudunk Platón műveiből majdnem teljesen meg- 
érteni, s ez a filozófia, mert utána tudjuk gondolni azt, amit Platón el- 
mond. De nem tudjuk utána szemlélni s különösen nem érezni, amit leír, 
s azt, amit ő érez. Ezt azért mondom elöljáróban, mert Platón törvényeit 
olvasva is gyakran elfoghat majd Titeket a hideglelés. Borzalmas funda- 
mentalista! — mondjátok majd. Ám fundamentalizmus csak ott létezik, 
ahol már nincsenek fundamentumok, egy plurális társadalmi univer- 
zumban, mint amilyen a miénk. Platón idejében csak megremegett a 
fundamentum, s ő éppen ezt a régi fundamentumot akarta, mint erről 
már volt szó, megtámasztani, megerősíteni. 

S még egyet elöljáróban. Az államférfi és a politikus megkülönbözte- 
tése akkor még nem létezett. Azért nem, mert a régi görögök nem ismer- 
ték a jövő időt. Azaz el sem tudtak gondolni egy olyan jövőt, melyben nem 
ismétlődne meg, jóban, rosszban, az, ami már volt. Platónnál, mint láttuk, 
az , alkotmányok" körben járnak, egyikből megyünk a másikba s végül 
vissza az elsőbe. Mint már szintén mondtam, hasonlóképpen a kutyához, 
aki a csontot ellopta. 

Platón meg akarta állítani ezt a folyamatot. Most is, itt is olyan , al- 
kotmányt" gondol el, amely nem változtatható, amely nem része a kör- 
forgásnak, amely maradandó. Nem a más államokkal való háborúságot 
akarja kiküszöbölni (bár nem pártolja) , hanem a belső háborút. Az 
előbbi ugyanis szerinte nem fenyegeti a stabilitást, azt inkább megerő- 
sítheti. 

Az új városállam alapításakor elsősorban a területet kell figyelembe 
venni. Platón itt fontos szerepet szán a földrajzi környezet és az alkot- 
mány összefüggésének. Nagy hiba egy várost a tenger mellé telepíteni. 
Ebben az esetben ugyanis a polgárok kereskedni fognak és hajókat fog- 

nak építeni. Ennek következtében nő a vagyoni különbség. A viszonyla- 
gos vagyonegyenlőség megszűnésével megkezdődik a szegények és gaz- 
dagok harca. 

Alapjában Platón itt igazat ad Traszümakhosznak: az igazságosság a ha- 
talmon levők joga vagy érdeke. De egy csavarral. Ezek a hatalmon levők 
ugyanis az összes erények megtestesítői, ők az erkölcsileg , nemesek", ők 
az igazságosság maga, s így amit ők döntenek, akarnak, az általuk hozott 
törvények is mind a legigazságosabbak lesznek. 

Tekintsük meg egy kissé közelebbről az athéni (azaz Platón) fejében 
fogamzott újonnan telepített városállamot. Milyenek legyenek ennek a 
városnak a törvényei? 

Polgárainak száma ötezer- negyven. Ezen ötezer-negyven alapító pol- 
gár között a földet egyenlően kell elosztani. A földet egyetlen fiúgyermek 
örökli, hogy fel ne aprózódhasson. (Angliában is ez volt hosszú ideig a 
törvény.) Ahol több fiúgyermek születik, ott valakinek örökbe kell fogadni 
őket, akinek nincs gyermeke, vagy telepeseknek kell őket elküldeni más 
gyarmatokra, ahonnan nem térhetnek vissza. Alkalomadtán, ha túl sok 
a gyermek, születésszabályozási, ha túl kevés, születésnövelési intézke- 
déseket kell bevezetni. Így a szabad lakosok száma és vagyona egyenlő 
marad. (Ne képzeljetek azért egy ötezer- negyven lakosú kis községet, 
mert ez csak a szabad férfipolgárok száma. Hozzá jönnek a nők, kiskorú 
gyerekek, kézművesek, szolgák és rabszolgák is. Összesen körülbelül hu- 
szonötezer lélek. Egy nagyon kis város.) 

Platón szerint a kereskedelmet erősen korlátozni kell. Csak annyi pénz 
maradhat forgalomban, amennyi az alapszükségletek kielégítésére ele- 
gendő. Arany, ezüst ki van tiltva. Ha valaki, mondjuk — küldetésben —, 
külországban jár, annak hazajövet be kell szolgáltatnia a külföldi pénz- 
nemeket. Az athéni meg is magyarázza, hogy miért szükséges ez. Csak 
így lehet a honpolgárokat boldoggá tenni. Hiszen csak a jó ember boldog, 
a gazdag ezzel szemben boldogtalan. 

A törvények őreinek ötven és hatvan között kell lenniük. Közölük ke- 
rülnek ki a földfelügyelők, piacfelügyelők, városfelügyelők, a család- , il- 
letve erkölcsfelügyelők, nevelésügyi felügyelők s a törvények őrei. A csa- 
ládfelügyelőknek azt is meg kell vizsgálniuk, hogy miért nincs egy házas- 
párnak gyereke, hátha éjszaka valami rosszban sántikálnak. Ha az utóbbit 

feltételezik, be kell jelenteniük az ügyet a törvényszéknek. A házastársak 
súlyos büntetésre számíthatnak. 

Házasságot 18 és 25 közötti nőnek 30 és 35 közötti férfival kell kötnie. 
A házasságról a család illetékes férfitagja dönt. A menyegzői lakomának 
is előírás szerint kell lezajlania. A férfi csak öt barátját, a nő csak öt ba- 
rátnőjét hívhatja meg. 

A gyermeknemzésnek, ha sikeres (minimum egy fiú, egy lány), tíz évig 
kell tartania. Utána a férjnek szabad a gazda, de a feleségnek csak akkor, 
ha termékenységi idején túl van. A nemek közötti különbségtevésnek a 
hivatalviselésben is szerepe van. Egy férfi 30 éves korától, egy nő 40 éves 
korától viselhet tisztséget. (Megjegyzem, hogy annakidején egy hellén 
államban, de nemcsak ott, nők számításba sem jöttek mint tisztségvise - 
lők, és jobban alá voltak vetve a férfiuralomnak, mint a Platón alapította 
államban, ahol a klimax után bátran választhattak akár szeretőt is ma- 
guknak. Akkor már nem fosztják meg semmitől az államot. Viszont szé- 
pítkezni, költekezni, azt már nem szabad.) 

A platóni törvények tiltják az emberáldozatot s táplálékukként előny- 
ben részesítik a növényeket, gyümölcsöket az állati termékekkel szemben. 
Kötelezővé teszik a közös étkezéseken való részvételt. Túl sokat aludni 
nem szabad, mert az elpuhít. Egy három-négy éves gyerek még játszhat, 
de tízéves kortól három évig tanulnia kell, előbb írás- olvasást, majd lant- 
játékot, de tovább nem tanulhatnak, kivéve geometriát és matematikát. 
Minderről a nevelésügyi felügyelők gondoskodnak (közéjük nők is tar- 
tozhatnak) . Katonai szolgálat és sport egyaránt kötelező, mind a férfiak, 
mind a nők számára. Az sem baj, ha ilyenkor szerelmeskednek egymással, 
de lehetőleg el kell kerülni, mind a férfiak, mind a nők esetében az egy- 
neműek szerelmeskedését. Ezt azonban nem törvényekkel, hanem a köz- 
vélekedés átalakításával kell elérni. Összefoglalva, bármennyire szabá- 
lyozott a szexuális politika a Törvényekben, még mindig sokkal , liberáli- 
sabb", mint a monoteista vallások esetében. 

Hadd térjek rá röviden a platóni Btk.-ra. Előbb az istenek ellen való 
vétkeket, így a templomrablást s az arra kimérhető büntetést taglalja, 
majd az államellenes bűnöket (feljelentési kötelezettséggel). A vagyon 
elleni bűntettekről alig szól, mivel nincs is vagyon (bár lopás van). Gyil- 
kosság esetében megkülönbözteti a szándéktalan emberölést a szándékos 

gyilkosságtól (úgy, mint manapság), s külön szól arról, hogyha egy orvos 
betege meghal, az sose legyen büntethető. A hellén szokás szerint meg- 
különbözteti, ha valaki saját rabszolgáját öli meg (ezért nem jár büntetés) , 
s ha másét (kártalanítási kötelezettség) , de ha egy rabszolga urát akár 
szándéktalanul (haragjában) öli meg, akkor is halállal büntetendő. Ha 
valaki házastársát vagy gyerekeit öli meg haragjában, bocsánatkérésre és 
száműzetésre ítélendő, de ha apját vagy anyját, akkor halállal bűnhődik. 
Mint mondom, ezek a törvények lényegében követik a szokást. 

Ez mondható el arról is, hogy mit nevez Platón a bűn okának, illetve 
motívumának. Vágy, harag, tudatlanság. S a vágyak közül: pénzéhség, 
nagyravágyás, félelem. Ezt így véli Poirot is Agatha Christie regényeiben. 

Végül, ahogy ez várható, rátérünk az istenek létének kérdésére. Hiszen 
már abból is indultunk ki, hogy minden várost közvetlenül vagy közvetve 
istenek alapítanak, de emberek rontanak meg. Alapjában, úgy hiszik ezek 
az öregek, hogy nehéz kételkedni az istenek létezésében, de akörül már 
viták folyhatnak, hogy ezek beavatkoznak-e a világ dolgaiba, azemberek 
életébe vagy sem. S arról is, hogyan különböztetjük meg a jámborságot 
a babonáktól. E megkülönböztetés céljából kell megtiltani a varázslást, 
s nem szabad házi isteneket sem tartani. Csak a város közös isteneit sza- 
bad tisztelni. 


Ezután a rövid összefoglaló után egy kis remekmű bemutatásával szeret - 
ném a Platónról elmondottakat befejezni. 

A Philébosz című dialógusát Platón hattyúdalának írnám le. Nem azért, 
mert ez lett volna utolsó műve, hiszen a Törvények s még két másik dialó - 
gus bizonyára későbben íródtak, hanem mert itt jelenik meg utoljára 
Szókratész, a mi Szókratészünk, Platón ifjúkori dialógusainak főszerep - 
lője. Megint úgy, ahogy régen. Ezért is hitték egy időben, hogy a Philébosz 
korábbi alkotás, de nem az. Egy öregember (Platón) visszaidézi ifjúkorát 
s benne öreg mesterét. Megint van agon, dialektika, irónia. S talán ez a 
legironikusabb Platón minden dialógusa közül. 

Philébosz a dialógus címe. 

A Platón-dialógusok többsége egy szereplő, többnyire a címszereplő 
körül forog, akit Szókratész kérdezget, aki az egész dialóguson keresztül 
válaszolgat, kötözködik, visszakérdez, azaz jelen van. Ennek a dialógusnak 

feltételezett főszereplője, Philébosz, azt állítja, hogy az élet célja a gyönyör. 
Éppen ezért, mint látni fogjuk, hamarosan megunja az egész kötözködést 
és elszenderedik. Ez az egyetlen Platón-dialógus, amelyben a névadó 
majdnem az egész dialógust végigalussza. Bizonyítva ezzel, hogy őt csak 
a gyönyör érdekli, s hogy a dialógus nem okoz neki gyönyörűséget. 

Itt érdemes megállnunk egy percre. Philébosz, aki Aphroditét válasz- 
totta istenének, ártalmatlan fiú, nevetséges, de nem ellenszenves. Pon- 
tosan azért nem ellenszenves, mert nem vesz részt a dialógusban. Philé- 
bosz ugyan a gyönyört kergeti, de nem érvel mellette. Ennek megértése 
nélkül nem értjük meg Platónt s különösen nem ezt a dialógust. 

Nem felejtettük el, hogy a léleknek három , része" van: a vágyódó, a 
haragvó és az eszes lélek, s hogy ez a felosztás alapvető a metafizikai épület 
szempontjából, mivel csak ezen az alapon köthető össze látszólag súrló - 
dásmentesen a teoretikus filozófia (ontológia, kozmológia, ismeretel- 
mélet) a gyakorlati filozófiával (etika, politika). Azt sem felejtettük el, 
hogy a vágyódó lélek nemcsak ételre, italra, szeretőre vágyik, hanem 
pénzre, hírnévre, hatalomra is. S ezek a vágyak (részben a haragis) akkor 
veszélyesek az államra nézve, ha az úgynevezett , hamis vélemény" (em- 
lékeztek? A Nem Létről való beszéd) ezeket a vágyakat, mint jókat, iga- 
zolja. Tehát, ha valaki amellett érvel, hogy igazságtalanságot jobb elkö- 
vetni, mint elszenvedni, vagy hogy a testi gyönyör a legfőbb jó, az veszé- 
lyes az államra és az egyénre nézve is, mert a hamis vélemény elterjed, 
arra hivatkozni lehet, s így a testi gyönyörre vagy gazdagságra, hatalomra 
való vágyódás — későbbi kifejezéssel — legitimitást nyer. Azaz nem a vá- 
gyak a bűnösek, hanem a vágyak kielégítésére irányuló életvitelt igazoló 
érvek. A romlott értelem nemcsak mozgósítja, hanem igazolja is bármely 
vágy kielégítésének elsőbbségét minden mással szemben. Platónnál a 
rossz nem a lélek alsó rétegeiben lakozik, az csak a rossz , alapanyaga , 
a rossz , formája" azonban a perverz értelem. (Valamikor, jóval később, 
Kant a rossz maximákról fog beszélni.) 

Thraszümakhosznak voltak maximái, Philébosznak nincsenek, ő csak 
egyszerűen szeret enni, inni, szeretkezni, fürdeni, aludni. Ugyanakkor 
a ,nem létező" állítása, tehát ahamis vélemény, önmagában még nem a 
, Rossz". Ehhez még mozgósítania, igazolnia kell a vágyakat és a vak ha- 
ragot, mint a , Jót . 

Még egyet elmondanék elöljáróban. Míg a korai Platón-dialógusokban 
a szellemi ellenfél szerepét a szofisták és rétorok töltik be, addig ebben 
a dialógusban a hedonisták, a három , szókratészi" iskola egyikének hívei. 
Ezekről az , iskolákról", ahogy más iskolákról is, majd csak a Tizenkettedik 
előadásban fogok, ha csak röviden is, beszélni. A hedonistákról azonban 
alig tudunk többet, mint amennyit Platón és Arisztotelész polémiáiból 
ismerünk. 

A Philébosz már ebben a hangfekvésben kezdődik is. Szókratész kije- 
lenti, hogy Philébosznak nincs igaza, amikor a gyönyörben keresi a jót, 
mert a belátás, az emlékezet, a helyes vélemény mind jobbak a gyönyör- 
nél. Philébosz helyett, aki a dumát már egy forduló után is nagyon unja, 
egy fiatal barátja Prótarkhosznak vállalja a vitapartner szerepét. Szegény 
csacska fiút Szókratész állandóan froclizza, s ezen, mi, olvasók, a fiú ká- 
rára mulatunk. 

Az eddig elemzett szintetikus és fordulatokban gazdag dialógusokkal 
(A lakoma, Phaidrosz, Phaidón) szemben a Philéboszban nem történik 
semmi. Amint említettem, Philébosz majdnem az egész dialógust végig- 
alussza, ifjú barátja, Prótarkhosz pedig suta, félénk, akinek mindent há- 
romszor kell elmagyarázni. Szókratész itt az öreg nevelő, aki fiatalokat 
akar jobb belátásra bírni, ami Prótarkhosz esetében sikerülni látszik, de 
Philébosz esetében a sikernek semmi nyoma. 

Ezért kissé más stílusban fogom Veletek ismertetni ezt a dialógust, 
mint a korábbiakat. Azaz a gondolatokra fogok összpontosítani. Ezek 
közül vannak egészen újak, frissek, s hogy megint az utóéletre hívjam fel 
figyelmeteket: az érzelemelmélet és az esztétika szempontjából ez a könyv 
az első fecskéje azoknak a gondolatoknak, melyek majd Kantnál (s az ér- 
zelemelmélet esetében Descartesnál) fognak újra szerepet játszani. 

A dialógus első fordulójában azt a kérdést járják körül, hogy az értelmes 
belátás és a gyönyörök között melyik nyeri meg a jóra vagy boldogságra 
irányuló versenyt. A győztes kikiáltása egyszerű. Szókratésznak csak arra 
kell hivatkoznia, hogy különböző emberek másban gyönyörködnek. Van, 
aki a zabolátlanságban talál gyönyört, van, aki a mértékletességben. Tehát 
ne arra kérdezzünk, hogy általában mi a gyönyör, hanem arra, hogy 
nekem vagy neked ki vagy mi szerez gyönyörűséget. A gyönyörök lehetnek 
egymás ellentétei. S mikor erre azt a választ kapja, hogy mindezek egy- 

formán gyönyörök, Szókratész azzal érvel, hogy vitapartnere összetéveszti 
a jót a kellemessel. (Ezt majd Kant is elmondja nekünk, ha nem is pon- 
tosan ugyanígy.) 

Miért ne lehetnének a gyönyörök különbözők? Miért ne lehetne a gyö- 
nyör sok? Ugyancsak miért ne lehetne a tudás, az ismeret is sok? 

Itt jelenik meg először az új filozófiai gondolat. 

Minden, ami létezik egyből és sokból áll s a határt és határtalanságot 
(perasz, apeiron) foglalja magába. Ami itt új, az a határ és határtalanság ér- 
telmezése. Ne beszéljünk csak határról és határtalanságról, hanem arról 
is, ami , köztük van", az egységről, amely a kettő között létezik. (15 a—d) 

A hang, így mondja Szókratész, egy (mint hang) , ugyanakkor sokféle 
és határtalan. Magasság és mélység határtalanul , meghosszabbítható . 
Ami közte van az a mérték, a harmónia (mondjuk: egy terc vagy egy skála). 
Vagy a hangokat betűvel jelöljük, amelyekből bizonyos rendben mondatot 
alkotunk. Tehát a határ (egy) és a határtalan között van a grammatika. 

Nincs-e ehhez hasonlóan egy , közép", gyönyör és belátás között? 

Mielőtt ezt a beszélgetést folytatnák, következik a meccs második me- 
nete öreg és fiatal között. Igazán kellene-e nektek (fiataloknak) a belátás, 
azaz az értelem nélküli, gyönyör? A válasz könnyű. Persze, hogy nem. Mi- 
lyen gyönyör az, amit nem tudok felidézni, nem tudok azonosítani, bol- 
dogság, amire nemis tudok emlékezni? Az ilyen élet olyan, mint egy spon- 
gyáé, vagy csigaházba zárt tengeri állaté. Lehet ezt boldogságnak nevezni? 

Megteszi-e, ezzel szemben, a gyönyör nélküli belátás? Persze, az sem. 
Hiába tudok, emlékezem, ha sem örömöt, sem fájdalmat, sem vágyat, 
sem kielégülést nem érzek, hogy lehetnék boldog? 

Tehát sem az ész, sem a gyönyör nem azonos a jóval. Ha nemis az első 
díjat, a másodikat Szókratész mégiscsak az észnek juttatta. Egyelőre, de 
várjuk ki a végét! (Az első díjat Szókratész szerint az ész amúgy sem am- 
bicionálja.) 

Az első meccs után újra terítékre kerül a határtalan és a határ kérdése. 
Például a meleg- melegebb, hideg-hidegebb, erősebb-gyengébb, gyor- 
sabb-lassabb, szárazabb- nedvesebb, de az egyenlő (például ugyanolyan 
hideg, 12 fokos) — határolt. 

Létezik, folytatja Szókratész, a határolt és határtalan , vegyüléke" is. 
Így például a szépség. (Tegyétek próbára Platónt! Nem szoktuk-e joggal 

azt mondani például egy szép festményről, hogy sem hozzátenni sem el- 
venni belőle nemlehet, mert úgy szép, ahogy van, nem lehet szebb, mint 
amilyen szép, s azt is, hogy bármilyen hosszan vagy sokszor nézzük is, 
nem tudunk betelni a szépségével?) Ilyen , vegyületet" alkot a belátás és 
a gyönyör is, minthogy határolt és határtalan is egyben. Egyelőre úgy 
tűnik, hogy a versenyt ez a keverék fogja megnyerni. 

Van tehát a határtalan, van tehát a határolt és a kettő , vegyüléke". 

Újabb forduló következik. 

Mi bennünk a négy elem (tűz, levegő, föld, víz) ? A testünk. S mi az ok? 
Hasonlóképpen, mint a kozmoszban a lélek. A lélek a rendező. Tehát a 
gyönyör határtalan, a lélek rendezi, határolja. 

Szókratész nem távolodik el a határon és határtalanságon való gondol - 
kodástól, amikor bedobja a dialógusba a gyönyör és a fájdalom összefüg- 
gését. 

A határolt a zenében az összhang, a testnél az egészség. Ha megbomlik 
az egység, akkor először hiány keletkezik. Mint éhség, lehűlés. Ez fájda- 
lom. Az összhang helyreállítása — gyönyör, de az emberi léleknek , elő - 
érzete" is van, egy jövendőbeli gyönyört és fájdalmat képzel el. Remél, 
illetve fél. Ez az öröm, illetve fájdalom csak a lélekben lakozik (a testben 
nem). Ugyanis az emlékezetből ered. 

Mi következik ebből? A testi változások közül egyesek nem mennek át 
a lélekbe, mások igen. Mindenekelőtt az észrevevés. Az emlékezés az ész- 
revevés megőrzésének módja. (34 a—d) 

A visszaemlékezésben a test már semmiféle szerepet nem játszik, mert 
ez az elfelejtett észrevevés fölidézése. Ez (lehet) a lélek gyönyöre. 

S itt Platón egy váratlan hipotézissel áll elő: a vágy, a vágyakozás, nem 
testi, hanem lelki érzés. Az éhség esetében, amit a test érez— az , üresség". 
A testnek nincs vágyakozása, csak a léleknek van. (Platón itt nem beszél 
arról, hogy ez a vágy tárgyára és nem kiváltójára vonatkozik, a vágy tárgya 
az, amit már észleltünk, akire emlékezünk. Pl. nem , éhség", hanem ét- 
vágy, nem szexuális inger, hanem valakire vonatkozó szexuális vágy.) Fáj- 
dalom és gyönyör együtt lehet , bennem", ha például szexuális hiányt 
érzek, s már előre elképzelem a holnap a barátommal való szerelmi lé- 
gyottot. Azaz, a test passzív, a lélek aktív. 

Itt megjelenik egy újabb, bár jól ismert, szereplő, az igaz és a hamis 
megkülönböztetése. Van-e igaz és hamis gyönyör, azaz a gyönyörre vo- 
natkozó igaz és hamis vélemény? Szókratész azt állítja, hogy lehet. Egy 
álomban örülünk, bár nem örülünk, minthogy erre valós okunk nincsen. 
Ez, persze, igen gyenge érv. Szókratész gyorsan átevez megbízhatóbb vi- 
zekre: ha rosszul ítélünk meg egy helyzetet s örülünk. Persze, mondja 
Szókratész, akkor az ítélet volt , hamis", nem a gyönyör. 

Most már látjuk, mire megy a játék. Arra, hogy gyönyörünk gyakran 
hamis ítélet miatt, annak következtében keletkezik. Ez a gyönyör ugyan 
érzésben gyönyör, de velejéig hamis, azaz nem igaz gyönyör. 

Ugye emlékeztek arra, hogy Platón szerint (Theaitétosz) az észlelés min- 
dig ítélkezéssel jár. Most ezt az elméletet a vágyakra, illetve gyönyörökre 
vonatkoztatja. 

Hamis ítélet — hamis remény — hamis vágy — hamis gyönyör. 

Visszatérve a határtalanra: Önmagában véve, mind a fájdalom, mind 
a gyönyör határtalan, s csak a belátással tudunk határt kijelölni. Továbbá 
csak a helyes vélemény (belátás) képes , igaz" gyönyöröket bennünk lét- 
rehozni. 

Mivel a fájdalom és a gyönyör együtt jár, s a fájdalomhiány, szükséglet, 
valami rossz, felmerül a kérdés, hogy vajon nem lenne-e jó élet, ha sem 
gyönyört, sem fájdalmat nem éreznénk. ( Előre megsúghatom, hogy nem.) 

A nagy örömök és heves fájdalmak a beteg testben és lélekben kelet- 
keznek. (Tudjuk: , semmit se nagyon! ") Az ezek nélküli élet jó élet lenne, 
de hát harag, félelem, vágy, szomorúság, szerelem, féltékenység, irigység 

— a lélek fájdalmas indulatai ugyanakkor lehetnek gyönyörűségesek is! 
Platón itt újra megemlíti, hogy a tragédián sírunk, amíg gyönyört érzünk, 
de most már , az élet tragédiáiról" is beszél, mert a test a lélek nélkül, 
a lélek a test nélkül, vagy együtt is mindkettő, fájdalommal, vegyes gyö- 
nyörökkel van tele. (51 e) 

Vannak-e mégis olyan érzések, érzelmek, melyekbe nem , vegyül" fáj- 
dalom? 

Itt Platón megelőlegezi a kanti Az ítélőerő kritikáját: a tiszta színekben, 
tiszta formákban való gyönyörködés fájdalom nélkül való. A gyönyör itt 
lényegében azonos az örömmel, kétségtelenül nem azonos egy pástétom 
evésénél érzett gyönyörrel. 

Már többször említettem, hogy a , tiszta" fogalma mint a priori milyen 
hosszú karrierre számíthat. 

A szép színekben és formákban gyönyörködünk s ezt a gyönyörködést 
fájdalom nem kíséri. Gyönyört érzünk összecsengő hangok hallatán is, 
megint fájdalom nélkül. Akkor sem érzünk fájdalmat, ha feledjük ezeket 
az örömöket. 

Mindezekből megint a legtisztább gyönyörforrás: a fehér szín. 

Ezek a szépségek önmagukért és nem másért léteznek, önmagukért, 
s nem valami másért, töltenek el örömmel. (Kant úgy mondja: érdek nél- 
kül tetszenek.) Hozzáteszem, hogy Platón a mértant és a számtant is mű- 
vészetnek nevezte s az ő szempontja szerint joggal. Örömet találunk ben- 
nük, s ez nem jár fájdalommal. Hasonló mondható el a tudományokról 
és a filozófiáról is. Lehet, hogy kevés a hasznuk, vagy egyáltalán nincsen 
(a tiszta fehér színnek semmi haszna sincsen), s ilyen a filozófia is. 

Nem az a kérdés tehát, hogy keressük-e a gyönyöröket az életben vagy 
sem, hanem hogy milyen gyönyöröket keressünk. A tiszta gyönyörök az 
igaz gyönyörök, nincsen bennük semmi szélsőség, semmi esztelenség, 
semmi határtalanság. (Mai kifejezéssel: kontemplatívak.) 

Mi akkor a jó a gyönyörben? Mikor jó a gyönyör? A szép, az arányos, 
az igazság kiváltotta gyönyör a , jó". 

Újabb kérdéscsoport: van-e ész a gyönyörökben? Vagy ahogy Szókra- 
tész fogalmaz: vajon a gondolkodásnak van-e több része a szépben, mint 
a gyönyörnek? Azaz, mi szebb, a gondolkodás vagy a gyönyör? (65 e) A vá- 
lasz egyszerűnek látszik. Még soha senki sem állította a gondolkodásról, 
hogy az csúf lenne, míg egyes gyönyörökről igen. (Egy gondolat, persze, 
lehet csúf, de ezt a lépést Platón kihagyta.) 

Itt térnek vissza a beszélgetés elejéhez, a fogadáshoz. Kit, azaz mit, illet 
meg az első, második és harmadik hely a javak közül? (Az elején úgy tűnt, 
hogy az ész legalább ezüstérmes, a gyönyör a bronzérmes.) 

Ki vagy mi végül, ennyi elmélkedés után tehát az első? A mérték maga, 
minden, ami mértékkel bíró (határolt). A második az arányos, a szép, 
a tökéletes, minden, ami önmagában elégséges. Bronzérmes az ész, il- 
letve a belátás (eggyel lecsúszott a versenyben). Negyedik helyezett a tu- 
domány, minden művészet és a helyes vélemény. Végül ötödiknek futnak 

be a gyönyörök, de csak azok, amelyek nem járnak fájdalommal, azaz 
a tiszta gyönyörök (öröm, tetszés). 

Nem mutatta meg a beszélgetésünk, kérdezi Platón, hogy sem a gyö- 
nyör, sem az ész nem lehet maga a jó, mert hiányzik belőle a mástól való 
függetlenség s az a képesség, hogy elegendő és tökéletes legyen? (67 a) 

Hogy nevezzük a függetlenséget, ha valaki vagy valami önmagának ele- 
gendő? Sokféle névvel illethetjük. Mondhatjuk, hogy önmagának oka, 
azt is, hogy , szabadság", azt is, hogy Isten (nagybetűvel, mert a görög is - 
tenek nem voltak önmaguknak elegendők). Mondhatjuk azt is, hogy au- 
tonómia (morális autonómia) . 

Akármilyen névvel illetjük is, be kell látnunk, hogy az öreg Platón, leg- 
alábbis részben, egy új filozófiai gy]ndolkodásmódnak nyitott utat. Egye- 
sek szerint Arisztotelésznek (lásd mérték, középérték, Nikomakhoszi 
etika), mások szerint az esztétikának, mint a művészi szépség tanának. 
Itt nincs szó utánzásról, sem a szép fiúk iránti szerelemről, hanem a tiszta 
színről, a tiszta hangzásról, azaz valami másról. 

Platón hosszú életet élt, de kár, hogy nem még hosszabbat. 

Iskolát hagyott maga után, az úgynevezett akadémiát, arról a helyről 
elnevezve, ahol tanított. Egy fél ezredévig tartotta életben ez az iskola 
Platón filozófiáját. Igaz, nem éppen úgy, ahogy a mester elgondolta és ő 
tanította, ahogy ez már lenni szokott, de erről majd később esik szó. 

Így hát, sajnos, el kell hagynunk Platónt. 


KN 








163 


NYOLCADIK ELŐADÁS 


A sztageirai polihisztor. 

Az , első filozófia" 

(próté philoszophia), 

amit metafizikának neveznek 


KEDVES HALLGATÓIM! 


Megállapodtunk abban, hogy a filozófia is egy irodalmi műfaj, sajátos sze- 
replőkkel, melyeket Arisztotelész nyomán kategóriáknak hívunk, és sa- 
játos grammatikával, melynek módszer a neve. A filozófia hagyományos 
alapkérdéseit, mint tudjátok, Platón fogalmazta meg, előadási módjának 
őse Arisztotelész volt. Ő vezette be azt a filozófiai értekező prózát, amely 
a filozófiát mint irodalmi műfajt mindmáig, kivételektől eltekintve, jel- 
lemzi. Lesz olyan filozófus, aki dialógust ír, lesz, aki aforizmákat, olyan 
is, aki versben fejezi ki filozófiai gondolatait, de mindez nem változtat az 
Arisztotelész által bevezetett értekező próza dominanciáján. 
Arisztotelész lóniában, Sztageirában született (ahol ma hatalmas 
szobra áll), egy neves udvari orvos fiaként. Tehetséges és ambiciózus 
fiatalember lévén, az akkor már híres Platónt akarta hallgatni, ezért uta- 
zott Athénba. Kezdetben, mint jó tanítvány, ő is dialógusokat írt. Ezek 
elvesztek, csak egynek a részletei őrződtek meg közülük (Protreptikosz) , 
mivel Cicero idézte. Egyes értelmezők szerint Platón Philébosz című (a he- 
tedik előadásban bemutatott) dialógusa már e zseniális, fiatal tanítvány 
hatását mutatja. Ebben nem tudok állást foglalni. Bizonyára már híres 
fiatalember volt, mikor meghívták a makedón udvarba, hogy a fiatal trón- 
örökös, a későbbi Nagy Sándor házitanítója legyen. Fogalmunk sincs, mit 

tanított a későbbi nagy filozófus a későbbi világhódító uralkodónak, de 
bizonyára nem voltak platóni ambíciói. Mint az udvari orvos fia s Make- 
dónia hívének, Hermiásznak protezséja és veje, bizonyára úgy viselkedett 
az udvarban, ahogy az egy alárendelt tudós számára szokásos volt. 

Hamarosan vissza is tért Athénba s ott önálló filozófiai iskolát alapított 
a Lükeionban. Iskoláját peripatetikus iskolának is nevezték, minthogy sé- 
tálva tanított. Arisztotelész lett Platón legönállóbb, mesterét mindenben 
megcáfoló, s így legnagyobb és leghíresebb tanítványa. A filozófiában a 
gondolati, bár nem személyes, hűtlenség gyakran gyümölcsöző. 

Nagy Sándor halála után félt az athéni lakosság ellenszenvétől s így 
régi pártolójának kisázsiai birtokára utazott, ahol hamarosan meghalt, 
Platónhoz képest igen fiatalon. 

Arisztotelész személyiségét éppen úgy nem ismerjük, mint Platónét. 
Politikáját, Platónéhoz hasonlóan, élettörténetéből és munkáiból mégis 
rekonstruálni tudjuk. Athénban idegen volt (metoikosz) , és az is maradt. 
Azaz nem volt a démosz tagja, nem vehetett részt az aktív politikában. Pla- 
tónnal szemben, őt nemis különösen foglalkoztatta az athéni polisz sorsa, 
de a politika, mint majdnem minden filozófust, őt is szenvedélyesen ér- 
dekelte. Platónhoz hasonlóan elemezte a különböző , alkotmányokat", 
s könyvet írt az athéni alkotmányról. 

Az előbb kicsúszott számon, hogy Arisztotelész , könyvet" írt. Ariszto- 
telész ugyanis igen kevés könyvet írt. Számtalan ránk maradt könyvének 
zöme előadásra szánt feljegyzés. Egyes könyveit előadásai nyomán tanít- 
ványai jegyezték le. Más könyveit különböző kisebb könyvekből később 
állították össze s nem is mindig ugyanúgy. Egyes könyveinek részletei, 
fejezetei elvesztek. Ezt onnan tudjuk, hogy hellenisztikus források még 
hivatkoznak rájuk, vagy akár Arisztotelész maga említette azokat. 

A Corpus Aristotelicum tehát Arisztotelész összes műveinek jegyzéke is 
változott, többnyire bővült az idők folyamán. Mivel erről (a középkori 
arab és zsidó filozófia kapcsán) majd a következő szemeszterben fogok 
beszélni, most csak a , végeredményt" említem meg. 

Kezemben tartom Arisztotelész Összes Műveit. Azokon a műveken 
kívül, melyeket elemezni fogok, vagy legalábbis röviden leírok számo- 
tokra, ez az , összes" a következő könyveket is tartalmazza. Az égről, a Me- 
teorológia , az Univerzum , az Emlékezés, az Alvás, az Álom, Látomások az álom- 

ban, Az élet rövidsége és hosszúsága , A lélegzet , Az állatok története, Az állatok 
mozgása , Az állatok keletkezése, A növényekről, A csodálatos hallott dolgokról, 
a Mechanika és még számtalan Arisztotelésznek tulajdonított, de nem 
teljesen azonosítható, könyv és írás. Mondhatom Nektek, hogy ezek közül 
azok az írások, melyekkel egy vagy más kérdés kapcsán magam is foglal - 
koztam (Alvás, Álom, Emlékezés) , máig érdekes és fontos meglátásokat 
tartalmaznak. 

Az Arisztotelész etikájával foglalkozó fiatalkori könyvemben azt írtam 
a sztageirairól, hogy szintetizálta az attikai és ióniai hagyományt. Ezt máig 
is fenntartom. Az athéni gondolkodókat Szolóntól Szókratészig nem igen 
érdekelték a természet dolgai, s még Platónt is csak öregkorában, és akkor 
is alig. A ióniai gondolkodók Thalésztől Démokritoszig, épp ellenkezőleg 
— szenvedélyesen érdeklődtek a természeti jelenségek iránt, legyen bár 
szó napfogyatkozásról, az állatok keletkezéséről, álomról vagy az anyagról. 
Történetírásuk és orvostudományuk is támaszkodott — többek között — 
a megfigyelésre. Démokritoszról már elmondtam, hogy igazi polihisztor 
volt. S az volt, mint az előbb felsorolt hiányos tartalomjegyzékből láthat - 
játok, Arisztotelész is. 

Ugyanakkor félreértésen alapul Arisztotelész filozófiáját a maga egé- 
szében Platónéval szemben , empirikusnak" nevezni. , Első filozófiájá- 
ban", az úgynevezett metafizikában, Arisztotelész cseppet sem volt ke- 
vésbé spekulatív, mint Platón. S fordítva, Platón sem volt híján az empí- 
riának, ha nem is az érzékelésnek, hiszen Szókratésznak majdnem 
minden ellenfele a tapasztalat evidenciája mellett érvelt. 

Biztos emlékeztek arra, hogy Platón megkülönböztette a naturalista 
és az idealista filozófiát. Nos, Arisztotelész mindkettőt művelte. A vizs- 
gálódás tárgyától függött, hogy melyik megközelítést használta. Ez nagy 
bölcsességre vall. 

Bevezetésképpen ehhez csak azt tehetném hozzá, hogy ne tévesszétek 
össze az empíriára támaszkodó természetleírást a természettudománnyal. 
A modern természettudomány, mint azt majd a harmadik szemeszterben 
látni fogjátok, szemétkosárba hajította mindazt, amit Arisztotelész a ter- 
mészet jelenségeiről mondott, másfél évezred tudományos bibliáját. 

Arisztotelész filozófiájának bemutatásakor egy szempontból könnyebb 
a helyzetem, mint Platón esetében. Őt elemezve nyugodtan haladhatok 

tematikusan, anélkül, hogy ebben az esztétikai meggondolás zavarna. 
S ezért még kevésbé kell kötelezni magamat az időrend figyelembevéte- 
lére. Ugyanakkor a , tematika" annyira szerteágazó, a fogalmazás, az ér- 
velés olyan tömör, hogy a rendelkezésemre álló idő (vagy oldal) még na- 
gyobb áldozatokra kényszerít. 

Hol kezdhetném tehát, ha nem az , első filozófiával"? 

Előre megmondom, hogy az egész kurzusból ezt az előadást fogjátok kez- 
detben a legnehezebben megérteni, de végül minden tisztázódik. A filozófia 
ugyanolyan egyszerű, mint a szerelem, csak egy kicsit gyakorolni kell. 

Mint gondolhatjátok, a Metafizika sem egy egységes könyv, hanem 
Arisztotelész különböző időkben keletkezett, spekulatív jellegű írásait 
foglalja össze egyetlen írás formájában. Az összeállítás sorrendje mégsem 
teljesen véletlenszerű, mivel a szerkesztők valamiféle logikai sorrendet 
igyekeztek megtartani. Az egyes könyveket (fejezeteket) sorrendben a 
görög ábécé betűivel jegyzik (alfa, kisebbik alfa, béta, gamma, delta, ep- 
szilon, zéta, éta, théta, ióta, kappa, lambda, mű és nű), összesen 14, könyv, 
illetve fejezet. Hogy a Lambda könyv egy fejezetének különös fontosságot 
tulajdonítottak, azt majd látni fogjátok. 

Az Alfa a 980a 21-es számmal indul (a korpuszban), s így a magyar ki- 
adásban is. 

Az Alfa könyv egy csodálatos mondattal kezdődik. Minden ember, írja 
Arisztotelész, természeténél fogva tudásra törekszik. 

Ezen a csodálatos mondaton sokan gúnyolódtak. Még hogy minden 
ember tudásra törekedne? A legtöbben inkább tudatlanságra! Ha e mon- 
datot antropológiai értelemben vesszük (s másként Arisztotelész nem is 
érthette), akkor a maga egyszerűségében magától értetődő. Mindenki 
olyan tudásra törekszik, amely számára elegendőnek tűnik. A tudásnak 
fokozatai vannak, némely fokon mindenki áthalad, a felsőfokra viszont 
kevesen jutnak el. 

Érzékszerveinket, elsősorban a látást, azonban, közvetlen világunk 
megismerésére használjuk. Mindennapi életünkben tudnunk kell, hogy 
mik között választhatunk, s így ismerni akarjuk a bennünket körülvevő 
dolgokat. 

Az állatoknak is van érzéki tapasztalata, folytatja, de nem mindegyik- 
nek van emlékezőtehetsége. Az emlékezőtehetség pedig a taníthatóság 

feltétele. Ha ismételten emlékszünk valamire, akkor az emlékezet 
a nyelvben rögzített tapasztalathoz vezet. Minden ember tapasztal, de 
nem egyformaképpen. A tapasztalat legérettebb gyümölcse a tudomány 
és a művészet. 

Egy pragmatikus helyzetben, tehát mindennapi életünkben és mester- 
ségünk, művészetünk gyakorlásában, folytatja, legjobban maga a tapasz- 
talat (empeiria) vezet, mivel itt egyes konkrét dolgokkal van dolgunk. Így 
például, az orvos egy bizonyos beteget gyógyít meg. Az egészről, az általá- 
nosról való tudás az egyes felismerése és kezelése esetében szükségtelen, 
de van olyan tudás, illetve megértés, mind a művészetben, mind a tudo- 
mányba, mely nem egyszerűen a tapasztalatra támaszkodik, mert nemcsak 
a hogyan, hanem a miért kérdésére is keres és ad választ. Sok mesterember 
jól csinál valamit anélkül, hogy tudná, mi az, amit csinál. (Ez a mi korunk- 
ban még jóval inkább van így, mint Arisztotelész korában volt) 

Ha valaki először gyakorolt sikeresen egy mesterséget hasznunkra vagy 
élvezetünkre, azt igen megcsodálták. Ismétlés esetében azonban elmúlik 
a csodálat. Van azonban olyan új tudás is, melyet mindig csodálunk. 
Ennek az újnak a megteremtése olyan tudásból fakad, amely a végső ér- 
veken nyugszik (pl. a matematika) . Ahhoz, hogy a végső érveken gondol - 
kozzunk, ugyanakkor szabadidőre volt szükségünk. 

Itt állítja fel Arisztotelész azt a bizonyos ismeretelméleti hierarchiát, 
amelyet már Platóntól költői formában ismerünk: 1. érzékelés, 2. emlé- 
kezés, 3. tapasztalás, 4. gondolkodás, 5. végső elvekre vonatkozó tudás. 
(Minderről A lélekről szóló könyv ismertetésekor ismét szó lesz.) Az igaz 
tudás elérésének és gyakorlásának feltétele a szabadidő. 

Nos, folytatja Arisztotelész, mi a filozófiában, éppen ezt a magasrendű 
tudást (episzthémé) keressük. Azt kutatjuk, hogy melyek azok az okok, 
illetve érvek, továbbá elvek (aitia, arkhai) , amelyek a bölcsességhez (szo- 
phia) vezetnek. Feltesszük, hogy az, aki ismeri egy dolog okát, jobban 
tudja, hogy mi is az a dolog voltaképpen, mint aki nem ismeri azt. § azt 
is feltehetjük, hogy az irányító tudás, illetve tudomány felette áll azoknak 
a tudásoknak, amelyeket irányít. 

A legmagasabb szinten az általános (kathalon) feltáró tudomány áll, 
mivel az van legtávolabb az érzékektől. Ez a tudás, ésszerű tudás , kormá- 
nyozza" a többit. 

Azok a dolgok, melyeket csak ésszel fogunk fel, a princípiumok és az 
okok (érvek), mivel azok segítségével lehet minden mást megérteni, meg- 
világítani. Mi tehát az első elvek és okok elméletét keressük, azt, hogy 
, mi végre" s azt, hogy , mire jó". 

Miután Arisztotelész elvezetett bennünket ahhoz a felismeréshez, hogy 
az okok, illetve érvek továbbá az elvek (aitia, arkhai) ismerete nélkül 
nincs , isteni tudás", egy újabb lépést kell előre tennünk. Fel kell vetnünk 
ugyanis a kérdést, hogy miről is beszélünk egyáltalán, hogy mi is volta- 
képpen az a dolog, amiről beszélünk? Tehát: mi az ok, melyek azok az 
okok (érvek) , amelyek az ésszerű megismeréshez (logosz) vezetnek? 

A válasz erre a kérdésre a mai napig kísérti a filozófiát. 

Arisztotelész négyféle eredeti okot különböztet meg. Az első a , miért" 
(később hatóoknak, latinul causa efficiensnek nevezik). A második az 
anyagi ok (később causa materialis) , a harmadik a formai ok (causa for- 
malis) , az, ami a változásban állandó marad, azaz a dolog identitása), 
végül, de nem utolsósorban a cél-ok (causa finalis , télosz) . 

Arisztotelész azért is megfeddi elődeit, mert azok az említett okokat 
leegyszerűsítve elemezték. 

Az okok közötti különbségtevésnek nagy szerepe lesz a könyv folyamán, 
többek között a véletlen arisztotelészi értelmezése számára is. Szerinte 
ugyanis mindaz, ami tisztán causa efficiens (hatóok) következtében jön 
létre, véletlen. Csak a cél-ok tesz valamilyen eseményt vagy folyamatot 
szükségszerűvé. Példája az ember, aki sírt ás és kincsre bukkan. Az ered - 
mény hatóokát könnyű kimutatni. Az ember ásott, s az ásó oda ütött, ahol 
kincs volt elrejtve, de a kincs megtalálása véletlen műve, mert nem ez 
volt az árokásás célja. 

Kérem, jegyezzétek ezt meg, mivel a későbbiekben szükségetek lesz rá. 
Nem árulok el titkot, hogy az újkori filozófiában, a mechanikus newtoni, 
tudományos világszemlélet hatása alatt, az , ok" fogalmán kizárólag a ha- 
tóokot értik. Ezen alapul az akarat szabadságának nevezett szabad választás 
modern (nem keresztény!) tagadása, mely szerint az akaratom hatóokok 
által meghatározott. Ezen alapul a modern metafizika is. Hogy már az élő 
világ megértése esetében sem tudunk a cél-ok feltételezése nélkül kijönni, 
azt többen látták (így Kant is) , de hogy hogyan és miként küszködtek ezzel 
a kérdéssel, az majd csak a harmadik szemeszterben fog kiderülni. 

Ezen a ponton tér rá Arisztotelész a filozófiai hagyomány (a preszókrati- 
kusok) elemzésére, már ahogy ő látta és értelmezte őket. Mint azt az első elő - 
adásban jeleztem, érthetően, saját kategóriáinak őseit kereste a filozófiai 
ősökben, s természetesen megis találta. A filozófiában mindig érvényes a 
mondás, hogy aki keres, az talál. S természetesen minden elődjéről el- 
mondja (Platónt beleértve), hogy eljutottak ehhez meg ahhoz az igaz felis- 
meréshez, de a teljes igazsághoz egyikük sem jutott el. Az neki van fenntartva. 

Kérem, ne tekintsétek ezt nagyképűségnek, mivel a filozófiai műfaj 
sajátságáról van szó. Egészen Hegelig, talán egészen tegnapig, majdnem 
minden filozófus a saját filozófiáját tekintette az igazságnak s megis in- 
dokolta, hogy miért, de ez együtt járhatott az elődök részleges igazságai- 
nak elismerésével. Ebben csak Hegel volt Arisztotelész méltó párja. 

Arisztotelész meg is magyarázta, hogy mi az, ami elődeiben hiányzott. 
Nem fedték fel, mit jelent, hogy valami olyannak létezik (einai) , amilyen 
(tode ti). Nem adnak számot arról, hogy valami miért szenved változást, 
hogyan keletkezik, hogyan létezik egy másik számára stb. Mindezeken a 
hiányosságokon szerinte nincs mit csodálkozni, mivel a filozófia egészen 
új, s az új, a fiatal gyakran szokott tévedni. 

A kisebbik alfa könyv (mely bizonyára más időkben és más hallgató - 
ságnak szólt vagy íródott, mint az alfa) megint csak egy csattanós mon- 
dattal indul. Arisztotelész hallatlanul jól értett az értekező próza nagy 
trükkjéhez: kezdj mindig egy idézhető mondattal! 

Meglátni, megérteni (teória) az igazságot, mondja Arisztotelész, egy 
szempontból nehéz, más szempontból könnyű. Ez azért van így, mert 
senki sem láthatja az egészet, de mindenki tud mondani valamit annak 
természetéről. Így az egyes kevésre megy, de mindannyian együtt igen 
sokra. Még a triviális igazságokat sem hanyagolhatjuk el, mert azokban 
is van valami. Nem kétséges, hogy a filozófia az igazság tudománya, foly- 
tatja. Hiszen az elméleti gondolkodás az igazságba, míg a gyakorlati a cse- 
lekvésbe torkollik. Persze, különböző elméleti igazságok léteznek. Szük- 
ségképpen az örök dolgok elvei a legigazabbak, mivel azok mindig, és 
nem csak némelykor igazak, és semmi sem magyarázza meg létüket 
(einai) , fordítva, azok magyarázzák meg minden más létét. 

A létezésről szólva: a létezőnek keletkeznie kell. Nincs végtelen reg- 
resszus, sem a hatóokok, sem a cél-okok vonatkozásában, de az is lehe- 

tetlen, hogy a mindig létező elpusztuljon. Mikor a dolgokat visszavezetjük, 
akkor csak ehhez a ponthoz (a mindig létezőhöz) vezethetjük azokat vissza. 
Nos, itt a Cél és az Ok egybeesik, mivel ez az, amiért minden más van. 
(Később azt mondanánk causa sui, önmagának oka. A végpont a határ. 
Az Ész (núsz) összeegyeztethetetlen a végtelen regresszussal, az Észnek 
határra van szüksége. A meghatározásnak, a definíciónak szüksége van 
egy végpontra (illetve kezdőpontra) . Ha ez nem így lenne, tudomány sem 
lenne, mivel semmi sem lenne megérthető és megmagyarázható. 

A tudás nem olyan, mint egy vonal, mely végtelen és végtelenül oszt- 
ható. A tudás feltételezi ugyan a változást, de semmi sem változik állan- 
dóan, mindenben van valami szilárd, maradandó. Még a meghatározha- 
tatlan dolog sem lehet végtelen. 

Nos, itt most Arisztotelész félbehagyja ezt a gondolatmenetet, hogy 
majd a maga idejében (azaz a maga helyén) visszatérjen rá. Mi is vissza 
fogunk térni rá, mert egyelőre nem tudjuk még felmérni ennek a gondo - 
latsornak a horderejét. 

Az új gondolamenet, mint várható volt, megint egy csattanóval kezdő - 
dik. Hogyan fogadunk be egy tanítást, mondja filozófusunk, az a szoká- 
sainkon (a megszokáson, ethosz) múlik. Szeretjük hallani azt, amit meg- 
szoktunk, s idegenkedünk mindattól, ami érthetetlennek vagy legalábbis 
idegennek tűnik. (Remélem, hogy Ti nem éreztek így.) Egyesek akkurátus 
gondolatmenetet követelnek, mások úgy vélik, hogy a túl akkurátus vo- 
nalvezetés korlátozza a gondolkodás szabadságát. S itt Arisztotelészt meg- 
int visszatér kedvenc gondolatához: tessék először pontosan megmon- 
dani, hogy egyáltalán miről is beszélünk. Például: mi az, hogy természet 
(phüszisz) ? 

Így jutunk el a béta fejezethez vagy könyvhöz, s annak a prelúdiumához. 
(A Metafizika egyes könyvei engem igencsak emlékeztetnek egy prelúdi- 
umot követő fúgára.) Tadományunkat gyakorolva, írja, mindenekelőtt 
gondosan fel kell mérnünk azokat a nehézségeket, amelyekkel találkozni 
fogunk. Jó tanács. Csak akkor tudjuk kioldani a csomót, ha látjuk. Mi va- 
gyunk azok, akik meg vagyunk kötözve: sem gondolataink, sem testünk 
nem tud kimozdulni. Nem tudunk válaszolni egy kérdésre, míg nem tud- 

juk, hogy mi a kérdés. Látjátok, hogy Platón metaforája itt visszatér, de 
milyen más környezetben. Nincs külső segítségre szükségünk ahhoz, 

hogy majd ő (a filozófus) eloldja láncainkat. Mi magunk tudjuk magunkat 
megszabadítani azoktól, ha tudjuk, mi is az, amit kérdezünk. Ezekre a kér- 
désekre adott válaszokkal majd a következő könyvekben találkozunk. 

Tehát mire kérdezzen az első filozófia? 

Vajon a magyarázat, a demonstráció csak egyetlenegy tudományhoz 
tartozik, vagy többekhez? Vajon a filozófiának általában kell foglalkoznia 
az első elvekkel ( arkhai) , vagy csak a lényeg (uszía, szubsztancia) első el- 
veivel? Vajon lehetséges-e valamit állítani és tagadni ugyanabban az idő - 
ben? Vajon a filozófiai tudomány csak az elsődleges lénnyel (uszía, szub- 
sztancia) foglalkozzék, vagy más lényekkel is? Vajon mely tudományra 
illik a szó: , bölcsesség" ? Vajon csak észlelhető elsődleges lények léteznek, 
vagy másfélék is? Kell-e gondolkoznunk a matematika dolgairól, s arról, 
hogy vajon ezek ideák-e? S ha azt állítjuk, hogy az elsődleges dolgokkal 
foglalkozunk, vajon azok tulajdonságaival (szümbebékosz, attribútum) is 
foglalkoznunk kell? Kell-e választ adni arra a kérdésre, hogy mi a hasonló 
és nem hasonló, mi az azonosság, mik az ellentétek, s mindazzal, ami a 
dialektika körébe tartozik? Melyek ezeknek a viszonyoknak lényeges at- 
tribútumai? Vajon mindegyiknek van-e ellentéte? Találkozunk még 
ehhez hasonló egyéb nehézségekkel is, az alapelvekkel, az elemekkel, 
s azzal kapcsolatban, hogy vajon , az állat" és , az ember" létezik-e? Füg- 
getlenül, vagy csak mint individuum? Aztán még azt is meg kell vizsgál- 
nunk, hogy anyagi dolgokon kívül más dolgok is léteznek-e. S több van- 
e belőlük, ha vannak, vagy csak egyetlenegy? 

Továbbá, hogy a lényegek száma meghatározott-e logikailag és onto- 
lógiailag? Vajon a pusztulóknak és az elpusztíthatatlanoknak az elvei 
(arkhai ) ugyanolyanok-e? 

Most jön a legnehezebb kérdés: vajon a Lét (on) minden dolog léte-e 
(onta)? 

Ezekre és egyéb filozófiai kérdésekre majd a következőkben Áriszto - 
telész fogja keresni a választ (s persze meg is találja). 

Én azonban nem foglak tovább terhelni benneteket a Metafizika című 
könyv részletesebb követésével. Amit eddig tettem, csak azért tetten, 
hogy ízelítőt adjak nektek filozófusunk gondolatmenetéről, stílusáról. 
A következőkben csak a könyv néhány központi gondolatát, s ha akarjátok, 
téziseit, fogom előadni. Azokat, amelyek ismerete nélkül más, jóval köny- 

nyebben emészthető Arisztotelész - művek sem lesznek igazán érthetők. 

A sorrend nem fogja a könyvek sorrendjét követni. A görög fogalmak 
helyett többnyire a latint fogom használni azokban az esetekben, amikor 
ezek Nektek ismerősek. (Heidegger szelleme bocsásson meg nekem!) 

1. Az alapelvek kérdése. Miért nincs, nem lehet, a tudományban vég- 
telen regresszus. 

2. Az ellentétek problémája, azaz az úgynevezett logikai alapelvek. 

3. A szubsztancia (a dolgok identitása) s a dolog tulajdonságai, az alany 
és az állítmány. Egy szubsztancia van vagy sok? 

4.. A mozgás. Lehetőség, valóság, illetve beteljesülés. 

5. Anyag és forma. 

6. A lambda fejezet: a transzcendencia, a mozdulatlan mozgató. 

Ezek a kérdések, persze, mind összefonódnak egymással, ahogy a négy 
ok (már említett) elméletével is, de nem állhatok tovább úgy előttetek, 
mint Buridán szamara, így mégis el kell kezdenem. 

Kezdem tehát a princípiumnál (arkhé) . Hogy azonnal rövidre fogjam, 
princípium mindaz, amit evidensnek tartunk, annak fogadunk el. Tehát 
akár meghatározunk valamit, akár igazolni akarunk valamit, akár de- 
monstrálni, argumentálni, mindig szükségünk van egy tételre, ítéletre, 
gondolatra, állításra, amelyben nem kételkedhetünk, amelyre nem is 
kérdezünk rá, de amelyre mindig vissza tudjuk feltételezéseinket vonat- 
koztatni abban a műveletben, melyben éppen gondolkozunk, amelyet 
éppen végrehajtunk. Mondjuk, hogy a háromszög szögeinek összege 180 
fok, vagy hogy minden ember halandó. 

Mondanom sem kell Nektek, hogy Arisztotelész megfigyelése találó. 
Akármit akartok tudományosan bebizonyítani, vagy akármi mellett vagy 
ellen akartok érvelni, mindig vissza kell végül érveiteket vonatkoztatni 
valamire, ami magától értetődő, vagy legalábbis, amit Ti magától értető - 
dőnek tekintetek. S akkor nincs tovább. Egy logikai következtetés (mond - 
juk, egy szillogizmus esetében) lehet formálisan tökéletes, de hamis, 
mivel csak akkor igaz, ha a főtétel (s többnyire az altétel is) igaz volta a 
műveletet végrehajtó és a megszólítottak számára egyaránt evidensen az. 
Persze, a főtételről vagy az altételről kiderülhet, hogy nem igaz, vagy leg- 
alábbis nem evidensen. Szenvedéseimet visszavezethetem Isten bünte- 
tésére s ezt Isten létére (évszázadokig evidens volt), s így meg tudom ér- 

teni azt is, miért s azt is, hogy mi végre. Amennyiben semmi sem evidens, 
amennyiben mindenben kételkedünk, akkor nincs sem filozófia, sem 
tudomány, sem mesterségek, ahogy erkölcs sem. 

Azonnal felvetődik a második kérdés, vajon a változó dolgok elvei 
ugyanolyan princípiumok-e, mint a változatlanoké? A válasz, persze: 
nem. A változatlan dolgok alapelvei ugyanis mindenre vonatkoznak. 
Miért is tételezzük fel egyáltalán efféle princípiumok létezését? Nagy itt 
a nehézség! De azért megoldható. Bár csak konkrét egyesek léteznek, 
s számuk végtelen, valahonnan csak létre kellett jönniük? Mert semmi 
sem jöhet létre a semmiből. S amiből létrejöttek, annak mozdulatlannak, 
állandónak kell lennie. Ez pedig a végső, a meghaladhatatlan (eszkatosz) . 

Rendben, a nem múló dolgok princípiumai különböznek a mulandó 
dolgok princípiumaitól, de vajon a nem mulandó dolgok (víz, tűz, föld, 
levegő) princípiumai mulandók-e vagy pedig nem? Mi már előre tudjuk, 
hogy most a filozófia princípiumaihoz fogunk eljutni, magának a Létnek, 
a Létezésnek (on, onta ens, entis , exisztencia) princípiumaihoz. A Lét, a Lé- 
tezés alapelvei minden változó dologra és minden változó alapelvre egya- 
ránt vonatkoznak. Ezek , kormányozzák" a többieket, minthogy mind- 
egyikre érvényesek. Egyesek szerint nevezhetjük ezeket az elveket axió - 
máknak is, de ez helytelen. Az axiómák csak a geometriában érvényesek, 
az ontológiai alapelvek azonban minden létezőre. 

A gondolkozás és a létezés közös alapelvei, amelyek egyúttal minden 
létező dologra, gondolatmenetre és tevékenységre vonatkoznak, a kö- 
vetkezőképpen fogalmazhatók meg: , lehetetlen, hogy egy dolog ugyan- 
abban az időben tartozzék és ne tartozzék ugyanahhoz a dologhoz ugyan- 
abban a vonatkozásban" (1005b 20 —az én fordításom) . Ez minden alapelv 
közül a leginkább megtámadhatatlan, mert senki sem gondolhatja, hogy 
valami van és ugyanakkor nincs. Lehetetlen, hogy ugyanaz az ember 
ugyanabban az időben ugyanarról a dologról állítsa, hogy van, és hogy 
nincsen. Ez a gondolat, ez az elv a bizonyítás, cáfolás, demonstráció 
végső és abszolút elve. S ennek elismerése nélkül sem élni, sem csele- 
kedni nem tudnánk. 

Ezek azok a végső logikai, ontológiai elvek, amelyekkel az én egyetemi 
éveimben a logika-kurzus elkezdődött. Megtanultuk, hogy A - A, hogy 
A nem :- nem A, s hogy A vagy A , vagy nem A , mert harmadik eset nincs. 

Ezt úgy neveztük, hogy az azonosság elve, az ellentmondás elve s a kizárt 
harmadik elve. 

Ezeket a logikai alapelveket (melyek ontológiai alapelvek is egyben) ta- 
nulták a nebulók legalább kétezer esztendeig. Az utóbbi két évszázadban 
sokan próbálták őket megcáfolni, illetve módosítani. A módosításokról 
nem beszélek, csak a cáfolatokkal kapcsolatban jegyezném meg szerényen, 
hogy Hegelt beleértve, kivétel nélkül minden cáfolat követi az arisztotelészi 
alapelvek sémáját. Ugy hiszen, hogy ezek az alapelvek már azért is meg- 
kerülhetetlenek, mert a nyelven, a nyelvhasználaton, vagy Wittgensteinnel 
szólva, a nyelvjátékokon alapulnak. Ezt még a viccek is jól érzékeltetik. 
Maradjunk a nyelvjátékoknál. Ha X azt mondja Y-nak: kérlek, add ide a 
kalapácsot, akkor persze a kalapács - kalapács, s nem egyenlő a nem ka- 
lapáccsal, ahogy az add ide - add ide, s nem egyenlő a ne add idé-vel. Ha 
tehát X azt mondja Y-nak: add ide a kalapácsot, s Y ehelyett egy doboz ci- 
garettát nyújt át, akkor X joggal fog rákiabálni: — Te ökör, én a kalapácsot 
kértem. S ha erre te úgy fogsz kötekedni, hogy hohó! AkkorY ökör is meg 
nem is az! Mire Arisztotelészünk győzedelmesen fog visszaszólni: — De 
nem ugyanabban a vonatkozásban ökör és nem ökör. S neki lesz igaza. 

A szubsztancia (uszía) az úgynevezett , elsődleges dolog". Individuális 
szubsztancia minden dolog, amihez különböző tulajdonságokat attribu- 
álunk, de melyeket nem lehet másnak attribuálni. A szubsztancia mindig 
önmaga marad , de attribútumai közül számosak változhatnak. Az indivi- 
duális szubsztancia határolt, meghatározható. Egy dolog azonossága, in- 
dividualitása. Lehet egyes konkrét dolog, egy személy, egy mű, egy város 
stb. (mint a Svábhegy vagy Hamlet). Nos, nem attribuálhatom Hamletet 
semmi másnak, nem mondhatom, hogy Hamlet a színdarab tulajdonsága, 
vagy a Svábhegy a hegy tulajdonsága (de definiálhatom a Svábhegyet azzal, 
hogy hegy) . Nem mondhatom, hogy az elefánt Mari néni tulajdonsága, 
hacsak nem átvitt értelemben. Továbbá, minden individuális szubsztan- 
cia anyag és forma egyben, de ebben az egységben a forma a döntő. Mond- 
juk, az anyag el is pusztulhat (Shakespeare rég meghalt), de ha Shakes- 
peare-t mondunk, ugyanarra gondolunk. Mindezt, persze, jól tudjuk, hi- 
szen e nélkül egy távollévő embert nem tudnánk egy társaságban 
megbeszélni vagy kibeszélni, ahogy egy halottról sem tudnánk a temető - 
ben megemlékezni. 

Az a gondolat, hogy az anyag (hülé) és a forma (morphé) egységében 
a forma az alapvető, Arisztotelész egész filozófiájának egyik vezető gon- 
dolata. Persze, ti is ezerszer találkoztatok az úgynevezett hülémorfizmussal. 
Például, ha valaki azt mondja, hogy egy regény tartalma érdekes, jó, de 
a forma valahogy nem stimmel. Vagy ha egy sikerült műalkotás esetében 
valaki (például Hegel) tartalom és forma egységéről beszél. Vagy akár, ha 
kormányformákról értekezünk. 

Vannak — teszi hozzá Arisztotelész a Zéta könyvben — a világon olyan 
szubsztanciák, amelyek elsődlegesek mind a többi szubsztanciához képest. 

Mindennek, ami létezik, létre kell jönnie. Valamiből, amire mind 
a négy kategória vonatkozik: az épp ez (tode) , a mennyiség, a minőség, 
a hely. Ez pedig az elsődleges anyagtalan létezés, a végpont. Valamiből 
jönlétre minden, de a forma az, amiért létrejön, az Ember nem , tartal- 
mazódik" az anyagában. A , kar" nem emberi tartozék csak akkor az, ha 
kivitelezi azt, ami az emberhez tartozik. Nyugodtan mondhatjuk, hogy 
Kovács Pista ember, vagy szobrász, tehát a fajta és az általános nemlehet 
elsődleges dolog, nem lehet szubsztancia. 

Arisztotelész úgy érzi, hogy itt valami nem stimmel (szokásos filozófiai 
trükk, hiszen ő már előre tudja, hogyan fog mégis stimmelni). Hogyan 
lehet akkor, hogy csak a szubsztanciákat lehet meghatározni? 

Egyszerűen: az észlelhető dolgok önmagukkal nem definiálhatók, hi- 
szen keletkeznek és elpusztulnak, de az általános révén, az általános által 
határozhatók meg, mert azok nem pusztulnak el. Nem mondhatom, hogy 
a nagymama háza - Géza, de azt igen, hogy a nagymama háza - ház. Azaz 
a gondolati, s nem az észlelhető, tehát az általános az, amivel meghatá- 
rozok, nem az, amit meghatározok. Ez gondolati dolog, forma vagy funk- 
ció, de meghatározni csak azt tudom (az általánossal) , ami maga nem ál- 
talános, ami egyedi, tehát az individuális szubsztanciát. 

A később elemzendő kérdések szempontjából különös fontossága van 
annak, amit Arisztotelész a Metafizikában és a Fizikában a változásról és 
a mozgásról mond. A változásnak három típusa: első a véletlen változás, 
pl. a helyváltoztatás, második az olyan belső változás, amely részben megy 
végbe, de az egészet megváltoztatja, végül a lényeges változás. 

Ahhoz, hogy megértsük, mi a változás, előbb a mozgásról kell szólnunk. 
A mozgás első fajtája voltaképpen a változás első típusa: a helyváltoztatás. 

Minden mozog, mert mindent mozgat valami. Ami mozgat, azt is mozgatja 
valami. A mozgás tehát a mozgatottban van. A mozgatható lehetősége 
maga a mozgás. A mozgás a mozgathatóság lehetőségének megvalósítása. 
Valaminek a lehetősége (dünamisz) vagy de facto valósággá válik, vagy 
sem. Amennyiben valósággá válik, megnyilvánul, akkor megtörténik, 
funkcionál (energeia) , s esetleg tökéletes célját, a formáját eléri (entele- 
kheia) . Ugyanakkor a rossz lehetőség nem járhatja be ezt az utat. Mivel 
akiben, vagy amiben, a valami , örök" van jelen, nem fejlődhet gonosszá 
(magyarul: nincs tökéletes gonosz, nincs gonosz entelekheia). 

Láthatjátok mennyi lehetőséget rejt magában ez a lehetőség-gondolat. 
Aki embernek születik, abban megvan a lehetőség, hogy emberré váljon, 
esetleg tökéletes emberré, de az nem, hogy kutyává váljon. Ha valaki ku- 
tyának születik abban megvan a lehetőség, hogy kutyává váljon, esetleg 
tökéletes kutyává, de nem az, hogy emberré. (Láthatjátok, hogy ez a gon- 
dolatmenet félresöpri a mitológiából jól ismert metamorfózist.) Csak a 
lehetőség fejlődhet ki. Ez egy folyamat, belső processzus, belső változás, 
melynek végpontja a funkciók gyakorlása. 

Az utazónak arra is van lehetőségre, hogy Athénba utazzék. Ez helyvál- 
toztatás. Egy athéni férfinek megvan a lehetősége arra, hogy tökéletesen 
jó emberré váljon, ez nem funkciógyakorlás (energeia) , hanem tökélete- 
sedés (entelekheia). 

Egy fának megvan a lehetősége, hogy leégjen, de ez a lehetőség külső 
behatásra válik valósággá stb. 

Ezzel az összefüggéssel az etikában többször fogunk találkozni. 

Most jött el az ideje (helye) annak, hogy rátérjek arra a bizonyos 
Lambda könyvre, amely az egész középkori Arisztotelész értelmezésben 
olyan döntő szerepet játszott. Azonban előtte még néhány szót szeretnék 
szólni Arisztotelész Platón-kritikájáról. Sztageirai bölcsünk több helyen 
és többször is szembeszállt, nem nagyon udvariasan, az ideaelmélettel, 
de én most egyelőre csak a Mű könyvben említett elemzésre fogok röviden 
szorítkozni. 

Azt mondani, hogy a dolgok részesednek az ideákban üres beszéd, 
s legjobb esetben költői metafora. Platón, Arisztotelész szerint, egysze- 
rűen csak megkettőzi a valóságot. Mivel a valóságot megkettőzi, minden 
egyebet is meg kellene kettőznie. Például léteznie kellene az örök vagy 

a mozdulatlanság vagy a lényeg ideájának is, hogy az, ami örök, vagy lé- 
nyeges stb. bennük részesedhessen. Mi az, hogy a kör ideája, ami nem 
a kör? S nem vezet-e mindez a végtelen regresszushoz, nem kell-e, hogy 
minden ideának szintén egy ideája legyen? 

Arisztotelész szerint Szókratész ilyet sosem mondott, ez Platón talál - 
mánya. A dolgok csak akkor jönnek létre, ha valami létrehozza őket, de 
ideák nem hozzák létre a dolgokat, s akkor mit jelent az, hogy a dolgok 
részesednek bennük? 

Persze, Arisztotelésznek igaza van, amikor a részesedés elméletet — 
melyet a Parmenidész-dialógusban Platón is megcáfolt — metaforának ne- 
vezi. Ám Platónnak semmiféle kritika nem ártott. Ahogy majd Ariszto - 
telésznek sem fog ártani, mikor rá fogják húzni a vizes lepedőt. 

Most már tényleg rátérek a Lambdára. 

Még egy megjegyzés. Ahogy már többször mondtam, a Metafizika című 
könyv nem egy könyv, mivel Arisztotelész iskolájának tagjai állították 
össze Arisztotelésznek számos, az , első filozófiára" vonatkozó írásából, 
vagy előadásjegyzeteiből. A Lambda könyv egy fejezete, amelyet állítólag 
később tettek hozzá, a legtöbb hivatkozás tárgya, de a könyv ezenkívül 
számos olyan gondolatmenetet tartalmaz, amelyeket a megelőző köny- 
vekből már ismertek. 

Még egy előzetes megjegyzés, ami talán utólagos is lehetne. Arisztote- 
lész számára az eredményes gondolkodásnak a végtelen regresszus az 
akadálya. S ez nemcsak a gondolkodás akadálya, hanem annak fel nem 
ismerése, hogy ontológiai szempontból sincs végtelen. A világegyetem, 
a kozmosz, nem lehet végtelen, a világnak is kell, hogy végpontja legyen. 
A kozmosznak mindig kellett léteznie s mindigis létezni fog. A kozmoszt 
magát nem hozhatta létre valami a kozmoszon kívül, mert nincs semmi 
a kozmoszon kívül, minthogy az — mert az öröktől fogva létezik, ahogy 
örökké létezni is fog— lekerekített. Központi téma: anyag és forma. 

Az Arisztotelészre támaszkodó zsidó és keresztény középkori filozófia 
ezzel az egy gondolattal nem tudott megbékülni. Hiszen Isten teremtette 
a világot, a kozmosz így nem lehet örök. De ez a megoldás is osztozott a 
végtelen regresszus elutasításában. Ugyanis, ahogy Arisztotelésznél nem 
lehetett feltenni a kérdést, hogy mi volt a kozmosz oka, ahogy a zsidó, 
muszlim és keresztény középkori arisztoteliánus filozófusok szerint bal- 

gaság lett volna felvetni a kérdést, hogy mi volt Isten oka. A szerkezet 
marad. 

Nos, sem , az anyag", sem , a forma" nem keletkezik, amikor egy dolog 
keletkezik, bár a dolgoknak, individuális szubsztanciáknak, különböző 
az anyaguk és a formájuk. Mindegyik esetében az anyag a lehetőség (dü- 
namisz, potentia) , míg a forma a beteljesülés, a dolog végcélja, azaz való - 
sága (entelekheia, actualitas) . A forma által válik a dolog azzá, ami. Valami 
valamiből valamivé változik, alakul. Ami alakul — az anyag, amivé alakul 
—, az forma. Valaminek alakítania kell ahhoz, hogy alakuljon. A forma 
nem egyszerűen következménye az anyag felé való mozgásának, hanem 
úgymond a forma, a cél , húzza" az anyagot, hogy azzá legyen, aminek len- 
nie rendeltetett. A puszta anyag lehetőség, mert vagy A lesz vagy, nem 
lesz A, vagy lesz, vagy nem lesz. A lehetőség — úgy tűnik — az elsődleges 
(ami nincs meg, lehetőség szerint nem lehet meg a valóságban sem). 

Nos, már ebből is látjátok, hogy visszaértünk a négy ok elméletéhez. 
Az anyagi ok, amit valami mozgat, a formai ok, ami magához húz, a hatóok, 
ami mozgat, a cél-ok, ami felé mozgat. Most már azt is világosabban lát- 
hatjátok, hogy miért véletlen, ha valamit pusztán a hatóok mozgat. (Em- 
lékeztek? Valaki gödröt ás, s kincset talál, bár azásásnak nem a kincs volt 
a célja.) 

Fel kell tehát tételeznünk, hogy három , elsődleges dolog" (uszía) lé- 
tezik. Kettő közülük változásnak van kitéve, míg a harmadik változatlan. 
Ugyanis minden változásnak kell, hogy legyen oka (ami változtatja). S e 
harmadik típusú szubsztanciának anyagtalannak kell lennie, mert az 
anyag nem lehet örök, de minden változás okának változhatatlannak, azaz 
öröknek kell lennie. 

Elsődleges lehet-e a lehetőség? Egy szempontból igen (ezt korábban 
már megjegyeztem, mondja Arisztotelész). Más szempontból azonban 
nem. Hisz az azonosságnak a különbség előtt kell léteznie! 

Örök mindenekelőtt a kozmosz ciklikus mozgása, az első égi szféra. 
Valaminek ezt mozgatnia kell. Ugyanígy valaminek mozgatnia kell a mi 
értelmünket, szellemünket, amikor valamit kívánunk, választunk. Ez 
pedig a , jó" (kálosz, de itt nem a szép értelmében). Amit kívánunk az a 
, jó . Racionális döntésünket (buleszté) ez a bizonyos , jó" vezeti. (Ennek 
a gondolatnak a következő előadásban fontos szerep fog jutni.) Azért vá- 

gyunk rá, mert jó, nem azért jó (szép), mert vágyunk rá. A kiindulópont 
tehát a végpont. Ha valamit meg akarunk érteni, a megértendőnek, az in- 
telligibilisnek van elsődlegessége a megértő tevékenyéggel szemben, hi- 
szen az , húz" a megértés felé. Így azt is meg tudjuk érteni, hogy van 
olyasmi, mint a , legfőbb jó, azaz cél" a változatlan dolgok körében: sze- 
retetünk, szerelmünk (erósz) tárgya. 

Ami mozog, az változhat, de nem változhat valami mássá. Az, ami moz- 
gat, de maga nem mozog, nemcsak hogy nem válik mássá, de nem is vál- 
tozhat: a létező (on) tiszta energeia. Az első mozgató, mely mindent mozgat 
anélkül, hogy maga mozogna vagy változna, szükségszerű lény. Az isteni 
arkhé (őselv) , mely nélkül semmi sem lenne, s nem lenne , jó . Tőle függ 
minden, a föld, a szférák. 

Ez az első mozgató cselekvő, önélvező, mindig éber, gondolkodó, s gon- 
dolkodásból ered minden gyönyöre, mint remény és emlékezet. Termé- 
szete szerint azt gondolja, ami a legjobb, intellektusa a beteljesülés. 

A tiszta forma, az isteni, a legfőbb mozgató élete örök és szellemi. 
Nincs, mert nem lehet mérete, nem lehetnek részei, oszthatatlan. (Csak 
felhívom a figyelmeteket arra, hogy Platónnak az előbbi előadásban be- 
mutatott Philébosz-dialógusában elemzett gondolat a határolt és határta- 
lan viszonyáról, itt visszaköszön.) 

A tiszta forma, a mozdulatlan legfőbb lény, legfőbb elv (onta) hozza a vi- 
lágot mozgásba, majd az általa megmozgatott mindenekelőtt megint más, 
szintúgy örök, dolgokat, mint az égitestek, hoz mozgásba. Ezeknek van 
számuk, és anyaguk is. Arisztotelész feltételez valami ősanyagot, amely 
van is és nincs is (van, mert megformálható, nincs, mert nem forma), 
amit az első mozgató megformál, hogy az első dolgokat (égitesteket), majd 
a többi dolgot, szép sorjában, formájuk (mozgatójuk) közvetítésével, lét- 
rehozza. Úgy gondolja el a világ dolgait (az individuális szubsztanciákat) , 
mint egy háztartást, melyben az egyes szubsztanciák, az égitestekhez ha- 
sonlóan, a centrum körül körben helyezkednek el, közöttük az urak, a szol- 
gák s végül a rabszolgák. Míg az első mozgatóban sem anyag, sem mozgás. 

Az első mozgató az Ész (núsz) , de az ész nemlehet üres, hiszen tudnia 
kell, mert ő a tudó és a tudott egyben (noein, noészisz) . Az örökkévalóság- 
ban a tiszta Forma (Ész) önmagát tudja, önmagáról gondolkozik, önmagát 
gondolja. 

Hiszen minden anyagtalan dolog esetében ugyanerről van szó: a gon- 
dolat s az, amit gondol, egy és ugyanaz! (Jóval később Hegel nyomán ezt 
a tételt szubjekum—objektum azonosságának kereszteltük.) S vajon nem 
minden, ami oszthatatlan, egyúttal láthatatlan is? 

. Következésképpen még az emberi elme is időnként tudatában van 
a legfőbb jónak, nem ennek vagy amannak a jónak, hanem valami egész- 
nek, az örökkévalóságnak, melyben az elme önmagát gondolja." (1075, 
az én fordításom.) 

Ugye, emlékeztek még Xenophanész úgynevezett , teológiájára" ? Arra, 
hogy minden nép saját képére teremti saját istenét? Arisztotelész saját 
istenét a filozófus képére teremtette. Utána már csak Hegel istenítette 
hasonlóképpen a filozófiát, amikor azt az Abszolút Szellem legmagasabb 
megtestesülésével azonosította. 


KÖNI 


1181 


KILENCEDIK ELŐADÁS 


Etika 


KEDVES HALLGATÓIM! 


Arisztotelész három etikát írt. Ifjúkoromban írtam egy könyvet róluk, és 
kiadtam két etikáját, az Eudémoszi etikát (barátjának, Eudémosznak 
ajánlva) és a Nagy etikát (Magna Moralia) . A Magna Moralia eredetisége 
bizonytalan, én azonban annakidején eredetinek tartottam, s ez máig is 
a meggyőződésem. Ezek között helyezkedik el időrendben a Nikomakhoszi 
etika [a kötetben: ethika] (fiának, Nikomakhosznak ajánlva). A három 
etika megírása időrendjének felsorolása kissé hiábavaló volt, mert nem 
Arisztotelész-kutatóknak adok most éppen elő, hanem gólyáknak, akiket 
bizonyára nem érdekli, mi közös és mi nem, ebben a három etikában. 
Így aztán kizárólag a Nikomakhoszi etikáról fogok beszélni. 

Továbbá nem a saját elméletemet fogom előadni, ahogy ezt egyik elő - 
adásomban sem tettem, s nem is fogom a következőkben sem tenni. Ha 
kíváncsiak vagytok rá, olvassátok el a könyveimet. Az volt a célom, hogy 
megismertessem Veletek ezeket a klasszikus szerzőket és írásaikat. Per- 
sze, az ember ismertetni sem tud értelmezés nélkül, már a válogatás is 
értelmezés, de ennél is maradok. 

Hogy miért a Nikomakhoszi etikát ismertetem (értelmezve), arra leg- 
alább négy jó okom is van. 

Az első az, hogy majdnem az egész utókor ebből a könyvből merítette 
Arisztotelész etikájáról való alapvető ismereteit (már amikor ismerték 
ezt a könyvet) . Második okom, hogy ezt a könyvet, a szakértők szerint va- 

lóban Arisztotelész írta, méghozzá pontosan úgy, ahogy ránk maradt (ki- 
véve a barátságot elemző fejezeteket, amelyeket állítólag később csatoltak 
hozzá). A harmadik az, hogy ezt az Etikát Arisztotelész a Politika első ré- 
szének, vagy legalábbis előtanulmányának, szánta. Tehát a Politika meg- 
értésének feltétele a Nikomakhoszi etika ismerete. Igaz, a Politikával ma- 
gával nincs olyan szerencsénk, mint a Nikomakhoszi etikával. Az ugyanis 
nem maradt ránk, az Etikával ellentétben, majdnem , sértetlen" állapot- 
ban. Negyedik s végső okom, hogy ebben az Etikában alkalmazza Árisz- 
totelész leginkább a Metafizikában és egyes logikai könyveiben kidolgozott 
fogalmait, kategóriáit, gondolatmeneteit. 

Még egy előzetes megjegyzés. Nem csoda, hogy Arisztotelész maradt, 
legalább az etikát illetően, egészen az újkorig a legbefolyásosabb filozófus, 
,a" filozófus. Az ő etikája klasszikusan fogalmazza meg ugyanis minden 
hagyományon alapuló társadalom erkölcsének alapjait, fogalmait, konf- 
liktusait. Lényegében érvényes az összes, olyan társadalomban élők er- 
kölcsére, amelyekben az erények , adottak", maguktól értetődőek, ahogy 
a vétkek is. Mi több, ahol az uralkodó világmagyarázat is magától értetődő 
és stabil. Mindazokban a világokban tehát, amelyek biztos alapon épül- 
nek. Gondoljátok meg, hogy a középkori keresztény 7 erény közül négy 
a régi görög-római, míg a három (hit, remény, szeretet) teológiai és nem 
erkölcsi erény. 

Van azonban néhány érdekes különbség Arisztotelész felfogása és a 
középkori keresztény felfogás között. MacIntyre híres könyve, az After 
Virtue lAz erény nyomában], többek között erről is szól, de én erre a kü- 
lönbségre majd csak a következő szemeszterben tudok kitérni. 

Hadd térjek rá végre a Nikomakhoszi etika gondolatmenetének bemu- 
tatására. 

Az Etikát, mint ezt már el is várhattátok tőle, Arisztotelész megint csak 
csattanós, idézhető mondattal kezdi. Minden ember a jóra törekszik — 
írja. Nem azért jó valami, mert rá vágyunk, hanem arra vágyunk, ami jó. 
Mi jó? Az, amit el akarunk érni, tevékenységünk célja. Az asztalosnak a 
kész asztal, az üzletembernek egy jól sikerült befektetés, az ügyvédnek 
egy megnyert per (az én példáim, persze). Az egyik cél egy másik cél szá- 
mára eszköz is lehet, méghozzá mind az egyén, mind a polisz szempont- 


jából. Mondjuk, ha elkészül az asztal, a cél az asztal sikeres eladása. Egy 

háború célja annak megnyerése, de ez a cél eszköz is, mondjuk az ellen- 
ségtől való megszabadulás vagy a területszerzés célja szempontjából. 

A javak attól függően, hogy mi a céljuk, hierarchikusan helyezkednek 
el. A mesterségek (tekhné) , java" ebben a hierarchiában alul áll a tevé- 
kenység (praxis vagy energeia) javaival szemben, s a legmagasabb ebben 
a hierarchiában az állam java. Az állam javát pedig az erényes ember szol- 
gálja legjobban. Így, legalábbis első megközelítésben, a legfőbb jó az állam 
java, s az egyén számára a legtőbb jó az állam javának szemmel tartása. 
Szó sincs a Jó tiszta eszméjéről, melyben többé-kevésbé részesedhetünk, 
mint Platón esetében, akinél a Jó leszáll a földre, az emberi vágyak és te- 
vékenységek körébe. Későbbi megfogalmazásban , magának való" -ból" 
, nekünk való" -vá lesz. 

Ez a , mi", ez a , nekünk való , persze, igen különböző lehet. Attól függ, 
hogy milyen emberek vagyunk, hogy mi számunkra (a tevékenység, az 
életforma szintjén) a jó. A kapzsinak a gazdagság, a betegnek az egészég, 
tehát egyrészt a jellemtől, másrészt az ember helyzetétől függően jó va- 
lakinek ez vagy amaz. S mint már megjegyeztem, az egyes ember élete 
számára is hierarchikusan rendeződnek el a különböző javak. 

A legfőbb jó minden jó közül a boldogság. S a legboldogabb ember az 
erényes ember, minthogy az erény a cselekvésből eredő javak közül a leg- 
főbb. A boldogság mindaz, amivé lehetünk, s mindaz, ami nekünk lehet. 
Nem eszköz semmi máshoz, mivel öncél. Minden más javunkat önma- 
gukért választjuk, de úgy is mint eszközt, boldogságunk számára. A bol- 
dogság azonban tiszta öncél. Az öncél azonban nem saját személyünkre 
korlátozódik, hiszen belefoglaljuk azokat is, akik hozzánk tartoznak. 

Az ember funkciója (a funkció az, amitől az leszel, ami vagy, a te saját- 
ságod) — nem csak a testi képesség, hanem a lelki képességek gyakorlása 
a racionális lélekrésszel együtt. 

Mindenki abban lehet jó, ami a funkciója. Ilyen például a legjobb zon- 
gorista. (Az én példám, persze.) Hiszen minden zongorista tud zongo- 
rázni, de a jó zongorista tökélyre viheti ezt a képességet. Minden ember- 
nek más a funkciója. Az ember, szabad ember mivoltában, csak abban 
érhet el tökéletességet, ami az ember funkciója, ami csak az ember funk- 
ciója. Ez, mint már említettem, a lelki cselekvés az ésszerűség elvének 
(a logosznak) megfelelően. A jó ember ezt viszi tökélyre, azaz a legfőbb 

és legsajátabb emberi képességet a legtökéletesebben gyakorolja. Azaz 
az erényes ember olyan, mint egy elsőrendű pianista. A LEGFŐBB JÓ AZ 
EMBER SZÁMÁRA — SAJÁTOSAN EMBERI KÉPESSÉGEINEK GYAKOR- 
LÁSA A LEGTÖKÉLETESEBB FORMÁBAN. 

Ezt gyakorlattal, ismétléssel (is) éri el az ember, mint ahogyan a pél- 
dánkban a tökéletességet a zongorázásban (1. könyv 7. fejezet). 

Ugye, nem kell Nektek elbeszélnem, milyen nagy karrier várt erre a most 
röviden bemutatott, indító gondolatra? Majdnem magától értetődőnek 
tűnik sokak számára, talán mind a mai napig, hogy az élet célja a boldogság, 
s ahogy a sláger mondja: , minden ember boldog akar lenni ". Az ehhez fű- 
ződő második gondolat, hogy a boldogság legfőbb feltétele az erény, mi 
több, az erényes élet maga a boldogság, azaz hogy az erényes ember boldog, 
azonban ma már távolról sem magától értetődő. Nemcsak az élettapaszta- 
latban nem (mint mindig), de a filozófiában sem, legalábbis Kant óta nem. 

Igaz, ezt ilyen egyértelműen Arisztotelész nem is állította, s azonnal látni 
fogjátok, miért nem. Egyértelművé, illetve feltétlenné csak Arisztotelész 
keresztény értelmezésében vált, amikor a boldogság fogalmába már nem 
csak az evilági boldogságot, hanem a túlvilági üdvösséget is beleértették. 

Mint mondtam, Arisztotelész szerint a javak életformához kötöttek, s így 
a boldogságis. Más teszi az egyik, más a másik embert boldoggá. Az állam 
javát, mint szintén említettem, az erkölcsös ember java, azaz az erény szol- 
gálja leginkább. Persze, az erkölcsös ember, mint személy, is lehet boldog- 
talan. A bátor, ha súlyosan megsebesül a háborúban, a bölcs atya, akinek 
fiai korán meghalnak, a mértékletes, akinek hajóit a vihar egy szálig el- 
pusztítja. Ezek nem lehetnek boldognak mondhatók, holott erényesek. 

A boldogság megkerülhetetlen feltétele tehát az erényes élet, azaz az 
erény gyakorlása az ember egész életén keresztül, de ez még mindig nem 
elegendő a boldogsághoz. Szükséges hozzá az egészség, a közepes és stabil 
vagyoni állapot, a jó, azaz erényes gyermekek, azaz a szerencsejavak. 
Olyan javak, melyek csak részben függnek a cselekvőtől, részben azonban 
függetlenek tőle. Ezek hozzájárulhatnak a boldogsághoz, de azt soha meg 
nem alapozhatják. Csak az erény gyakorlása a boldogság lényegi, elkerül- 
hetetlen forrása. S fordítva, az erényes ember még balsors sújtottan sem 
lehet teljesen szerencsétlen. Íme, a meghatározás: , A boldogság a lélek 
tökéletes jóság szerinti tevékenysége" (1. könyv 13. fejezet, 1102 b). 

Mindebből már láthatjátok, hogy a boldogság Arisztotelész számára 
, objektív", azaz nincs köze a szubjektív érzéshez. Pontosabban szólva, el 
lehet várni egy embertől, hogy magát boldognak is érezze, ha erényes és 
a szerencsejavak is rendelkezésére állnak (különben a Bibliában is talál - 
kozunk hasonló gondolatmenettel). 

Miután már tudjuk, mi a boldogság s mi az erény, meg kell ismerked- 
nünk a különböző erényekkel is. Ez a vállalkozás tölti mega második—ötö - 
dik könyveket. 

Kezdetben visszaköszön a szofistákkal vitázó Szókratész, azaz a korai 
Platón. Az erénynek két típusa van: az intellektuális és az erkölcsi erény. 
Az előbbi gyakorlásához szükséges a tanulás és a tapasztalat, az utóbbi 
gyakorlásához a szokás (ethosz). 

, Tehát nem természettől, de nemis a természet ellenére fejlődnek ki 
bennünk az erények , jegyzi meg Arisztotelész az erények elemzésének 
kezdetén a második könyv első fejezetében. Emlékezzetek erre a fontos 
felismerésre, mert okosabb, mint a kérdésre adott sok modern válasz, 
amelyek egyike szerint az emberek jónak születnek, amúgy általában, 
másika szerint az eredendő bűnnel terhelten, amúgy általában. S tegyétek 
hozzá, hogy sem genetikai manipuláció, sem klónozás nem fog Ariszto- 
telész e bölcs megállapításán jottányit sem változtatni. E bölcs mondá- 
sához filozófusunk még azt is hozzáteszi, hogy elemzésében mindig fi- 
gyelembe veszi a kiváló emberek megtestesítette közvéleményt és a meg- 
figyelést. 

E megfigyelések egyike, hogy az erényeket tönkretehetik a túlzások. 
Ennek megértéséhez azonban fel kell tételeznünk, hogy az erények és 
vétkek kapcsolatban állnak a gyönyörrel (örömmel) és a fájdalommal. 
Így arra e következtetésre juthatunk, hogy az erkölcsi jóság egyfajta disz- 
pozíció, mely arra diszponál, hogy a legjobban viselkedjünk a fájdalmak- 
kal és a gyönyörökkel kapcsolatban. Ugyanez mondható el az államférfiúi 
képességekről, de ezekről majd későbben. 

Az erkölcs cselekvés, nem pedig szenvedés, azaz aktív, nem passzív. 
A cselekvésnek három feltétele van:1. Az embernek tudatában kell lennie 
annak, amit tesz. 2. Szándékosan kell cselekednie, méghozzá magáért a 
dologért kell tennie azt, amit tesz. 3. A cselekedetnek egy állandó disz- 
pozícióból kell fakadnia. 

Az emberi léleknek (pszükhé) három motivációja van: az érzések, a ké- 
pességek és a diszpozíciók. A diszpozíció olyan lelkiállapot, amely bizo - 
nyos érzések felé vagy azok ellenébe hangol bennünket. Van, aki arra van 
hangolva, hogy könnyen haragra lobbanjon, a másik, hogy könnyen el- 
érzékenyüljön, de maguk az érzések (érzelmek) sem nem erények, sem 
nem vétkek. 

Az erény sem nem érzelem, sem nem érzés. Míg haragra nem szándé- 
kosan gyúlunk, ahogy nem is szándékunk, hogy elérzékenyüljünk, addig 
erényeinkben a szándék döntő szerepet játszik. S ahogy az erények és 
vétkek nem érzések, úgy nemis képességek. Nem azért vagyunk jók vagy 
rosszak, mert képesek vagyunk erre vagy arra. Következésképpen az eré- 
nyek diszpozíciók. 

Előre elmondom Nektek, hogy Arisztotelész elméleti vizsgálódásait 
mindig a vizsgált tárgynak megfelelően alakítja ki. Így például mind 
a Rétorikában, mind a Lélekről szóló könyvekben a lélek másfajta felosztá- 
sával is fogunk találkozni. Nehogy az egyiket vagy a másikat bemagoljátok! 
Gondolkozzatok és elmélkedjetek Ti is mindig az adott kontextuson! 

Bár, folytatja Arisztotelész a Nikomakhoszi etikában, az erények sem 
nem érzések, sem nem érzelmek, de az érzésekhez, illetve érzelmekhez 
való viszonyban fejeződnek ki. Az érzéseket ugyanakkor bizonyos körül - 
mények, tapasztalatok, történések váltják ki. Kiválthatják ezeket túlsá- 
gosan, ahogy túl kevéssé is. 

Ami jó, az mindig a közepet , találja el." Ez a közép, a ránk vonatkozó, 
ránk méretezett közép. Mivel a diszpozíciók individuumokként külön - 
bözőek, a közép sem , ugyanott" helyezkedik el. Sokféleképpen mulaszt- 
hatjuk el a legjobbat, de legjobb mindig csak egyetlenegy van. Ahogy a 
körnek is egy középpontja van, s attól több irányba és különböző módon 
lehet eltérni. (Biztos, hogy unjátok már, hisz olyan sokszor mondtam, de 
erre a metaforára is nagy jövő vár.) 

Azt a bizonyos egyetlen jó közepet, így Arisztotelész, nem lehet minden 
tett esetében, minden választásnál külön-külön egyenként pontosan el - 
találni. Vannak, persze, olyan érzések és tettek, melyeknél erre nincs is 
szükség, minthogy önmagukban rosszak, mint az érzések közül a rossz- 
indulat, a tettek közül a rablás vagy a gyilkosság. Ezek magukban véve 
szélsőségek, s a szélsőségek esetében pedig nem létezik , közép". 

Van azonban néhány érzelem/érzés, amelyek nem önmagukban jók 
vagy rosszak, s ezekben kell a jó kedvéért a , közepet" eltalálni. Ebben a 
középpontban helyezkednek el az egyes érzésekre vonatkozó erények. Ez 
az úgynevezett , középérték-elmélet", mely szerint a , közép" a legjobb. 
(Ifjúkori könyvemben hosszasan értekeztem arról, hogy ennek az elmé- 
letnek semmi köze sincs az , arany középszerhez ", mivel a közép minden, 
csak nem középszerű, inkább kivételes telitalálat, most ettől az elemzéstől 
időhiány miatt elállok.) 

Itt van például mindjárt a félelem. Mindenki fél. Aki attól fél, amitől 
kell, úgy, ahogy kell, ott, ahol kell, abban a vonatkozásban, amelyben kell, 
s abban az időben, amikor kell, az bátor ember, annak erénye a bátorság. 
Aki akkor sem fél, amikor és amilyen helyzetben félni kell, az nem bátor, 
hanem vakmerő, s vakmerőnek lenni nem erény. Aki viszont akkor is 
fél, amikor nem szabadna, az gyáva. A bátorság egy , közép" -erény, közé- 
pen helyezkedik el a gyáva és vakmerő között. 

A bátorság erény, tehát diszpozíció. Arra diszponálja (teszi hajlamossá) 
a bátor embert, hogy adott esetben, előre nem látható esetekben is, úgy 
viselkedjék, ahogy kell, tehát bátran. Míg a vakmerőség nem erény, a gyá- 
vaság rosszabb ennél, ugyanis vétek, mivel alantas. 

Nézzük, például, a gyönyör és a fájdalom érzéseit. A középérték itt a 
, mértékletesség", míg a mértéktelenség a vétek, hiba. Különböző fajta 
mértéktelenségekről beszélünk, attól függően, hogy miben vagyunk mér- 
téktelenek. Más a helyzet evés, ivás, szeretkezés, vagyonszerzés, hata- 
lomvágy esetében. A pazarló, például, az egyik irányban, a zsugori a másik 
irányban véti el a vagyonnal való bánás esetében a közepet, de ebben az 
esetben beszélhetünk másfajta szélsőségekről is, mint könnyelműség, 
szűkkeblűség stb. Az önbecsülés érzésével kapcsolatban említhetjük a 
nemes büszkeséget a középen, a két szélsőség, hiúság és kishitűség között. 
A nemes törekvés középen áll, a törtetés és az ambíció teljes hiánya között. 

Vagy itt van például a harag affektusa. A barátságosság, kedvesség van a 
, középen", míg a lobbanékonyság az egyik szélsőségre, a passzivitás a másikra 
jellemző. Na és a felháborodás? Van olyan, hogy nemes felháborodás, még- 
hozzá mint a , közép" a bosszúvágy és a mindent eltűrő passzivitás között. 

Arisztotelész példáinak egyike - másika helyett szívesen példálódzunk 
hozzánk közelebb állókkal, de értjük a csíziót, leesett a tantusz, és köny- 

nyen tudjuk folytatni a sort. Bár, mint ezt már Platónnal kapcsolatban is 
megjegyeztem, a mi világunk nem utasítja el minden esetben olyan ra- 
dikálisan az egyoldalú és erős szenvedélyeket, mint ahogy azt a filozófiai 
, ősapáink" tették. 

Látjátok, ugye, milyen logikusan építi fel mondandóját filozófusunk 
saját, jól bevált receptje szerint? Elsőnek mindig azt a kérdést kell fel- 
tennünk, hogy mi az voltaképpen, amiről beszélni fogunk. Mi a , jó ? Mi 
az , erkölcs"? Milyen az erények viszonya a , természethez" (pl. érzelme - 
inkhez) ? S ha ezt már letárgyaltuk, mehetünk tovább. 

Méghozzá az etika sarkalatos kérdéséhez, az erkölcsi felelősség kérdé - 
séhez, s ezzel összefüggésben választásunk, cselekedetünk akaratlagos - 
ságának kérdéséhez. A későbbi filozófusok, a rómaiaktól kezdve, ezt a vá- 
lasztás (akarat) szabadságának kérdéseként emlegetik. 

Tehát, mondja Arisztotelész, cselekedeteink vagy szándékoltak, vagy 
szándéktalanok. Erkölcsi kérdések csak az előbbivel kapcsolatban vetőd - 
nek fel. (Hozzáteszem, hogy Arisztotelésznél a szenvedély motiválta cse- 
lekvés is szándékosnak minősül. Igaz, teszi hozzá, néha nehéz a szándékos 
és szándéktalan között különbséget tennünk. (A bíróságokon manapság 
ez a különbségtevés az orvosszakértő dolga.) A szándéktalan cselevés oka 
kétféle lehet: kényszer vagy tudatlanság. Az előbbi eset akkor áll fenn, ha 
a cselekvő tettét külső hatásra követi el s maga nem járul ehhez hozzá. 
Mondjuk (az ő példája) , ha egy legénység arra kényszeríti a kapitányt, 
hogy másfelé kormányozza a hajót. 

Bonyolult ügy ez, morfondírozik a szerző. Mi van például, ha egy zsar- 
nok azzal kényszerít egy embert tisztességtelen cselekedetre, hogy ameny- 
nyiben nem teszi, kiirtja a családját? S ha azért dobod ki a rád bízott árut 
a hajódból, hogy ezzel esetleg megmenthesd a legénységed életét? Arisz- 
totelész szerint ezekben az esetekben akaratlagos (választott) tettről be- 
szélhetünk, hiszen a cselekvő ellenkezőképpen is dönthetett volna, de 
ezután még azt is el kell dönteni, hogy a tett (az adott időben, adott kö- 
rülmények között) inkább dicséretes vagy inkább elítélendő. (Miután a 
mi életünkben az efféle konfliktusok nagyon is gyakoriak, nem szükséges 
Arisztotelész példáit szaporítanom.) 

Vannak olyan tettek is, amelyekre az erényes embert semmilyen időben 
és körülmények között nem lehet rákényszeríteni, de nem mindig biztos, 

hogy melyek azok. Ahogyan az sem dől el mindjárt a kezdetben, hogy vajon 
végig kitart-e a cselekvő ember a választása mellett. Egy szempontból 
azonban nem nehéz eldönteni, hogy mely tettek szándékosak, s melyeket 
követi el az ember kényszer alatt. Az utóbbiak ugyanis fájdalmasak. 

A másik ok (a kényszerítés mellett), amellyel kapcsolatban szándék- 
talan tettről beszélhetünk, a tudatlanság. Csak az a tett nevezhető szán- 
déktalannak, amelyet megbánunk, bár nem minden tett, amit megbá- 
nunk, teljesen szándéktalan. 

Mikor tudatlanságról beszélünk, több szempontot kell figyelembe ven- 
nünk. Mit nem ismertünk, miben voltunk tudatlanok? A cselekvő, a cse- 
lekedet, a céltárgy vagy személy, az eszköz, a következmény, a mód ese- 
tében? Megölhetek valakit, akit ellenségemnek néztem, holott nem volt 
az, használhatok egy gyilkos eszközt, nem tudva, hogy azzal (a tőr hegye) 
megölhetek valakit, amikor pedig az életét akarom megmenteni (orvos). 
A következmények lehetnek előre láthatók, vagy legalábbis sejthetők, 
s lehetnek előre nem láthatók is. Az előre látható következményekért fe- 
lelősek vagyunk, az előre nem látható következményekért azonban nem 
terhel felelősség. Így Oidipuszt nem terhelte felelősség apja megölésében, 
hiszen nem tudhatta, hogy saját apját ölte meg, de emberölésért terheli 
a felelősség, mert azt tudta, hogy embert ölt. 

Minden tett, amelynek hatóoka a cselekvő, kivétel nélkül szándékos- 
nak számít, mint láttuk akkoris, ha az ember harag, vágy vagy egyéb szen- 
vedély hatására cselekszik. 

Mi az, hogy szándékos választás (prohairezisz) ? 

Nem egészen azonos a szándékossággal, hiszen gyakran cselekszik az 
ember szándékosan anélkül, hogy választana. Például, amikor megszo- 
kásból cselekszünk. Az, hogy reggel megfésülködöm, az szándékos, de 
nem választás. Szándékos választás esetében mást is választhatunk. To- 
vábbá olyan cselekedetek között választunk, melyeket lehetséges végre- 
hajtanunk, legalábbis azt kell hinnünk, hogy végrehajthatjuk. A vágy még 
nem alap a választásra. Vágyhatunk örök életre, de nem választhatjuk. 
Hatással kell lennünk arra, amit választunk. A vélemény még nem válasz- 
tás. Lehet ilyen vagy olyan véleményünk jóról és rosszról, de csak a jó és 
rossz tett között választunk. A szándékos választást megelőzi a megfonto- 
lás.(bulészisz) Magunkkal társalgunk arról, hogy mit is válasszunk, esetleg 

mások véleményét is meghallgatjuk. Döntésünk kimenetele nem biztos. 
Ha biztos lenne, nem lenne mit megfontolnunk. Azonban sosem a cél, 
mindig az eszköz a megfontolás tárgya. Hogyan cselekedjek a legjobban, 
a leghelyesebben? Ebben az esetben, itt és most? A meggondolás ered- 
ménye a döntés. A döntés és a választás tartalmilag ugyanaz, hiszen azt 
tesszük, amit gondolatban eldöntöttünk. (Manapság a döntés ennél komp- 
likáltabb, minthogy a , jóra" vonatkozóan egy plurális világban nincs kon- 
szenzus, de erre majd a harmadik szemeszterben fogok bővebben rátérni.) 

Egyelőre arra a következtetésre jutottunk (Arisztotelésszel) , hogy a 
célt (a jót) akarjuk, az eszközöket választjuk. Azzal, hogy mire vágyunk, 
hogy mi az, ami számunkra a jó, dől el, hogy erényes emberek vagyunk- 
e. Az erényes ember azon gondolkozik, hogy melyik a jó s melyik a rossz 
döntés, nem azon, hogy mi a jó és mi a rossz, mivel azt tudja. Persze, nem 
felejtettük el, hogy az erény diszpozíció, azaz a választásnál a helyes, a jó 
tett irányába diszponál. Tehát megint meg kell vizsgálnunk (filozófusunk- 
kal együtt) , melyek azok a bizonyos erények s hogyan gyakorolhatjuk őket. 

Mint minden ókori görög, Platónt beleértve, Arisztotelész is (megint) 
a bátorsággal kezdi, s a mértékletességgel folytatja — bár ezekután eltér 
a Platón-féle , sorrendtől". 

Tudjuk, hogy mindenki fél valamitől. A félelem a nem racionális lé- 
lekrészben fészkel. Van nemes félelem és nemtelen félelem. Aki a becs- 
telenségtől fél, ő leginkább az erényes ember. Ebben nem lehet , túl sok". 

Amikor Arisztotelész a bátorságról beszél, nem szorítkozik a háború- 
ban tanúsított bátorságra, hanem inkább a fájdalommal szemben tanú- 
sított bátorságra, s a civil bátorságra utal. A bátorság minden esetben — 
mint láttuk — , középérték" a gyávaság és vakmerőség között. 

A mértékletesség is (mint erről szintén már volt szó) a nem racionális 
lélekrészre, örömre és fájdalomra vonatkozik. Itt azonnal különbséget kell 
tenni, a görög közgondolkodáshoz és Platónhoz hasonlóan, a lelki és testi 
gyönyörök között. Az előbbire nem szokás a mértékletes és mértéktelen 
kifejezéseket alkalmazni. Városa iránti odaadásában, a tudomány iránti 
szeretetében az ember nem lehet mértéktelen, de akkor sem beszélhetünk 
mértékletességről és mértéktelenségről, amikor az érzékek kontemplatív 
tevékenységéről szólunk. (Ezt is láttuk már Platónnál.) A színekben vagy 
formákban való érzéki gyönyörködés nem lehet mértéktelen. 

A mértéktelenség és a mértékletesség mindenekelőtt a vágyakra vo - 
natkozik, amelyek között vannak általánosak (enni) és sajátságosak (ezt 
vagy azt enni). A mértéktelenség motívuma a gyönyör (egyre több gyö- 
nyört akarok) , míg a gyávaságé a fájdalom (pl. életveszély) . A mértékletes 
ember a helyes dologra vágyik a megfelelő helyen és időben. 

A , nagylelkűség" erényét Arisztotelész a tulajdonra vonatkoztatta. 
Az ember akkor nagylelkű, ha tulajdonához mérten nagyvonalúan ada - 
kozik. Ez az a hely, ahol Arisztotelész az emberi együttélés talán legele- 
mentárisabb kapcsolatáról, a reciprocitásról elmélkedik (adok-kapok). 

Adni-kapni az emberi együttélés elementáris szabálya. Hogy mit adunk 
s mit kapunk cserébe, a szimmetrikus, illetve aszimmetrikus reciprocitás 
alapvető minden közösség szabályrendszerében. Adunk-kapunk, ez a 
csere első formája. Mint látni fogjuk, az igazságosság egyik értelmezése 
is erre vonatkozik, de itt egyelőre nem az igazságosságról, hanem egy 
másik erényről beszélünk, s kizárólag a tulajdon vonatkozásában. A nagy- 
lelkűség nem igazságosság, hanem jótett, latinul caritas. Lehet viszonos 
(jó tett helyébe jót várj) , de az ember nem a viszonzás kedvéért nagylelkű, 
ugyanis akkor nem lenne nagylelkű. Mi több, a nagylelkűséghez (akkor 
adni, amikor kell, annak, akinek kell, annyit, amennyit kell) tehetségre 
is van szükség. A nagyban adás több, mint nagylelkűség, mondhatnám 
nagyvonalúság, amelynek a vulgáris lenne a negatív szélsősége. 

Pazarlás és skótság a két szélsőség a pénzhez való vonatkozásban. 
Az utóbbi szélsőség inkább az öregeknél fordul elő, legalábbis szerzőnk 
szerint. 

Arisztotelész is megrajzolja az eszményien erkölcsös ember képét, 
a megalopszükhoszt. Filozófusunk voltaképpen a méltóságára büszke 
ember képét mutatja itt meg, egy olyan emberét, aki jogosan büszke, 
olyan emberét, akit Nietzsche majd , nemes" jellemnek fog keresztelni. 
Olyan emberét, aki a középutat találja el a dicsőség, hírnév és kitüntetés 
vonatkozásában. Sem nem dicsekvő, sem nem hiú, sem nagyképű, de 
nem is szégyenlős, s nem szerény, nem kishitű s legkevésbé sem meg- 
alázkodó. Egyes értelmezők szerint Arisztotelész itt egy közismert ember 
portréját rajzolja meg, hiszen például az a megjegyzése, hogy a megalo- 
pszükhosz mély hangon beszél, korántsem egy bizonyos, általános erény 
jellegéhez tartozó vonás. 

Ezekután, felteszem, nem szükséges Nektek felsorolni az Arisztotelész 
által bemutatott különböző társasági erényeket és hibákat. Csak megjegy- 
zem, hogy beszél többek között az ironikus emberről is, megemlítve Szók- 
ratész példáját. Továbbá, hogy óv a rossz társaságtól, ahogy majd sokan 
utána is. Ha érdekel, olvassátok el a negyedik könyvet. 

A magam részéről azonban most rátérnék az Etika egyik legfontosabb 
és legtöbbet elemzett ötödik könyvére, melynek tárgya az igazságosság (di- 
kaioszüné, iustitia). 

Már Platón kapcsán megjegyeztem Nektek, hogy az igazságosság az 
erények közül manapság főszerepet kezd játszani. Habermas egyenesen 
azt mondta, hogy az összes erény közül ma már csak az igazságosság ma - 
radt meg. Magam ugyan nem osztom ezt a felfogást, de igen reprezenta- 
tívnak tartom. A hagyományos filozófiai igazság-elemzések közül mind 
a mai napig Arisztotelészé a perdöntő. 

Arisztotelész az igazságosságról is úgy kezd beszélni, mint a többi 
erényről, hiszen ez is egy erény. Az igazságosság, mondja, az ember (az 
emberi elme, jellem) diszpozíciója igazságos tettek végrehajtására, az 
igazság gyakorlására. Ez is egy középérték. Az ember annyit vesz minden- 
ből, mint ami neki dukál, sem többet, sem kevesebbet. Mindenből, 
mondja, vagyonból, pénzből, sikerből, kitüntetésből, megtiszteltetésből, 
jutalomból, büntetésből, jóból, rosszból. 

S ez egyetlen az erények közül, mely nem magát az erényes embert ju - 
talmazza, hanem a többieket, másokat. Ha bátrak, bölcsek, nagylelkűek 
vagy mértékletesek vagyunk, ezt a magunk kedvéért tesszük, azaz mindez 
nekünk jó, míg igazságosak a másik kedvéért vagyunk. Az igazságosság 
minden erényünk gyakorlása a másik (mások) vonatkozásában. 

Az , általános" igazságtalanság törvényszegés. Aki a törvényeket meg- 
szegi, az egyenlőtlen helyet (előnyt) biztosít magának, tehát igazságtalan 
mindenki mással, az egész várossal szemben. Létezik olyan igazságtalan- 
ság is, amely nem sért törvényt, de mégis az, mert szintén arról van szó, 
hogy valaki valamiből , többre" törekszik, mint ami járna neki s keveseb- 
bet ad másoknak, mint járna nekik, mondjuk megbecsülésből, kitünte- 
tésből, pénzből. Néha megis különböztetjük a kétfajta igazságtalanságot, 
az utóbbi esetben inkább unfairness-ről (nem találok megfelelő magyar 
szót) beszélünk. 

Az , általános igazságtalanság" és az unfairness bemutatása után Arisz- 
totelész rátér az igazság különös típusainak elemzésére. Ezek közül az 
első az osztó igazság, melyet a mai napig ezen a néven említünk. 

Az igazságosság alapelve az egyenlőség. Az arányosságis az egyenlőség 
feltételezésén alapul. 

Ami az osztó igazságot illeti, Arisztotelész értelmezése mindmáig ér- 
vényes, ha néha más kifejezéseket használunk is. Mindent lehet osztani, 
illetve elosztani, birtokot, pénzt, jutalmat, földet, címet, büntetést, gon- 
doskodást, bizonyítványt, élelmiszert, biztosítást, dicséretet, szidást, 
vagy amit éppen akartok. Minden gyerek tudja manapság is, hogy mitől 
igazságos vagy igazságtalan egy tanító, vagy akár egy szülő. Ha valakinek 
többet vagy kevesebbet ad, mint ami neki dukál. 

Az osztó igazság két alapfogalma, mint ezt már említettem, az egyen- 
lőség és az arányosság. Egyenlőnek (egyenlőért) egyenlő dukál, a külön- 
bözőknek különbözőségük aránya szerint. Aki elsőnek ér célba, az arany - 
érmet, aki másodiknak az ezüstérmet, aki harmadiknak, az bronzérmet 
kap, de ha pl. két úszó ugyanabban a másodpercben ér célba, mindketten 
ugyanazon a dobogós helyen állnak. Nemcsak az az ember igazságtalan, 
aki magának többet vesz, mint amennyi neki dukál (kevesebbet venni 
ebben az esetben nem igazságtalanság) . Az is igazságtalan, aki valamit 
úgy oszt el (legyen az bor vagy dicséret, ebből a szempontból mindegy), 
hogy az egyiknek többet, a másiknak kevesebbet ad, mint amannyi neki 
dukál, de akkor is, hogy ha az egyenlőknek (minden egyenlőnek) keve- 
sebbet vagy többet ad, mint amennyi nekik dukál. 

Nos, az osztó igazság bizonyos szabályok szerint működik. Ezek lehet- 
nek szokás- szabályok, vagy egy politikai rendszer sajátosságai. Ariszto - 
telész addemokratikus és oligarchikus politikai berendezkedések szabá- 
lyainak különbségét említi. Az egyik politikai formából a másikba való 
átalakulás az egyenlőség és az arányosság szabályait is megváltoztatja, 
a polgárháborúk ezt is célozzák. (Mind a mai napig, teszem hozzá.) Modern 
példát említve: a nőmozgalom követelése , egyenlő munkáért egyenlő 
bért" a jogrendszer megváltoztatását is célozta. 

Az osztó igazságosság esetétől Arisztotelész rátér azt úgynevezett kor- 
rektív igazság bemutatására. Ez a tranzakciók esetére vonatkozik. Itt is 
egyenlőségről, illetve arányosságról beszélünk. Szándékos és szándék- 

talan tranzakciókat különböztet meg. Mindkét esetben nyereségről, illet- 
ve veszteségről van szó. A korrektív igazságosság a , közép" nyereség és 
veszteség között. 

A szándékos tranzakció, amelyben a közép az igazságos, az árucsere. Az 
árucsere egyenlőségen alapul, mert ha nem azon alapul, akkor egyik fél töb- 
bet kap, mint amennyi jár neki, míg a másik kevesebbet (igazságtalanság). 

Gondolatmenetét pontosan úgy folytatja, ahogy több mint kétezer évvel 
később, A tőkében Marx, aki többször hivatkozik is Arisztotelészre. Az épí- 
tész épületet ad el, a cipész cipőt, mondja Arisztotelész. Ezek minőségileg 
különbözőek. Hogy lehet őket összehasonlítani? Ha pedig cserélünk, össze 
kell hasonlítanunk. Hogy lehet a különbséget egyenlősíteni? Hogyan ta- 
lálhatjuk meg a közepet? Mikor erre az alapkérdésre kerül a sor, egy hu- 
szadik századi közgazdász- filozófus, Castoriadis, arra a következtetésre 
jut, hogy nem Arisztotelész, hanem Marx volt a metafizikus. Marx szerint 
ugyanis az összehasonlítás alapja az áru szubsztanciája, míg Arisztotelész 
szerint a kereslet. A továbbiakban mindketten, több mint 2000 évvel el- 
választva, a pénz szükségességéről kezdenek beszélni, hiszen a pénz az a 
mennyiség, amellyel a különböző minőségek mérhetők, azaz összeha- 
sonlíthatókká válnak. 

A standard, a mérce Arisztotelész szerint az általános megegyezés. Ha 
egy ház pénzben ötször annyit ér, mint egy ágy, akkor öt ágyat kell egy há- 
zért cserébe adnom, ha négy ágyat adok a házért cserébe, akkor igazság- 
talanságot követek el. (A Politikában majd találkozunk a profit arisztote- 
lészi elemzésével is.) 

A korrektív igazságtalanság második típusáról, a szándéktalanról, nem 
sokat tudunk meg. Valaki elhallgat valamit (titok) , vagy ellop valamit tör- 
vénysértés nélkül, nos, az akaratlanul is igazságtalanságot követhet el. 
Az efféle igazságtalanságokban többnyire gyerekek a ludasok. 

Hamar rátér Arisztotelész a politikai igazságtalanságra, de ezt a kate- 
góriát a szabad felnőtt, férfi honpolgárok egymás közötti viszonyára kor- 
látozza. Érthetően, hiszen csak ők voltak politikai lények, politikai cse- 
lekvők, ők azok, akik a törvény védelme alatt és a törvény szerint élnek. 
Egyedül a törvény lehet az igazságosság megtestesítője. 

A politikai igazságosságnak két típusa van: a természettől való és a kon- 
vención alapuló. Természetesnek azt tekintjük, ami mindenütt érvényes, 

konvención alapulónak, ami egyes országokban ilyen, más országokban 
amolyan, mint például a hadifoglyokkal való bánásmód. (Tudjuk, hogy 
a 20. században a hadifoglyokkal való bánásmódot a genfi konvenció sza- 
bályozza, amit azonban nem minden állam szignált.) 

A politikai igazságosság mellett Arisztotelész megemlíti a , házi", azaz 
a magánéletben érvényes igazságosságot is. Miután ebben az esetben 
nem szimmetrikus, (egyenlőségen alapuló) , hanem aszimmetrikus köl - 
csönösségről van szó, csak feltételesen lehet igazságosságról beszélni. 
Mondjuk, az úr lehet igazságos vagy igazságtalan egy rabszolgával szem- 
ben, de a rabszolga nem lehet az úrral szemben, az apa lehet igazságos 
vagy igazságtalan a gyerekeivel, de nem a gyerekek az apjukkal. (Létezik- 
e manapság is efféle aszimmetrikus viszonosság? ) 

Egy helyen Arisztotelész megjegyzi, hogy önmaga ellen senki sem követ 
el szándékosan igazságtalanságot, de mintha maga sem értene egyet ön- 
magával, mivel a későbbiekben visszatér a kérdésre. S vissza is kell térnie, 
hiszen nem tud megszabadulni a Platón által felvetett dilemmától, hogy 
jobb-e igazságtalanságot elszenvedni, mint elkövetni? Azaz akarhatom- 
e, hogy igazságtalanság történjen velem? Jóváhagyásommal szenvedek 
el igazságtalanságot? 

Nos, nem mindenkor, amikor igazságtalanul járok el, vagyok igazság- 
talan ember, mivel nem szándékosan járok el igazságtalanul. Arisztote- 
lész itt visszatér egy korábbi különbségtevéshez. Nem minden akarat - 
lagos cselekvés választott cselekvés (hiszen pl. a haragból elkövetett tett 
is szándékos, de nem választott. Akaratlagos csak annyit jelent, hogy én 
(az én karakterem) a forrás, ahhoz rendelhető a cselekedet, de nem any- 
nyit jelent, hogy én ezt valamivel szemben megfontolás nyomán válasz- 
tottam. A Szókratész- esetre alkalmazva: Szókratész (karakterénél fogva) 
nem tehetett mást, mint hogy inkább elszenvedje az igazságtalanságot, 
semhogy elkövesse azt. Ő nem volt önmagával szemben igazságtalan. 

Elnézéseteket kérem, de kihagyom a méltányosság elemzésének a be- 
mutatását. Már látom, hogy nagyon kifutok az időből, s még négy igen 
fontos témát kell érintenem! 

Mindeddig az erények típusai közül csak az erkölcsi erényekről beszél- 
tem, s most kell Arisztotelésszel együtt rátérnem az úgynevezett intel- 
lektuális erények bemutatására. Itt szerencsém van, mert ezek az erények 

a még később bemutatott, a lélekről szóló könyvben is terítékre kerülnek, 
s így itt egyetlen intellektuális erény, a fronézis (phronészisz, belátás) ki- 
vételével, nem kell — egyelőre — részletekbe bocsátkoznom. 

Egy előzetes megjegyzést azonban most mégis tennék. Eddig Ariszto- 
telészről szólva meg sem említettem az empirikus és a transzcendentális 
sík különbségét. Az , első filozófia" esetében majdnem teljesen a transz- 
cendentális sikon mozogtunk, míg az etikában ellenkezőleg, alapjában 
véve az empirikus síkon. A Metafizikában majdnem minden fejezetben 
egy filozófiai konstrukcióról van szó, az etikában — ezzel szemben mind- 
eddig — lényegében az akkori hellén felfogás, illetve azakkori mindennapi 
szótár filozófiai értelmezéséről. Most azonban az etikában eljutottunk 
ahhoz a fejezethez, amelyben megint vissza kell térnem a már szokásos 
megkülönböztetésre. 

Mindannyian gondolkozunk, s mikor azt mondjuk, hogy gondolkozunk, 
körülbelül megértjük, hogy miről beszélünk. Nincs szükségünk filozófusra, 
hogy ezt megmagyarázza nekünk, de ha azt mondjuk, hogy Ész, Értelem, 
Ítélőképesség, akkor olyasmiről szólunk, amiről nincs tapasztalatunk. 
A gondolkodás különböző tevékenységét (pl. , elment az eszed?", , légy ész- 
nél!", azaz , gondolkozz végre! ") filozófusunk ugyanis megszemélyesíti, fi- 
lozófiai főszereplővé, azaz kategóriává alakítja, s mindegyikről megis fogja 
mondani, hogy mi a sajátossága, mire képes, mi a funkciója. Transzcen- 
dentális szereplőkről van tehát szó, hasonlóan a szubsztanciához, a tiszta 
formához, az ősanyaghoz, a négy okhoz és az alap(elv) hez, az arkhéhoz. 

Mielőtt erre még sor kerülne, Arisztotelész röviden felsorolja az igaz 
tudáshoz, illetve cselekvéshez vezető út első állomásait, mint észlelés, gon- 
dolkodási képesség, vágy és érzések. A helyes döntésből ésszerű vágy fakad, 
ami helyes viselkedéshez, nem pedig igaz tudáshoz vezet. A megfontolás, 
elhatározás, választás — amennyiben jó — egyúttal ésszerű is. Persze — egye- 
lőre —, a gyakorlati észről beszélünk, nem a spekulatív észről. (Az elméleti 
és a gyakorlati ész megkülönböztetése a 19. századig és még tovább kísért.) 

Arisztotelész ötféle intellektuális erényről beszél, amelyek mindegyike 
elvezet az igazság egy fajtájához: 1. a tudományos igazsághoz vezető ész, 
2. az alkotó értelem, melynek megint két formája van, a létrehozás (építek 
egy házat, költök egy verset), azaz a tekhné, illetve poesis (poiészisz) , továbbá 
maga a cselekvés (praxis) , 3. a gyakorlati, ítélkező bölcsesség (fronézis) , 

4.. az intuitív belátás (núsz) , végül 5. a bölcsesség (szophia). Miután az eti - 
kában a praxis és a fronézis játsszák a főszerepet, ezeket a képességeket 
mutatom be a következőkben, míg a többi képességet a lélekről írt Arisz- 
totelész-könyv kapcsán fogom értelmezni. Kérem, vegyétek figyelembe, 
hogy mindezek kivétel nélkül transzcendentális kategóriák. Mi (empi- 
rikusan) mindig gondolkozunk, akár építkezünk, akár cselekszünk, akár 
az igazság megragadását célozzuk meg, akár intuitíve ragadjuk meg a lé- 
nyeget, akár élettapasztalatunkra támaszkodunk. 

Az erkölcs mindig cselekvésben fejeződik ki, tehát praxis. Akkor va- 
gyunk bátrak, mértékletesek, igazságosak, általában derék emberek, ami- 
kor erényesen cselekszünk. A cselekvés ugyanis benne foglaltatik az er- 
kölcs, az erények fogalmába. A fronézis intellektuális erénye éppen a cse- 
lekvésre vonatkozik, pontosabban szólva a helyes cselekvés feltételének 
felismerésére. Lássuk a meghatározást: ,, A gyakorlati bölcsesség (fronézis) 
az igaz és racionális képesség, mellyel azember számára jót, illetve rosszat 
megítéljük" (VI/5., n4ob 5. az én fordításom). A jó fronézissel (erkölcsi 
ítélőképességgel) megáldott ember minden adott helyzetben helyesen és 
jól ítélkezik s ennek következtében helyesen és jól cselekszik (viselkedik) . 

A fronézis és a politikai bölcsesség képességei nem azonosak egymással, 
bár egybe is eshetnek, mint Periklész esetében. (Ezt is megtanulhatják a 
mai politikusok!) (A fronézis egy alkalmazási képesség, melynek segítsé- 
gével vagy vezetésével egy ember rátapint a jó döntésre, megoldásra, meg- 
találja a helyes utat. Arisztotelész fronézise tehát a jó erkölcsi érzék. Nem 
ugyanaz, mint az egyes helyzet helyes elméleti megértése. Tehát (hogy egy 
kanti fogalmat mozgósítsak) a fronézisre hallgatva az ember nem deter- 
mináló ítélet által talál rá a legjobb megoldásra, hanem reflektív ítélet se- 
gítségével, nem az egyes esetet rendeli az általános alá, hanem ugyanakkor, 
az egyesben is rátapint az általánosra, az abban a helyzetben legjobbra. 

Persze, mindenki tudja, hogy a fronézis (mi is ismerjük, ugyebár?) 
nem velünk született képesség, vagy legalábbis nem teljesen az. Jó, helyes 
erkölcsi ítéletek begyakorlásának következménye (hasonlóképpen, mint 
egy műkorcsolyázó önkiképzése). 

Az erkölcs esetében is van szillogizmus, azaz gyakorlati szillogizmus. 
Itt is következtethetünk az általánosból a különös közvetítésével az 
egyesre. A praktikus szillogizmus mutat a helyes cselekvés felé az egyes 

esetekben, de az eset jellegének felismeréséhez a fronézis képességére 
van szükségünk. A helyes, jó cselekvés tehát az ésszerű intuíció és gya- 
korlati logika együttes eredője. Az egyes eset helyes megítélése a helyes 
tett előfeltétele. Attól, hogy valaki nagy tudós s jól érti Arisztotelész eti- 
káját, még igen rossz erkölcsi ítélőképessége lehet. 

Az erények ismerete önmagában nem tesz bennünket erényes embe- 
rekké. ( Ez volt, emlékeztek, Szókratész érve a szofisták ellen, akire Arisz- 
totelész most hivatkozik is.) Ahogy az okosság sem, s ahogy önmagában 
véve a természetes hajlam sem. Az erény megfelel a helyes elveknek, de 
a helyes elvek önmagukban még senkit sem tesznek erényessé. Mi minden 
kell az erény gyakorlásához? Helyes elvek ismerete, jó hajlam, okosság 
(pl. helyzetfelismerés céljából), gyakorlás, intuíció. Soknak tűnik, nehéz- 
nek, de, s ez Arisztotelész egyik végkövetkeztetése, ha már kialakul az eré- 
nyes jellem, akkor az ember már nemis tud másként, mint jól, helyesen 
cselekedni, akkor az lesz számára természetes, az lesz könnyű. (Szerintetek 
igaz ez? Vajon a mi korunkban, mikor előre nem látható konfliktusokban 
kell helytállni, segít-e az okosság a helyzet felmérésében? Mikor volt köny- 
nyebb a helyzete a becsületes embernek, akkoriban vagy most?) 

Az erények felsorolása után a bűnre (vétekre) való diszpozíció (hajlam) 
bemutatására kerül sor. A vétkeket magukat nem kellett filozófusunknak 
felsorolnia, hiszen azokról már tudjuk, hogy a középtől számított két szél- 
sőségen helyezkednek el. Már csak egy kérdést kellett megválaszolnia: 
mi tesz embereket hajlamossá a vétkekre, bűnökre? Melyek az emberi 
jellem azon tulajdonságai, amik vétekre, bűnre csábítanak vagy indíta- 
nak? Kettőt sorol fel. Az egyik az emberi bestialitás (a bestiális ember 
sokkal több kárt tesz, mint a bestia). A másik az állhatatlanság vagy aka- 
ratgyengeség. Van-e ezeknek ellentétük? Az állatiasság ellentéte az em- 
berfeletti erényesség, manapság azt mondanánk, a szentség. Az utóbbi 
ellentéte az állhatatosság (enkrateia) , az akaraterő. 

Csak az utóbbi elemzését tartja Arisztotelész fontosnak. Hadd említsem 
meg az ő kérdéseit. Vajon az akaratgyenge ember tudja-e, hogy amit cse- 
lekszik, az rossz? Amennyiben tudja, milyen értelemben tudja? Mivel 
szemben akaratgyengék legtöbbször az emberek? Milyen fájdalmak elke- 
rülésével, milyen gyönyörök csábításával kapcsolatban? stb. Nem ismer- 
tetem veletek Arisztotelész válaszait, válaszoljatok Ti ezekre a kérdésekre! 


9 II ETIKA I] 199 


Persze, nem minden gyönyör és nem minden fájdalom esik egyformán 
a latba, mikor az állhatatosságról vagy állhatatlanságról ítélkezünk, mert 
nem mindegyik csorbítja egyaránt az emberi méltóságot. A dühöngés 
például kevésbé, mint a kéjelgés, miután a harag esetében tanúsított aka- 
ratgyengeség kevésbé alantas, mint a testi vágyaink iránti, mivel az ke- 
vésbé kelt jogos felháborodást az érintettekben. (Így van ez?) 

Arisztotelész itt a korabeli common sense álláspontján áll. Vannak szük - 
séges gyönyörök és szükségtelen gyönyörök (hogy ki dönti el, mely gyö- 
nyörök szükségtelenek számára, nem kérdés). Az akaratgyenge ember 
nemcsak egy ízben nem tud a szükségtelen gyönyöröknek vagy a szük- 
ségtelen dühkitöréseknek ellenállni, hanem meg is szokja, hogy a gyö- 
nyörökre vagy fájdalmakra efféle módon reagáljon, azaz az akaratgyen- 
geségből fakadó viselkedés jellemévé, tulajdonságává válik. S fordítva, 
ha az akaratgyenge ifjú megtanulja, hogyan kell ellenállni a szükségtelen 
gyönyörök csábításának s a szükségtelen ingerültség viharainak, ha meg- 
tanul a vágyain, az ingerültségein is uralkodni, akkor ez a magatartás szo- 
kásává, tulajdonságává (hekszisz) válik. Szükséges és lelki gyönyörök felé 
fog fordulni és jogos felháborodással fog a jogtalanságra reagálni. Arisz- 
totelész még sok mindent mond el az emberi jellemről, de mindennek 
bemutatására nem maradt időnk. 

A gyönyörre még visszatérünk. A Nikomakhoszi etika ugyanis spirális 
szerkezetű, s a gyönyör- fájdalom, , jó" boldogság kezdő témájával be is 
fog fejeződni. Azonban egy szerkesztő közbeiktatott a hetedik és a tizedik 
könyv közé két barátságról szóló könyvet. Mivel ezek a könyvek tartal - 
mazzák a legtöbb és legszebb gondolatokat az antik barátságról, s általá- 
ban a barátságról, ezeknek a könyveknek a bemutatását még időhiány 
miatt sem tudom mellőzni. 

Előlegezve csak annyit, hogy a , hetero" szerelem ritkán volt a filozófia 
tárgya. Platónnál, mint láttátok, a szerelem (erósz) hatalma a homoero- 
tikában testesül meg, a keresztény filozófiában Isten szerelme fogja a leg- 
magasabb helyet elfoglalni. Kevés kivétellel a mai napig ezt a , témát" a 
filozófusok az irodalomnak adományozták. 

Amiről azonban most szó lesz, aphilia, azaz szeretet, barátság, s mindaz, 
ami ehhez tartozik, végig fogja kísérni a filozófia történetét. Bár a későbbi 
időkben sosem állt a barátság olyan nagy becsben, sosem volt olyan mér- 

tékben vezető, uralkodó erény, mint az antik világban, s elsősorban a gö- 
rögöknél (filozófiában, mitológiában, irodalomban egyaránt), mégis olyan 
,, téma", azaz szólam ez, amely végigvonul a filozófia egész történetén. (S ha 
szabad nektek olvasmányt ajánlanom, nézzetek bele Derrida A barátság 
politikájáról című könyvébe, s nem fogjátok megbánni.) 

A philia, a baráti szeretet, magában is erkölcsi erény. 

Mindeddig az erkölcsi erény kétféle vonatkozásáról beszéltünk. Bátor- 
ság, mértékletesség, bölcsesség, nagyvonalúság stb. erényei számunkra 
(a gyakorlók számára) jók, az igazságosság mindezen erények gyakorlása 
a másik ember, mások vonatkozásában. A barátság a kölcsönösség erénye. 
Ami nekem jó, az jó a másiknak, ami jó a másiknak, az jó nekem. Két 
ember barátságától egészen a honpolgárok barátságáig. 

Mint ahogy azt a Politika című mű elemzése során a következő órán 
látni fogjátok, nem minden államformában egyformán egymás barátai 
a polgárok. Leginkább egy olyan államban azok, amelyet Arisztotelész a 
Politikában politeiának fog nevezni. 

A gondolatban gazdag, de stilárisan száraz értekező próza e nagymes- 
tere hirtelen költővé változik, mikor a barátságról kezd szólni. Ez az egyet- 
len az életben, ami nélkül nem tudunk élni — írja. Szegénységben, bajban 
kihez fordulnánk, ha nem barátainkhoz? Kikkel örvendeznénk együtt, 
ha nem a barátainkkal? Barátok között nincs szükség az igazságosságra, 
mert mindegyik barát többet akar a másiknak adni, mint ami az igazsá- 
gosság mércéje szerint neki járna. Nemcsak hogy szükséges a barátság a 
jó élet számára, hanem az önmagában is jó és szép. (Ezt én is aláírnám.) 

A költői bevezetés után Arisztotelész egy időre visszatér szokott stílu- 
sához. A barátság három fajtáját különbözteti meg, méghozzá céljuk sze- 
rint: a jó kedvéért való barátságot, a kellemességért, továbbá a hasznos- 
ságért való barátságot. 

Arisztotelész és a barátság számos anekdota tárgya, különösen régi 
barátunk Diogenész Laertiosz volt ezek egyik ősforrása. Állítólag Arisz- 
totelész azt monda volna: , Platón a barátom, de az igazság még nagyobb 
barátom", vagy más formában , Szeretem Platónt, de az igazságot jobban 
szeretem". Akár mondta ezt, akár nem, alapjában megfelel filozófiai gon- 
dolkodásának. (Mi erről a kijelentésről a véleményetek?) A másik anek- 
dota szerint így fordult barátaihoz: , Drága barátaim, nincsenek barátok", 

vagy más hangszerelésben: , Drága barátaim, nincs olyan, hogy barát". 
A két kijelentés egymással nem helyettesíthető. Mindenesetre inspirálta 
Derridát A barátság politikájáról című remek kis könyvében. 

Térjünk vissza magához a szerzőhöz és a barátság fajtáinak kérdéséhez. 

A kellemesség kedvéért kötünk barátságot azokkal, akikkel szeretünk 
együtt mulatni, akik szórakoztatók, jó pajtások, akikhez hasonló az ízlé- 
sünk, ezek a jó haverok. Haszonért sokféle motívumból és célból köthe- 
tünk barátságot. Mondjuk a vonósnégyesem tagjaival, az üzlettársaimmal, 
állandó vevőimmel és beszállítóimmal, politikai szövetségeseimmel, 
közös érdeklődésű egyetemi kollégáimmal, diáktársaimmal. Ezek a ba- 
rátságok ritkán állandóak, hiszen a közös cél maga nem maradandó. Az 
igazi barátság a jóért köttetik. Azok között, akik jók és egymásra jóságuk- 
ban hasonlítanak. Ez a barátság maradandó. 

Nem lehet egy embernek sok tökéletes barátja, mivel a tökéletes ba- 
rátság intimitást igényel. Már egy ideig ismerned kell egy embert, annak 
jellemét, mielőtt baráti kapcsolatba lépsz vele. 

A tökéletes, legmagasabb rendű barátság (próté philia) tehát a jóért kö- 
tött és a baráti tettekben kifejeződő diszpozíció. A tökéletes, legmagasabb 
rendű baráttal a szeretet/szerelem (erósz) érzése is összeköt, s ez akkor 
is jelen van, eltölti a lelket, ha a barát nincs jelen. 

A tökéletes barátság egyenlőséget feltételez. Legalábbis egyenlőséget 
az erényben, s többnyire egyenlőséget a társadalmi helyzetben, s hason- 
lóságot az ízlésben is. Csak az egyenlőségen alapuló barátság lehet szim- 
metrikus, azaz mindenben kölcsönös. Nem egyenlőségen alapuló barát- 
ság, mint férj és feleség, apa és fiú, uralkodó és alattvaló között, nem 
lehet perfekt barátság, mivel a kapcsolat nem szimmetrikus. (Nem vár- 
hatják el ugyanazt a dolgot egymástól, nem adhatják ugyanazt a dolgot 
egymásnak, mint például nevelés, kizárólagosság, kitüntetés stb.) A nem 
egyenlőségen alapuló barátságok különböznek egymástól, mivel minden 
esetben más az, amit adunk, és amit kapunk, így férj és feleség, testvérek, 
rokonok esetében. Úr és szolga között minőségben nem lehet barátság, 
de mint férfiak között, lehet. 

Az adni-kapni viszonyosságában a barátságnál az , adni" az elsődleges. 
Mindenekelőtt fontosabb szeretetet adni, mint kapni. (Ti is így gondol- 
játok?) Egy ember erénye, hogy képes odaadó szeretetre. 

A jó ember mindent megtesz a barátjáért. A jó barát ismérvei: 1. úgy 
tesz jót a barátjával, ahogy az a barátjának jó (nem úgy, ahogy azt ő gon- 
dolja jónak), 2. a barát létét és jólétét barátja kedvéért kívánja, 3. elvá- 
laszthatatlan barátjától (lehetőleg együtt is laknak vagy legalább gyakran 
találkoznak), 4.. azonosak azt eszméik, 5. egymás örömét és bánatát meg- 
osztják. S mivel a jó ember szeret magával beszélgetni, úgy szeret a ba- 
rátjával, lelke másik felével is beszélgetni. 

Vannak olyan érzések, amelyek hasonlítanak a barátsághoz, de még- 
sem nevezhetők barátságnak. Ilyen például a jóakarat (eunoia) vagy az 
egyetértés (homonoia). Az előbbi esetben esetleg még személyes isme- 
retségről sincs szó, s a jóakarat nem fejeződik ki cselekvés formájában. 
Az utóbbi gyakori honpolgárok között. Mondjuk egy politikai párt akti- 
vistái vagy egy filozófiai iskola tagjai szeretnek együtt lenni, mert egy vé - 
leményen vannak, s ezzel egymást támogatják. A rossz emberek még 
ezekre a barátsághoz hasonlító érzésekre sem hajlamosak szolgáltatás, 
ellenszolgáltatás elvárása nélkül. 

Végül: barátja vagy-e önmagadnak? Rendben van-e, ha az ember le- 
ginkább önmaga barátja, azaz önmagának kíván minden előnyt, jót? Az 
emberek általában rossz néven veszik az önzést. S az is általános hiedelem, 
hogy az ember a legtöbb rosszat önzéstől hajtva okozza. Ugyanezek a jó 
embert teljesen önzetlennek tekintik. Arisztotelész ezzel nem ért egyet. 
Igaz, az ember a legközelebbi barátját szereti legjobban, de amaz meg őt 
szereti legjobban. Amiből következik, hogy a jó ember önmagának a leg- 
jobb barátja. Önző nem az, aki magát szereti, mert ha sajátmagunk barátja 
vagyunk, akkor persze szeretjük magunkat. Önző az, aki vagy kizárólag 
önmagát szereti, vagy önmagát mindenkinél jobban. (Ezt a gondolatot a 
Biblia rövidebben és egyszerűbben fejezi ki.) 

Jól van, szeretem magamat, de mi az, amit magamban szeretek, amit 
magamban a legjobban szeretek? (Ilyesmit már csak a filozófus kérdez.) 
Az önmagát szerető ember nem öntelt. Nem dicsérendő, ha azért szeret- 
nem önmagamat, mert úgy hiszem, hogy én vagyok a világ legokosabb 
vagy legszebb embere. Az sem dicsérendő, ha gőgösen visszavonulok a 
többiek társaságától a magam magasabbrendűségének tudatával. (Ismerd 
meg önmagadat!) Holott az ember társaslény, s az ember erényéhez 
és boldogságához hozzátartozik a jó társaság, a jó emberek társasága. 

(Körülbelül ugyanezekkel a szavakkal fogja majdan Diderot kárhoztatni 
Rousseau-t.) 

Ha már megint a boldogságnál tartunk, fejezzük be végül itt a Niko- 
makhoszi etikába tett rövid kirándulásunkat. 

Arisztotelész ugyanazzal a témával kezdi, amellyel Platón a Philéboszban 
abbahagyta: a hedonizmus kritikájával. Talán ezért is vélik egyesek, hogy 
ebben a platóni dialógusban Arisztotelész hatását ismerik fel. Ugyanakkor 
azonban Arisztotelész megtámadja Platón korabeli híveit, az Akadémia 
tagjait is, akik állítólag azt vallották, hogy a gyönyör egyáltalán nem tar- 
tozik javaik közé, mivel lehet belőle , több" és , kevesebb" is, de miért ne 
lehetne ezért jó a számunkra? Például a tanulás gyönyöre is lehet több, 
illetve kevesebb, na és? Más a baj a gyönyörrel. Az, hogy pillanatnyi, sem 
nem mozgásfajta, sem nem osztható. Valami , hozzájáruló" jó (mint egy 
attribútum) , amivel kíséri minden jóra irányuló célunkat, tökéletességet 
elérő tevékenységünket, hogy mennyiben jó a gyönyör, tehát annak függ- 
vénye, hogy milyen tevékenységet kísér. 

Mással is meg lehet indokolni, hogy a gyönyör nem öncél. Ugyanis 
egyes gyönyörök vonzóereje azoknak újdonsága, s ha sokszor megtapasz- 
taljuk, meg is unjuk. Mondjuk, a partikat, ugyanazt a jó ételt vagy nyara- 
lást, s egyesek még azt is hozzá teszik ehhez, hogy ugyanazzal az emberrel 
való szeretkezést. Ha nem pusztán a gyönyör kedvéért, hanem valami 
más , jóért" is tesszük, mint barátság, állampolgári kötelesség, szeretet, 
egészség stb. , akkor sosem unjuk meg. S ha a gyönyör nem is legtőbb jó, 
mindannyian keressük, hiszen szeretünk élni. Végül is, nincs gyönyör 
jóra irányuló tevékenység nélkül, s minden jóra irányuló tevékenység 
gyönyörrel jár. 

Mivel a tevékenység három csoportra osztható: olyanokra, amelyeket 
érdemes keresni, olyanokra, amelyeket jobb elkerülni, végül a közöm- 
bösökre, ugyanúgy három csoportra oszthatók a gyönyörök is. S mivel az 
emberek és a tevékenységek is különbözőek, a gyönyörök is különbözőek. 
Ami az egyiknek étek, a másiknak méreg. (Ezeket a kérdéseket Ariszto- 
telész a Rétorikában finomabban elemzi, mivel ott különbséget tesz a te- 
vékenységből eredő örömök és a reflektív örömök között.) 

Megígértem, hogy visszakanyarodunk a boldogsághoz, amely nem disz- 


pozíció, persze, (az erény az) , mert önmagában elégséges, és semmi 

másra nincs szüksége. Az erény a boldogság kikerülhetetlen feltétele, 
azaz öröm, gyönyör, élvezet, s ugyanakkor annak kifogyhatatlan forrása 
és kísérője. A boldogságot nem választjuk, azokat a javakat kíséri, ame - 
lyeket választunk. Mit jelent az, hogy , minden ember boldogakar lenni?" 
Hogy a boldogság a célja? Dehogyis. Az a bizonyos életvitel a célja, amely- 
ben boldognak fogja tudni, érezni magát. 

Miféle életvitelről van szó? Erényesről, persze, de kétféle erényes élet- 
vitelt lehet megkülönböztetni. 

S itt fogalmaz meg Arisztotelész egy mindmáig hatásos és sokat, sok- 
féleképpen értelmezett gondolatot. Sokszor fogunk találkozni vele, kü- 
lönösen a keresztény gondolkodásban, de nemcsak ott. 

Kétféle jó élet van: a tevékeny élet és az elmélkedő élet (latinul: vita 
activa és vita contemplativa) . Jó, aktív életet él az a jó ember, aki ugyan- 
akkor jó honpolgár is, vagy jótetteket gyakorol, mondjuk elmegy misszi- 
onáriusnak. Jó kontemplatív életet él az ember, ha az intellektusnak és 
az intellektusban él, hasonlóan az isteni tiszta formához, mely önmagát 
gondolja (mondjuk, egész nap filozofál vagy egy kolostorban éjjel-nappal 
elmélkedik, imádkozik). 

A kontemplatív élet, az intellektus gyakorlásában töltött élet a legma- 
gasabb rendű, leginkább gyönyörködtető, teljesen öncélú s így a legbol- 
dogabb az, aki egész életén keresztül gyakorolja. A kontemplatív élet gya- 
korlásához külső segítségre nincs szükség, sem bizonyos körülményekre, 
feltételekre vagy eszközökre, mint a befolyás vagy a pénz. A kontemplatív 
életet élő ember teljesen független a körülményektől, azaz teljesen szabad. 
Úgy él, mint az istenek (azaz, mint Arisztotelész nem teljesen megvaló - 
sított, de megközelített ideálja). Következésképpen a bölcs ember a leg- 
boldogabb ember. 

Mindebből csak arra következtethetünk, hogy nekünk, modern em- 
bereknek, még sanszunk sincs efféle boldogságra. Nem áll az elmélkedés 
számára korlátlan szabadidő a rendelkezésünkre, de sebaj! 

Arisztotelész a nevelés fontosságával zárja a könyvet. Maga a kérdés 
nincs lezárva, tárgyalását folytatja a Politikában. Mi is ott fogjuk folytatni. 

TIZEDIK ELŐADÁS 


Politika. A lélekről 


KEDVES HALLGATÓIM! 


Már tudjátok, hogy a Politika a Nikomakhoszi etika folytatásaként íródott, 
s azt is, hogy nem úgy maradt ránk, ahogyan íródott. Ami pedig lélekről 
szóló könyvet illeti, az egyes részeiben szorosan kapcsolódik azokhoz a 
gondolatokhoz, amelyeket Arisztotelész az Etikában az intellektuális eré- 
nyekről kifejt. Ugyanakkor szorosan kapcsolódik a Metafizikához is. 

Kezdjük tehát a Politikával. 

Két dolgot szeretnék elöljáróban megjegyezni. 

Talán már eddigis megfigyeltétek, hogy Árisztotelésznek nincs, Platón- 
nal ellentétben, filozófiai , fő ellenfele". Persze minden előtte járó filo- 
zófusról elmondja, hogy miben tévedett, miben nem látta jól a dolgokat, 
miben nem volt igaza, kezdve a preszókratikusokkal, a Metafizika Alfa 
könyvében, folytatva Platónnal majdnem minden írásában. Miután ő ta- 
lált rá az igazságra, minden előtte járó valamiben tévedett. Ezt utána is 
minden eredeti filozófus hasonlóképpen gondolta, de Arisztotelész 
sosem tekintett egy szerinte téves filozófiát sem veszélyesnek, nem hitte, 
hogy bármelyik köztük kárt tesz az államban vagy az emberek lelkében. 

Második megjegyzésem a Politikára vonatkozik. Ez a könyv a szó ma 
használatos értelmében közelebb áll a szociológiához, mint a filozófiához, 
már csak azért is, mert nem épül a transzcendentális és empirikus sík 
ellentétére. A , vélemény" ebben a könyvben nem megvetést érdemel, 
ellenkezőleg, a különböző vélemények az elméleti elemzések kiinduló - 

pontjaként szolgálnak. Arisztotelész komolyan veszi, amit az emberek a 
poliszban valamiről így vagy úgy gondolnak, ahogyan ezt vagy azt a dolgot 
látják. Akkor is, ha véleményüket nem gondolják végig, nem következe - 
tesek, nem vonnak le abból megfelelő következtetéseket. 

Természetesen Arisztotelész is belépett azoknak a sorába, akik meg- 
különböztették a kormányformákat s kiválasztották közülük azt, ami poli- 
tikai ízlésüknek legjobban megfelelt. Írt egy könyvet (azaz: előadás-so- 
rozatot) az athéni alkotmányról, s ugyanakkor volt egy alkotmánygyűjte - 
ménye is, mivel polihisztorként őt minden alkotmány érdekelte, de nem 
ez Arisztotelész Folitikájában a nagy újítás, hanem valami egészen más. 

Ő ugyanis a politika elemzésekor nem a kormányformákból, hanem 
a társadalmi együttélés formáiból, az általános társadalmi munkameg- 
osztásból indít. Azt, hogy szerinte az ember lényegénél fogva társadalmi 
lény, már tudjuk. Az első társas közösség, nő és férfi kapcsolata, a család. 
Ebből fejlődik ki a nagycsalád, majd a faluközösség hogy, végül eljussunk 
a közösség céljához, a legjobb közösséghez: a városközösséghez. 

Az alapvető társadalmi viszony, állapítja meg, az alá- és fölérendeltségi 
viszony. Van, aki vezet, van, akit vezetnek, van, aki parancsol, s van, aki 
engedelmeskedik. Tehát: valaki úr, a másik pedig szolga. 

A rabszolga nem a maga ura, hanem urának tulajdona, egy eszköz, egy 
tárgy, egy beszélő szerszám. Ahogy a léleknek uralkodnia kell a test felett, 
úgy kell az úrnak uralkodnia a szolga felett. Hasonlóképpen, ha nem is 
ugyanúgy, kell a férfinak uralkodnia a nő felett, mivel az utóbbi szelle- 
mileg alacsonyabb rendű. A szolga, ura vagyonának, a nő a férfi háztar- 
tásának része. 

Az úr és a szolga viszonya nem hasonlítható a király és az alattvaló vi- 
szonyához (ahogy az apa és gyermekei viszonya esetleg igen), minthogy 
az alattvaló szabad ember. Minden alá- fölérendeltségi viszony esetében, 
véli (mint azóta mindenki, aki , természetesnek" tartja a mindenkori tár- 
sadalmi munkamegosztást) , nemcsak a fölérendelt, hanem az alárendelt 
is élvezi az aszimmetrikusan kölcsönös kapcsolat gyümölcseit. 

Kissé közelebbről is érdemes felfigyelni a , természetes" szóra. Hiszen 
emlékeztek még a szofistákra, akik megkülönböztették azt, ami a termé - 
szettől (phüszisz) van, úgy, ahogy van, s azt, amit a törvény (nomosz) tett 
azzá, ami. Nos, Arisztotelész megemlíti a szofisták érveit, de visszautasítja 

azokat. Nem kétséges a számára, hogy az úr—szolga viszony a természettől 
való. S nemcsak azért, mert az úr úrnak, a szolga pedig szolgának születik, 
hiszen ezt még meg lehetne a törvénnyel magyarázni, hanem azért, mert 
mindenütt, kivétel nélkül, minden államban, bármilyen is a törvény, 
ugyanez a helyzet. Hogy ne lenne akkor természetes? 

Amit Arisztotelész itt leír, az valóban minden hagyományos társadalom 
társadalmi munkamegosztásának alapja. Az ember sorsát a születés vé- 
letlene határozza meg. Aki rabszolgának születik, az rabszolga, aki úrnak, 
az úr. (Arisztotelész különbséget tesz a rabszolgának született és a hadi- 
cselekményben szerzett rabszolga között.) A modern világ csatakiáltása 
— , mindem ember egyformán szabadnak születik" — hadüzenet a , termé - 
szetes", mivel hagyományos munkamegosztásnak. 

Mivel a szolga Arisztotelész szerint az úr vagyonának része, természe- 
tesnek tűnik, hogy ezen a helyen beszéljen a vagyonszerzésről is, ami nem 
azonos a vagyon kormányzásával. A vagyonszerzés számos módja közül 
Arisztotelész a pénzszerzést tartja problematikusnak, az azóta is jól ismert 
okokból, hogy nincs határa, vagy legalábbis a vagyonszerzés határtalansá- 
gának látszatát kelti. (Ugye, emlékeztek méga határolt és határtalan elem- 
zésére a metafizikában? A határtalan Arisztotelész számára gyanús.) 

Most ismét Marx Tökéjének első könyvénél tartunk, az egyszerű áru- 
cserénél. Hogy jött létre az árucsere? Előbb csak használati cikkeket cse- 
réltek egymással. Ez természetes, hiszen, ha nekem egyszer borra van 
szükségem, de gabbonám van, a másiknak gabonára van szüksége, de bora 
van bőven, akkor azért, hogy mindkettőnknek legyen bora és gabonája 
is, egy részt ki kell cserélnünk. Mivel nehéz a bort és a gabonát nagy meny- 
nyiségben, közvetlenül kicserélni (másutt teremnek, s így mindkettőt 
szállítani kell), a tulajdonosok megegyeznek, hogy értéküket valamivel 
helyettesítsék: így jön létre a pénz. S ebből jön megint létre a kereskede- 
lem, amelyben a pénz (az áru helyettese) egyre nagyobb szerepet kezdett 
játszani. Végül a pénzkereset lesz az árucsere végcélja. Ezenfelül a pénzt 
még kamatra kölcsönzik, mintha képes lenne fiadzani. Ez természetelle- 
nes. A gazdagságot pénzen kezdik mérni, pedig, mint tudjuk, Midász király 
történetéből, a pénzt nem lehet megenni, de minden vágyat (végtelenül 
növekvő vágyat) ki lehet a segítségével elégíteni. Az ,emberek mindent 
pénzkeresetté tesznek" (1258a). (Úgy látszik, ezt sem ma találták ki.) 

Térjünk vissza a családhoz, azaz az első, családon belüli társadalmi 
munkamegosztáshoz. Arisztotelész itt három függőségi viszonyt külön- 
böztet meg: úr—szolga, apa—gyerek, férj—feleség. Az utóbbi két esetben 
a függőségi viszony nem tulajdonviszony. A feleség kormányzása, mint 
írja, politikai, agyermekek kormányzása, királyi. Megint csak megismé- 
telhetem, amit az úr—szolga viszonyról már elmondtam: Arisztotelész 
(elsőként) pontosan leírja ahagyományos, az aszimmetrikus kölcsönös - 
ségen alapuló, családon belüli munkamegosztás szerkezetét. Még azt is 
hozzáteszi, mint ezt már említettem, hogy ez az alá-fölérendeltségi szer- 
kezet mindkét fél javát szolgálja, nemcsak az úr/férj/apa javát. S ennek 
tudatában bírálja a könyv második fejezetében Platón állam- modelljeit, 
elsősorban az Államban javasolt nőközösséget és tulajdonközösséget. Be- 
mutatja, joggal, azt is, hogy a Törvényekben írottakban Platón nemigen 
távolodott el az Állam modelljétől. 

Számtalan további modell bemutatása és kritikája után Arisztotelész 
megint rátér egy máig megfontolandó alapkérdésre: ki a jó polgár? 
S vajon a jó polgár egyúttal jó ember-e? 

Mindenekelőtt ki tekinthető honpolgárnak? Már az erre a kérdésre 
adott válasz is a kormányforma függvénye: mások a polgárok az oligar- 
chiában s megint mások a demokráciában. 

Nem attól polgár valaki, hogy egy bizonyos városban (államban) lakik, 
de még attól sem, hogy jogszolgáltatásban részesül. (Ez ma is így van. 
Például az USA-ban, az országban lakó idegenek közül csak a zöld kártyá- 
val rendelkezők, azaz az állandó letelepedettek Íresident alien], részesül - 
nek egyenlő jogszolgáltatásban.) Teljes jogú polgár az, írja Arisztotelész, 
aki részt vesz a bíráskodásban és a vezetésben. (Ma úgy fogalmaznánk: 
aki, ha akarja, részt vehet a vezetésben. Ami a bíráskodást illeti, az USA- 
ban, egy zsűriben részt venni, azaz bíráskodni, állampolgári kötelesség.) 
Arisztotelész szerint az állampolgársághoz a fegyverviselés joga is hozzá- 
tartozik. Ha valaki nem polgár, akkor nem lehet fegyvere, miközben 
minden állampolgár otthon tarthatja fegyverét. (Megint gondoljatok 
a ma, az USA-ban folyó vitára ugyanerről a kérdésről.) 

Ha eltekintünk az elméleti finomságoktól, akkor gyakorlatilag az a pol - 
gár, teszi hozzá Arisztotelész, akinek anyja és apja is az. (Ma ezt mindenütt 
különböző állampolgársági törvények szabályozzák.) 

Melyek az állampolgár erényei? Ki a jó honpolgár? 

Ahogy egy hajó kormányosának és matrózainak egyaránt a hajó biz- 
tonságát kell szem előtt tartania, úgy kell minden polgárnak az állam jó - 
létét szem előtt tartania. Mindenekelőtt az alkotmányt kell megvédenie. 
A legfőbb polgári erény, mint ezt, Arisztotelész szerint mindenki tudja 
(manapság ezt erősen kétlem), hogy valaki egyformán tudjon parancsolni 
és engedelmeskedni. 

A jó polgár erényének minden polgárban jelen kell lennie, de ebből 
nem következik, hogy minden honpolgár egyúttal jó ember is. A város 
lakói különböznek egymástól, más a vérmérsékletük, mások a körülmé- 
nyeik, a neveltetésük. Persze, nagyon örvendetes, ha a jó polgár egyben 
tökéletesen jó ember is, főleg, ha vezető helyet foglal el. 

Arisztotelész azon is morfondírozik, hogy vajon a kézműves lehet-e 
polgár? Ez számos városállamban lehetséges, de filozófusunk ezt a be- 
rendezkedést nem nagyon támogatja: hiszen akik kezük munkájából 
élnek, nem igazán , szabad" emberek, tehát a tökéletes erényben nemis 
részesülhetnek. A teljes szabadidő, a szellemi élet szükséges feltétele szá- 
mukra nem adott. Már ebből is levonható a következtetés, hogy a jó ál- 
lampolgárnak nem kell okvetlenül jó embernek is lennie. 

Persze, mint tudjuk, a polgár és az állampolgár szempontjából egyaránt 
a boldogság a cél s ennek feltétele, mint szintén tudjuk, az erény , A vá- 
rosállam tehát nem egyéb, mint a nemzetségeknek és a falvaknak társu- 
lása a tökéletesség és az autarkeia céljából, ez meg, mint mondom, a bol- 
dog és erényes élet". (1281a) 

Visszatérünk, mint mindig, a különböző kormánytormák elemzésére. 
Amikor a demokráciára kerül sor, Arisztotelész mond valami érdekeset, 
ami nemigen tartozik a politikai filozófia kérdéscsoportjához. Az általa fel- 
vetett kérdés az, hogy a sok ember, a tömeg, mindig helyesen ítél-e? Hogy 
vajon helyesebben ítél-e, mint az előkelők, a gazdagok, a jó szülők gyermekei 
stb.? Furcsa, hogy Arisztotelész szerint, ami az esztétikai ítéletet (s egyedül 
ezt az ítéletet) illeti, aválasz— igenlő. Ha zenéről vagy egy szoborról vagy egy 
költeményről van szó, minden ember valami mást észlel, figyel meg benne, 
s így a tömeg végül is megérti az egészet. (Ez a gondolatmenet is igazolja 
Arendt megállapítását, mely szerint a régi hellén világ nem ismerte a mű- 
értő vagy akár a művelt ember fogalmát, mert az római találmány volt.) 

Azonban vannak olyan nemes emberek, akik minden vonást együtt 
pillantanak meg, mikor az állam javáról, azaz, mikor politikáról van szó. 
Ezeknek az embereknek van politikai képességük. A politikai képesség 
hasonlít az orvosi képességhez, de minden képesség közül a legkiválóbb, 
mert nem egy ember, hanem egy egész város javát szolgálja. E kiváló em- 
berek egymagukban képesek arra, amit a műalkotások megítélésében 
egyedül a tömeg. Ugyanis egységben, együtt látnak minden különös vo- 
nást. Egyedül ők látják át a politika terén mindazt, amit a művészi ítél- 
kezésben csupán sokan, együtt. 

Mi következik mindebből, számos hezitálás, kérdezgetés, megfontolás 
után, amiben a józan, és a politikai kérdésekben az apodiktikus ítéletek - 
kel óvatosan bánó filozófus nem szűkölködik? Az, hogy a legjobb állam 
az, amelyet az erkölcsileg kiválóak kormányoznak, az állam, melyben a 
jó ember egyúttal jó honpolgár is és a jó honpolgár jó ember. Ahol mind - 
annyian saját boldogságukat és az állam boldogságát tartják szem előtt, 
minthogy a kettő egybeesik. Az ilyen államot nevezi Arisztotelész polite- 
iának. A politeia a demokráciához hasonlít annyiban, hogy mindenki 
polgár (a nőkön, kiskorúakon, rabszolgákon és idegeneken kívül), de 
annyiban különbözik ettől, hogy ez a , mindenki" csupa erényes emberből 
áll, azaz a politeia az , igazi arisztokrácia". 

Utópia ez is, persze, s politikailag kevésbé radikális, mint Platón utó - 
piája. Platón államában a filozófusok olyanokat kormányoznak, akik le- 
hetséges filozófusok (az őrök), s olyanokat, akik egy alacsonyabb kaszthoz 
tartoznak. Tehát a városon belüli viszonyok aszimmetrikusak, alá-föl- 
érendeltségi viszonyra épülnek. Arisztotelész ideális állama egyenlőkből 
áll, minden polgár egyaránt úr és egyaránt tart szolgákat, de erényes és, 
persze, igazságos. Ha szabad azt mondanom (Karl Popperrel szemben), 
hogy bármennyire józan és földközeli: a két utópia közül Arisztotelészé 
ma a veszélyesebb, mert ma az erkölcsi homogenizálás veszélyesebb, 
mint a társadalmi — mivel inkább azt próbálják alkalmazni. 

Az ötödik könyvben Arisztotelész a Platónnak legtöbb fejfájást okozó 
kérdést feszegeti: az alkotmány megváltoztatásának dilemmáját. Emlé- 
keztek, hogy Platón legfőbb törekvése egy efféle változás megakadályozása 
volt, olyan alkotmányok filozófiai felépítése, amelyeket senki nem tud 
megváltoztatni, egy valóban zárt társadalom. Arra is biztosan emlékeztek, 

hogy az alkotmányos rend de facto megváltoztatását (polgárháború, for- 
radalom) Platón egyfajta körfolyamatnak írja le, amely során az alkot- 
mány belebukik hibájába (vagy az emberi hibákba), ezt egy új követi, mely 
megint belebukik a sajátjába, s végül minden az elejéről kezdődik. Arisz- 
totelész hasonló vállalkozásba fog, de más elméleti alapon: az , egyenlő - 
ség" fogalmának különböző értelmezéseit taglalva. Szerinte a forradalmi 
változás gyökere vagy legalábbis indítéka az , egyenlőség", azaz az arányos - 
ság újraértelmezése. Melyik réteg és milyen alapon egyenlő (származása 
alapján, vagyona alapján, polgársága alapján) , vagy milyen arányban ré- 
szesül ebből vagy abból. Arisztotelész itt egy olyan gondolatot fogalmazott 
meg, amely, ha jól meggondoljuk, máigis érvényesnek tűnik: a társadalmi 
konfliktusok általában az igazságosság—igazságtalanság kérdése körül fo- 
rognak. Csakhogy az alapérték (az arkhé), amelyre a konfliktusban álló 
felek visszavezetik az igazságfogalom értelmezését, a modern korban 
megváltozik, illetve univerzálissá válik, ami, persze, Arisztotelész számára 
elképzelhetetlen volt. 

Arisztotelész visszatért az Etikában már felvetett kérdéshez a jó élettel 
kapcsolatban. Melyik a jobb élet? Az aktív vagy az elmélkedésnek szentelt 
élet? A válasz itt kissé eltér az Etikában megfogalmazottól. Amennyiben 
az aktív élet valóban mindenben a közösség, az állam javát szolgálja, 
s ugyanakkor a cselekvő javát is, akkor az a legeslegjobb, de a spekulatív 
élet mindenképpen jó, mert minden esetben és felétlenül a gondolkodó 
boldogságát és javát szolgálja (azaz nem függ a következményektől), s eny- 
nyiben maga is praktikus élet. 

Arisztotelész az építkezésről is mond egyet-mást, s foglalkozik, persze, 
mint majdnem minden antik szerző, az állampolgárok nevelésével is. 
Ebben a kérdésben szintén elmarasztalja mesterét. Az ugyanis állítólag 
nem vette tudomásul, hogy az állam alkotmányának megismertetése a 
nevelés legelső feladata. Képessé kell tenni minden teljes jogú polgárt, 
hogy mind morálisan, mind intellektuálisan meg tudjon felelni egy vezető 
politikus feladatainak. Szüksége van bátorságra a tevékenység számára, 
szellemi kiképzésre a szabadidő értelmes eltöltéséhez, becsületességre 
és önkorlátozásra pedig mindenhez és minden időben. 

Igaz, a biopolitika Arisztotelésznél sem marad ki a számításból. Fizikai 
erőnlét, jó egészségű férfiak és nők párosítása, a maximális nemzőké- 

pesség szempontjából s hasonlók nála is az állam alkotmányának előírásai 
szerint történnek. Mint már sokszor mondtam, a régi görögök nem is- 
merték a liberalizmust, s így az intimszféra, magánszféra és közszféra 
megkülönböztetését sem. 


A Lélekről (Peri pszükhész, legismertebb nevén De Anima). 

Itt is előre kell bocsátanom, hogy a könyv nem úgy maradhatott fenn, 
ahogy Arisztotelész megfogalmazta, hanem minden valószínűség szerint 
különböző előadásokból tevődött össze. (A végén például kétszer is vissza - 
tér az állatok lelkének elemzéséhez, amit már egyszer maga mögött ha- 
gyott.) A szerzői elgondolás egységének hiánya magyarázza, hogy ugyanaz 
a kérdés többször vetődik fel, s nem ugyanúgy van minden esetben értel - 
mezve és elemezve. A ránk maradt szöveg egyes pontjai homályosak. Én 
megpróbáltam (mint sokan mások) a homályos passzusokat a magam 
módján értelmezni, Arisztotelész filozófiájának logikájába illeszteni. 
Mindez azonban nem feledtetheti el velünk a könyv zsenialitását. Inkább 
ellenkezőleg. Hogy , a Filozófus", ahogy olyan sokáig nevezték, ugyanah- 
hoz a kérdéshez többször visszatér, s válaszai nem lesznek azonosak, gon- 
dolkodói nagyságára vall. E gondolkodói stílus érzékeltetése kedvéért 
írtam többször, hogy Arisztotelész valamin , morfondírozik". 

Fogjunk végre bele. 

Arisztotelész ezt a könyvet a legmagasabb hangfekvésben kezdi. (402a1) 

Ha van olyan tudás, amely már csak tárgya csodálatossága miatt is a 
legmagasabb helyet tölti be atudományok világában, akkor ez a lélekről 
való tudás. Ez a tudás igen sok szférában tud lényegeset mondani, akár 
az igazságról általában, akár a természetről általában vagy bármely ter- 
mészeti és szellemi lényről is legyen szó. Éppen a tudás tárgyának ez a 
sokfélesége teszi olyan nehézzé a lélekről való kutakodást. 

Hogyan is kezdjük? Persze úgy, hogy az alapkategóriák kérdéseit tesz- 
szük fel. Mindenekelőtt a , mi az voltaképpen" kérdését, azaz a szubsz- 
tancia kérdését, továbbá a mennyiség, majd a minőség kérdését, attri- 
bútumainak kérdését, továbbá azt, hogy a lehetőség szerint (dünamisz) 
létezik-e vagy az aktualitása szerint (energeia) . Továbbá, hogy osztható - 
e, tehát hogy homogén vagy pedig nem az. Ha nem, akkor mivel kell kez- 
deni vizsgálódásunkat, a részekkel vagy az egésszel? S vajon természe - 

tükkel vagy funkciójukkal kell-e kezdenünk? Nem éppen az észlelés és 
gondolkodás megkülönböztetésével kell indítanunk? Továbbá, mivel 
nem maradhatunk meg csak az emberi lélek vizsgálatánál, vajon a külön- 
böző állatok lelkéről különbözőképpen kell-e szólnunk? 

Nos, már az eddig felsorolt kérdések alapján is láthatjátok, hogy a lé- 
lek kérdése Arisztotelésznél az élet kérdése, hogy a Peri pszükhész című 
könyv nemcsak pszichológia a szó mai értelmében, hanem egyben élet- 
filozófia is. 

Hadd lépjek tovább Arisztotelész nyomdokain. 

Kell beszélnünk az érzelmekről (pathé) is. Vajon ezek az érzelmek, 
szenvedélyek a lélek és test együttes kifejeződései vagy kizárólag a lélek 
funkciói? (A kérdést még Descartes is így veti fel.) Számos esetben lehe- 
tetlen elgondolnunk, hogy ne a test és lélek közös funkciói lennének, hi- 
szen mindkettő részt vesz a harag, a bátorság, az ízlés és az étvágy, az öröm, 
a fájdalom, a szánalom, a félelem stb. érzelmeinek alakulásában és kife- 
jezésében általában. (A következő órán, a Rétorikát tárgyalva, erre még 
vissza fogok térni.) Még a gondolkodás sem kivétel, hiszen képzelőerőt 
tételez fel, képzelőerőt azonban valahogy nem tudunk testi funkció nélkül 
elgondolni. Persze, egyes tudományok szempontjából elvonatkoztatha- 
tunk egyiktől vagy másiktól, például a fizikában a lélektől. Az , első filo- 
zófia" (metafizika) szintjén nemcsak elválaszthatóknak tekinthetjük, 
hanem elválasztottként értelmezzük is azokat. (Látjátok, Arisztotelész 
maga is az empirikus és a transzcendentális megkülönböztetésével ha- 
tározza meg az , első filozófiát .) 

Melyik két sajátosság jellemző minden lélekre? Így folytatja Ariszto- 
telész a vizsgálódást. Válasz: az észlelés és a mozgás. Ebben eddig lénye- 
gében minden filozófus megegyezett. 

Magának a mozgásnak négy fajtája van, állítja Arisztotelész: helyvál- 
toztatás, változás, csökkenés és növekedés. Létrehozhat-e ezek közül 
egyet is a lélekben egy külső erő? S ha igen, melyik? Számtalan, egymástól 
eltérő választ fogalmazott meg a filozófiai hagyomány ebben a kérdésben. 
Filozófusunk ezeket sorolja fel, értelmezi és kritizálja. (Mi már láttuk, 
hogy Platónnál a lélek autonóm, maga mozgatja önmagát.) 

Talán érdekel benneteket, hogy Arisztotelész nemcsak azt mondja a 
lélekről, illetve annak mozgásáról kifejtett egyik vagy másik javaslatról, 

akár Démokritosztól, Platóntól vagy másoktól származnak is, hogy ha- 
misak, hanem veszi magának a fáradtságot, hogy lépésről lépésére logi- 
kusan, persze, saját álláspontjából kiindulva, meg is cáfolja azokat. 
Platónnal szemben ő komolyan vesz minden filozófiai ellenfelet, idézi 
gondolatmenetüket, a lehető legnagyobb pontossággal. Lehet, hogy ez 
néha untatna Benneteket, nem is mesélem el Nektek, csak megjegyzem, 
hogy Arisztotelész példaadó, ami a filozófiai becsületességet illeti. 

A nehézséget, azaz az elméletek nagy szóródását, szerinte az okozta, 
hogy a hagyományos gondolkodás nem veti fel a kérdést, hogy vannak-e 
különböző lelkek? Figyeljük meg például a növényeket vagy egyes rova- 
rokat: ha kettészeljük őket, minden részük tovább él, azaz minden rész- 
nek saját lelke van, de ha az embernek levágják a karját, az a kar bizony, 
ettől kezdve nem lelkes lény többé. 

Tehát próbáljuk meg, mondja Arisztotelész a második könyvet beve- 
zetve, a vizsgálódást elölről kezdeni. Mi a lélek? Mi az, hogy lélek? Három 
kérdésre kell választ adnunk: mi az anyaga (hülé) , mi a formája, azaz lé- 
nyege (morphé), hogyan jön létre a kettő egysége? Nos, az anyag - lehetőség, 
a forma : valóság. De a valóság, az aktualitás is kétféle: a) amely megfelel 
a tudásnak, b) amely megfelel a reflexiónak. Meg kell különböztetnünk 
pl. a lelket ébrenlétben és alvás közben. Ébrenlétben reflektív, azaz mű- 
ködik, álomban a tudás számára létezik, van, de nem működik. 

A természet vagy élő, vagy élettelen. Mi azt élet? Önfenntartás, növek- 
vés, pusztulás. Már ebből is látható, hogy minden élő szubsztancia össze - 
tett. (Felhívom a figyelmeteket az önfenntartás fontosságára. Ez a fogalom 
ugyanis az élőlények belső teleológiájára utal. A modern korban, főleg a 
17. század metafizikájában, a mechanikus világkép elterjedése következ- 
tében, ez a fontos gondolat egy ideig eltűnt a tudományos és filozófiai 
gondolkodásból. 

Nem értelmes tehát az a kérdés, hogy a lélek és a test egyek-e, hiszen 
ez olyan, mintha azt kérdeznénk, hogy a megformált anyag egy vagy kettő - 
e. Lehetőség és aktualitás nem választhatók el egymástól, de sose felejtsük 
el, hogy a lélek (a forma) teszi az eleven dolgot azzá, ami. 

Az életnek (léleknek) különböző fokozatai vannak. Kezdjük a vegetatív 
lelken, a növények életén. A mozgás formái közül az első, a helyváltoztatás 
nem vonatkozik rájuk, de a többi mozgásformák igen: változik, keletkezik, 

növekedik, elpusztul. Egyetlen pszichikai képessége az önfenntartás, ön- 
táplálás. (A 20. században majd Hans Jonas azt fogja mondani: egyfajta 
autonómia.) Ha egy élőlény észlelni képes, akkor állatnak tekintjük akkor 
is, ha nem képes helyváltoztatásra. (Ezt a megfigyelést hamar megkér- 
dőjelezték.) 

Az állatvilág esetében a tapintás és minden másfajta érzékelés elválnak 
egymástól. A négyfajta erőből (tápláló, vágyakozó, érzéki, helyváltoztató, 
gondolkozó) különböző állatfajok különbözőképpen részesednek, de 
mindezek valamilyen módon részesednek abból is, ami örök, isteni. 

Arisztotelész külön elemzi a vágyat, külön a látást és a hallást, a tapin- 
tást. Mindezek, bár más módon, teleologikusak s ugyanakkor válaszoló 
érzékszervek (a kívánás a megkívántra, a dolog a dolog látására, hallására 
válaszol), de maga a válasz teleologikus szerkezetű, ugyanis, mint tudjátok, 
erre van az élő test s annak minden érzékszerve diszponálva. (Látjátok, 
hogy az , első filozófia" alapfogalmai, mint lehetőség, valóság diszpozíció, 
funkció, milyen nagy szerepet játszanak empirikus megfigyelések értel- 
mezésében is.) 

Eddig inkább az életre általában vonatkozó gondolatok, mint a növé- 
nyek és állatok életére vonatkozó érdekes megállapítások voltak a per- 
döntőek. Amiről azonban bővebben szeretnék beszámolni Nektek, az 
ennek a műnek a rólunk (is) szóló, harmadik könyve. 

Az elemzést Arisztotelész az érzékszervek bemutatásával indítja. S ő is 
megkülönbözteti, ahogy ezt már Platón is tette (és később sokan mások is 
tették), az úgynevezett elsődleges és másodlagos minőségeket. A másod- 
lagos minőségeket (szín, hang stb.) a munkamegosztás jellemzi, azaz egy 
érzékszerv többnyire csak egy minőséget érzékel. A többi minőséget (ame- 
lyeket, mint mondtam, később elsődlegesnek neveztek) mindig a mozgá- 
son keresztül észleljük, legyen az bár alak, méret, szám vagy egység, akár 
azon, hogy mozog, akár azon, hogy nem. Ezért nincs is rájuk specializált 
érzékszerv. Felfogásukra olyan funkcióra van szükség, mely az érzékszervek 
egysége. Hogy ez a szerv a gondolkodás lesz, máris borítékolhatjuk. 

Ha látunk valamit, mikor nézünk, nem csak a szemünk észlel, hiszen 
valami kiválasztja azt, amit észlelünk. Fehéret észlelünk, de nincs fehér 
önmagában, hanem olyan dolgok vannak, amelyek többek között fehérek 
is. Ha egy hangot hallunk, nemcsak azt a bizonyos hangot, például füttyöt, 

halljuk, hanem madárfüttyöt, hiszen tudom, hogy mi fütyül, amikor hal- 
lom. Azaz nemcsak hallok, de tudom is, hogy mi az, amit hallok. Hallom, 
tudom, bár nem látom. Mikor édeset érzek, észlelésem egy irányba moz- 
dul, mikor keserűt, akkor a másik irányba. Valami az, ami édes, és valami 
az, ami keserű, tudom, vagy legalábbis tudhatom. Észlelés és gondolat 
így elválaszthatatlanok. Minthogy elválaszthatatlanok, két értelemben is 
jelzik a határt, a nem észlelhetőt és a nem gondolhatót. (Mindig vissza- 
köszön az a perasz!) 

A lélek - mozgás, mint gondolkodás, megértés, észlelés. Mindezekben 
az esetekben a lélek kiválaszt és fogalmat alkot a létező dolgokról. Ez a 
tévedés forrása is. (Ugye, emlékeztek, hogy már Platónnál is találkoztatok 
azzal a felismeréssel, hogy az észlelés esetében nem az érzékszerv, hanem 
a megítélés téved, de azt is látni fogjátok, ahogy Arisztotelész ezt a fontos 
gondolatot módosítani fogja.) Ha csak az észlelésről van szó, akkor nem 
különbözik a helyes a tévestől (örök példa a vízben eltörtnek látszó bot). 
Ítéletünk, gondolatunk (mely az észleléssel összefonódik) lehet ugyanis 
helyes és helytelen. A korrekt, illetve inkorrekt gondolkodás, illetve meg- 
ítélés lehet helyes, illetve téves megértés, tudás és vélemény is. 

S a képzelőerő? Az mind az észleléstől, mind a megértéstől különbözik, 
holott észlelés nélkül és feltevések nélkül nincs képzelőerő sem. Az előb- 
biekből a képzelet ereje elő tud állítani valamit, ami nem létezik. Azaz, 
a képzelőerőnk termékei függnek egyfajta erőtől, különös képességtől, 
míg vélekedésünk nem tételez fel effajta külön erőt. Vélekedéseink 
ugyanis vagy igazak, vagy hamisak, amit a képzelőerő termékeiről, például 
egy festményről, nem mondhatunk el. Ha valamit borzalmasnak, félel- 
metesnek észlelünk, az bennünk a félelem, borzalom érzését váltja ki, 
de ha mindezt egy festményen látjuk, akkor nem. (Erről majd bővebben 
beszélek a következő előadásban.) 

A gondolkodás tehát nem észlelés, két fajtája a képzelőerő (phantaszia) 
és a megkülönböztető képesség, értelmi, fogalmi képesség (dianoia). 

Hogyan tudjuk a helyes felismerést az elképzelttől (phantaszma) meg- 
különböztetni? Három képesség segítségével. Ezek a vélemény (hit), a tu- 
dás és a fogalmi megragadás képességei. 

Mivel a válasz nem meggyőző, vagy legalábbis hipotetikus, Arisztotelész 
itt a kérdés újrafogalmazásába kezd. (Már tudjátok, hogy igen kontextu- 

álisan elemez, tehát eltérő kontextusokban többször visszatér ugyanahhoz 
a kérdéshez.) A percepció, az észlelés lehet potenciális (dünamisz) és ak- 
tuális (energeia) , mondjuk, ha álmunkban látunk, vagy ébren látunk. 
Akkor is lehet látomásunk, amikor csukva van a szemünk. Honnan tud- 
juk, hogy ez a látomás nem valóságos látvány? 

A képzelet terméke (itt már nem egy festményről van szó) is lehet 
igaz vagy téves, de mégsem ugyanúgy, mint a vélemény vagy a hit. Míg a 
vélemény észérvek hatására, meggyőződéssé alakulhat át arra vonatko - 
zóan, hogy igaz vagy téves volt-e a vélemény, ez a képzelet esetében nincs 
így. Nem győzhetnek meg, hogy másképpen lássak egy festményt, mint 
ahogy azt én látom. Vannak esetek, amikor képzeletben egy adott hely- 
telenséget el lehet az emberrel ismertetni, ha a képzelet is vélekedés. 
Például, mikor valaki úgy látja, hogy a nap csak egy karnyújtásnyira van, 
holott tudjuk, hogy nagyobb a lakott világnál, a képzelet-vélekedést 
helyre tudjuk igazítani. 

Arisztotelészt jobban érdekli a képzelőerő, a fantázia, mint a filozófu- 
sokat általában. A fantázia olyan mozgás, amely nem létezik észlelés nél- 
kül, mivel olyan tárgyakra vonatkozik, melyeket észlelünk vagy észlelhe- 
tünk, de nincsenek jelen, s ezért lehet igaz és téves egyaránt. Az észlel- 
hetők észlelése, mint tudjuk, nem lehet önmagában téves, de 
kapcsolódhat olyan dolgokhoz, amelyekről való felfogásunk, ítéletünk 
téves lehet. Abban, hogy fehéret látunk, nem tévedhetünk, de hogy mi 
az, ami fehér, abban igen. (Arisztotelész példája.) Ami a képzelőerőt, a 
fantáziát mozgatja, az a fény. Arisztotelész aphantaszma szót a fény (phosz) 
szóból származtatja, de ebben a filológusok nem értenek vele egyet. 

A képzelőerőről szóló elmélkedés egyik nem várt eredménye Áriszto - 
telész meggyőződése, hogy egyes állatoknak is van fantáziájuk (az észlelt 
mozgatja e képzelőerőt) , míg nekik nem kell fogalmilag különbséget 
tenni igaz és téves között. Az emberi fantázia más, mivel a fogalmi gon- 
dolkodáshoz kapcsolódik. Az emberi fantázia esetében tehát az egyik 
esetben fontos az igaz és a téves megkülönböztetése, a másikban nem. 
Mondjuk, éjjel egy boszorkány jött a szobámba, vagy ezen a képen a holdat 
látod. (Az én példáim.) 

Egy másik művében, az AÁlomról (amelynek elemzésére most nem áll 
rendelkezésre elég idő), s amelyben a Lélekről korábban írottakra ő maga 

hivatkozik, Arisztotelész nemcsak azt mondja, amit a Lélekben, ugyanis 
hogy észlelés nélkül nincs képzelet, még csak azt a már a Lélekből isme- 
retes gondolatot sem egyszerűen megismétli, hogy a képzelethez nincs 
szükség egyidejű észlelésre, például az álomban látunk, holott semmit 
sem észlelünk. Hozzátesz ugyanis valamit, ami szerintem fontos, hogy 
az álomban nemcsak a fantázia, de az intellektus is szerepet játszik (ál- 
munkban fogalmilag is gondolkodunk). Kissé módosítja a Lélekben ko- 
rábban elmondottakat, mikor elemzését úgy zárja be, hogy a fantázia 
maga is az észlelés egy speciális fajtája, egy sajátos képesség. Egy másfajta 
észlelés. Ha ez nem így lenne, nem játszhatna benne szerepet a fogalmi 
gondolkodás. 

Mi erről a véleményetek? Van egy lónak vagy kutyának fantáziája? Vagy 
csak az embernek van? Van-e az intellektuális képességnek szerepe az 
emberi fantáziában? 

A lélek legmagasabb része, azaz funkciója, az intellektus, dianoia , azaz 
a gondolkodás. S ahogy Platón, úgy Arisztotelész is megkülönbözteti a 
gondolkodás különböző funkcióit (részeit). Ezeket a különböző funkci- 
ókat ő is különböző nevekkel illeti, s úgy, ahogy nagy elődje megszemé- 
lyesíti azokat. 

A gondolkodás különböző funkciói nála is (mint utána minden meta- 
fizikus gondolkodónál) filozófiai főszereplőkké válnak. Ha nem is indi- 
viduális szubsztanciák, de szubjektumok (hüpokeimenon) , melyekről kü- 
lönböző dolgokat tudunk állítani. Arisztotelész filozófiájában általában 
(mint később Hegelnél) szubjektum és objektum egybeesik, azaz, amiről 
beszélünk, egybeesik a beszéd alanyával, s annak tulajdonságaival, az ál- 
lítmányokkal. Így az individuális szubsztancia (uszía) , mondjuk az Iliász 
vagy Bodri kutya, ugyanakkor szubjektum is (a mondat alanya, hüpokei- 
menon) , s az állítmányok, attribútumok (szümbebekoi) általános fogalmak, 
ahogy pl. Bodri kutya egy házőrző, vagy az Iliász egy epikus költemény. 

Mindezt jobban elemezhetjük a Nikomakhozi etika, mint a Lélekről szóló 
mű alapján, hiszen itt különböztette meg Arisztotelész egymástól világo - 
san a gondolkodás különböző funkcióit, itt változtatta azokat a legvilágo - 
sabb kategóriákká. 

Múlt órán az etika elemzésekor csak a fronézisre (a konkrét helyzetben 
való helyes ítélkezés képességére) tértem ki, mivel az erkölcs szempont- 

jából ott ennek volt igazi jelentősége. Azonban most a lélekről van szó! 
S majdnem minden Arisztotelészt követő, nemcsak a keresztény Árisz- 
totelész-követők, számára ebben a tárgykörben az volt az alapkérdés, 
hogy vajon Arisztotelész osztja-e Platón meggyőződését a lélek halhatat- 
lanságáról vagy sem? Mindkét felfogásra mutatnak egyes passzusok, de 
egyik sem igazán meggyőző. 

Teljesen valószínűtlennek tűnik, hogy Arisztotelész osztotta volna 
Platón híres passzusának alapgondolatát, mely szerint , az egész lélek 
halhatatlan", vagy akár a másik értelmezést is: , minden lélek halhatatlan". 
Így a kérdés értelmezéséhez a gondolkodó lélek (dianoietikus erények) 
felosztásához fordulok, méghozzá azokhoz a gondolkodói funkciókhoz, 
amelyek szerzőnk szerint a racionális léleknek ahhoz a részéhez tartoznak, 
mely nincs változásnak alávetve. 

Az első közülük a tudományos gondolkodás, az ész, mint episzthémé. 
Ez a típusú ész képes minden tudomány legfelsőbb (azaz legalapvetőbb) 
elveinek felfogására. Ezek azok a princípiumok, alapelvek (arkhai) , ame- 
lyekből a bizonyítás kiindul, s amelyekre a tudás bizonyítás révén vissza- 
vezethető. (A tekhnét, az alkotásban megnyilvánuló tudást, azért nem s0- 
rolom fel, mert változásnak van alávetve.) Másik a szophia, bölcsesség, 
a gyakorlati ész egy olyan formája, amely a jó életre vonatkozó végső el- 
vekbe való belátás s e belátás helyzetekre való alkalmazásának képessége. 
A dianotetikus erényekhez tartozik még a logosz, a logikus gondolkodás, 
az okosság is, azaz a helyes demonstráció képessége, melynek fontossá - 
gára a következő órán még ki fogok térni, s végül az egész igazság fel- 
fogásának intuitív képessége, az intellektuális intuíció (ahogy majd 
Schelling nevezni fogja) , anúsz. A többségi felfogás szerint (bár szavazást 
nem tartottak ebben a kérdésben) a núsz az, ami Arisztotelész szerint hal- 
hatatlan. Tehát nem az egész emberi lélek, mivel az életben, mozgásban, 
percepcióban, s még talán a képzelőerőben is az állatvilággal is osztozik. 

Az ember értelmi funkciói közül, mint tudjuk, a gyakorlatiak, az 
anyagra (materiára vagy az érzelmekre) vonatkoznak. Két tisztán teore- 
tikus funkció, amely a dolgok egészét ragadja meg, méghozzá kategóri- 
ákban, alapelvekben, ítéletekben és következtetésekben, mégis a változó 
dolgok megértésében tűnik ki, azokat ragadja meg fogalmilag, azaz vál- 
tozatlan formájukban. Ismétlem, marad az a szellemi képesség, mely 

nem pusztán önmagában tiszta forma, de az örök, a változatlan, az oszt- 
hatatlan megragadására képes tiszta entelekheia: ez a núsz. A núsz halha- 
tatlan. 

Miközben folytatjuk a könyv gondolatmenetét, egy furcsa dologgal kell 
szembenéznünk. Eddig az észlelésről és a fantáziáról beszéltünk. Ezekről 
állítottunk ezt meg azt, s hogy ennek vagy annak a szubsztanciának a funk- 
ciója. A , fül" vagy a , szem", szubsztanciák, ezek funkcióiról lehet ezt vagy 
azt állítani, mint a hallás, illetve látás, de az intellektus, a gondolkodás? 
Arisztotelész nem lokalizálja az intellektust. Amikor annak különböző 
funkcióit elemzi, nem mondja, hogy az agy vagy a szív, vagy a vese funk- 
cióiról beszél. Magukat a gondolkodás funkcióit emeli az alany szintjére, 
s ezzel megtestesíti őket, azaz szubsztanciává varázsolja őket. Hol marad 
ahülé, az anyag, ha minden gondolati funkció önmagában morphé, forma, 
aktualitás? S ettől kezdve kitüntetett színészekként fogják eljátszani vál - 
tozó szerepeiket a filozófia világszínpadán, méghozzá mint kategóriák, 
holott nem azok. 

Ugyanaz az objektum az észlelés és a megismerés objektuma is lehet, 
de míg az észlelés érzékszervfüggő (a dolgot hallom vagy látom, vagy íz- 
lelem, vagy tapintom, vagy szaglom), addig a gondolkodás univerzális. 
A világ minden dolga, objektuma, elgondolható, ismerhető, akár észlel- 
hető, akár nem. 

Az észlelés is megismerés (noészisz) . Míg az észlelés számára van túl 
sok és túl kevés, például olyan hangerő, amelyet még vagy már nem tu- 
dunk észlelni, vagy olyan fény, amely megvakít; ami a gondolkodást, 
a megismerést illeti, itt nincs sem túl kevés, sem túl sok. A megismerő 
képességek esetében maga az aktivitás a lehetőség (emlékezzetek, nincs 
anyag!) , amit pedig felfog, megismer, az mondható a megismerés síkján 
aktualitásnak. Tudja-e vajon, elgondolni önmagát? Természetesen, azaz 
pontosan úgy, mint bármely tárgyat. 

Azokat a tárgyakat, melyeknek van anyaguk, a gondolkodás anyagta- 
lanná változtatja. A gondolkodás, az intellektus, minden tárggyá átala- 
kulhat anélkül, hogy tárgyias lenne. Ez persze a filozófiában magától ér- 
tetődő, az asztal fogalma anyagtalan. A gondolkodás képességéről elvileg 
mondhatjuk, hogy lehetőség a dolog gondolati megragadásához képest, 
de ezt nem gondolhatjuk el időben, bár egyes gondolat megragadásához 

képest korábbi, minthogy a gondolkodás azért gondolkodás, mert meg- 
ragadja tárgyait, bármely tárgyat. 

Egy gondolat éppen úgy lehet fájdalmas és boldogító érzület (aisz- 
théma) , mint egy észlelet, akkor is, ha nem észlelek, s ezzel magába fog- 
lalja az igenlést vagy tagadást, azaz keresem vagy kerülöm az elgondolt 
dolgot. (Persze, ezt mindannyian tudjuk és gyakoroljuk Arisztotelész 
nélkül is.) 

Összefoglalva az eddig mondottakat, Arisztotelész elkezd morfon- 
dírozni azon, amit elmondott s azon, amit még el fog mondani. Együtt 
gondolkozik velünk, azokkal, akiket megszólít. A léleknek általában szám- 
talan , része" (azaz funkciója) van, s ezeket mind lehetetlen is lenne 
felsorolni. Lehet azonban egy alapvető választóvonalat feltételezni: a ra- 
cionális és nem racionális lélekrész kettősségét. Ami a nem racionális 
lélekrészt illeti, Arisztotelész megismétli, amit az életről általában mon- 
dott, elsősorban a táplálkozásra hivatkozva, majd amit az állatvilágról, 
azaz az észlelés képességéről kifejtett, de mi van akkor a vágyakozó (mo- 
tiváló) résszel, amely együtt jelenik meg az előzővel, mi több, bőséges 
szerep jut számára a racionális lélekrész tevékenységében is? Ha valamire 
sem nem vágyakozunk, sem nem irtózunk vagy félünk tőle, akkor azt csak 
az erőszak kényszerítheti ránk. Jobb lenne tehát akkor a hármas felosztás? 
És akkor még nem beszéltünk a mozgásról, ami mindezekhez hozzátar- 
tozik, különösen a fantáziához. Egyet tudhatunk: a természet semmit 
sem tesz hiábavalóan, s nem hagy ki semmit, ami szükséges, kivéve a de- 
formitás eseteit (432e 1). (Ez a mondat a természet teleológiájának egyik 
legfrappánsabb megfogalmazása.) 

A morfondírozás végére érve Arisztotelész a következő eredményre 
jut (10. fejezet): 

A lélekben két mozgató létezik: a vágy, és a praktikus gondolkozás 
(a fantázia mindkettőre jellemző) . Nem világos, hogy a gondolkodás moz- 
gathat-e vágy nélkül, mivel kívánni, illetve akarni bármit is — valamiféle 
vágyat feltételez. (Ugye, emlékeztek a Metafizika nyitósorára, hogy minden 
ember vágyik a tudásra?) A gondolat tárgya mindig helyes, míg a puszta 
vágy, illetve képzelet tárgya lehet helyes és hamis. Bár a jóra irányul (min- 
den vágy valami jóra irányul), de ez a jó lehet valóban jó, és lehet, ami 
pusztán annak látszik. 





22211 1. AZ ÓKOR 


A vágy tárgya hozza létre a vágyat. Minden megismerő mozgásban két 
ok vesz részt: a hatóok és a cél-ok, egyik lök, a másik húz. Miután a gon- 
dolkodás célja is vágytól motivált, a vágyak ütközhetnek egymással. A kí- 
vánság és az értelem konfliktusa is, végső soron, vágyak konfliktusa (lásd 
később Spinozát) . Abban, hogy nem látjuk előre a jövőt, az is közrejátszik, 
hogy nem tudjuk a kellemest (a jelenben kellemest) a jótól megkülön- 
böztetni. (A három alapvető megismerőképesség, mint: észlelés, gon- 
dolkodás, vágy, bár többször módosítva, egészen Kantig fog uralkodó sze- 
repet betölteni a filozófiában.) 

Arisztotelész számára éppen úgy alapvető, mint Platón számára a jót 
a rossztól megkülönböztetni. Ugyanolyan fontos szerepet tulajdonít a 
szenvedélyeken való uralkodásnak, mint mestere, de megértőbb nála. 
Számos engedményt tesz az emberi gyengeségnek. Tudja, hogy semmi 
sem, az állam sem lehet tökéletes, bár mintaképe mégis a jó emberekből 
álló állampolgárok városa. Állítja, hogy az erény szükséges a boldogsághoz, 
de nem hiszi, hogy elegendő. Az ő önmagát gondoló istene nem avatkozik 
a halandók sorsába. Nincs mit félnünk tőle, nincs mit remélnünk tőle. 
Legfeljebb utánozhatjuk. 


KÖ 

TIZENEGYEDIK ELŐADÁS 


Rétorika. Logika. Poétika 


KEDVES HALLGATÓIM! 


Emlékeztek, hogy Platón nemcsak megvetette a rétorikát, de az állam 
számára veszélyes mesterségnek is tartotta. Arisztotelész azonban más 
véleményen van. Nem mintha nem fogadná el a dialektika és a rétorika 
Platón által javasolt megkülönböztetését. A dialektika öncélú fogalmi 
párbeszéd, melyet más emberekkel vagy önmagunkkal folytatunk. Semmi 
más célja nincs, mint maga a gondolkodás, fogalmaink tisztázása. A ré- 
torika célja ezzel szemben mások meggyőzése, tehát nem a gondolati tisz- 
tázás, hanem a rábeszélés, illetve lebeszélés. Arisztotelész szerint a kettő 
nem teljesen szétválasztható. Különben Platón is leginkább korai dialó - 
gusaiban tartotta magát ehhez az éles különbségtevéshez. Már a Gorgiasz- 
ban is meg akarja Szókratész győzni Glaukónt arról, hogy jobb igazságta - 
lanságot elszenvedni, mint elkövetni. 

Arisztotelész Rétorikája állítólag korai írás, valószínűleg még a szerző 
első athéni tartózkodása alatt született, azaz egy fiatal zseni műve. 

Ez a könyv a középkori egyetemek alapkurzusának anyaga volt. Minden 
akkori egyetemen a rétorika elkerülhetetlen tantárgyként szerepelt. Már 
csak ezért is érdemes röviden bemutatnom. Van erre egy másik, nyomó - 
sabb okom is. Arisztotelész itt nyúl vissza leginkább a mindennapi élet- 
hez, itt elemzi a legmélyebben és legsokoldalúbban az érzelmeket. 

A rétorika, Arisztotelész szerint, nemcsak érdemes a filozófiai vizsgá - 
latra (számára minden létező érdemes erre) , hanem a filozófiai vizsgálat 
képes erényeinek és hibáinak beható elemzésére is. 

Mindenekelőtt a rétorika is egy fajtája a bizonyításnak, méghozzá 
annak egy (lerövidíthető) deduktív formája, amit Arisztotelész eenthümé- 
mának nevez. 

A rétorika egyfajta viszony a beszélő és a hallgató között, amelyben 
a hallgató határozza meg a beszéd természetét, mivel a hallgató meggyő - 
zése a cél. Másként beszél a rétor, ha egy bírót vagy egy zsűrit, vagy egy 
gyűlést kell valamiről meggyőznie, s másként, ha egy döntéssel kapcso- 
latban, másként, ha ítélkezéssel kapcsolatban, megint másként, ha egy 
költészeti termék értékével kapcsolatban. Hatni tud akaratra (mondjuk 
a törvényhozásban), hatni tud elítélés vagy felmentés kérdésére (mond- 
juk a bíróságon) s hatást gyakorolhat az ízlés alakítására is. Az első vala- 
mire rá akar beszélni, a második valakit megvéd vagy megtámad, a har- 
madik dicsér vagy ócsárol. (Tehát másként győzőm meg egy választás előtt 
a választókat, hogy a pártomra szavazzanak , másként a bírót vagy a zsűrit, 
hogy ügyfelemet felmentsék, s megint másként egy könyvfesztivál kö- 
zönségét, hogy éppen ezt a könyvet kell elolvasniuk, megvásárolniuk.) 

Az akaratformáló rétorika arra akar bennünket rábeszélni, amit az orá- 
tor hasznosnak tart. Nem célokra akar rábeszélni, ami amúgy is a bol- 
dogság, azaz jólét, egészség, remek gyerekek, hanem az ehhez a célhoz 
vezető eszközök igénybevételére. (Mint manapság egy hirdetés, a rétorika 
e korszerű fajtája. Például egy fogkrémreklám nem arra beszél rá, hogy 
a fogaink egészségesek legyenek, mivel rábeszélés nélkül is ezt akarjuk, 
hanem hogy ennek a célnak érdekében pontosan ezt vagy azt a fogkrémet 
használjuk.) 

Az orátor vagy azzal beszél rá valamire, hogy az ellenkezője csak el- 
lenségeimet szolgálná, vagy azzal, hogy mások is ezt csinálják, illetve 
ezt használják, vagy azzal, hogy , mindenki" ezt a véleményt osztja, s hogy 
másnak már van. Az orátor mindig a konkrét ember vágyait és jellemét 
célozza meg. A becsvágyót arra beszéli rá, ami hírnevét nagyobbítani 
fogja, a pénzéhest arra, ami vagyonát gyarapítani fogja, a szépségére 
hiú embert azzal, ami a legszebbé teszi. Persze, azt is figyelembe veszi 
a rétor, hogy mely eszköz igénybevétele könnyű s mely eszköz alkalma - 
zása nehéz, hogy fájdalommal jár-e vagy csupán gyönyörrel, hogy tisz- 
tességesebb így, mint amúgy, azaz megint a megszólítottak jelleme és 
célja szerint. 

A politikai nyilvánosság előtt tartott rábeszélő beszéd sikerességének 
elengedhetetlen feltétele akormányforma, az intézmények, a hagyomány, 
az emberek szokásinak s érdekeinek ismerete. A döntésekre való hatás 
a jelenre és a jövőre irányul, s mindig kiindulópontnak tekinti az adott 
politikai közösség célját. S közben arra is figyelnünk kell (nekünk, réto- 
roknak), hogy a megcélzott közönség miként ítél meg bennünket, azaz 
meg kell nyerni bizalmukat. Mondjuk, hogy úgy véljék, tanácsaink célja 
s várt jutalma egyedül az ő megbecsülésük. 

Fontos, hogy mindig dicsérjük a megszólítottakat. S különösen a meg- 
szólítottak számára választásra ajánlott tisztségviselőket. El kell monda- 
nunk róluk, hogy derék emberek, hogy már eddig is számos feladatot re- 
mekül teljesítettek. S ha valakinek a kinevezéséről le akarjuk beszélni a 
megszólítottakat, fel fogjuk sorolni annak rengeteg hibáját és kudarcát. 
(Szemmel látható, hogy akommunikáció nem modern tudomány.) 

A bíróságon más feltételeknek kell a rétornak eleget tennie, attól füg- 
gően, hogy ügyész-e vagy ügyvéd. Mindkettőnek figyelembe kell vennie 
egy tett hét lehetséges okát (hatóokait és cél-okát) , mint véletlen, ter- 
mészet, kényszer, szokás, gondolkodás, harag és vágy. E lehetséges okok 
vizsgálata után tekintetbe kell venniük a tettes pillanatnyi lelkiállapotát, 
s ezek még az okokhoz hasonlíthatóan is sokkal számosabbak. Majd fi- 
gyelembe kell venni a sértettek sérelmét, lelkiállapotát. S végül a vétkek, 
bűnök természetét. 

Itt tér rá Arisztotelész az igazságtalan és igazságos tettek megkülön- 
böztetésére, részletesebben, mint később az Etikában. Eközben egy igen 
fontos gondolatra tér rá. Kétféle törvény van, minden egyes állam saját 
törvényei és a természet egyetemes törvénye. Azt mondhatnátok, hogy 
mi új van ebben? Már Platónnál is találkoztatok a phüszisz (természet) 
és nomosz (törvény) megkülönböztetésével, sőt, ez annakidején majdnem, 
hogy közhelynek számított, de itt, ebben a szövegben, más a hangszerelés. 
Arisztotelész az Antigoné tragédiára hivatkozik: testvért eltemetni termé - 
szettől fogva törvény, akármit is követel az állam. A passzus nem azért 
fontos, mert azt hangsúlyozza, hogy , mindenki mindenütt ezt teszi ", vagy 
hogy ez mindenütt a szokás (mint mikor a Politikában a rabszolgatartásról 
beszél) , hanem hogy ez a törvény, a természet törvénye, az állami törvé - 
nyek felett áll. Nem az ember, hanem az állami törvény igazságtalan, 

amennyiben a természet törvényének megszegésére kötelez. A minden- 
kori védelem meg is kísérli a természeti törvényre való hivatkozást. ( Ez 
a gondolat az , emberi jogok" őse.) 

A továbbiakban Árisztotelész az egyes államok írott vagy íratlan törvé - 
nyei ellen elkövetett vétkeket két csoportra osztja, olyanokra, amelyek 
az egész (város) elleni vétkek s olyanokra, amelyeket egyes polgárok ellen 
követnek el. A legtöbb vétek motívumai érthetők (harag, vágy, érdek stb.) 
s így átláthatók. A leggonoszabb tetteket, ha ép elmével követik el, csak 
az erre való hajlam magyarázhatja, ugyanúgy, mint a legjobb tetteket a 
jóra való hajlam. (Tudtok ennél okosabbat mondani?) 

Mely eszközök állnak a vád rendelkezésére? Mindenekelőtt a szónoklat, 
de vannak más eszközei is (a vétek vagy bűneset jellegétől függően), mint 
a törvényre való hivatkozás, a tanúk felvonultatása, a szerződések bemu- 
tatása, a testi fenyítés és az eskütétel. 

A rétorika minden esetében, azaz mindhárom típus (politikai, bíró - 
sági, esztétikai) esetében a meggyőzendő érzéseire kell hatni. Pontosan 
ebben különbözik a rétorika a dialektikában is fellelhető meggyőzési 
szándéktól. A dialektika a másik gondolkozását akarja átalakítani a gon- 
dolati ráhatás eszközével, míg a rétorika, bár szintén mások gondolko- 
dásának, döntésének, ítélkezésének befolyásolására törekszik, ezt az ér- 
zelmekre való hatás eszközével teszi, 

Itt fejti ki Arisztotelész az azóta sem jelentősen meghaladott érzelem- 
elméletét (2. fejezet). 

Arisztotelész ugyanis világosan elválasztja az érzelmeket az egyszerű 
érzésektől. Az érzelmekbe (az érzésektől eltérően) ugyanis beintegrálódik 
a gondolkodás, továbbá annak a helyzetnek megítélése is, melyre az ér- 
zelmek válaszolnak. ,, Az érzelmek olyan érzések, melyek az embereket 
ítéleteik megváltoztatására késztetik s fájdalommal vagy örömmel járnak" 
(137841 20, az én fordításom) . Arisztotelész fel is sorol néhányat, mint: 
düh, szánalom, félelem. (Én hozzátenném: szégyen, undor.) Mondjuk, 
a harag vagy düh esetében a rétornak tudnia kell, hogy milyen lelkiálla- 
potban van a dühös ember, akiről beszél, illetve akinek beszél, milyen 
más emberekre szokott haragudni, milyen okból szokott dühre gerjedni. 
Nem elég ismerni egy tényezőt a három közül. S ami a dühre, haragra vo- 
natkozik, az vonatkozik a többi emócióra is. 

Nézzük a harag meghatározását, minden érzelem meghatározásának 
modelljét. , A harag egy olyan fájdalmas vágy, hogy bosszút álljak valakin 
az engem vagy barátomat ért vélt sérelemért, melyre okot nem adtak" 
(ugyanott bi, az én fordításom) . Ha a rétor bebizonyítja, hogy a sérelem 
nem történt meg, illetve hogy valaki más követte el, aharagvó meg nem 
fog többé haragudni arra, akire eredetileg haragudott, s más ellen fog 
bosszút forralni. Ám a rétor mást is tehet. Egy emberrel, aki nem harag- 
szik senkire, el tudja hitetni, hogy egyvalaki súlyosan megsértette őt, vagy 
barátját. Ezzel eléri, hogy a megszólított dühbe guruljon és megváltoztassa 
ítéletét, természetesen a rétor szándékai szerint. 

A rágalmazás tehát ősi rétorikai fogás, ahogy a szerecsenmosdatás is 
az. Gondolom, Ti is tudtok erre példát szolgáltatni. 

Ebből a példából két következtetést is levonhatunk. 

Egyrészt hogy van igazságos, hasznos s igazságtalan, káros rétorika. 
A ,jó" rétor, a sikeres rétor, aki eléri a célt, amit kitűzött, nem okvetlenül 
igazságos, sem okvetlenül igazságtalan. Attól jó, hogy birtokában van a 
meggyőzést szolgáló ismereteknek és azokat jól alkalmazza. Attól igazsá- 
gos, hogy ezeket az eszközöket a jó, az igazságosság és az igazság szolgála- 
tába állítja. Mikor Arisztotelész a szánalom érzelmét a haragéhoz hason- 
lóan határozza meg, erre az eshetőségre hoz fel példát. (Cicero, akiről 
majd a következő előadásban fogok röviden beszélni, lesz az első ügyvéd, 
aki úgy véli, hogy mindenkinek joga van a védelemre, a bűnösnek is. S az 
ügyvéd kötelessége a bűnöst is a lehető leghatásosabb rétorikai eszkö- 
zökkel megvédeni.) 

Mindebből evidensen következik, hogy a gondolkodás bele van építve 
az érzelmekbe. Már volt szó arról, hogy ha ismeretem megváltozik (nem 
X sértett meg, hanem Y, vagy félreértettem valamit, vagy a sérelem csak 
vélt sérelem volt), az érzelem vagy megszűnik, vagy másra fog irányulni. 
Ugyanakkor az ember gondolkodása maga is befolyásolja az emóciókat. 
Például, hogy egy ember mit érez sérelemnek és mit nem. 

Nagyon fontos az érzelemelmélet szempontjából Arisztotelésznek az 
a megállapítása is, hogy az érzelmeket fájdalom vagy öröm, vagy mind- 
kettő kíséri. Például, ha vizsgázni megyek, szorongok s a szorongás a fé- 
lelem egy fajtája, rossz érzés, de ugyanakkor hajt a vágy, hogy jól feleljek, 
a sikerélmény vágya. A szánalom , rossz" érzés, mert keserű látnom más, 

elsősorban egy szeretett más, szenvedését, tudom azt is, hogy lényegében 
tehetetlen vagyok. Ugyanakkor hajt a vágy, hogy segítsek, vigasztaljak, 
hozzájáruljak a másik terhének könnyítéséhez. Nem kell sokat gondol- 
koznotok, hogy más példákra leljetek. 

A rétorika médiuma a szó vagy az írás. E két forma különböző stílust 
igényel. A kiváló stílus első feltétele a görög nyelv jó ismerete. Amíg az 
előbbi (beszélt nyelv) szükséges eleme a dráma, a drámai előadásmód, 
az írottnál inkább a kikerekítettség. Arisztotelész számtalan érdekes pél- 
dával támasztja az utóbbit alá. Példáit főként a tragédiákból meríti. Ha 
valaki köztetek esztétikai érdeklődésű klasszika filológusnak készül, 
annak ajánlom Arisztotelésznek ebben a könyvben bemutatott, a drámai 
rétorikával kapcsolatos elemzéseit, amelyeket általában elhanyagol az 
Arisztotelész-irodalom. 


Arisztotelész különböző, s különböző időkben keletkezett, a logikát tár- 
gyaló írásait, könyveit, illetve előadásjegyzeteit, iskolája akésőbbiekben 
Organon címen foglalta egybe. Az Arisztotelész-összkiadás ilyen művet 
nem ismer. A művek (sorrendben) A kategóriák, Az értelmezésről (Hermé- 
neutika, latinul De Interpretatione) , az Első analitika, a Második analitika, 
a Topika, s végül, A szofista cáfolatok. 

Kant szerint a logika Arisztotelész óta mit sem változott. Ezt még az én 
egyetemi éveimről is elmondhatom. A mi logika előadásaink a három 1o- 
gikai alapelvvel kezdődtek, (ezekre Ti biztosan emlékeztek a Metafiziká - 
ból), majd folytatódtak a szillogizmusokkal, amelyeknek mind a 14, figu- 
ráját bemagoltuk, s azzal foglalkoztunk (ez szórakoztató volt), hogy az 
egyik formát egy másik formává alakítsuk át. Ráadásul értelmeztük Hegel 
kritikáját, egyetértettünk abban, hogy senki ép ésszel így nem gondol- 
kozik. Ma már ezt a logikát sehol sem tanítják, legfeljebb a logikatörténeti 
kurzusokon, ahol egyáltalán van ilyen, minthogy a modern (matematikai) 
logika foglalta el a helyét. De mivel most egy filozófiatörténeti szemeszter 
közepette vagyunk, valamit, ha röviden is, el kell Nektek mesélnem erről 
a logikáról. (Az Organonnak létezik teljes magyar—ógörög kiadása, azt, ha 
kedvetek van, forgathatjátok.) 

A kategóriákon Arisztotelész általában általános fogalmakat ért, mind - 
azokat a neveket, amelyek majd az analitikában az S (szubjektum) helyét 

fogják elfoglalni, mindazokat a neveket, amelyekről valamit állíthatunk, 
azaz P (prédikálhatunk) (S est P), de más vonatkozásban a kategória fo- 
galma mégis azokra a fogalmakra vonatkozik, amelyek minden más fo- 
galomra vonatkoztathatók. Ezek a kategóriák lesznek a következőkben 
(az Ész, különböző alakzataival együtt) a filozófiai társasjáték örökös fő- 
szereplői. Mint szubsztancia, mennyiség, minőség, viszony (reláció), 
cselekvés és szenvedés. Ezeket a legáltalánosabb fogalmakat minden ál- 
talános fogalomra alkalmazni lehet. Később: (Kantnál is) mennyiség, mi- 
nőség, reláció, modalitás. A modalitás kategóriáit, persze (mint szükség- 
szerűség, véletlen, lehetséges), ahogy ezt már többször láttuk, Ariszto- 
telész is úton-útfélen használja, többek között éppen az analitikában, 
megkülönböztetve a kategorikus, azaz szükségszerűséget állító, kontin- 
gens, véletlenszerű s a pusztán lehetségest állító, posszibilis premisszákat 
(tételeket). A modális szillogizmusok sajátsága, hogy ha csak az egyik 
tétel szükségszerű, a következtetés is szükségszerű. Nincs is következte- 
tésre szükség ahhoz a kijelentéshez, hogy , nappal mindig világos van. 

A helyes következtetés tanáról van itt szó. Bizonyára még Platón isko- 
lájában vált ez a tan fontossá, hiszen, mint már Platóntól tudjuk, a rossz, 
csúsztatott következtetések kedveltek voltak a szofisták számára, ahogy 
már Zénón apóriái (bizonytalanságai) esetében is. A helyes következtetés 
persze, nem szavatolja egyetlen állítás igazságát sem, mivel az nem a kö- 
vetkeztetés formájának helyességén múlik, hanem a premisszák (a téte- 
lek, melyekből következtetek) tartalmának igaz vagy hamis mivoltán. 
E miatt is nevezik Arisztotelész logikáját , formális logikának". Sokan pró - 
bálták , tartalmivá" is tenni, Rasmustól Hegelig, de valahogy maga az alap- 
szerkezet nem tűrt az eredeti célnak megfelelő , tartalmi" meghatározást. 

A bizonyításnak, azaz demonstrációnak, Arisztotelész szerint, két alap- 
formája van: a dedukció és az indukció. Az első esetben az általánosból kö- 
vetkeztetek a különösre vagy egyesre, a másik esetben az egyesből indulok 
ki, és általánosítok. Ő maga a dedukcióval sokkal többet foglalkozik, mint 
az indukcióval. S ezért csak az előbbit mutatom be egészen röviden. Be 
kell mutatnom már csak azért is, mert egyes (analitikus) filozófusok 
mindmáig azt állítják, hogy a filozófiának, mint műfajnak, lényege a de- 
monstráció, ha nemis pontosan abban a formában, ahogy azt Arisztotelész 
elgondolta. 

A deduktív demonstráció alapformája az úgynevezett szillogizmus. Egy 
felső tételből és egy alsó tételből áll, s e kettőből vonjuk le a következtetést. 
A következtetés szükségképpen igaz, ha a fölső tételben (premissa maior) 
és az alsó tételben (premissa minor) állítottak egyaránt igazak. Bár akkor 
is lehet véletlenül igaz, ha csak az egyik tétel igaz. (Mondjuk: minden eu- 
rópai állam tagja az európai uniónak, a magyar európai állam, tehát tagja 
az európai uniónak. A következtetés igaz, de a főtétel téves. Viszont, ha 
így érvelek: némely európai ország tagja az európai uniónak stb., akkor 
a konklúzió következik a felső tételből, mivel a premissa maior igaz.) 

A felső tétel mindig általános, az alsó tétel, mely a felső tétel és a kö- 
vetkeztetés között közvetít, tartalmazza a premissza általános alanyát és 
a következményben keresett (bebizonyítandó) tárgyát. Például: minden 
ember két lábon járó lény, a pigmeus két lábon járó lény, tehát a pigmeus 
ember. Arisztotelész szerint a következtetés csak akkor stimmel, külö - 
nösen a szükségszerűségre vonatkozó szillogizmusok esetében, ha a felső 
tételbenállítottak megfordíthatók. Tehát nemcsak azt állítom, hogy min- 
den ember két lábon járó lény, hanem azt is, hogy minden két lábon járó 
lény ember. (Vagy: minden ember eszes lény — minden eszes lény ember.) 
Az asszony is eszes lény, tehát az asszony is ember. 

Hegelnek igaza volt, senki sem gondolkozik így, de Arisztotelésznek 
is igaza volt. A demonstráció formája úgy működik, mint egy ajtónálló: 
ellenőrizheti a következtetéseket, s megteheti, hogy csak azt a következ- 
tetést engedje át a helyes, bár nem okvetlenül igaz következtetések bál- 
termébe, amely megfelel a kívánt formai követelményeknek (frakkot 
hord). Azt nem tudja ellenőrizni, hogy vajon táncolni tud-e. 

Gyorsan átugrok a Topikához. Ezt a könyvet le szokták becsülni, mert 
nem olyan rigorózus, mint a két analitika s állítólag korábban is született. 
Én nem osztom ezt a nézetet. A Topika több, Arisztotelész egész filozófi- 
ájához, s főleg az etikához, kapcsolódó kérdést érint. Így például alaposan 
elemzi a következmények szerepét a cselekvésért érzett felelősségben. 
Meg kell különböztetni a közvetlen és a távolabbi következményeket. 
S hogy a közelebbi vagy a távolabbi következmény a fontosabb-e, azt az 
egyes cselekvő ember célja, jelleme és életkora (!) dönti el. 

S hogy mi az, ami inkább kívánatos? A felesleges dolgok jobbak, mint 
a szükségesek, s néha kívánatosabbak is, mivel a jó élet magasabban áll, 

mint maga az élet, mert a jó élet egyfajta luxus, feleslegesség, míg az élet 
fenntartása — szükség. Ajánlom ezt a gondolatmenetet mindenkinek, aki 
szerint a filozófiát nem szabadna tanítani, mert nem hasznos, hanem 
egyfajta luxustermék. Pedig a jó élet arról a , feleslegesről" szól, ami sem 
nem vásárolható meg, sem nem adható el. 

Elnézéseteket kérem, hogy ezt a témát gyorsan befejezem, kevés időnk 
van még hátra, s azt az időt szeretném a Poétikának szentelni. 

Arisztotelész Poétikája az első művészetfilozófiai írás, s azóta is meg- 
haladhatatlan. Ezen azt értem, hogy elkerülhetetlen alapolvasmány min- 
den esztétika iránt érdeklődő számára, hogy mind a mai napig termékeny 
inspirációk forrása. Évszázadokig esztétikai bibliának számított, s hosszú 
ideig írók, drámaírók igyekeztek az ebben felrajzolt modellnek megfe- 
lelni. Pedig Arisztotelész nem , modellt" alkotott, nem az ideális tragédia 
filozófusa volt, hanem azokat a műveket elemezte, illetve azokra reflektált, 
amelyek saját korában léteztek. 

Biztos mindnyájan hallottatok már erről a műről, ha máshonnan nem, 
A rózsa neve című Umberto Eco-regényből, vagy annak filmváltozatából. 
Biztos emlékeztek arra, hogy a regény története a körül forog, hogy a ko- 
lostor könyvtárában állítólag titokban őrzik Arisztotelész Poétikájának a ko- 
médiáról írt fejezetét. Ez váltja ki a gyilkosságok sorozatát. Mondanom sem 
kell, hogy, sajnos, a Poétikának a komédiáról írt része örökre elveszett. 
Ez nem csodálható, ha tekintetbe vesszük, hogy a Poétika körülbelül i. e. 
330-ban íródott, míg első ismert görög példánya i. u. 1000-ből származik. 
Az is isteni csoda, hogy annyi megmaradt belőle, amennyi megmaradt. 

Elemzését Arisztotelész a költői műfajok felsorolásával és értelmezé- 
sével kezdi. Azaz az első műfajelmélettel. 

Közös vonása az epikus költeménynek (epopeia) , a tragédiának, akomé- 
diának, a dithürambosznak, a fuvola és líra zenéjének az, hogy bár mind- 
ezek utánzások, ugyanakkor azonban különböznek médiumukban, tár- 
gyukban, az utánzás módjában és formájában. Vannak köztük olyanok, ame- 
lyek a különböző dolgokat színnel és formával, olyanok, amelyek ezeket 
hanggal utánozzák, de ha mindezeket egybevesszük, akkor az utánzás módja 
a ritmus, a nyelv és a harmónia, vagy mindezek együtt (24.47a). Így a fuvola 
és a líra esetében a harmóniát és a ritmust alkalmazzák, tánc esetében csak 
a ritmust harmónia nélkül. Az utánzás azonban a táncra is vonatkozik. 

Van a művészetnek egy olyan csoportja, amely csak a nyelvvel utánoz, le- 
gyen bár próza vagy vers. Versben sokan írnak, még orvoslásról szóló köny- 
veket is, de költészetnek mondható ez egyáltalán? Arisztotelész szerint, ha 
költészetről beszélünk nem a versmértéket, hanem az utánzást kell szem 
előtt tartanunk. Homérosznál és Empedoklésznél csak a versmérték azonos. 
Azok tartoznak a művészetek (poiészisz) körébe, amelyek a korábban felsorolt 
eszközöket (ritmus, hang, versmérték) mind alkalmazzák. Akár adithüram- 
bikus és nomikus költészet, azaz a tragédia és a komédia. Az utánzás termé - 
szetes ösztön, ahogy a ritmus, a versmérték és a harmónia élvezete is. 

Mivel az utánzás (mimészisz) tárgya a cselevő ember, ezeknek az em- 
bereknek morál, erő, szabadság, szépség vagy egyéb vonatkozásban, vagy 
magasabban, vagy alacsonyabban kell állniuk, mint az átlagos embernek 
(a nézőnek). Ez nemcsak a költészetre, hanem a festészetre is vonatkozik. 
Homérosz például jobbnak, nagyobbnak ábrázolja az embereket, mint 
amilyenek, míg a parodisták alacsonyabbnak, butábbnak, rosszabbnak. 
A tragédia az embereket jobbnak, nagyobbnak ábrázolja, mint amilyenek, 
a komédia ezzel szemben alacsonyabbnak. A költészet két típusát külön - 
böztethetjük meg, s ez valószínűleg a költők jelleméről is mond valamit. 
A komolyabb szellemek nemesebb, erkölcsösebb tetteket utánoznak, 
a triviálisabb költők viszont inkább az alacsonyabb emberek tetteit. 

Arisztotelész itt egy rövid műfajtörténetet is előad. Szerinte a komoly 
epikus költészetből fejlődött ki a tragédia, az alacsonyabb epikus költé- 
szetből a komédia. 

Vegyétek figyelembe, hogy Arisztotelész csak olyan tragédiákról és ko- 
médiákról beszélhetett, amelyeket ismert. Amit a tragédiáról itt elmond 
(hogy kivételes, többnyire magasrendű embereket ábrázol), az a későbbi 
tragédiákra vonatkozóan is igaz marad, amit azonban a komédiáról mond, 
az nem. Mi több, hamarosan nem. Szemben Árisztophanésszal, akire 
Arisztotelész a komédia elemzésekor hagyatkozik, már a görög új komé- 
diában (igaz, alig maradt fenn belőlük valami), s nyomában, a római víg- 
játékban ( Plautus, Terentius) nem egyszer ábrázoltak többek között olyan 
embereket is, akik morálisan magasabban álltak az átlagnál. Shakespeare 
vígjátékai pedig perdöntők ebben a kérdésben. 

Hadd térjünk vissza (Arisztotelész nyomán) a mimészisz kérdéséhez. 
Már a gyerek is szeret utánozni és örömét leli az utánzásban. Olyan tár- 

gyak, melyek az életben fájdalmat, szomorúságot okoznak, mint egy halott 
vagy egy rút állat látása, ábrázolás esetében örömforrások lesznek. (Em- 
lékeztek, ugye, hogy pont emiatt tiltotta ki Platón az erkölcsre veszélyes 
költészetet eszményi államából?) S az ember tanul is a mimésziszből, foly- 
tatja Arisztotelész, mivel olyasmiről hallhat, olyasmit láthat, amivel az 
életben sosem találkozott. 

Arisztotelész a műfajok kialakulásának említését is fontosnak tartja, 
hogy mind a tragédia, mind a komédia kezdetben improvizációk voltak. 
Lassan alakultak ki, számos változáson mentek keresztül, míg el nem 
érték , természetes formájukat . 

Amit itt elmond, azt mi már jól tudjuk, de ne felejtsük el, hogy főleg 
tőle tudjuk. A tragédiában Aiszkhülosz vezette be a második színészt, 
Szophoklész a harmadikat, a kórus szerepe fokozatosan csökkent, míg 
végül a drámai dialógusok foglalták el a tragédia központi helyét. Szemben 
a tragédiával, a komédiának, Arisztotelész szerint, nincs története. 
(Akkor még valóban nem volt!) 

Most következik egy megállapítás, mely a modern korban oly sok vihart 
kavart. Arisztotelész ugyanis összehasonlítja az időben lassan hömpölygő 
epikát a drámával, s arra a következtetésre jut, hogy a tragédiának egyetlen 
egy nap alatt kell lejátszódnia, mi több egyetlen nap alatt esetleg napkel- 
tétől napnyugtáig. Nagymértékben ez a határ meg nem haladható. 

Gondoljátok el ennek a megjegyzésnek hatását! Még a német klasszi- 
kusok is félig- meddig barbárnak tekintették Shakespeare-t, mivel drá- 
máinak cselekménye, azaz maga a fikció — ó, borzalom! — nem csak több 
nap, hanem esetleg még több év alatt is játszódott le. A nézőtéren persze 
nem, ott kevesebb idő alatt, mint az a bizonyos egy nappal, de a doktrína 
azért doktrína, hogy ilyen különbségeket ne vegyen figyelembe. Így ta- 
lálták ki Shakespeare kedvelői az új kifejezést , epikus dráma", mintha 
Shakespeare tragédiáinak bármi köze lett volna az epikához. 

Lessing volt azt első, aki azzal állt elő, hogy Shakespeare közelebb áll 
Szophoklészhez, mint azok a drámaírók, akik szigorúan a hármas egység- 
hez tartották magukat. Viszont talán éppen ezért, vagy ezért is, ugyanő ok- 
talanul elmarasztalta a francia klasszikusokat, akik nagy drámaírók voltak, 
holott történetesen tartották magukat a hármas egység szabályához. 

Ez a bizonyos , hármas egység", amit egy időben szentségként tiszteltek, 
azért hármas, mert az idő egysége mellett a hely és a cselekmény egységét 
is tartalmazza. A dráma eszerint tehát akkor jó, igaz dráma, ha benne a 
cselekmény, az idő és a hely , sűrített". Arisztotelész mentségére legyen 
mondva (holott neki erre nincs szüksége), hogy a hely egységének köve- 
telése nem szerepel a Foétika ránk maradt fejezeteiben. Ami pedig a cse- 
lekmény egységét illeti, az valóban minden drámai költemény, legyen bár 
tragédia vagy komédia, elengedhetetlen, szükséges feltétele volt és maradt. 
Egy műfaj határai sokszorosan tágíthatók, de van egy pont, amelyet, ha 
meghaladunk, az már nem ugyanaz a műfaj (szubsztancia? alany?) lesz. 

Lépjünk eggyel tovább. 

A tragédia minden szereplőjének szükségképpen sajátos, egyszeri jel- 
lemnek, sajátos eszmék megtestesítőjének kell lennie. Mivel cselekmény 
utánzásáról van szó, valaminek történnie kell, s a történésnek a jellemből 
és a gondolatból kell következnie. Minden tragédiának — teszi hozzá fi- 
lozófusunk — hat összetevője, tulajdonsága, alkotóeleme van: cselekmény, 
jellem, dikció, gondolat, látvány, dal. Ezek közül kettő a mimészisz mé- 
diuma, egy harmadik a mimészisz módját jelzi, három (cselekmény, jel- 
lem, gondolat) pedig az, amit utánzunk. (A görög tragédiát úgy adták elő, 
mint az operai recitativót, tehát éneklő hangsúllyal. A többi sajátság ma 
is jellemzi a színpadi előadásokat.) 

Igen fontos szerepet játszanak az összeütközések, konfliktusok. Hiszen 
a tragédia nem emberek, hanem cselekedetek mimészisze, mivel az élet 
cselekedetekből áll, s célja (télosz) maga a cselekedet és nem valamely 
minőség. A jellem adja egy ember minőségét, de a cselekmény következ- 
tében lesz boldog vagy boldogtalan. A drámai cselekmény célja nem egy- 
szerűen a jellemek bemutatása, mivel a jellem tetteiben jut kifejezésre. 
Tehát a konfliktusok és a sztori a dráma célja, azaz formája, lényege. Hiába 
adsz bölcs eszméket a szereplők szájába, nem fogsz olyan tragikus hatást 
elérni, mint egy dráma, amelyben költőileg megformált összeütközéseket 
és történéseket vonultat fel a szerző. 

A szokásos, érzelmileg fűtött drámai epizódok, mint a helyzet hirtelen 
megfordulása (peripeteia) vagy a ráismerés jelenete, mind a szövevény, 
a cselekmény (müthosz) részei, ( Egyetértetek ezzel? Vagy másban látjátok 
a dráma lényegét? Van-e szerintetek olyasmi, mint a műfajhatár?) 

Tehát a cselekmény a tragédia alapelve, lényege (arkhé) , lelke (pszükhé) , 
míg a jellem a második helyet foglalja el. A harmadikat pedig a gondolat. 
A jellem fejezi ki az erkölcsi lényeget, a célt, hogy mi az, amit egy ember- 
nek vállalnia, s mi az, amit kerülnie kell. A beszédeknek ezt kell kifejez- 
niük. A szép szövegmondás a negyedik tényező. (Arisztotelész idejében 
nem olvastak tragédiát.) A negyedik tényező a látványosság (a díszlet), 
de ennek Arisztotelész nem tulajdonít kitüntetett jelentőséget. Túl sok 
múlik a technikán (már akkor is). 

A tragédia nem egyszerűen egy cselekmény utánzása, hanem egy be- 
fejezett cselekményé, azaz a tragédia egy , egész" : van kezdete, közepe, 
befejezése. Maga a kezdet nem okozata valami másnak, de belőle a foly- 
tatás természetszerűen következik, a vég szükségszerű, s már semmi nem 
következik belőle. 

A szépnek, akár természeti, akár művészeti szép, megfelelő méretűnek 
és arányosnak kell lennie. Sem a nagyon kicsi, sem a nagyon nagy nem 
lehet szép. Az utóbbi azért nem, mert a szem nem tudja egyszerre befo- 
gadni. (Ennek a gondolatnak az utóéletével találkozni fogunk a harmadik 
szemeszterben Kantnak a fenségesről való elmélkedése kapcsán.) Ha- 
sonlóképpen a tragédiában. Az sem túl rövid, sem túl hosszú nem lehet. 
Az utóbbi azért nem, mert nem tudunk rá a maga egészében visszaemlé - 
kezni. Olyan hosszú lehet a tragédia, hogy a cselekmény folyamán a való - 
színűség vagy szükségszerűség következtében az ember sorsa a balsze- 
rencséből a jószerencsébe vagy a jószerencséből a balszerencsébe for- 
duljon át. (A görög tragédia, mint tudjuk, nem okvetlenül végződött 
halállal.) 

S Arisztotelész itt, igen fontos és sokszor idézett gondolattal folytatja: 
A költőnek nem az a feladata, hogy elmondja, mi történt, hanem az, hogy 
elmondja, mi az, ami történhetett, ami lehetséges a valószínűség és szük- 
ségszerűség törvénye (legein) szerint. Ebben különbözik a költő a tör- 
ténésztől, nem pedig abban, hogy az egyik versben, a másik prózában ír. 
Az igazi különbség abban áll, hogy a történész azt írja meg, ami és ahogyan 
történt, míg a költő azt, ami és ahogyan történhetett volna. Így, teszi hozzá 
Arisztotelész, a költészet közelebb áll a filozófiához, magasabban a törté - 
netírásnál. A költészet az általános, míg a történetírás a különös, az egy- 
szeri bemutatására vállalkozik. Ez éppen abból következik, amit már tu- 

dunk: a költészet (ebben az összefüggésben a tragédia) a valószínűség és 
a szükségszerűség kategóriáiban beszél el, nem az , így volt valójában" ka- 
tegóriáiban. 

Kik a dráma főszereplői? A tragédiában általában mitológiai nevek, 
abból indulva ki, hogy ami lehetséges az egyúttal hihető is. Ha valami 
megtörtént, akkor biztos lehetséges volt, hiszen minden, ami valóságos 
-— lehetséges, s ennek következtében hihető is. Igaz, vannak olyan tragé- 
diák is, amelyekben a szereplők maguk fiktívek, s ezek a tragédiák nem 
kevésbé gyönyörködtetnek. Ezért nem kell magunkat okvetlenül az ismert 
legendákhoz tartanunk. Hiszen a tragédiaköltő cselekedeteket utánoz, s 
ezek lehetnek történelmi szereplők vagy kitalált szereplők cselekedetei 
is. Semmi okunk nincs rá, írja, hogy ne tartsunk megfelelő drámai anyag- 
nak valamit, ami megtörtént. 

Itt álljunk meg. A görög tragédia (a Perzsák kivételével), mint erről már 
szó volt, mitológiai történeteket , dramatizált". Hosszú ideig ez maradt min- 
den tragédia modellje, Senecától egészen az Erzsébet-kori drámákig, s 
még gyakran utána is, így a francia klasszicizmusban. Akik a hármas egység 
szigorú betartásával akartak Arisztotelészhez hűek maradni, gyakran átug- 
rották ezt a szövegrészt (vagy nem is olvasták a Poétikát) . Nem a mitológiai 
alak a döntő, nemis a mitológiai történet, hanem a cselekmény, a , dráma". 
Arisztotelész utat nyit a történelmi tragédiának, bár követőkre nem talált. 
Talán ez is volt az oka annak, hogy a fiktív alakokat mozgató komédia az 
ókorban jóval érdekesebb átalakuláson ment át, mint a tragédia. 

Arisztotelész számára, mint már eddig is látható volt, a tragédia hatá- 
sának és szerkezetének elemzése szorosan összetartozik. A tragikus epi- 
zódok félelmet vagy szánalmat váltanak ki, leginkább akkor, ha az eset 
meglepetésként ér, s a hatás még nagyobb, ha ezek egyben az ok és kö- 
vetkezmény funkcióját is betöltik. Egy cselekmény akkor egyszerű, ha 
nem következik be a sorsfordulat, s akkor bonyolult, ha ez bekövetkezik. 
A helyzet teljes megfordulására legjobb példa, mikor Oidipusz megtudja, 
hogy felesége az anyja s hogy saját apját ölte meg. A , ráismerés" esetében 
a tudatlanság tudásba , fordul". Azt utóbbi a legerősebb hatást akkor gya- 
korolja, ha a ráismerés kölcsönös, mint Iphigeneia és Oresztész esetében. 
Különleges szerepe van a tragédiában a szenvedés-jeleneteknek, mint 
halál, agónia, sebesülés. Ezek azok a csomópontok (sorsváltás, felismerés, 

szenvedés), amelyek leginkább félelmet és szánalmat váltanak ki. Mindez 
elsősorban a komplex, bonyolult tragédiára jellemző. 

Itt tér rá Arisztotelész mindmáig leghíresebb és legtöbbet vitatott gon- 
dolatainak kifejtésére. 

A tragédia, mint ezt már tudjuk, olyan cselekedeteket utánoz, amelyek 
félelmet és szánalmat váltanak ki bennünk, de milyen legyen a drámai hős, 
akinek sorsa ránk ilyen hatással van? Nem lehet tökéletesen erényes vagy 
bölcs ember az, akinek jó sorsa balsorsra fordul, hiszen ez bennünk sem 
félelmet, sem szánalmat nem vált ki, hanem inkább sokkol. Nemlehet drá- 
mai hős a rossz ember sem, akinek balsorsa jó sorssá változik, mert ez csep- 
pet sem felel meg erkölcsi érzékünknek. A jó sorsról balsorsra jutó gonosz 
viszont, bár erkölcsi érzékünknek megfelel, sem félelmet, sem szánalmat 
nem kelt bennünk. Az igazi tragikus hős, akinek sorsát félelemmel és együt - 
térzéssel hallgatjuk, sem nem jó és bölcs, sem nem rossz. Ugyanakkor olyan 
ember, akit nem azért sújt a balsors, mert bűnös vagy alacsonyrendű a ter- 
mészete, hanem mert hibát követett el valamely gyengesége következtében. 
Nagy embernek kell kennie, hatalmasnak, gazdagnak, jó családból szárma- 
zónak. A sorsváltásnak nem a balsorsról a jó sorsra, hanem fordítva, a jó 
sorsról a balsorsra kell bekövetkeznie. (Gondoljátok át, hogyan értékesíti 
Arisztotelész a Rétorikában kifejtett érzelemelméletét a Poétikában.) 

A tragédia átéléséből eredő gyönyör éppen a félelem és részvét után- 
zásából fakad, de mi kelt bennünk félelmet és szánalmat? Ha valaki el- 
lenséget öl meg, az semmiképpen, de ha olyasvalakit öl meg, akit szeret, 
vagy közel áll hozzá, tévedésből, tudatlanságból, akkor nagyon is. 

Mégis, miért tölt el bennünket a tragikus hősök szenvedésének, bal- 
sorsának látványa egyfajta örömmel? Miért tisztul meg a lelkünk és mitől? 
A félelmet és együttérzést kiváltó mimetikus cselekmény hatására saját 
félelmeinktől és önsajnálatunktól szabadulunk meg. Ez a katharszisz, 
a tragédia katartikus hatása. Miközben együttérzéssel és félelemmel tölt 
el a jobbra érdemes, kiváló, jelentős, de saját hibájukba belebukó hősök 
sorsa, mi megtisztítjuk saját lelkünket a félelem és az önsajnálat érzése- 
itől. Ez a katarzis. A tragédia katartikus hatása maga az öröm, amit a tra - 
gédia csomópontján, többnyire befejezésekor érzünk. 

Igen sok vita folyt a katarzis értelmezése körül. Egyesek úgy értelmezték, 
hogy a katarzis magukra a tragikus hősökre vonatkozik, mások, hogy kizá- 

rólag a tragédia bennünk keltett hatására. Az egyik koncepció szerint min- 
den tragédia a tragikus hős katarzisával jut tetőpontjára, mikor maga a hős 
tisztul meg a félelemtől és az önsajnálattól, vállalva sorsát. (Ez különben a 
legtöbb modern tragédiában valóban így is van, elsősorban Shakespeare 
tragédiáinak esetében, teljesen függetlenül attól, hogy Arisztotelész így gon- 
dolta-e vagy sem.) Mások szerint Arisztotelész katarzis-elmélete válasz volt 
Platón tragédia-kritikájára. Emlékeztek arra, hogy Platón erkölcstelennek 
nevezte a tragikus hatást? Hogyan válthat ki egy tisztességes nézőben örömet 
a színpadi hős szenvedése? A katarzis-elmélet Platón érvelését ellentétére 
fordítja. Számos emberi hibának, még bűnnek is, lehet oka a félelem és az 
önsajnálat. Mikor a tragédia ezektől megtisztít, jobb emberek leszünk. Igaz, 
s ezt már én teszem hozzá, csak egy nap erejéig. 

Talán itt érkeztünk el Arisztotelész poétikájának , csúcspontjához". 
Szerzőnk azonban folytatja, s ebből itt csak arról fogok beszélni, amit 
vagy a modern esztétika szempontjából, vagy általában filozófiai szem- 
pontból lényegesnek tartok. 

Visszatér a ráismerés -jelenet fontosságára. Ugyanakkor megkülön- 
bözteti a ráismerés művészi ábrázolásának fokozatait. Legprimitívebb, 
amikor valakit egy jel alapján ismerek fel, anyajegy, sebhely. (Hozzáten- 
ném, hogy ez a komédiában helyénvaló.) A második, magasabb forma, 
ha valaki felismerteti magát, vagy levélben, vagy szóban. (József felis- 
merteti magát testvéreivel, ez saját példám.) A harmadik az emlékezet 
által történik (már láttam egyszer, már hallottam ezt a hangot!), s végül, 
gondolkodás, következtetés révén (arról ismerem meg, amit mond, nem 
arról, ahogy mondja stb.). 

S mit mond a költőről magáról? Vagy a természet hatalmas ajándéká- 
nak hordozója, vagy egy őrültség (mania) megszállottja. Az első esetben 
bele tud helyezkedni mindenki jellemébe, helyzetébe, szerepébe, míg a 
másik esetben , magán kívül" lesz. 

A kórus, javasolja Arisztotelész, ne legyen öncélú betét, hanem a tra- 
gédia egyik szereplője. Ezt a gondolatot csak azért említem meg, mert 
Arisztotelész negatív példának éppen Agathónt említi, aki szerinte tra- 
gédiáiban közjátéknak használja fel a kórus énekét. Ugyanazt az Agathónt, 
akivel személyesen találkozunk Platón Lakomájában, s akinek egyetlen 
tragédiája sem maradt ránk. 

A könyv reánk maradt utolsó részében Arisztotelész sokat beszél az 
epikus kötészetről, és szívesen hasonlítja azt össze a tragédiával. Az irra- 
cionális (alogon) csodáknak az epikában inkább van helyük, minthogy 
nem láthatók. Azonban a tragikus dráma nem állhat irracionális jelene- 
tekből. Vagy teljesen mellőzni kell ezeket, vagy a cselekményen kívül he- 
lyezni azokat (tehát csak beszélni róluk). Erre a külső szerepre kell kor- 
látozni a deus ex machinát (isteni közbeavatkozás, amely , megoldja" a 
megoldhatatlan bonyodalmat) is. 

A költőnek is előnyben kell részesítenie a lehetséges lehetetlenségeket 
a lehetetlen lehetetlenségekkel szemben. Ami az epikára vonatkozik, vo- 
natkozik a festészetre is. 

Milyen alapon kritizálható egy mű? Azért, mert lehetetlen, azaz irra- 
cionális, azért, mert erkölcsileg hazug, sértő, azért, mert önellentmondó 
(az ellentmondás elve a műre is vonatkozik), s végül azért, mert ellent- 
mond a művészi korrektségnek. 

A művészeteket Arisztotelész is sorba állítja, ahogyan utána minden 
hagyományos esztétikai írás. Nem kérdés, hogy a dráma nála felette áll 
az epikának, de az érve érdekes: az epika korábbi a drámánál, olyan, mint 
a fiatal az érett öregebbhez képest. 

Arisztotelész kritikailag idézi azokat, akik az epikus művészet fölényére 
szavaznak. Úgy érvelnek, hogy az epikus költészet a kifinomult közönséget 
célozza meg, míg a dráma, a tragédia (minthogy az amfiteátrumban adják 
elő az egész város jelenlétében) egy nem választékos, gyakran durva kö- 
zönség tetszését keresi. Arisztotelész szerint a kritika nem magát a drámai 
művészetet, hanem a rossz színész bohóckodását érinti. S pontosan ugyan- 
ezt mondhatná arra célozva, ahogy egy rossz színész Homérosz költemé- 
nyét deklamálja. Igy a kritika nem érinti a tragikus művészet lényegét. 

A tragédia mindenben felette áll az epikának, a poézis funkcióját min- 
denben a legtökéletesebben gyakorolja. Itt megint, ahogy általában, visz- 
szaköszön a metafizika. A dünamisz — energeia — entelekheia itt is a kibon- 
takozási sor. A tragédia foglalja el a tökéletesen megformált, a célját elért 
költészet, az entelekheia helyét. Már csak azért is, mert homogén, kon- 
centrált, lezárt (perasz) . Ezért is a legmagasabb rendű a tragédia kiváltotta 
gyönyör, tetszés, öröm. 

Ennyi maradt ránk a műből, siratjuk az elveszett fejezeteket. 

S ezzel majdnem el is búcsúzunk Árisztotelésztől. Ahogy már a kezdet- 
ben mondtam, sajnos, nem tudom bemutatni sem matematikai, sem ge- 
ometriai, állattani, növénytani s egyéb empirikus spekulációit. Még a fi- 
zikáról (azaz a természetről) írott könyvét sem, annál kevésbé, mert szá- 
mos fejtegetését más helyen (Első filozófia) már megemlítettem. Ezek az 
általam megbocsáthatatlanul elhanyagolt könyvek lettek azután a rene- 
szánsz kortól kezdve a filozófia gúnyjának kiemelt tárgyai. A modern tu- 
dományok, előbb a modern matematika, geometria művelői látták Arisz- 
totelészben legnagyobb ellenségüket, majd követték őket az élettudomá- 
nyok művelői is. Manapság, egyben s másban rehabilitálják Arisztotelészt. 
Nem mint természettudóst, ami a szó mai értelmében nem volt, hanem 
mint természetfilozófust. 

Búcsúzóul kiemelném a Fizika című, a természetről írt könyvének egy 
gondolatát, már csak azért is, mert a Lélekről szóló könyvben, az Első filo- 
zófiában és a Poétikában is szerepet játszik. Ez a gondolat az időre vonat- 
kozik. A Fizika című könyvben Arisztotelész az időt mozgásként határozza 
meg, úgy, mint a mozgás attribútumát. Mindig volt idő, s mindig lesz, hi- 
szen a mozgás valamely formája a mozdulatlan tiszta Forma által mozgatva 
mindig volt és mindig lesz. Tökéletes mozgás, azaz körmozgás (perasz). 

Visszatérve a lélekre: a halhatatlan lélekrész (núsz) mozgat, de nem 
mozog, minden egyéb lélekrész mozgat és mozog (tehát időbeli, keletke- 
zik, elpusztul. Visszatérve a Poétikára: a dcráma cselekmény, a cselekmény 
pedig változás, mozgás és mozgatás, keletkezés és pusztulás, tehát időbeli. 
Tehát az idő egysége a cselekmény egységének egyenes következménye. 

Végül is a körmozgás a politikában is a mozgás domináló formája 
marad, ha nem is a kormányformák kialakulásának, uralmának, majd 
pusztulásának szabálykövető platóni felfogásában. Az idő, mint jövő idő, 
a közvetlen jövő. A végtelenség, mint határtalanság (apeiron), mindig 
, rossz végtelenség" (hogy Hegel fogalmát alkalmazzam) , nem kerek, nem 
gömb, nincs középpontja, egy betegítő gondolat. 

S most már valóban búcsút kell vennünk Árisztotelésztől, bár még sok- 
szor fogunk találkozni vele. 

TIZENKETTEDIK ELŐADÁS 


A szüzesség elvesztése után. 
1. Szkeptikusok és epikureusok 


KEDVES HALLGATÓIM! 


A , szüzesség elvesztését" emeltem ki az előadás címében, s így köteles 
vagyok megmagyarázni, hogy miért. 

Az athéni hármas (Szókratész, Platón, Arisztotelész) feltette az antik 
filozófia minden kérdését, újakra majd csak a középkorban s főleg az új- 
korban kerül sor. E kérdések, mint láttátok, mindig más-más összefüg- 
gésben jelentek meg, s így a válaszok is különböztek. Ám a triád filozófiai 
személyiségei nem voltak követők, nem képviseltek irányzatot, ők ön- 
magukat képviselték. 

Ez a helyzet változik meg Arisztotelész után. Létrejönnek az irányzatok, 
az iskolák, az , izmusok", Hosszú időn, évszázadokon keresztül, ezek az 
, izmusok", ezek a filozófiai iskolák fogják képviselni a filozófiát, illetve 
a , filozófiai kultúrát . 

Filozófiai kultúra mindeddig nem létezett, de innentől kezdve s egyre 
inkább a , művelt" ember, azaz a jómódú és igényes polgárember élet- 
ének elengedhetetlen tartozéka lesz. Főleg Athénben, Alexandriában és 
Rómában az efféle művelt ember valamely filozófiai iskolával rokon- 
szenvezett — írásaiban, vagy legalább levelezésében, hangot adott elkö- 
telezettségének. A Római Köztársaság utolsó évszázadában, s a császárság 
első évszázadaiban, egy férfi, ha nem olvasott görögül, s nem volt tisz- 
tában egyes filozófiai au]ktorok munkáival, bunkónak számított. Sokak 
számára a filozófia , életbölcsességgé" vált, utat mutatott az életvitel, 

a diéta, a szerelem, a barátság ügyeiben, azaz a boldogság elérésének 
nehéz feladatában. 

Ifjúkorom Arisztotelész etikájáról írt könyvében a filozófiai élettorma 
előtérbe kerülését a , cezarizmushoz" rendeltem, most is úgy hiszem, joggal. 
A demokratikus közélet elsilányulása, majd a császárság megerősödése 
idejében a honpolgárnak más viszonya volt a politikai közélethez, mint azt 
megelőzően. A politikában való részvétel értelme kétségessé vált, a polisz 
istenei mesebeszéddé lettek. Ez, persze, már Platónnál is így volt — remé- 
lem, emlékeztek, hogyan vallott erről a hetedik levélben. Csakhogy Platón 
ezt a helyzetet nem tekintette véglegesnek. Ha annak tekintette volna, nem 
állt volna elő újabb és újabb javaslatokkal egy igazi, átpolitizált stabil közélet 
megteremtéséhez. Arisztotelész viszont, mint filozófus és , idegen , a po- 
litikai megfigyelő álláspontjára helyezkedett, habár a macedón udvarral 
és szövetségeseivel mindig barátságos és személyes kapcsolatot tartott. 

Most azonban, időszámításunk előtt 300 körül járunk, a poliszforma 
teljesen kiüresedett, a halott isteneket semmi sem pótolja, s a polgárok 
közössége szétesik. Élni azért kell, s a szabad embereknek nincs is már 
más dolguk, minthogy éljenek, de hogyan éljenek? Persze, boldogan. 
Hogyan lehetnek boldogok? Az egyik szókratikus iskola azt tanácsolta, 
hogy élvezzenek minél többet, mert az élvezet az élet célja és a boldogság 
egyedüli forrása. Ez ellen a hedonista álláspont ellen hadakozik Platón 
a már ismert Philébosz című művében. 

A hedonizmus valóban filozófiailag primitív, így finomításra szorul. 
Bonyolultabb filozófiai javaslatok fogják követni. Egyes iskolák megen- 
gedhetőnek tartják a politikai életben való részvételt, ha a férfi nem ettől 
teszi függővé boldogságát (mint a sztoikusok) , mások eltanácsolják a sza- 
bad férfit bármely politikai jellegű elfoglaltságtól (mint az epikureusok). 
Bármennyi és bármilyen eltérés, gyakran lényegi eltérés, van az iskolák, 
irányzatok, , izmusok" között, a cél ugyanaz: az öröm és a lelki nyugalom. 
Lényegében minden hellenisztikus etika végső soron eudaimonista. 

Az előbb szabad férfiakat emlegettem, mert ők voltak az , izmusok" ti- 
pikus hordozói, de egyes iskolákban nők is helyet kaptak, s rabszolgák 
(görög rabszolgák) is arathattak le filozófiai babérokat. 

Az Arisztotelészt követő filozófiai iskolákat egy ideje , hellenisztikus" 
filozófiának nevezik. Mivel a hellenizmus korát Nagy Sándor halálától 

Kleopátra haláláig , jegyzik", a megnevezés nem egészen pontos. Majd 
meglátjátok, miért nem. 

Melyek voltak ebben az időben a főbb iskolák illetve , izmusok"? 

Mindenekelőtt az egész antik világban fennmaradt a két , nagy" által 
alapított iskola: a platóni Akadémia és az Arisztotelész alapította , peri- 
patetikus" iskola (Lükeion). Hol az egyik virágzott, hol a másik, hol egyik 
sem. Igen sok múlt azon, hogy ki volta az iskola feje. Hiszen, minthogy 
ezek valóban iskolák voltak, azaz tanítottak, az iskola feje volt ahangadó 
tanár. Mondjuk, mai kifejezéssel, ő volt az igazgató. 

Ami az általam most röviden bemutatandó filozófiai korszakot (helle- 
nizmus) illeti, akor három neves iskolájának (sztoicizmus, epikureizmus, 
szkepticizmus) ismert képviselői Arisztotelész nevét is alig említik, filo- 
zófiájáról nem is beszélve. Akkor sem, mikor teljesen hasonló megoldá- 
sokkal állnak elő, mint például az idő értelmezésének esetében. Egymást 
állandóan bírálják, persze, már ahogy ez filozófusoktól elvárható. Platónt 
is, aplatóni iskolát is, de Arisztotelész még a nagy ellenfelek listájáról is 
többnyire kimarad. Nem nagyon ismerték műveit, mivel a mestert az is- 
kola vezetésében követő Theophrasztosz és a többi tanítvány az iskola 
számára különítette el, s így nem voltak általánosan hozzáférhetők. Mind- 
ezt csak fenntartással mondom, mivel az , izmusok" megalapítóinak alig 
maradt fenn idézhető monda, számtalan könyvük veszendőbe ment. 

Arisztotelész iskolája azonban mégsem maradhat ki teljesen ebből a 
fejezetből. Ugyanis a hellenizmus kora után, 200 és 600 között, hirtelen 
felvirágzott az Arisztotelész-értelmezés. Arisztotelész majdnem minden 
művéről jelentek meg kommentárok. Itt fekszenek a könyvek az íróasz- 
talomon, de elhatároztam, hogy megkíméllek Benneteket ettől az élvezet - 
től. Csak azt említeném meg, hogy az Arisztotelész kommentátorok között 
korántsem pusztán a peripatetikus iskolához tartozók játszottak nagy sze- 
repet. Részt kértek akommentátorok munkájából az újplatonisták is. 

Rájuk az utolsó előadásban fogok röviden kitérni. Nemcsak azért, mert 
már , belecsúsznak" a középkori filozófiába (mint Ágoston esetében), 
hanem mert közöttük két teljesen eredeti gondolkozóra bukkanunk, akik 
a tipikus hellenista filozófusokkal szemben elsősorban alapvető metafi- 
zikai kérdéseket faggatnak. 

Még valamit elöljáróban. Bár nem tartoztak a vezető hellenisztikus 
irányzatok közé, a cinikusok is említésre méltóak. 

Diogenész Laertiosz műve a neves filozófusok életéről és munkáiról, 
amelyre régebben sokat hivatkoztam, de Platón és Arisztotelész bemu- 
tatása kapcsán úgyszólván , ejtettem", itt megint alapforrássá válik. Ahol 
a főszövegek rendelkezésünkre állnak, ott nincs szükségünk Diogenészre, 
hiszen el tudjuk olvasni magukat a műveket. Most megint egy olyan kor- 
hoz érkeztünk, ahol számtalan nagyhatású gondolkodó munkájából vagy 
semmi, vagy nagyon kevés maradt ránk. S ha az anekdotáktól el is tekin- 
tünk, akkor sem kerülhetjük meg ezt a halhatatlan krónikást, akiről szá - 
mos esetben kiderül, hogy meglehetősen pontosan foglal össze filozófiai 
gondolatokat. Például, mikor össze tudjuk hasonlítani azokat más forrá- 
sokkal, mint Epikurosz esetében. 

Mindezt azért bocsátottam előre, mert miközben Laertiosz Anthiszté- 
nészt nevezi a cinizmus megalapítójának, e filozófus gondolatainak le- 
írása egyáltalán nem vall cinikusságra. Persze, itt megint van egy bökkenő. 
A filozófus 10 könyvéből egy sem maradt ránk. (Vigyáznunk kell akkor, 
amikor Laertiosz , könyvek" -et említ. Ezek nem mai, de nem is az ókori 
értelemben vett könyvek voltak, hanem témaköröket jeleztek. Persze, 
ma is előfordul, hogy egy nevesebb filozófus előadását könyvben adják 
ki, mondjuk negyven oldalon.) 

Diogenész (a szinópéi, nem tévesztendő össze más Diogenészekkel, 
különösen nem a mi Laertioszunkkal) azonban valóban a cinikusok atyja 
és koronázatlan királya volt. Egy személyben volt a polisz udvari bolondja, 
komédiás, a politikai kabaré egyik kitalálója és megtestesítője, hontalan, 
vándor, kegyelemkenyéren büszkén élő, hordóban lakó, minden szokásos 
törekvést, célt lenéző , kutya" — azaz szabad ember. Őrjöngő Szókratész- 
nek is nevezték. Nem számított neki sem társadalmi, sem szellemi rang, 
mindenkit gúny tárgyává tett, méghozzá szellemesen, ha nem is mindig 
igazságosan. 

Akiket kigúnyolt, az athéniak, szerették. Hosszú életet élt. Még talál- 
kozott Platónnal, s már találkozott Nagy Sándorral. Platón állítólag nem 
egyszer találóan ütötte le a cinikus által feldobott magas labdát. Hogy 
csak egy példát említsek Laertiosz anekdotái közül: amikor Platón az ide- 
ákról beszélt, Diogenész megjegyezte: hogy az asztalt és a poharat látja, 

de az asztalságot és a pohárságot nem, mire Platón állítólag azt válaszolta 
volna, hogy , a pohár és az asztal látásához van szemed, de az asztalság és 
pohárság megértéséhez nincs eszed". 

Ha kezetekbe kerül Diogenész Laertiosz könyve a filozófusok életéről 
és nézeteiről, olvassátok el a Diogenészről szóló beszámolót. Én ugyanis 
egy előadás keretében nem tudom ennek a szellemes, mélyen gondolkodó 
komédiásnak méga legjobb riposztjait sem elismételni. Kiválasztok egy- 
néhányat: , Azt mondta, hogy az élethez vagy az értelmet, vagy a kötelet 
kell elkészíteni". Mikor Alexandrosz napozni látta, odaszólt neki: , Kérj 
tőlem, amit akarsz!" Mire Diogenész: , Beárnyékolsz". Mikor megkérdez- 
ték tőle, hogy melyik állat harap a leggonoszabbul, azt válaszolta: , a vad - 
állatok között a besúgó, a szelídek között a talpnyaló". Amikor kérdőre 
vonták, hogy miért adnak a sántának meg a vaknak alamizsnát, de a filo- 
zófusnak nem, így felelt: , Mert azt el tudják képzelni, hogy megsántulnak 
vagy megvakulnak, de hogy filozófussá legyenek, azt semmiképpen". 

Mindebből láthatjátok, hogy Diogenész nem alapíthatott iskolát. 
Laertiosz ugyan felsorol néhányat az állítólagos tanítványok közül s így 
megemlít egy Krátesz nevűt. Beszámolója azonban nem mutatja be 
Kráteszt cinikusnak. Az élet javai, agazdagság megvetése ugyanis az összes 
hellenisztikus iskolának többé-kevésbé közös jellemzője volt. Ezért nem 
is csodálkozhatunk, hogy Krátesz legközelebbi tanítványa a hosszú életű 
sztoikus iskola, a , sztoicizmus" őse, Zénón volt. Krátesz figurájának külön 
érdekessége, hogy az ő oldalán jelent meg a kevés számon tartott női fi- 
lozófusok egyike: Hipparkhia. A cinizmus örök, de a cinikus iskola nem 
volt az, ahogy nem is lehetett az. Több, a cinikusok által , bedobott" gon- 
dolat beépült a szkeptikus filozófiába. 

Számot kell adnom Nektek arról is, hogy a hellenisztikus filozófia be- 
mutatását miért a szkeptikusokkal kezdem. Ez nem tűnik logikusnak. 
A szkeptikusok állandóan hadakoznak a , dogmatikusok" ellen, s dogma- 
tikusokon nem is elsősorban Platónt, hanem a sztoikusokat és epikure- 
usokat értik. Valahol csak el kell kezdenem. Kezdhetném, persze, magával 
az epikureizmussal és a sztoicizmussal is. S erre több okom is lenne. Bár 
a szkeptikus filozófia egy időben született hellenisztikus testvéreivel, leg- 
részletesebb, végső kidolgozásra már a mi időszámításunk második és 
harmadik évszázadában került sor, Sextus Empiricus személyében, tehát 

akkor, amikorra Epikurosz iskolája már kihalt: így körülbelül egyidős az 
Arisztotelész-kommentátorokkal. 

Mi az ellenérvem? A szkeptikusok filozófiai jelentősége. Először a 
szkeptikusok fogalmazták meg pontosan, hogy miben áll a metafizika, 
először ők különböztették meg a dogmatikus filozófiát a kritikai filozó- 
fiától. Ők találták ki az ismeretelméletet, ők vezették be a módszeres ké- 
telkedést. Nem mentegetődzöm tovább, inkább belevágok. 


A szkepticizmus. 

Kétféle szkepticizmusról szoktunk beszélni. Az úgynevezett pürrhónizmus- 
ról, a radikális szkepszisről, amely Pürrhón nevéhez fűződik, s az akadé- 
miai szkepszisről, amely a platóni akadémiához kötődik. Mivel mindkettő 
, szkepticizmus", a későbbiekben a közös vonások lesznek a mérvadók. 

Pürrhón életét megint a mi Diogenész Laertioszunk könyvéből ismer- 
jük. Előbb festő volt, s később fordult a filozófiához. Elkísérte Nagy Sán- 
dort indiai hadjáratába, s ott megismerkedett az indiai gondolkodással. 
Akár hatott rá az indiai filozófia, mint Diogenész mondja, akár nem, 
a Pürrhón-féle atararia (szerintem) inkább rokon a nirvánával, mint az 
epikureus ataraxiával. Ugyanis míg a , jó élet" csúcspontját mindkét is- 
kola az atarariában leli fel, nem pontosan ugyanazt értik atararián. 
A szkeptikus ataraxriához nem pusztán a félelmektől, a világi hiúságoktól 
való tartózkodás és a mértékletes gyönyörök élvezete vezet, hanem a biz- 
tos tudásról, az igazságról, a , dogmatizmustól" való megszabadulás is. 
Itt minden , terhet" eldobunk, hiszen minden csak szokás. Éppen ezért 
nem lehet semmit sem biztonsággal állítani. 

Diogenész szerint, Pürrhón azt javasolja, ahelyett, hogy , a méz édes", 
inkább azt mondjuk, hogy ,,a méz édesnek tűnik". Az efféle gondolkodást 
gúnyolja ki Moliére, aki az epikureizmus felé hajló Gassendi tanítványa - 
ként tette nevetség tárgyává a 17. századi szkeptikusokat. 

Hadd kövessem röviden tovább Diogenész leírását, értelmezését. 

Az érzékelés számtalan ok, illetve körülmény következtében megbíz- 
hatatlan (ez nem új), de a bizonytalanság a gondolkodásra is vonatkozik. 
Minden tételnek van egy ellenétele, s mindkettő egyformán bebizonyít- 
ható. Nos, önmagában véve még ez a tétel sem új. Csakhogy a szkeptiku- 
sok által dogmatikusnak nevezett filozófusok, mint láttuk, és még látni 

fogjuk, (Platón, az epikureusok és a legtöbb sztoikus) megkülönböztették 
az empirikus transzcendentális szintet s a transzcendentális síkon vég- 
rehajtott érvelést tartották , igaznak". Éppen ezt az eljárást, illetve meg- 
oldást zárják ki a szkeptikusok Pürrhóntól kezdve. Nincs két sík, csak 
egy van. Minden bebizonyítható, ahogy mindennek az ellenkezője is. Ez 
annyit jelent, hogy a gondolkodás, érvelés, demonstráció éppen úgy meg- 
bízhatatlan, mint az érzékelés. Hadd idézzem Diogenészt (IX. 11.): , Fel- 
függesztenek minden bizonyítékot, megítélést, jelet, okot és mozgást, 
s azt is, hogy valami természeténél fogva jó vagy rossz." 

Nincs evidencia , mert amit magától értetődőnek tekintenek egy bizo- 
nyításban, az maga is bizonyítékra szorul. S így folytathatjuk ad infinitum 
(a végtelenségig). 

Tudjuk, persze, hogy egyfajta alap (arkhé) nélkül valóban nem lehet 
meggyőzően érvelni. Hogy nagyot ugorjak előre a filozófia történetében, 
HusserIl fogja majd átvenni a szkeptikusok alapfogalmát, a vélemény, íté- 
let, igaz tudás felfüggesztését (epokhé) , de ő, szemben a szkeptikusokkal, 
nem ezt tekinti a végső szónak. (A szkeptikusok azt mondanák, hogy végül 
ő is a dogmatizmusban landolt.) 

Az ok fogalmáról Pürrhón hasonlóan nyilatkozik s gondolatmenetét 
a kései szkeptikusok is átveszik. Az ok egy retrospektív fogalom, a követ- 
kezményből következtetek, de az ok is egy következmény, s így haladhatok 
végeredmény nélkül, megint csak ad infinitum. Ezt nevezi majdan Hegel 
, rossz végtelenségnek". 

A kései szkeptikus filozófus, a már említett Sextus Empiricus a szkep- 
ticizmusról írott és ránk maradt könyvében (2—3. század) még ezt a 
(Diogenésztől ránk maradt) gondolatmenetet is dogmatikusnak ítéli. Azt, 
hogy valami nincs, éppen úgy nem állíthatom, mint azt, hogy valami van. 
, Az ítélet felfüggesztése a gondolat folyamának a megállítása, melynek 
következtében semmit sem állítunk és semmit sem tagadunk." Csak ha 
minden ítéletet felfüggesztünk, juthatunk el az ataraxia, a tökéletes lelki 
béke állapotába. (Sectus Empiricus: A szkepszisről I. rész, 4. fejezet, az én 
fordításom angolból.) Persze, ha minden ítéletet felfüggesztünk, akkor 
azt az ítéletet is fel kell függesztenünk, hogy nem lehet valamiről sem azt 
állítani, hogy jó, sem azt, hogy rossz, mert ez is csak egy ítélet, méghozzá 
apodiktikus. S így ad infinitum. 

Rögtön folytatom a szkepticizmus rövid ismertetést, de előbb két meg- 
jegyzést tennék. Az előbb radikálisnak neveztem Pürrhón szkepticizmusát, 
de most rajtam a sor, hogy felfüggesszem saját ítéletemet. Mint szkepti- 
cizmus, kétségtelenül radikális, mivel a lehetséges tudás számára semmi- 
féle támpontot nem hagy. Radikális minden metafizika, transzcendencia 
elutasításában, s ennyiben a radikális szkeptikus. Sextus Empiricus az 
ókori Nietzschének is tekinthető. Az ataraxia , ez a tökéletes lelki nyuga- 
lom vajon tekinthető-e radikálisnak? Hiszen azzal jár, hogy a külső világot 
elfogadom olyannak, amilyen, azaz amilyennek látszik. Még azt sem 
mondhatom, hogy valami rossz, mert az is egy dogmatikus kijelentés. 

Bármely morális parancs metafizikának minősül. Az ataraxiát élvező 
ember számára a világ közömbös. Nem mondhatja, szemben a , dogma - 
tikusokkal", akik különben is túlzottan szenvedélyesek, hogy az, ami van, 
nem jó, hogy valami más lenne jó, nem igazságos, mert valami más lenne 
igazán igazságos. A szokás az szokás, az, ami van. Ha egyvalaki dogmati- 
kusan kijelenti, hogy gyilkolni nem jó, vagy rabszolgasorban tartani hon- 
fitársainkat nem jó, azt feleljük, hogy csak úgy tűnik számunkra, hogy 
nem az. 

Timón ( Pürrhón tanítványa) azzal éltette mesterét, hogy megszabadíi- 
tott bennünket a dogmatizmus bilincseitől, most már bilincs nélkül, sza- 
badon elmélkedünk. Erről jut eszembe már megint Nietzsche, aki egy 
helyen azt mondta (bölcsen) , hogy könnyebb láncokban táncolni, de mi 
van akkor, ha nem akarunk táncolni (valamin gondolkozni)? Úgy tűnik, 
Pürrhón nem akart, úgy tűnik, hogy Sextus Empiricus sem akart. 

Ezt Empiricus egy hasonlattal is érzékelteti. Apellész, a festő nagyon 
ambiciózus volt, s olyan pontosságra törekedett, hogy amikor lovat festett, 
a ló szájában felgyülemlett , habot" is odafestesse. Ez nem sikerül neki. 
Kétségbeesésében letörli spongyával a ló száját, s mit talált aló szájában? 
Habot. Nos, a dogmatikus lelki nyugalmat akar elérni, miközben állan- 
dóan feltesz kérdéseket arról, hogy mi van és mi nincs, hogy mi valós és 
mi valótlan, hogy mi igaz és mi téves, s végül egy kérdésre sem kap végső 
választ, s egyre messzebb kerül a lelki nyugalomtól. Végül megjelenik a 
szkeptikus, spongyájával letörli mindezeket a kérdéseket, s így tökéletes 
nyugalomra lel. A kérdések, melyeket a szkeptikus letöröl, az úgynevezett 
trópusok, azaz az eldönthetetlen, spekulatív problémák. 

Empiricus az akadémiai szkepszist megkülönbözteti a pürrhóni szkep- 
szistől. Tényleg egymástól eltérő gondolatmenetekről van szó, minthogy 
különböző hagyományokhoz kapcsolódnak, bár az a bizonyos , spongya", 
amivel a trópusokat letörlik, igen hasonló. 

Azonnal megkérdezhetnétek, s teljes joggal, hogyan kerül a csizma az 
asztalra? Hogyan lehetnek Platón iskolájának tagjai, mi több, vezető ta- 
nárai szkeptikusok, amikor mesterük filozófiáját mint a dogmatizmus 
megtestesülését támadták? Gondolom, erre Ti is tudjátok a választ: úgy, 
hogy a korai Platónra hivatkoztak. 

Hiszen nem más, mint Platón főhőse és szócsöve, Szókratész mondotta, 
hogy azért bölcs, mert tudja, hogy nem tud semmit, ő tett fel olyan kér- 
déseket, amelyekre a dialógus végén sem adott választ, ő mondta egyszer 
egy dialógus végén, hogy önmagával sem tud egyetérteni. Az ő ellenfelei 
a szofisták voltak, az övéké a sztoicizmus, a dogmatizmus melegágya. 

Persze, mint jó akadémikusoknak arra is rá kellett térniük, hogy miben 
különböznek ők Platón ellenfeleitől, a szofistáktól. Az a látszat keletkezik, 
hogy semmiben, ha csak Prótagorasz egyetlen mondását (mindennek a 
mértéke az ember) vesszük figyelembe. Bár Prótagorasz híres relativista 
mondása nem szkeptikus. Hiszen Prótagorasz azt állítja, hogy azok a dol- 
gok, amelyek megjelennek az ember számára, léteznek, amelyek nem je- 
lennek meg, azok nem léteznek. Csupa dogmatikus állítás! 

Cicero és Empiricus szerint az első neves akadémiai szkeptikus Arke- 
szilaosz volt, a legismertebb pedig Karneadész. 

Utóbbi az időszámításunk előtti második évszázadban élt, s mint neve 
is mutatja, görög volt (az volt, neve ellenére, Empiricus is). Karneadész 
állítólag azon három görög filozófus közé tartozott, akiket követként küld - 
tek Rómába. Azzal szórakoztatta ott a nagyközönséget, hogy egyik nap ha- 
talmas szónoklatot tartott az igazságosság mellett, másnap pedig ugyan- 
olyan hatalmas szónoklatot az igazságosság ellen. Ez, persze, nem nagy 
újság azoknak, akik a fiatal Platón dialógusain nőttek fel. Az újdonságitt 
valami más, az, amit már említettem Nektek. Karneadész nem tesz kü- 
lönbséget az empirikus és transzcendentális szféra között, így az egyik 
érv nem lehetett erősebb (igazabb) a másiknál. Persze, mindezt nem tud- 
hatjuk teljes bizonyossággal, mivel Karneadésztől nem maradt ránk szö- 
veg, de tanítványa, Kleitomakhosz szorgalmasan leírta, Cicero pedig 

bőven idézte azokat, az Akadémiáról szóló értekezésében (Academica — 
Akadémikus könyvek) . Erre, Empiricushoz hasonlóan, mi is támaszkod- 
hatunk. 

Karneadész szerint az érzéki benyomások megbízhatóak, pontosak, 
de ez nem jelenti azt, hogy meg is egyeznek a dolgokkal, mert a megbíz- 
hatóság nem azonos a magától értetődő igazsággal (azaz megbízható, hogy 
ha fehéret látunk, az fehér, de az nem, hogy az hó). Nem tudunk megbíz- 
hatóan különbséget tenni sem. Ez pedig a meghatározás non plus ultrája. 
Pl. ha istenek léteznek, a nimfák istenek-e? Nem, vagy igen? Vannak 
templomaik és szobraik. Karneadész (megint Cicero szerint) megtámadta 
a sztoicizmust a fátum (elkerülhetetlenség, szükségszerűség) tételezése 
miatt, s valamiféle szabad akaratot tételezett fel. 

Az akadémiai szkepszisnek, legalábbis Empiricus szerint, nem ezek a 
legtermékenyebb és legbefolyásosabb gondolatai, hanem a valószínűség 
praktikus és pragmatikus fogalmának bevezetése. A cselekvés vagy akár 
az életforma nem tételezi fel, nem is kívánja mega bizonyosságot, de meg- 
kívánja a valószínűséget. Karneadész szerint a legdöntőbb ellentmondás: 
a valószínű—valószínűtlen. Az ember mehet érzéki benyomása vagy ta- 
pasztalatai után, ha az semmit sem mond ellent ennek a valószínűségnek 
(Cicero: Academica, II, 99). A valószínűség legfőbb feltételei: a hihetőség 
és a benyomás tisztasága. Ugyanitt Cicero (Karneadészt alátámasztva) arra 
az esetre hivatkozik, hogy ha valaki kedvező szél, jó idő, sima tenger kö- 
rülményei között egy megbízható hajóra száll, feltételezheti, hogy minden 
valószínűség szerint biztonságosan fog a másik partra érni. 

A valószínűség fogalma a cselekedetekre általában is vonatkozik. Az a 
mondat, hogy semmi sem történik hatóok nélkül, nem jelenti azt, hogy 
semmilyen oka nincsen. Tehát, ha egy elménkben megjelenő dolognak 
nincs hatóoka, az még nem azt jelenti, hogy semmiféle oka sincs. Meg- 
tehetünk valamit, mert módunk (erőnk, hatalmunk) van azt megtenni. 
Ha Cato bemegy a szenátusba, annak lehet oka, de ez az ok nem a világ- 
mindenség okozati láncának része, a véletlen is ok (Cicero példája). 

Karneadész szerint az emberek alkotják a törvényeket, s megis változ- 
tathatják azokat. Nincs semmi a természettől fogva, s így nincs is termé - 
szetjog. Az utóbbi Karneadésznek az a gondolata, mely valóban ellent- 
mond minden korábbi (és a legtöbb későbbi) filozófiai feltételezésnek, 

Platónnak, Arisztotelésznek, a sztoicizmusnak, epikureizmusnak, neo- 
platonizmusnak. A bökkenő azonban ebben a gondolatban, szkeptikus 
szemmel nézve, az a kijelentés, hogy nincs természettörvény vagy termé - 
szetjog, szintén dogmatikus állítás a javából. (Nem azt mondja, hogy va- 
lószínűleg nincs.) Következetes szkepszis, ezt már én mondom, nincsen. 
Legfeljebb, ha hallgatunk. 

A lehető legkövetkezetesebb szkeptikus azonban nem az akadémia s0- 
raiból kerül ki, az ugyan is a szkeptikus filozófia nagy történésze, Sextus 
Empiricus volt. A szkepticizmus minden változatáról is elsősorban az ő 
könyvéből értesülünk, de nem rejti véka alá, hogy ő, a maga részéről, in- 
kább a pürrhóni, mint az akadémiai szkepszis híve. Számtalan fontos ere- 
deti mondanivalója van (legalábbis nem tudjuk, mondta-e előtte valaki). 

Így A logikusok ellen írt művében azt a kérdést veti fel, hogy lehetséges - 
e minden esetben a fogalommeghatározás, s arra a következtetésre jut, 
hogy egyes univerzális , szavainkat" képtelenek vagyunk, és elvileg le- 
szünk is, meghatározni. A könyv (az emberről szóló) második részében, 
Szókratész, általatok már jól ismert, megjegyzéséből kiindulva, mely sze- 
rint ő nem tudja, hogy vajon rendes ember-e vagy valamilyen Tüphónhoz 
hasonló szörny, arra a következtetésre jut, hogy , az ember" fogalmát nem 
lehet meghatározni. , Az ember képtelen önmagáról fogalmat alkotni", 
írja (második rész, az én fordításom angolból). 

Ezt többek között Platón ironikus meghatározásával érzékelteti, mely 
szerint az ember tollnélküli kétlábú, a politika iránt érdeklődő állat. Ha 
nem is visszük el a meghatározást az abszurdumig, mégsem alkottunk fo- 
galmat az emberről. Az ember politikai lény, mondta Arisztotelész, míg 
más helyen: , az ember eszes lény", tehát ezt vagy azt állítja az emberről, 
de ettől még nem alkotott fogalmat az emberről. 

Hasonlóképpen nem alkothatunk fogalmat istenről (írja Empiricus a 
harmadik könyvben). Azt mondjuk, hogy isten mindennek az oka, de ez 
nem isten fogalma. Ezenfelül mindenki másként gondolja el istent. Nos, 
melyik az igaz? Mindegyik azt állítja, hogy az ő értelmezése (leírása, meg- 
határozása) az igaz. Isten esetében tehát ugyanarra a következtetésre kel! 
jutnunk, mint az ember esetében: ha fel is soroljuk attribútumait, tulaj - 
donságait, attól még meg nem határoztuk. S itt még rosszabbul járunk, 
mint az ember esetében. Bár az ember nem alkothatja meg az ember fo- 

galmát, az ember létezése maga, evidens (hiszen ember akarja megra- 
gadni saját fogalmát) . Azonban isten létezése korántsem evidens, tehát 
be kell bizonyítani, méghozzá valamivel, ami a maga részéről magától ér- 
tetődő, evidens, s ezt megint, s azt megint be kell bizonyítani, s így tovább, 
ad infinitum. Ebből következik, hogy isten fogalma meg nem alkotható, 
ahogy létezése sem igazolható. A jövő félévben majd találkozni fogtok e 
kérdéscsoport értelmezésével a középkori filozófiában, immár a zsidó - 
keresztény Isten vonatkozásában. 

Ezek után természetes Empiricus számára, hogy nemcsak az ember 
vagy isten fogalma meghatározhatatlan, hanem minden, amit egziszten- 
ciális végsőnek nevezhetünk, mint Idő, Lét, Igazság. Az is, amit Heidegger 
a 20. században léttörténetnek (Seinsgeschichte) nevezett, ebből a kér- 
déscsoportból fakad. 

Milyen életforma, azaz magatartás következett a radikális szkepszisből? 
Egyrészt a már említett atararia , a szkeptikusok esetében egy nirvánához 
közeli állapot, melyet elérve abban leljük lelki nyugalmunkat, hogy min- 
dennek a hiábavalóságát beláttuk. Ugyanakkor azonban, mivel sem cá- 
folni sem igazolni végsőképpen semmit sem tudunk, nyugodtan áldoz - 
zunk azoknak az isteneknek, akiknek áldozni szokás, s nyugodtan visel- 
kedjünk úgy, mint szokás, ha éppen ez a kényelmes, s ha ez jár kevesebb 
izgalommal. 

Annak ellenére, hogy következetes szkepszis nincs, és minden szkep- 
tikus esetében módunk van gúnyosan bemutatni ennek következményeit, 
a szkepszis üdítő színt kevert az antik filozófiába. Jóval később, a 19. szá- 
zadban Kierkegaard azt fogja mondani: , A filozófia kétkedéssel kezdődik". 
S valóban, az a filozófia, amely nem kétkedéssel kezdődik, nem filozófia. 
Az a kérdés, hol végződik. 

A nagy metafizikai rendszerek módszeres kételkedéssel kezdődtek, 
mint Descartes filozófiája, és bizonyossággal végződtek. A metafizikán 
túli filozófiák kételkedéssel kezdődnek, s vagy valószínűségbe torkollnak, 
vagy különböző feltételezett (hipotetikus) bizonyosságok alternatíváit 
kínálják, vagy végül is — eldobva a platóni létrát — a végső dolgok megért- 
hetetlenségét vallják. 

Mivel, ismétlem, teljesen következetes szkepszis nem létezik, hiszen 
csak a kezdet kezdetén lehet mindenben kételkedni, mert ha a végén is 

azt tesszük, akkor el se kezdjük. A dogmatizmust nem lehet teljesen el- 
kerülni, de a szkepszis jó orvosság az ellen, hogy benne ne ragadjunk. 
Akkor sem kerüljük el a dogmatizmus maradványait, ha hisszük, hogy 
tesszük. Pürrhón, Karneadész, Empiricus nagy tanítómesterek, de senki 
sem tudja mindenben követni őket. Minthogy ők maguk sem tették. 


Az epikureizmus. 

A szkeptikusok nyelvén szólva, mind az epikureizmus, mind a sztoicizmus 
dogmatikus filozófiák. Azaz egyfajta kozmológián alapulnak. Néhány, egy- 
mással összefüggő tézist állítanak a kozmoszról. Ez a kozmosz-kép, illetve 
fogalom alapozza meg azt az életformát, amelyet kívánatosnak tartanak, 
azaz a kozmosz képe az általuk igenelt életforma, s ezen belül az etika iga- 
zolásának dogmatikus feltétele. Ez azonban korról korra, emberről em- 
berre változik. Vannak olyan epikureusok, akiknél a kozmoszról alkotott 
kép csak egy trambulin, míg az életforma a döntő, s ezt még sokkal inkább 
el lehet mondani a sztoikusokról, mivel náluk a kozmológia és az élet- 
forma közötti kapcsolat lazább, mint az epikureusok esetében. S ezenkí- 
vül a sztoikus iskola etikája sosem tűnik el teljesen, a római köztársaság- 
ban és a császárkorban egyaránt vannak követői, mi több, beépül egyes 
keresztény gondolkodók életfelfogásába is. Ezzel szemben az epikureiz- 
mus már a császárság korában lassan kihal. Ezért, nem pedig nagyobb 
filozófiai érdekessége miatt, fogok a sztoicizmusról a következő előadás- 
ban hosszasabban beszélni. Elöljáróban még azt is hozzátenném, hogy 
az eklektikusokat, így például Cicerót, a sztoikusokkal együtt fogom rö- 
viden bemutatni. 

Epikurosz filozófiáját alapjában két forrásból ismerjük. Az egyik régi 
barátunk, Diogenész Laertiosz. Művének utolsó, leghosszabb fejezete 
Epikuroszról és tanításáról szól. Szemmel látható, hogy szerzőnk, aki a 
filozófusok bemutatásakor általában objektivitásra törekszik, az epiku- 
reizmussal rokonszenvezik leginkább. Nemcsak ír róluk, hanem közli 
Epikurosz három levelét és , legfőbb nézeteit" is. Amit tudunk Epiku- 
roszról, azt tőle tudjuk. Továbbá Lucretiustól, a költőtől, aki a római köz- 
társaság utolsó századában Epikurosz filozófiáját versbe foglalta. Ezt a 
költeményt — A természetről (De rerum natura) — ajánlom Nektek olvasásra, 
mert versnek is kellemes és filozófiának érdekes. 

Biztosan tudjuk ebből, hogy Lucretius korában Epikurosz ismert filo- 
zófus volt és számos követőre talált. Ugyanakkor tartalmilag Lucretius alig 
ad hozzá valamit ahhoz, amit Epikuroszról már, Diogenész Laertiosz nyo - 
mán, ismerünk. Ugyanezt elmondhatjuk a Herculaneumban talált elsze- 
nesedett, Epikurosz mondásait is tartalmazó, alig olvasható kéziratról is. 

A keresztény, ahogy a zsidó és muszlim, világban is Epikurosz (akit 
nem olvastak) , azaz inkább Epikurosz szelleme, volt a filozófiai főellenség. 
Ő volt az ateista, ő volt az istenkáromló materialista. Vele komolyan ve- 
endő filozófus nem vitatkozott. Igaz, híres tételét, mely szerint a világok 
közti űrben lakó istenek nem avatkoznak a világ sorsába, néhány megér- 
tőbb keresztény gondolkozó azzal mentegette, hogy a hamis, pogány is- 
tenekről van szó. 

A reneszánszban fedezték fel újra, méghozzá a 15. században megtalált 
Lucretius-kézirat nyomán. A költemény a humanisták szélesülő körében 
forgott, számos másolata készült, egy közülük állítólag Machiavelli műve 
volt. Ettől kezdve, legalábbis, ami az életformát illeti, a sztoikus és epi- 
kureus filozófiák egyre inkább összeolvadnak. Főleg miután kozmológi- 
ájuk Galilei, majd Newton nyomán, még ha inspirálják is a moderneket, 
végül elavulttá vált. 

Epikurosz, a tan megalapítója, mint Laertiosztól tudjuk, Számosz szi- 
getén, az i. e. 4. század közepén született, és rövid keresés után egy Dé- 
mokritoszt követő filozófus tanítványának szegődött. Az atomizmushoz 
való kötődése bizonnyal innen származik. Egyes állítások szerint Athénban 
együtt szolgált Menandrosszal, a görög új komédia megteremtőjével. Kár, 
hogy erről a kapcsolatról bővebbet nem tudunk, bár még sokkal nagyobb 
kár, hogy Menandrosz komédiáinak szellemét is már csak római követői 
műveiből ismerhetjük. Hosszú kísérletezés és vándorlás után Epikurosz 
végül Athén és Pireusz között vásárolt házat egy hatalmas kerttel, s ettől 
kezdve itt fejtette ki filozófiáját és valósította meg életformáját. Ez volt a 
híres , Epikurosz kertje", melyet oly sokan rágalmaztak, s oly sokan dicső - 
ítettek. Epikurosz kertje nyomán számtalan hasonló kert alakult, egészen 
az időszámításunk első századáig, ahol, a nyomok szerint a Vezúv kitörése 
pusztította el az áltanunk ismert utolsót, Herculaneumban. 

Az epikureizmusra szórt rágalmakat Diogenész rendre visszautasítja és 
megcáfolja, s az igazság kétségtelenül az ő oldalán van. A , bujaság", ,.er- 

kölcstelenség" vádja ért azóta is, minden, bármely világ előítéleteivel szem- 
beszálló közösséget. Ezért ezekkel a rágalmakkal én nem foglalkozom. 

Epikurosz kertje nem hasonlított a már begyökeredzett filozófiai isko - 
lákhoz. Itt ugyanis nem tanítottak, nem voltak előadások, kurzusok. Ba- 
rátok éltek együtt egy többé-kevésbé szoros közösségben, és a nap egy ré- 
szében filozófiáról beszélgettek. S persze írtak is. Különösen Epikurosz, 
akinek Diogenész számtalan könyvét emlegeti. Ezek közül egy sem maradt 
ránk, csak azok a levelek, melyeket Diogenész életrajzi könyvében közölt. 

Az epikureusok különböztek a sztoikus és szkeptikus iskolákhoz tar- 
tozóktól is, amennyiben nem kötöttek kompromisszumot a , világgal", 
elutasították a politikában és a társadalmi életben való részvételt. Egyfajta 
szektaként működtek. Sokat elmélkedtek erkölcsről, de politikáról, mint 
várható, egyáltalán nem. Három filozófiai , téma" jellemezte az iskolát: 
logika (elsősorban ismeretelmélet) , természetfilozófia, azaz kozmológia, 
s végül etika. 

Nem az iskola ismeretelméleti gondolatai a legsajátosabbak, hiszen a 
platóni ideák , létezését", mint láttuk, nem csak ők, de a szkeptikusok is 
elutasították. Az érzéki megismerés náluk is elsődleges. Minden érzéki 
benyomás egy küldő dologból ered. Másként nem tehetünk különbséget 
közöttük, mint tisztaságuk, élességük szerint. Itt azonban, egy igen érde- 
kes és újszerű gondolatra bukkanunk, az úgynevezett , előzetes ítéletek", 
prolepszisz elméletére. ,, Az előzetes ismeret" — szerintük — , egy fogalom 
vagy helyes nézet, vagy vélekedés, vagy általános észlelés, mely az észben 
lakozik, s így visszaemlékezés arra, ami gyakran megismétlődött, mint 
például: sez ittemberc". (Rokay Zoltán fordítása, mint minden Diogenész 
Laertiosz fordítás.) Az efféle előzetes nézeteket az érzékelésnek igazolnia 
kell. Epikurosz a szavak ellenőrzésére is figyelmet fordított: látnunk, azaz 
érzékelnünk (tapasztalnunk), kell a szónak megfelelő képzetet. 

Nos, mindezek a gondolatok egy irányba mutatnak, a metafizika eluta- 
sítása felé. A transzcendentálist, a tapasztalaton túlit, nem tekinthetem 
létezőnek. Annál furcsább tehát, hogy, szemben a szkeptikusokkal, Epi- 
kurosz saját etikáját, ahogy egész életfelfogását és életmódját is, metafi- 
zikailag alapozza meg. Ezt nevezték a szkeptikusok dogmatizmusnak. De 
éppen ez a , dogma" vált a legfontosabbá Epikurosz egész tanításában, 
ennek köszönhette rajongóit, ahogy ellenségeit is. (Egyesek az újkorban 

úgy próbálták ezt a szkeptikus ismeretelmélet és a dogmatikus kozmológia 
közti ellenétet áthidalni, hogy szerintük Epikurosz feltételezett valamiféle 
intellektuális intuíciót, de ezt nem lehet ismert írásaiban fellelni. Persze, 
a filozófiában létezik olyasmi, mint termékeny következetlenség.) 

Epikurosz atomelméletéről van persze szó. 

Epikurosz természetről írott könyvének (amely elvesztett, de Laertiosz 
állítja és a közölt levelek is számot adnak róla) alapgondolata, alapállítása 
a következő: , a világ végtelen oszthatatlan részből áll, melyek egy végtelen 
űrben mozognak". Azt, hogy testek léteznek, persze, a tapasztalat is iga- 
zolja. Az, hogy űr van, az nem tapasztalható, de hol mozognának a testek 
másutt, mint az űrben? Mert persze mozognak. 

Tehát — s ez már kétségtelenül kívül esik minden tapasztalaton (bár, 
mint az újkorban kiderült, nem minden lehetséges tapasztalaton) — 
maguk a testek oszthatatlan testekből, atomokból állnak. Ezek változat- 
lanok, áthatolhatatlanok és megsemmisíthetetlenek. Az atomok tehát az 
őselvek, az arkhai. Végtelen módon kombinálódhatnak és/vagy végtelenül 
különböző dolgokban vegyülhetnek. 

A testekben határtalan sok atom van. Nincs közöttük , felső" vagy , alsó . 
Ezzel összeomlik a metafizikák alulról felfelé való építkezése. A metafizika 
azonban itt is térbeli marad. Az atomok a végtelen űrben mozognak. 
A kozmosz határtalan. Határtalan sok világ van. (Azt, hogy sok világ van, 
már több filozófus állította, de hogy határtalanul sok, az tudtunkkal, 
Epikurosz találmánya. Epikurosz végtelen világokról kifejtett gondolata 
majd a reneszánszban talál követőkre.) 

Most jön az adu ász! A lélek is atomokból áll, egészen finomakból, de 
csak azokból. Ezért a test elveszti érzékelő képességét (s az érzelmeket), 
amikor a lélek-atomok elválnak tőle. Többek között ezért is értelmetlen 
a halálfélelem, mert abszurd félni egy állapotból, melyben nem érzéke- 
lünk semmit. A túlvilágról szóló mesék értelmetlen mesék, csak arra jók, 
hogy félelmet keltsenek az élő emberben. Nincs túlvilági büntetés, nincs 
Hadész, nincs pokol. 

A semmiből nem lesz semmi. A dolgok, beleértve a lelket, valamiből, 
azaz atomokból állnak össze, s valamivé, azaz megint atomokká válnak. 
Nincs őseredet, sem a platóni demiurgosz, sem Arisztotelész első mozga- 
tója. Nincs Isten. 

Ám kisbetűvel írt istenek léteznek, ők is atomokból állnak össze, 
az űrben helyezkednek el. S mint tudjuk, nem avatkoznak bele a világ, az 
emberek sorsába. 

Így hát Epikurosz, Arisztotelészhez hasonlóan, megint csak saját kép - 
mására teremtette meg isteneit. (Hogy volt-e ebben irónia, nem tud- 
ható.) Ahogy Arisztotelész istene önmagát gondolja, úgy Epikurosz istenei 
örömben élnek, és nem avatkoznak a világ (a politika?) ügyeibe. Az Olüm- 
posz egyfajta kert, Epikurosz kertjének költői másolata. 

Míg Démokritosznál az atomokat a szükségszerűség lánca kapcsolja 
össze, ezt Epikurosz másként gondolja. A szükségszerűség nem feltétlen, 
helye van a véletlennek és az elhatározásnak (szabad választásnak) , azaz 
a szabadságnak is. Bár az atomok elhajlásának (declinatio) híres elméletét, 
mely szerint azért jöhet létre a világban mindig valami új (vagy bármi?), 
mert az atomok időnként eltérnek pályájuktól, tehát véletlenek követ- 
keztében, csak Lucretiustól ismerjük, bizonyára Epikurosz gondolata 
volt. Hadd idézzem — nem ok nélkül — a Nézetei 16. pontját (Diogené- 
szünktől): , A véletlen (sors) csak csekély mértékben befolyásolja az em- 
bert abban, ami a legnagyobb és a legfontosabb, az értelem fogja vezetni 
és vezeti életének egész idején . Indokom az, hogy Machiavelli e mondatot 
idézőjel nélkül, pontosan idézi. 

Epikurosz kertjében, s az ennek mintájára megszépülő epikureus ker- 
tekben, barátok éltek együtt. Nem csoda, hogy Epikurosz minden emberi 
kapcsolat közül a barátságot értékelte legtöbbre. 

A kölcsönös barátság (a barátság, szemben a szeretettel és a szerelem- 
mel, csak kölcsönös lehet) a görögöknél általában a barátok erkölcsének 
és erkölcsi felfogásának azonosságán alapul. Így volt ez Epikurosznál is. 
A közös erkölcs azonban itt, a platónival szemben, szabadon választott 
volt. A Kert nem volt állam vagy város, hanem szabad emberek önkéntes 
közössége. A Kert baráti közösségéhez való tartozás, Arisztotelésszel szem- 
ben, nem is volt szabad férfiak előjoga. Így például a Kertbe nők és rab- 
szolgák is egyenrangú félként léphettek be, de az életformát, az etikát, 
a gondolkodást vállalni kellett. 

Mindenki osztotta az atarariára, a lelki nyugalomra való lankadatlan 
törekvést. Azaz ebben a kertben mindenki kiküszöbölte erős érzéseit, 
indulatait, ámde, mint erre már utaltam, szemben a szkeptikusokkal, 

az epikureusok nem száműzték a világról való gondolatokat. Mi több, 
a kozmoszról való gondolkodás, az atomizmus elmélete, a nyugalmas élet- 
formára való felkészítésben alapvető szerepet játszott. 

A Kertben szerepet kellett játszania a négy alapvető görög erénynek 
is, mint bölcsesség, bátorság, mértékletesség, igazságosság. 

Ugye, emlékeztek Arisztotelész elméletére? Mindezek az erények bi- 
zonyos érzésekre, affektusokra vonatkoznak. Ezeknek az affektusoknak 
a ,közepét" eltalálni, ez teszi az embert erényessé. Epikurosz másként 
gondolkozott. Szerinte magukat az érzéseket, indulatokat (melyekre az 
erények vonatkoznak) kell az ember lelkéből kitörölni úgy, hogy végső 
soron már ne is legyen erényekre szükség. 

Amiért aztán Diogenész, Epikurosz nyomán, a kert barátait bölcseknek 
nevezi. A bölcs sem nem nősül, sem gyermeket nem nemz, sem nem po- 
litizál, sem nem alkoholizál, nem lesz zsarnok, de cinikus sem, nem lesz 
gazdag, sem koldus, öngyilkos sem, egyetlen barátját sem fogja elhagyni 
,jó hírnevé"-vel csak annyit fog törődni, hogy ne vessék meg. A művé- 
szetekben és a szemlélődésben öröme fog telni. Tanítványai lesznek, is- 
kolát alapít — sorolja fel a Kert bölcseinek praktikus életbölcsességét 
Diogenész Laertiosz. 

Amit az epikureusok elsőnek száműztek lelkükből, az a félelem volt. 
A legnagyobb félelem a halálfélelem. A halál, mondja Epikurosz, nem 
tartozik ránk. Amíg vagyunk nincs halál, amikor a halál van, mi nem va- 
gyunk, tehát a halál nem tartozik ránk. (Mint jóval később Spinoza fogja 
mondani: a bölcs az életre gondol, nem a halálra.) Mástól, legalábbis 
Epikurosz követői szerint, nincs félnivalója annak, aki a szokásos javak 
iránt közömbös, s így el sem veszítheti azokat. A Kert lakója sem nem 
vonul hadba, sem nem politizál, nem vesz részt közügyekben, nem hisz 
istenekben, akik büntethetik. Minek is neki bátorság? Nincs rá szüksége! 

Nos, mi van a mértékletességgel? 

Vágyainkat, szükségleteinket persze, ki kell elégítenünk, ha boldogok 
akarunk lenni s nyugodt életet élni. 

Epikurosz megkülönbözteti a különböző vágyakat (szükségleteket) 
egymástól. (Diogenész: Nézetek, 29.) Egyesek természetesek és szükség- 
szerűek, mások természetesek, de nem szükségszerűek, végül vannak 
olyanok, amelyek sem nem szükségszerűek, sem nem természetesek, 

mivel , vélekedések" szülöttei. (Ez a szöveg azóta is divatos, mind a mai 
napig) . Természetes és szükségszerű, persze, az, ami az önfenntartáshoz 
szükséges, pl. a víz, de nem szükségszerű mindaz a finom étel, amelyek 
fogyasztása nélkül fennmaradunk, végül vélekedésből fakad (Diogenész 
szerint) a szoborállítás vagy a koszorúzás (a nagy érdemeket szerzett em- 
berek megkoszorúzásáról van szó) szükséglete. 

A vágyak megkülönböztetése után Epikurosz megkülönbözteti az él- 
vezeteket is. Vannak kinetikus és statikus élvezetek. Az utóbbi egyfajta fáj - 
dalomtól való megszabaduláshoz, az előbbi valamiféle cél eléréséhez kö- 
tődik. (Foucault a vágyak és az élvezet megkülönböztetésekor a régiekre 
hivatkozik.) 

Megint valami hasonlóval találkozunk, mint a bátorság esetében. 
A bölcsnek nincs szüksége a mértékletesség erényére, mert úgysem kíván 
meg olyasmit, amit a , vélekedés" tesz csupán kívánatossá. Nem törődik 
a vélekedéssel. 

S az igazságosság? Nincs önmagában véve, csak valamihez viszonyítva. 
Az emberek megegyezése arról, hogy nem fognak egymásnak kárt okozni. 
Ami egy közösség számára, s általában mindenkinek, hasznos, az igazsá- 
gos. Ha valamilyen törvény nem hasznos a közösség számára, akkor maga 
a törvény nem igazságos. Ha valami megszűnik a közösség számára hasz- 
nos lenni, akkor megszűnik igazságosnak lenni. 

Ha hallgatunk (ahogy én hajlamos lennék) Diogenészre, akkor Epiku- 
rosz valóban úgy élt, ahogy tanított. Bölcs, bátor, mértékletes és igazságos 
volt, holott ezekre az erényekre nem volt szüksége. 

Erényre nincs szükségünk, tanítja. Mikor nincs? Kinek nincs? 

Annak, aki az epikureus közösség tagja, aki már elfogadta a közösség 
életformáját, életeszméjét. Annak, aki nem fél a haláltól, az elszegé- 
nyedéstől, a hivatalvesztéstől, betegségtől, magánytól, annak, aki akkor 
a legboldogabb, mikor a legnyugodtabb, mikor pusztán szemlélődik, 
elmélkedik, gondolkozik, annak, akinek van miből élnie, de nincs mit 
veszítenie. 

S a többiek? Azok csak legyenek igazságtalanok, ha ezt titokban tehetik, 
amit mindig remélnek, de hiú a remény, mert sokáig semmi sem marad 
titokban, leleplezik őket, s ezért már a kezdet kezdetén azonnal félnek 
a leleplezéstől, tehát nem éri meg nekik az igazságtalanság. 

Ebben a gondolatmenetben Epikurosz igen közel kerül a kései szofis- 
tákhoz. Akaratlanul is bemutatja azt a világot, amely ellen a Kert hadako - 
zik. Nem azt akarja megreformálni, hanem egy ellenvilágot hoz létre. 
A világot olyannak hagyja, amilyen. Jobb oda nem tartozni. Hegel majd 
ezen háborodik fel. 

Ugye megértitek Epikurosz tanításának vonzóerejét az ókorban, ahogy 
a reneszánszban is? Epikurosz tanaival fügét lehetett mutatni mindazok - 
nak a tilalmaknak, amelyek egy korszak puszta , vélekedéséhez" kötődtek, 
rehabilitálta vágyainkat, melyek kielégítése másoknak kárt nem okoz, az 
egyén választási szabadsága mellett tette le az obulusát. Elutasította mind 
a fátumot, mind a gondviselést. 

Az én kedvenc Epikurosz- mondásom: , Szükségszerűségben élni sze- 
rencsétlenség, de nem szükségszerűség szükségszerűségben élni." 

Mindez azonban nem változtat azon, hogy az epikureus filozófia koz- 
mológiája is metafizikus, dogmatikus, s hogy ebben is jobb, ha kételke- 
dünk. S azon sem, hogy filozófiája az , izmusokhoz" tartozik, s azok, akiket 
joggal vagy jogtalanul megtámadott, mélyebbre ástak nála. Az , izmusok" 
sorsa már ilyen. Nagy, újító filozófiák kevesen vannak. S a köztük levő, 
néha évszázados, űrt az izmusok töltik ki. Az epikureizmus egyike a leg- 
remekebb izmusoknak. 

Az úgynevezett hellenisztikus filozófia sajátos helyet foglal el az , izmu- 
sok" világában, s ez mind az epikureizmusra, mind a sztoára vonatkozik. 

Mikor kivész a régi istenekben való hit és újak nem veszik át tőlük 
a stafétabotot, olyan világokban, amelyben a szabályok csak arra valók, 
hogy titokban áthágják őket, ahol a szokások érvényességüket vesztik, 
s már senki sem tud jó és rossz közt különbséget tenni, egy ilyen világban 
az , izmusok", úgymond, a valláspótlék szerepét is átveszik. Ez történt 
a sztoicizmus, de különösen az epikureizmus esetében. 

Az , izmusok" közösséget teremtettek egy szétbomló világban és fenn- 
tartották, mi több, gazdagították, a , jó élet" modelljét. Az epikureus mo- 
dell még áthágta a társadalmi korlátokat is, mivel az epikureus közösségbe 
volt rabszolgák és asszonyok is helyet kaphattak. A , jó élet" szűk kapuja 
mindenki előtt nyitva állt. Egy rövid ideig. 

TIZENHARMADIK ELŐADÁS 


A szüzesség elvesztése után. 
2. A sztoikusok 


KEDVES HALLGATÓIM! 


A sztoikus iskola hosszú ideig befolyásolta a filozófiai gondolkodást, s re- 
cepciója (néhány gondolatának elsajátítása) messze túlmutatott a szoros 
értelemben vett sztoikusok körén. A régi Rómában többek között politi - 
kusok (mint Cato vagy Brutus), költők (mint Horatius) éltek sztoikus 
módon, illetve foglalták beszédbe vagy versbe a sztoicizmusból eredő 
gondolatokat. Az iskola formálisan a 6. században, Justinianus császár 
idejében szűnt meg létezni, de hatása, hol föld alatt, hol föld felett, tovább 
gyűrűzött a reneszánszon keresztül egészen a modern időkig. Gondolom, 
jól ismeritek a Hamletet és tudjátok, hogy Hamlet hűséges barátja, Horatio 
sztoikus volt. 

A hellén és római , kulturált réteg" egy jelentős része rokonszenvezett 
a sztoikus gondolatokkal vagy/és életformával. Kulturált volt az a , közel - 
keleti" vagy római, aki görögül olvasott, s valamennyire ismert egy-egy 
görög auktort, filozófust, történetírót vagy költőt. A kereszténység meg- 
jelenése előtt a sztoicizmus egyfajta úri valláspótlék szerepét is játszotta. 
Egyfajta etikai határt szabott a közélet emberei számára, bár ez a határ 
meglehetősen elasztikusnak bizonyult. 

A sztoikusoktól , hitük" keveset követelt. A sztoikus, szemben az epi- 
kureusokkal, nősülhetett, alapíthatott családot, részt vehetett a politiká - 
ban, mi több lehetett konzul vagy császár, a türannosz tanácsadója, de 
esetleg rabszolga is. Mindenesetre tartózkodnia kellett a nagy lakomáktól 

és a nagy ivászatoktól, már egészsége megőrzése céljából is. Törekedhetett 
nagy vagyonra, kitüntetett állásra, de lelkében szabadnak kellett marad - 
nia, azaz nem lehetett számára igen fontos az, amire különben törekedett. 
Sztoicizmusának próbája mindennek az elvesztése volt. Ezt közömbösen, 
nagy lelki nyugalommal kellett elviselnie, hiszen azon dolgok közül, me- 
lyekre törekedett lényegében semmi sem volt fontos. 

A sztoikus életforma közös vonása, hogy hívei számára a , külső" élet- 
nek nem volt jelentősége, az nem volt lényeges. Szemben az epikureu- 
sokkal, akik számára a szabad élet , külső" formában is kifejeződött, hi- 
szen egy baráti társaságban, a Kertben , procul negotíis , azaz a közélettől 
távol maradva éltek. A sztoikusok a belső (lelki) szabadság (Hegel szerint 
a , szubjektív szabadság") megőrzését tartották a legfontosabbnak. Kö- 
zömbösnek kellett maradniuk a halállal szemben is. Aki azt vallja, mint 
az epikureusok, hogy nem szükségszerűség szükségszerűségben élni, az 
a szabadságot egyenlő barátok társaságában vélheti megtalálni. Aki vi- 
szont azt vallja, mint a sztoikusok többsége, hogy szükségszerűség szük- 
ségszerűségben élni, hiszen ez a természet rendje s az emberi világ is a 
természethez tartozik, az szabadságát csak önmagában, lelkében lelheti 
meg, minden külső kényszer egyszerű semmibevevésében, szubjektíven. 

Ugyanakkor azonban sztoikusa válogatja. A különböző sztoikusok más- 
ként élték meg sztoicizmusukat. Közöttük is volt nem egy, aki a közügyek - 
től távol tartotta magát és aszketikus életet élt. 

A nagy filozófusok esetében a filozófia fontosabb az , életútnál". Nem 
igazán tudjuk, hogy Arisztotelész számára személyesen mi volt fontos, és 
mi nem, de ez nem is igazán érdekel. Az egyes , izmusok" esetében azon- 
ban az életút, a személyiségek életútja fontos és érdekes. Ez az ókorban 
különösen a sztoicizmus esetére áll. Egyrészt, mert az iskola sokáig állt 
fenn, s hívei, még ha csak az ókorra szorítkozunk is, több mint egy fél évez- 
reden keresztül a legkülönbözőbb vidékekről származó görögök, a hellén 
birodalmak különböző politikai környezetében élők és rómaiak voltak. 

Ezért ne csodálkozzatok azon, hogy maga a sztoikus filozófia is eklek- 
tikus volt, hogy a szkepticizmussal vagy epikureizmussal való , fertőzésről" 
ne is beszéljek. 

Bár a filozófia három , részből" állt, mint logika, természetfilozófia (fi- 
zika) és etika, ezek tartalma korántsem volt mindenkinél azonos. Még 

a régi (első) sztoánál sem, hogy a középső és az új sztoicizmusról ne is be- 
széljek. Véleményem szerint (melyet a filozófiatörténészek többsége nem 
oszt), ha pusztán filozófiai szempontból nézem, akkor mind a szkeptiku- 
sok, mind az epikureusok érdekesebbek, újítóbbak, mélyebbek voltak 
a sztoikusoknál, de ami a személyiséget illeti, abból a szempontból nem. 

Így a sztoicizmus bemutatásánál két út között választhattam. Vagy 
elemzem, amúgy általában, e filozófia állandó vagy többször változó , ta- 
nításait", vagy a főszereplők nyomán haladok. Mivel az előbbi megköze- 
lítés unalmas lenne, már csak azért is, mert vagy ötven nevet kellene 
folyton, különböző kontextusokban, megemlítenem, az utóbbi megköze- 
lítést választottam. Legfeljebb nemlesztek a sztoicizmus szakértői, viszont 
valamiféle képet tudtok kialakítani a tanítás jelentőségéről egyes követői 
életében. 

S így elöljáróban csak megismétlem, hogy a sztoikus iskolák a filozófiát 
három részre bontották, mint logika, természetfilozófia, etika. A logika 
tartalmazta az ismeretelméletet, nyelvelméletet, a dialektikát és a reto- 
rikát, a természetfilozófia tudományos megfigyeléseket, a kozmosz el- 
méletét s a végsőről, az istenekről való tudást, a metafizikát. Az etika 
pedig a jó életre vonatkozó elméleteket és tanácsokat, beleértve sok min- 
dent, a barátságtól kezdve, a balsorsban tanúsított közömbösségen ke- 
resztül egészen a testedzésig és a diétáig. 

Az etika esetében könnyű dolgunk lesz, mert jelent meg magyarul egy 
jó kötet a sztoikus etikából, Steiger Kornél válogatásában és utószavával, 
mely mind a régi, mind a középső, mind az új sztoikusok egy-egy fontos 
írását tartalmazza. Ajánlom, hogy olvassátok el belőle Seneca, Marcus 
Aurelius és Epiktétosz etikai töredékeit. 

A sztoicizmus első korszakáról való ismereteink forrása megint csak 
régi ismerősünk, Diogenész Laertiosz. Itt azonnal be kell látnom, hogy 
döntésem a sztoikus , individuumok" bemutatása mellett, egyelőre nem 
jár sikerrel. Diogenész ugyanis már a Zénónról szóló fejezetben is együtt 
mutatja be Zénón és számos híve, tanítványa, elméletét, hogy végül kap- 
kodjuk a fejünket, mit és ki mondott, illetve írt. Arisztónról például azt 
olvassuk, hogy ő vezette be a sztoicizmusba az apátia , aközömbösség fo - 
galmát, ami a későbbi sztoicizmus szótárában éppen olyan alapvetővé 
vált, mint az epikureusokéban vagy a szkeptikusokéban az ataraxia. 

A kitioni Zénón (nem tévesztendő össze az eleai Zénónnal, az apóriák 
filozófusával) tudjuk meg Laertiosztól, Cipruson született s a filozófia ke- 
resése nyomán jutott el Athénba. Itt találta meg a cinikus Kratészt mint 
tanítót, akit addig követett, míg saját iskoláját meg nem alapította — Athén 
ekkor, s még egy ideig, a filozófiában , jeleskedők" Rómája maradt, míg 
szelleme Rómába át nem költözött. 

Zénón az athéni tarka csarnokban (sztoa poikilé) adott elő, innen kapta 
iskolája a sztoikus nevet. Az athéniak állítólag szerették, szobrot állítottak 
neki. Állítólag a (hellén) Antigonosz királlyal baráti levelezést folytatott. 
Megint csak állítólag (egyesek szerint) 98 éves korában halt meg, mivel 
megbotlott egy kőben s utána felakasztotta magát. (A régiek számára 
amúgy is igen fontos, jellemző volt, hogy egy filozófus hogy hal meg. Kü- 
lönösen a sztoikusok esetében volt ez így. Halálukban kissé színpadiasan 
kellett viselkedniük, hogy hírük fennmaradjon. Szókratész halála volt 
szemükben a jó halál modellje, de feljegyeztek modellellenes jó halált is. 
Így állítólag Khrüszipposz nevetőrohamban halt meg.) 

Laertiosz Zénón számtalan mondását s számos róla szóló anekdotát 
jegyzett fel. Egyik mondását, hogy semmi sem nagyobb ellensége a tudo- 
mányos kutatásnak, mint a beképzeltség, aláírom. S két nagy gyönyörű- 
ségét (a napsütés és a zöld füge) osztom is. A szorosan vett logikáról nem 
beszélek, az ismeretelmélet különböző, többnyire nem nagyon eredeti 
változataival sem terhellek benneteket. Az egyes sztoikusok által elfoga - 
dott gondolattal, amely szerint az ismereteket az észlelés , bevési" a lel- 
künkbe, már találkoztunk Platón , viasztáblája" esetében. Van azonban 
egy fontos mozzanat a sztoikus ismeretelméletben. Kitüntető szerepet 
tulajdonítanak a képzeteknek, s ennek nyomán a képzelőerőnek, a fan- 
táziának. 

Számtalan racionális magyarázattal veszik elejét a különböző , csodák- 
ban" való hitnek. Így például pontosan leírják a napfogyatkozás és hold- 
fogyatkozás jelenségének természeti okait. Mindezzel alátámasztják koz- 
mológiájuk egyik alaptételét, mely szerint a világon minden szükségszerű. 
Azaz minden logikus, ésszerű. S minden, ami logikus, ésszerű, az egyúttal 
szükségszerű is. 

Itt azonnal tetten érhetitek a sztoikus és az epikureus magatartás kü- 
lönbségének metafizikai alapját. Mint már említettem, Epikurosz szerint 

szükségszerűségben élni szerencsétlenség, de nem szükségszerű szük- 
ségszerűségben élni, hiszen élhetsz barátok szabadon választott közös- 
ségében. A sztoikusok számára efféle szabadon választott közösség nem 
létezett. Többnyire a világban éltek, azaz szükségszerűségben, s így csak 
lelkükben lehettek szabadok. A szabadság belső szabadág volt, hogy még 
egyszer Hegel kifejezését ismételjem, , szubjektív" szabadság. Csak a 
szükségszerűséggel szembeni közömbösséget elérő lélek, mint lélek, ma- 
radhat szabad. Számos kései (római) sztoikus is pártolta a közügyektől 
távoli (procul negotiis) életet, ezt tartották a bölcsességhez méltónak, de 
amennyiben ezt választották, s nem száműzetés késztette rá őket, több- 
nyire ideiglenesen tették (Epiktétosz kivételével). 

Hadd térjek vissza a korai sztoikusokhoz. Megkísérlem a főtanokat, 
a variációkat elkerülve, röviden felvázolni. Mivel a sztoikus iskola főkép- 
viselői igyekeztek ezeket a tanokat harmonizálni, összefüggésbe hozni, 
én is ezzel kísérletezem. 

Már Zénón megfogalmazta (Diogenész szerint) az iskola alaptézisét: 
az embernek a természet szerint kell élnie. S mivel a természet racionális, 
a racionális életforma az, ami természettől való. Alapvető ösztönünk az 
önfenntartás ösztöne. Az embereknek van közös természetük, ahogy min- 
den embernek megvan a maga természete is. A legfőbb erény az értel- 
messég, a hagyományos erények (bátorság, mértékletesség, igazságosság, 
bölcsesség) értelmesek, a jóra vonatkoznak. 

Ha hihetünk Diogenésznek (s nincs más választásunk), a korai sztoi- 
kusok közül egyesek utilitáriusok voltak. Szerintük az a jó, ami hasznos, 
közvetve vagy közvetlenül, azonnal vagy a későbbiekben hasznos. S ahogy 
számos modern utóduk is, megis fordították az összefüggést. A jó az, ami 
hasznos. A jó, azaz ami ésszerű (természettel harmonizáló), tehát hasznos, 
az ésszerű hasznos. A jó tehát, szerintük, szükséges, előnyös, alkalmas, 
hasznavehető, szép, hasznos, örvendetes és igazságos (Diogenész, VII). 
A rossz mindennek az ellenkezője. 

Meglehetősen elasztikus formula. A korai sztoa azonban nem volt rigo- 
rózus és bevezette az adiaphoron, az erkölcsi közömbösség fogalmát. Azok- 
ról a javakról (és cselekedetekről, célokról) van szó, melyek sem nem 
hasznosak, sem nem károsak, azaz sem boldogságunkhoz, sem boldogta- 


lanságunkhoz hozzá nem járulnak, mint a gazdagság, a dicsőség, a hatalom. 

S ez a , harmadik opció" a sztoikusok életében fontos volt. Hiszen gaz- 
dagság, hírnév, hatalom voltak azok a hasznos javak, melyekre számos 
sztoikus törekedett. Ezektől nem kellett tartózkodnia, ezekre törekedni 
ésszerű volt, megfelelt a természetnek, ugyanakkor erkölcsileg közöm- 
bösnek számított. Azonban azt mindig szem előtt kellett tartaniuk, hogy 
mindez sem boldogságukhoz, sem boldogtalanságukhoz nem járul hozzá. 
Nem azért lesznek boldogok, mert hatalmasok, híresek vagy (és) gazda- 
gok, s nem azért lesznek boldogtalanok, mert mindezt (főleg hatalmat 
és vagyont) elvesztették. 

Látjátok, ugye, milyen szervesen függ össze a négy gondolat vagy in- 
kább elmélet? A természet, azaz az ésszerűség szerint kell élni. A jó és a 
hasznos kölcsönhatásban értelmezhetők. Léteznek erkölcsileg közömbös 
(adiaphorikus) javak és tettek, amelyek nem a természet szerint valók, 
sem azzal ellentétesek, s így nem a boldogság, sem a boldogtalanság for- 
rásai. Végül elérhető a szubjektív szabadság, az apátia, a semleges javak 
iránti közömbösség révén. 

A hírnevet nem említettem, mivel a hírnév forrása nemcsak hatalom 
és gazdagság lehet, hanem az is előfordul, hogy valakinek a hírneve eré- 
nyességének köszönhető. Ahogy nem említettem az egészséget sem, pon- 
tosabban szólva a betegséget, fájdalmat. Az utóbbi szintén nem zavarhatja 
meg lelki békénket, vagy legalábbis nem tehet boldogtalanná. A sztoiku- 
sok itt lelki fájdalmakat is felsorolnak, mint irigység, féltékenység, gond, 
zavar, bánat stb.. amelyek mindegyike a már felsorolt adiaphorikus ja- 
vakra — mint hírnév, gazdagság, tulajdon, hatalom — vonatkozik, s me- 
lyeket az apátia kiküszöböl, semlegesít. 

A szenvedély (pathosz) értelmetlen (a természet rendjével ellenkező, 
tehát értelmetlen) erős kívánság. Diogenész szerint Zénón a következőket 
sorolja fel: vágy, gyűlölet, dicsvágy, düh szerelem, harag — kiváltó tárgya- 
ikkal együtt. Szegény Erósz nagyon rosszul jár. Mindezen nem csodálko- 
zunk, ha feltesszük, hogy az apátia szenvtelenség. Igaz, állítólag (Diogenész 
szerint) a régi sztoikusok kétféle szenvtelenségről beszélnek, a semleges 
javak iránt érzett szenvtelenségről, illetve a jó iránti közömbösségről. 

A régi sztoikusok tanításai közül egy, a késői követőik, illetve értelme- 
zőik számára, problémát jelentett. Eszerint a bűnök mind egyformák, 
nincs nagyobb vagy kisebb, súlyosabb vagy kevésbé súlyos. Mivel az erény 

és a bűn között nincs középút. Nem csoda, hogy az ügyvéd Cicerót ez a tétel 
különösen érdekelte, és ezért értelmezte is. Erre még vissza fogok térni. 

A vitatott gondolat nem független a korai sztoa egyes képviselőinek 
alapbeállítottságától. Minden, amit a bölcs tesz. jó (a kannibalizmus is). 
A bölcs olyan, mint egy isten, nem tud rosszat tenni, nem tud másnak 
ártani. (Nem bölcsesség ez, hanem hekszisz, megszokás, jellem, mondotta 
volna ennél bölcsebben Arisztotelész.) A bölcsek, teszi hozzá Diogenész, 
Khrüszipposz (az egyik régi sztoikus) szerint nem irgalmasak, nem is- 
merik az empátiát, meg nem bocsátanak, mivel mindez a lelki gyengeség 
jele. A jog (törvény) ugyanis a természettől van, azt végre kell hajtani. 

A korai sztoa kozmológiája egyúttal theogónia. Méghozzá a panteisztikus 
fajtából. Isten a mindenség, az ész, a sors, a szükségszerűség, azaz az is- 
tenek. Megsemmisíthetetlen, nem teremtett, örök, értelmes, tökéletes. 
A Mindenség (a kozmosz) alkotója. Lényege légszerű. Maga a kozmosz 
halhatatlan, ég és föld együttese, él, élőlény, lelkes. A természet, a földi 
természet a kozmoszhoz tartozik, annak része. A föld a kozmosz közép- 
pontja. 

S mivel ők a kozmosz fiainak tekintették magukat, s a kozmoszt tekin- 
tették poliszuknak, hazájuknak, gyakran nevezték magukat , kozmopo- 
litáknak". Ezt a meghatározást, mai kifejezéssel , identitást", a helleniz- 
mus idején a sikeresen asszimilált népekhez tartozók magukra is vonat- 
koztatták. 

A régi sztoikusok egyik gondolata a későbbiekben többé-kevésbé kö- 
zéppontivá válik. Az alapgondolat még Hérakleitosztól, illetve Püthago- 
rasztól öröklődött. Eszerint a kozmosz, illetve a természet (nem választják 
el egymástól) lényege, , alapanyaga" a tűz, a tüzes lélek (pneuma), s a mi 
lelkünk is ebben részesedik. Halálunk után a mi lelkünk egyesül a világ- 
lélekkel, hogy ott egy ideig elidőzve eltűnjön, hasonlóan testünkhöz, mely 
végső soron elporlad az anyagban. 

A régi sztoa bölcsei számtalan könyvet írtak (már tudjátok, hogy könyvön 
nem a mai értelemben vett könyvet kell érteni) , de azok részben már Róma 
pusztulása előtt, de többnyire éppen akkor, veszendőbe mentek. 

A középső sztoikus iskola korai képviselőit részben időhiány miatt pasz- 
szolom, részben azért, mert tudtommal nem szaporították fontos gondo - 
latokkal az előbbieket. Így hát búcsút mondunk a görög városoknak, első- 

sorban Athénnak, hogy utazásunk végén átköltözzünk Itáliába, különösen 
Rómába, a Köztársaság utolsó évszázadától a kereszténység győzelméig. 

A mostantól fogva röviden bemutatott szerzők és könyvek közismertek, 
mindigis azok voltak. Népszerűségük a reneszánsztól kezdve a 18. száza- 
dig töretlen volt. Amíg a filozófiát latinul olvasták, nem győztek lelken- 
dezni a klasszikus római auktorok gyönyörű nyelvezetéért, stílusáért. Aki 
közöttetek latin szakos, ezt most is megteheti. Különben minden lényeges 
vagy jellegzetes művük rendelkezésünkre áll magyar fordításban is. 

Rövid utazásunkat Ciceróval kezdeném. Nem mintha filozófiájában 
, tiszta" sztoikus lett volna. inkább eklektikusnak mondhatnánk. Ugyan- 
akkor életvitelében, elsősorban a diétára, testmozgásra, ivásra, szere- 
lemre, gyönyörökre vonatkozó előírások követésében erősek voltak 
benne a sztoikus vonások, s ennek nemcsak munkáiban, hanem levele- 
zésében, különösen barátjának, Atticusnak írt leveleiben, adott hangot. 
Továbbá, többek között, filozófus is volt, s ebben a minőségében érde- 
kelte a sztoicizmus, elemezte, be is mutatta. 

Talán ő volt az első olyan közéleti szereplő, akit , értelmiséginek" le- 
hetne nevezni, aki ebben a minőségben lépett fel, egy ideig sikeresen, a 
politikai porondra. Nem tartozott a Római Köztársaság hagyományos po- 
litikai osztályához, a patriciusokhoz, de a politikailag szerveződő néphez, 
a plebejusokhoz sem. Vidékről jött , új ember" (homo novus) volt, hírnevét 
sikeres ügyvédi gyakorlatával szerezte mint szónok, és úgy is mint ügyes, 
ravasz ember. Egyrészt elvtelenül lavírozott a különböző politikai erőket 
képviselő csoportok és diktátorjelöltek között, másrészt egész életében 
hű maradt eszményképéhez: a Római Köztársasághoz. Eszményképet 
mondtam, mert az ő Római Köztársasága nem az a köztársaság volt, amely- 
ben élt, s melyben egyre magasabb tisztséget töltött be, egészen a legma- 
gasabbig, az első konzul tisztségéig. 

Mint tipikus értelmiségi tudta, hogy olyan világban él, melyben a köz- 
társaság lovagjai mindenekelőtt saját előjogaikat védik, míg a jövendő 
diktátorai, az első , populisták", a ressentiment-re és irigységre olyannyira 
hajlamos nép támogatását élvezik. Tudta, de mint az értelmiségiekkel ké- 
sőbb is megtörtént, nem akarta tudni, amit tudott. Az ő szeme előtt Scipio 
Aemilianus római köztársasága lebegett. Egy már nem létező köztársaság. 
(Csak megemlítem, hogy az a középső sztoikus iskolához tartozó filozófus, 

akin keresztül Cicero a sztoikus gondolatok egyikét- másikát megismerte, 
Panaetius, Scipio Aemilianus konzul köréhez tartozott.) 

A mi időnkben, a gimnáziumban, még könyv nélkül fújtuk Cicero phi- 
lippikáit, leghíresebb beszédeit, de Titeket, sajnos, önhibátokon kívül, 
kulturális analfabétáknak nevelnek. 

Nem beszélem el történetét tovább, már csak azért sem, mert nemrég 
egy Robert Harris nevű író egy jó, kétkötetes regényt írt róla. Olvassátok 
el, nem fogjátok megbánni. Én csak azt mesélem el Nektek, ami a filo- 
zófiára tartozik. 

Cicero természetesen meglátogatta Hellászt, ahol , kultúremberré" 
képezte ki magát. Fiát is majd Athénba küldi, hogy egy mestertől tanul- 
jon filozófiát. Neki ajánlja a kötelességekről írt, a sztoicizmustól erősen 
befolyásolt könyvét (De Officiis — A kötelességekről) . Ezt is csak azért em- 
lítem meg, mert a , kötelesség" fogalmát Cicero a szó sztoikus érelmében 
használta. 

Majdnem minden munkájában találunk sztoikusoktól származó gon- 
dolatokat, így például A legfőbb jóról és rosszról vagy Az istenek természetéről 
írottakban, de, mint mondtam, , eklektikus" volt, a következetesség nem 
érdekelte. 

Mióta Platón azt javasolta, hogy filozófusok vezessék az államot, ez 
igen sok filozófust megkísértett, s egyesek veszte is lett. De Cicero nem 
volt Platón. Ő nem egy zsarnoknak akart tanácsot adni, s nem is egy fi- 
lozófusok által kiagyalt államot akart bevezetni. Nem, ő a Köztársaság leg- 
magasabb méltóságát vállalta, hogy minden áron megmentse ezt a már 
csak romjaiban létező respublikát. Nem is filozófusként, hanem politi- 
kusként halt meg. A második triumvirátus (Antonius, Octavianus, Lepi- 
dus) a már száműzetésben élő Cicerót törvényen kívül helyezte, s így bün- 
tetlenül meggyilkolták. Ha sok mindent meg akartok tudni erről a világról, 
Shakespeare-hez forduljatok. 

Említettem már, hogy Cicero számos művében fejtett ki sztoikus, vagy 
a sztoicizmussal rokon, gondolatokat. Azt is említettem, hogy a már élete 
végén járó Köztársaság híve volt. Nos, az utóbbinak is köze volt a sztoi- 
cizmushoz, mivel a Köztársaság két leghíresebb patrícius bajnoka, Cato 
és veje, Brutus, is sztoikusok közé számítottak. (Történetüket olvashat- 
játok Plutarkhosz Párhuzamos életrajzokjában, de inkább Shakespeare Ju- 

lius Caesarját ajánlom.) Ami azonban talán a legérdekesebb Cicerónak a 
sztoikusokról írt fejtegetéseiben az, hogy ő tűnik az első, szó szoros ér- 
telmében vett, filozófiatörténésznek. 

Nem arra gondolok persze, hogy ő lett volna az első, aki a korábbi filo- 
zófusok nézeteit ismertette vagy bírálta. Hiszen ezt már Arisztotelész is meg- 
tette, s azóta is igen sokan, többek között barátunk, Diogenész Laertiosz. 
De sem a filozófiák krónikája, sem a filozófiai elődök bemutatása, sem 
azok erényeinek vagy hibáinak felsorolása, sem azok felmagasztalása, sem 
azokra való hivatkozás — nem filozófiatörténet a szó modern értelmében. 

Említettem, hogy Cicero a szkeptikus Karneadész esetében is elsősor- 
ban arra kíváncsi, hogy az miért is mondja azt, amit mond. A sztoikusok 
paradoxonjairól írott munkájában ezt módszeresen teszi. Bemutat egy 
sztoikus filozófiai gondolatot s elemezni kezdi. Miért mondták ezt s nem 
azt? Mi ennek az értelme? Milyen értelmet tulajdoníthatok én most neki? 
Hadd érzékeltessem ezt a harmadik paradoxon esetében. 

A , paradoxon" (mely nem paradoxon) így hangzik: , Nincs különbség 
sem a bűnök, sem a helyes tettek között". (Steiger Kornél említett válo- 
gatását használom, a fordító nincs megjelölve.) 

Mint ügyvéd, Cicero természetesen nem járhat el a sztoikus megálla- 
pítás szerint. Miért nem? Mert a törvényszéken a tettek következményei 
alapvető szerepet játszanak az ítélkezésben. De filozófiailag az elmélet 
értelmes és értelmezhető, egy tiszta , szándéketika" alapján. Ha elválaszt- 
juk azt, amiben vétkezünk, attól, ahogyan vétkezünk, akkor, Cicero sze- 
rint, ellentmondás nélkül aláírhatjuk a tételt. Minden hiba, bűn: a , lélek 
torzulása". Ebből a szempontból tehát mind egyenlő súllyal esik a latba. 
S itt következik az a példa, illetve gondolat, amelyet Kant etikájából olyan 
jól ismerünk: , Vagy talán derék embernek nevezed azt, aki a nála tanúk 
nélkül elhelyezett pénzt visszaadja, holott büntetlenül nyerhetett volna 
vele tíz aranyat, ámde ha tízezer aranyról van szó, nem ugyan ezt teszi... ?" 
(Cicero Kant egyik kedvelt szerzője volt.) Nem lehet különben sem a bű- 
nöket súlyosakra és kevésbé súlyosakra felosztani a körülmények figye- 
lembe vétele nélkül. Tehát az indítóokot kell figyelembe venni. Ebben 
az érvelésben, ismétlem, nem az a fontos, hogy Cicero előad egy erkölcs - 
elméletet, hanem hogy mások etikai elméletében kimutatja azt, ami meg- 
győzően értelmezhető. 

Az idő rövidsége miatt el kell hagynom Cicerót és egy másik politikailag 
tevékeny s ugyanakkor a sztoicizmusnak is elkötelezett filozófust kell — 
szintén röviden — bemutatnom. 

Seneca politikai elkötelezettsége jobban hasonlított a szicíliai Plató - 
néra, mint Ciceróéra. Ő ugyanis Nero császár nevelőjeként kísérelte meg 
a zsarnokot filozófiai eszméivel befolyásolni. Többek között egy szép szto- 
ikus ihletésű, a nagylelkűségről írott tanulmányt ajánlott személyesen a 
fiatal császár számára. Tudjuk, hogy kevés sikerrel. Végül még Platónnál 
is rosszabbul járt. Mint egy állítólagos összeesküvés állítólagos résztve- 
vőjét a császár halálra ítélte. Forró vízzel telt kádban vágja fel az ereit, 
már ahogy az akkoriban Rómában szokás volt. (Ismerjük a (uo vadis című 
regényből, ahol a szatíraíró Petronius teszi ugyanezt.) 

Seneca igen termékeny író volt. Tragédiáiban a görög klasszikusokat 
követte, a görög mitológia , témáit" dolgozta fel. Véresebbre sikerültek, 
kegyetlenebbre, mint mintaképei. A természet dolgairól is elmélkedett, 
de legmaradandóbbnak etikai gondolatai bizonyultak. Még barátainak, 
elsősorban Luciliusnak szánt személyes leveleiben, s főleg erkölcsi kér- 
désekről beszélt, valamitől óvott és valamire intett. Vigasztalta barátait 
szeretteik elvesztésekor, betegségükben, fájdalmukban. 

Bár sztoikus volt, nem volt dogmatikusan az. Esetenként Epikuroszra 
is egyetértően hivatkozott. A modern , fül" számára kevésbé moralizált, 
több megértést tanúsított az emberi gyengeségekkel szemben, mint a 
kései sztoikus iskola más ismert alakjai. Meg kell említenem, hogy Seneca 
filozófiáját nemrég fedezték fel újra, azaz rehabilitálták, felmentve a kép- 
mutatás és eklekticizmus vádjai alól. 

A már említett sztoikus etikai antológiába, Serenusnak ajánlott írását 
foglalták be a bölcs állhatatosságáról. Az írás olyan embernek szól, aki 
perfekt sztoikussá válni igyekszik, s Seneca ebben óhajt intelmeivel se- 
gítségére lenni. A , csúcsra" vezető út nehéz és gyötrelmes, de megéri 
a fáradtságot. Ehhez csak azt jegyzem meg, hogy a bölcsességhez vezető 
út többnyire alulról felfelé vezetett, ebben az esetben egy megmászandó 
hegyre emlékeztetve. 

Seneca, a politikus, itt, persze, azonnal az , aktuálpolitika" ügyeire tér 
rá, szidja, joggal Clodiust, a népies demagógot, és sérelmezi a Catónak 
jutott sanyarú sorsot, de, teszi hozzá, a bölcsnek semmi sem árt, legke- 

vésbé a , rosszra hajló néptömeg" (Horatius) megvetése. Vagy, ahogy Se- 
neca magát kifejezte: , Nem az a sebezhetetlen, akit nem ér csapás, hanem, 
aki nem szenved kárt." (Ugye, halljátok Seneca szövege mögött Szókratész 
védőbeszédét?) Catónak nem lehetett ártani, ellene nem lehetett igaz- 
ságtalanságot elkövetni, vele nem lehetett igazságtalannak lenni. (Ugye, 
emlékeztek: jobb igazságtalanságot elszenvedni, mint elkövetni? Ezt a 
gondolatot most Seneca radikalizálta azzal, hogy szerinte Cato ellen nem 
is lehet igazságtalanságot elkövetni.) 

, Cato nem élte túl a szabadságot, sem a szabadság Catót". (Ezt szépen 
mondja). Majd: , az erény szabad, sérthetetlen, változatlan, rendíthetet- 
len... a bölcs semmit sem veszthet, amit veszteségnek érezhetne, mert 
egyedüli birtoka az erény s ezt nem vehetik el tőle". S ez még fokozható: 
, A bölcset senki sem nézheti le, mert tudatában van lelki nagyságának." 

Miután megmagyarázta Serenusnak, hogy miért érdemes sztoikusként 
élni, Seneca megint visszatér az aktuálpolitikára. Szidalmazza (joggal) a 
korábbi császárt, a nemrég meggyilkolt Caligulát s reménytelien néz az 
új császár, Nero uralma felé. A morálfilozófia és politika efféle összekap- 
csolása nyomán joggal vethetné fel a sztoikus növendék a kérdést, hogy 
vajon azzal sem szabad törődnie, akkor is apatikusnak kell maradnia, 
amikor másokat vetnek meg, gyilkolnak meg, ha azok nem sztoikusok, 
azaz szenvednek, felháborodnak, jajgatnak, s még harcolnak is? Tudjuk, 
hogy a sztoikusok szerint az empátia , a szánalom — a gyenge lelkek sajátja. 
Szókratésznak még nem volt ilyen problémája. Az athéni polisz igazság- 
talanul ítélte el, de a polisz tisztségviselői nem ölték meg anyjukat, fele- 
ségüket, a más népekhez vagy hitekhez tartozókat. 

A sztoikusok ugyan jó szívvel voltak a barátság iránt, de nem különösen 
érdekelte őket a szeretet. A vágyakat el kellett nyomni, az embereknek 
uralkodniuk kellett érzelmeiken, s a nagy szeretet is egy érzelem, ha en- 
gednek neki, akkor nem szabadok, hanem érzelmeik rabszolgái. Ez, per- 
sze, nem annyit jelentett, mintha az egyes sztoikusok senkit sem szerettek 
volna. Cicero például nagyon szerette lányát, Tulliát, s sztoicizmus ide 
vagy oda, nem igazán tudta annak halálán túltenni magát. 

Cicero és Seneca szövegei lényegesen különböznek a régebbi (vagy 
akár az utánuk következő) filozófusok szövegeitől. Fontos számukra, hogy 
remek stílusban írjanak és hihetetlenül bőbeszédűek. Egy-egy frappáns 

mondatukat a körülírások hosszú bekezdései követik. Mindenki találha- 
tott írásaikban valamit, ami hozzá szólt, az ő életproblémáira válaszolt, 
az ő sebeit kenegette. Egyfajta tanácsadási irodát nyitottak kulturált és 
igényes emberek számára. Életbölcsességről volt szó, s ezt azoknak is 
fontos volt elsajátítani, akiknek esze ágában sem volt a recepteket követni. 
Többek között ez is egy oka e könyvek hosszú ideig tartó népszerűségének. 
Könnyen olvashatók, idézhetők, mindenkinek és minden alkalomra. 

Epiktétosz azonban más úton járt. Pontosabban, nem tudjuk mennyire 
járt más úton. Ugyanis nem írt, tanításait előadásai és vitái nyomán más 
foglalta össze. Majd a más által összefoglalt diskurzusokból kivonatot ké- 
szítettek, s ez maradt ránk Epiktétosz Kézikönyvecskéje címen. Amit gon- 
dolatairól tudunk, ezekből a munkákból tudjuk. Semmi ékesszólás, 
semmi hömpölygő gondolatmenet. Sok moralizálás, különösen a Kézi - 
könyvecskében, de, persze, erről is csak közvetve értesülünk. Epiktétosz 
az első század végén és a második század elején élt. Görög rabszolgaként 
(házi rabszolgaként, valószínűleg tanítóként) került Rómába, megint va- 
lószínűleg egy patrícius házába, itt szabadították fel. Diocletianus császár 
(nem tudjuk mi okból) száműzte. Ezután Nikopoliszban élt, ott tanított, 
ott is halt meg. 

Általunk ismert gondolataiból arra a következtetésre juthatunk, hogy 
ő volt a legradikálisabb, legrigorózusabb sztoikus. Elvetett minden komp- 
romisszumot a fennállóval. Ez az epikureizmussal rokonítja, de aszkézisre 
való hajlandósága inkább a korai kereszténységre emlékeztet. Két alap- 
gondolatát tartom bizonyos szempontból újítónak. E kettő össze is függ 
egymással: a szabadságról, illetve a véleményről van szó. 

. Van, aki szabadnak születik, van, aki rabszolgának" — mondta valaha 
a kora értelmezésének hangot adva Arisztotelész. Ez volt a római véleke- 
dés is. Ám korán, már Platónnál is fellelhető egy kiegészítő gondolat. 
A poliszban szabad ember is lehet vágyainak rabja. 

Véleménye annak van, mondták egymással összhangban a filozófusok, 
aki valamit tudni vél, de tudását nem ellenőrzi. Azaz nem keresi a véle- 
ménnyel szemben a bizonyosságot, az igazságot. A vélemény személyhez 
vagy környezethez kötött, az igazság ezzel szemben egyetemes, feltétlen, 
örök. Nos, Epiktétosz, amennyiben hívei pontosan közvetítették tanítását, 
mindkét hagyományt felrúgta. 

Nem az a szabad ember, aki szabadnak születik, az sem, akit szenvedély 
nem vezet, hanem szabad ember az, aki azt teszi, amit akar. Ahogy a Kézi - 
könyvecske első pontja megfogalmazza: egyes dolgok rajtunk múlnak, tő- 
lünk függnek, más dolgok nem. Mi az, ami rajtunk múlik, tőlünk függ? 
A véleményeink, impulzusaink a vágyaink, az averzióink, mindaz, ami 
, belőlünk" jön. Minden, amit nem kívülről kényszerítenek ránk, amire 
nem beszélnek rá, amit tenni nem kötelesség. A kötelesség rabszolgaság. 
A függőség rabszolgaság. 

A wélemény" és , igazság" helyet cserél. A vélemény az enyém. Az én 
meggyőződésem. Semmilyen más véleményt (igazságot) nem fogadok el, 
mert az kívülről jön. Mi a látszat? Minden, ami külső. Minden, amit 
mások fontosnak tartanak, minden, amire mások törekednek. Ezek 
, semmik" a hozzánk való vonatkozásban. 

Persze Epiktétosz is tisztában van azzal, hogy szenvedély, érzés, bárha be- 
lőlünk fakad, az önszeretet kivételével, mindig másra vonatkozik. Ezért fon- 
tos a számára, hogy sosem mondjam azt, hogy ,.ez a lány tetszik" vagy , sze- 
retek valamit, vagy valakit , csakhogy , tetszik" vagy , szeretek". Mert mihelyt 
a szeretet tárgya válik fontossá számomra, függővé teszem magam ettől a 
tárgytól. Rabszolga leszek, például szerelmem tárgyának a rabszolgája. 

Epiktétosz szerint a szabad ember teljesen ura érzéseinek, gondola- 
tainak, akaratának, szándékainak. Senki és semmi sem akadályozhatja 
meg semmiben, senki nem befolyásolhatja véleményét. 

Hogy érhető mindez el? Ha azt, ami történik velem, akarom is. Bármi 
is történik velem, azért történik, mert akartam. Elszegényedem, így akar- 
tam, megbetegszem, így akartam. Ahogy a Kézikönyvecske 8. pontja meg- 
fogalmazza: , Ne akard, hogy a dolgok úgy történjenek, ahogy kívánod, 
hogy történjenek, hanem mikor megtörténnek, kívánd, hogy úgy történ- 
jenek, ahogy történtek, s akkor életed boldog lesz". Mivel mindig csak 
az a tiéd, ami belőled ered, bármi történik is veled, minderről tudd, hogy 
belőled ered. Ne mondd azt, hogy a , gyermekem meghalt", hanem azt: 
, visszaadtam gyermekemet". Az etikai szolipszizmus így alakul át etikai 
kvietizmussá. Hasonlóképpen jár el Epiktétosz a kötelességgel is. A kö- 
telesség külső, s így semmi. Apjáról az embernek azonban kötelessége 
gondoskodni függetlenül attól, hogy az apa jó vagy rossz-e. Mert az efféle 
kötelesség , természetes", s így természetes az is, hogy , akarod". 

A megítélés s így az élet is a szempont kérdése. A nem filozófus azt 
fogja mondani, hogy minden, ami történik velem, kívülről jött, a filozó- 
fus, hogy mindez belülről, tőlem jött. Nem azt, hogy én vagyok minden- 
nek az oka, hanem én vagyok mindennek a forrása. Innen már csak egy 
kis ugrás a gondviseléshez. Elég az Ént Istennek helyettesíteni. 

Az utolsó római sztoikus, akiről említést teszek, Marcus Aurelius császár. 

Másokról — kortársaikról és későbbiekről — már azért sem beszélek, 
mert, mint ahogy sejtettétek abból, amit eddig róluk írtam, a sztoikus 
életvitelt, már ahogyan azt egyes általam kedvelt személyiségek értelmez- 
ték, nagyra becsülöm, de a sztoikus filozófiát mint filozófiát, nem tartom 
jelentősnek. Kevésbé, mint a szkeptikus vagy az epikureus filozófiát. 
Hadd fejezzem be ezt az előadást Marcus Aurelius Elmélkedéseivel. 

Marcus Aurelius nem császárnak készült, a korábbi császár, Antoninus 
Pius örökbe fogadta. Az örökbefogadás már korábban is szokás volt Rómá- 
ban, mivel a római patríciusok úgy tartották, hogy örökbe fogadni biztosabb, 
mint fiút nemzeni, az ember már tudja, hogy ki az, akit utódjának választ. 

Antoninus Pius jól választott Marcus Aurelius személyében. Az új csá- 
szár, mint császár, nem dicsekedhetett ugyan nagy tettekkel, de nem voltak 
nagy bűnei sem (a keresztényüldözés a második században nem számított 
annak) . Szemmel láthatóan nem volt boldog, nem elégítette ki a császári 
foglalkozás, melankóliára hajlott (nehezére esett reggel felkelni), s a fog- 
lalkozásával járó tudásnál nagyobb igazságra vágyott. Mindezek összete- 
vőjeként született meg — már a császár idős korában — az Elmélkedések . 

Az Elmélkedések zsánere bölcsességirodalom. A császár önmaga szá- 
mára fogalmazta meg epigrammák formájában azokat az életbölcsessé- 
geket, melyek őt élni és meghalni segítik. Időnként régebbi filozófusok 
egy-egy bölcs mondását is idézi. A római császár görögül írt, a szöveg 
meglehetősen romlott, a fordítások (fordításokban olvastam) sokban 
különböznek. Ez azonban nem zavaró, mert az alapgondolatok könnyen 
követhetők. 

A bölcsességirodalom olyan műfaj, amelyben az író személyisége kü- 
lönösen jól tükröződik. Az epigrammák vagy aforizmák filozófiai színvo - 
nala maga is a gondolkodó személyiséget jellemzi. Az eredetiség egy fi- 
lozófiai bónusz, de nem szükséges feltétele a jó bölcsességirodalomnak. 
Marcus Aurelius tizenkét , könyvben" megfogalmazott gondolatai éppen- 

séggel nem tekinthetők eredetieknek. Az epigrammákba, aforizmákba 
foglalt gondolatok zöme a sztoikus hagyományt követi, de a szerző hivat- 
kozik más filozófiai elődökre is, s nemcsak a minden sztoikus által iste- 
nített Szókratészre vagy Hérakleitoszra, hanem többek között — elisme- 
rőleg— Epikuroszra is. 

Az utóbbi azért jellemző, mert ebben is kifejeződik a szerző egyénisége. 
Marcus Aureliusnak nincs filozófiai ellenfele. Senki ellen nem beszél, 
s különösen nem érvel. Az érvek amúgy is alárendelt szerepet játszanak 
elmélkedéseiben. Gyakran gondolkozik alternatívákban. Így például, írja: 
, vagy a Gondviselés vezet bennünket, vagy mindent a véletlen irányít, 
vagy a Lelkes Egész Természet, istenek, Zeusz a végső, vagy pedig az ato- 
mok". S bár, mint tudjuk, ő, mint sztoikus, az előbbit vallja, hiszen min- 
den és mindenki valami céllal van ezen a világon, az utóbbi álláspontot 
sem szidalmazza. 

A meditációk egy jóindulatú ember elmélkedéseinek gyűjteménye, aki 
személyiségéhez alkalmazza filozófiáját is. Emlékeztek bizonyosan arra, 
hogy a régi sztoikus iskola a jellemgyengeség számlájára írta az együttér- 
zést és a megbocsátást. Nem így Marcus Aurelius. Minthogy mindenben 
a Gondviselés kezét látja, ebben látja az ellene elkövetett bűnöket is, 
s minden emberi gyarlóságot, mint hiúság vagy féltékenység, bosszúállás 
vagy gyűlölet. Hogyan is lehetne zokon venni valakitől azt, amire deter- 
minálva van? A bűnös leginkább önmagának árt. S ha nem mondogatom 
magamban, hogy valaki megbántott, akkor már nem is bántott meg. 

Fő, hogy Te magad tisztességes legyél, hogy önmagad maradj egész 
életedben, s ugyanakkor kedves legyél másokhoz. Mit törődsz akkor azzal, 
hogy mások mit csinálnak? A következő erényeket sorolja fel: becsület, 
méltóság, a fájdalomban való állhatatosság, a gyönyör iránti közömbösség, 
elégedettség, barátságosság, szabadság, egyszerűség, józan ész, nagyvo- 
nalúság. Mindezeknek az erényeknek gyakorlása kizárólag rajtunk múlik. 
, Szeresd az emberi nemet! ", szólítja fel önmagát. 

Marcus Aurelius kettős mércével mér, méghozzá fordítva, mint ez szo - 
kásos. A maga számára magasra állítja a mércét, mások számára alacso- 
nya. Ha nem lenne olyan jóindulatú ember, ezt felfuvalkodottságnak is 
tekinthetnénk. Én inkább egyfajta egzisztenciális választáshoz való 
hűségnek, önmagunkhoz való hűségnek írnám le. Egy helyen Marcus 

Aurelius felszólítja önmagát sorsának, rendeltetésének szeretetére (amor 
fati, VII, 57, lásd Nietzschét is). 

Marcus Aurelius gondolatai, majdnem miden sztoikushoz, epikureus- 
hoz és szkeptikushoz hasonlóan, a halál, s általában a mulandóság, körül 
forognak. Minden ember meghal, a régi hősök, urak, költők, filozófusok 
is elporladtak, eggyé váltak a világegyetemmel, a Természettel, azaz az is- 
tenekkel. A halál természetes, de, teszi hozzá, ahalandók nemcsak hogy 
elporladnak, de hírüknek is nyoma vész. Azt, akit tegnap mindenki ismert, 
most nem ismeri senki, még a nevét is elfelejtik, kit érdekel, hogy élt va- 
laha? A kereszténységet, egy helyen, mint primitív vallást bírálja. A ke- 
resztények, úgymond, nem néznek szembe a mulandósággal, ellenkezőleg, 
a mártírhalált személyes halhatatlanságuk érdekében vállalják. 

Marcus Aurelius is kozmopolitának nevezi magát. Azt írja, hogy két 
otthona van: Róma és a kozmosz. S így minden, ami e kettő javát szolgálja, 
az ő javát is szolgálja. 

Mazsolázzatok, ha akartok, tovább Marcus Aurelius aforizmái között, 
hátha találtok köztük olyat, amely nektek is szól. Mi azonban, az ókor vé- 
géhez közeledve, elhagyjuk a sztoikus filozófiát, hogy ennek a szemesz- 
ternek utolsó állomásához, az új platonizmushoz érkezzünk. 

TIZENNEGYEDIK (UTOLSÓ) ELŐADÁS 


; A , szürke zóna . 
Üjplatonikusok. Plótinosz. 
Összefoglalás 


KEDVES HALLGATÓIM! 


Eljutottunk a szemeszter utolsó órájáig, de ebben az egy órában végig kell 
rohannunk időszámításunk második századától a hatodik századáig. 

, Szürke zónának" nevezném el ezt a fél évezredet, mert nemcsak szá- 
mos ókori görög-római filozófiai hagyomány késővirágzásának vagyunk 
ekkor tanúi, de a már középkorinak számító keresztény filozófia kezde- 
teinek is. 

A filozófiai érdeklődés és termékenység határa ugyanebben az időben 
geográfiailagis kiszélesül. A filozófiai művelésének középpontja már nem 
csak Athénban, Rómában és Alexandriában van, mivel jelentős filozófiai 
iskolák működnek a mai Szíriában és Irakban, és szintén a mai Törökor- 
szág egyes ázsiai területein is. A kereszténység ekkor már térítő munkát 
végez a filozófiai iskolákban, és sikerül is tért hódítania, de a , pogány" 
gondolkodás még a negyedik századig (amíg Constantinus a keresztény- 
séget államvallássá nem teszi) jelentős gondolkodókat vallhat magáénak, 
úgyhogy még Julianus császárnak is (akit a kereszténység aposztatának 
nevez) lamblikhosz volt a kedvenc gondolkodója. Amikor Justinianus csá- 
szár betiltja a . pogány" gondolkodást (6. század), akkor mi is bejelent- 
hetjük, hogy az ókori filozófia, tehát szemeszterünk tárgya, véget ért. 

Mint eddig is, nem akarlak Benneteket nevekkel terhelni, még a je- 
lentős Arisztotelész-kommentátorok neveivel sem, holott ekkor éljük 
az Arisztotelész-kommentátorok virágkorát. Nem beszélek az Alexandriai 

Philónról sem, aki az első évszázadban volt tevékeny. Hagyománytisztelő 
zsidóként elsősorban a Bibliára támaszkodott, de műveiben merített a 
legkülönbözőbb ókori forrásokból, elsősorban Platón, Arisztotelész és 
a sztoikusok munkáiból is. A Tórát allegorikusan értelmezte, s ez nagy 
(nem éppen pozitív) hatással volt a keresztény bibliaértelmezésekre, 
továbbá az allegória-elméletek kidolgozására áltatában, s ezzel kapcso- 
latban az arisztotelészi Rétorika értelmezésére is. Szabad akaratról írt 
könyve az első kísérlet volt egy teodiceára (istenigazolásra), a korai ke- 
resztény filozófia egyik döntő vállalkozására. 

E kor első keresztény filozófusairól a következő szemeszterben fogunk 
beszélgetni. Most azonban, az ókori filozófiatörténet befejezéseképpen, 
az utolsó nagy, eredeti , pogány" filozófusról, Plótinoszról szeretnék egyet 
s mást mondani. Bár újplatonista volt, azaz ő nyitotta meg az újplatonista 
, iskolát", mégsem volt egyfajta , -ista", hanem, ismétlem, egy jelentős 
eredeti gondolkodó. Hozzáteszem, hogy ő nem tudta magától, hogy , új- 
platonista", mivel inkább Platón-értelmezőnek vallotta magát. Akkoriban 
az , új" szó amúgy is rossz ízű volt, a , régi" volt az előkelőség jele és az 
, Ősi" a bölcsességé. 

Értelmező is lehet teljesen eredeti: Plótinosz valóban értelmezett né- 
hány Platón-dialógust, de eredeti módon, rendszerré állítva azokat össze. 
Egyes tanulmányaiban igen közel maradt Platónhoz, így például a szere- 
tetről, szerelemről elmélkedőben. Filozófiának egészében azonban le- 
ginkább Platón Parmenidész-dialógusára támaszkodott, majdnem olyan 
következetességgel, mint két évszázaddal később Proklosz, akiről, idő hi- 
ányában, nem tudok beszélni. 

Plótinosz életéről tanítványa, Porphüriosz számol be egy rövid életrajz 
formájában. Porphüriosz különben maga is jelentős filozófus volt, szám- 
talan mű szerzője, többek között egy a keresztények elleni vitairaté. 

Porphüűriosz Plótinosz-életrajza egy olyan mondattal kezdődik, melyet 
Lukács György kedvtelve szokott idézni, mely szerint ,, Plótinosz szégyellte 
magát, hogy volt teste." (Nem is engedte, hogy ezt a jelentéktelenséget 
lefessék.) 

Plótinosz egy kisebb egyiptomi városban született, 28 éves korában 
filozófiát tanulni Alexandriába ment, ahol Ammóniosz tanítványa lett, 
aki (mint máshonnan tudjuk) az egyik nagy keresztény , atyát", Órigenészt 

is tanította (korábban). Miután egy császárt elkísért perzsa hadjáratára 
(amit előkelő származásra utal) , Rómában telepedett meg. Számtalan 
fontos és kevésbé fontos tanítvány vette körül, s közéjük tartozott a ké- 
sőbb híressé vált Porphüriosz is. Környezetében, tanítványai között, asz- 
szonyok is voltak, így egy Gemina nevezetű, akinek a házában lakott, 
s annak hasonló nevű lánya. Elhunyt barátai és tanítványai gyerekeit 
magához fogadta, csak úgy hemzsegett gyerekektől ház és az udvar. Nem 
prelegált, hanem beszélgetés közben tanított. Több mint félszáz nagyobb 
tanulmányt hagyott hátra. 

Ezeknek a tanulmányoknak a csoportosítását, rendezését vállalta 
Porphüriosz magára. A műveket hat csoportra osztotta, csoportonként 
kilenc fejezettel. Egy ilyen kilences csoport volt egy enneád (görögül: ki- 
lencség). Ezért a mű címe: Enneadész. 

A hatenneád sorrendje, ahogy azok egyenkénti kilenc tanulmányának 
sorrendje is, Porphüriosz elképzelését tükrözi, s bevallom, hogy ez a sor- 
rend számomra nem világos. Ezért nem is a tanulmányok sorrendjében 
fogok a könyvről beszélni, hanem megkísérlem Plótinoszt tematikailag 
követni. Ugyanarról vagy hasonló témáról több, különböző időben írt, il- 
letve előadott tanulmányban értekezik. Ezeket együtt fogom bemutatni, 
időnként csak ez egyik, lehetőleg az utolsó verziót véve figyelembe. Sze- 
retném, ha kapnátok egy első benyomást erről a meglehetősen nehéz és 
hatásos műről. 

Még egy előzetes megjegyzést. A MacKenna által több mint egy évszá- 
zaddal korábban készített klasszikus angol fordításra fogok támaszkodni. 
Aki közületek klasszika - filológus, próbálkozzék meg az eredetivel. Az én 
görög tudásom nem elégséges ehhez. 

A korról, úgy általában, mint a szürke zónáról beszéltem. De ha Plóti- 
noszról szólók, a híd hasonlat találóbb lenne. Plótinosz műve híd volt az 
ókor és a reneszánsz között. 

A középkori skolasztikus filozófiában Plótinosz, ahogy Platón is, háttér- 
be szorult, bár Aguinói Tamás műveiben nem nehéz plótinoszi gondola - 
tokra ismernünk. A középkori racionalista misztikusokat ugyanakkor 
erősen inspirálta. Műve megvolt Nicolaus Cusanus könyvtárában, és Eck- 
hart mester írásaiban is sokszor nyomára bukkanunk. A reneszánsz pla- 
tonista Marsilio Ficino az egész Plótinosz- művet lefordította latinra (gö - 

rögül akkoriban már a művelt réteg sem igen olvasott). A legnagyobb si- 
kert ekkor a Szépségről írt tanulmány aratta s ezért azt ajánlom Nektek, 
hogy Ti is ezt a tanulmányt olvassátok (1/6). Megéri a fáradtságot az angol 
és német szakosoknak is, akik hamar észre fogják venni a Plótinosz ins- 
pirálta szakaszokat kedvenceik műveiben. Ami pedig Ficinót illeti (akiről 
a következő szemeszterben több szó fog esni), az ő Szerelemről szóló dia- 
lógusának egyik modellje is Platón Lakomájának plótinoszi értelmezése. 

Plótinosz világa éppen annyira hierarchikus, mint Platóné, de nem 
ugyanúgy. A transzcendens (a nem tapasztalható) nála is, mint Platónnál, 
transzcendenciává, magasabb rendű létezővé, , szférává" alakul. Ennek 
a magasrendű szférának a hierarchiája, ami Platónnál inkább metaforák, 
allegóriák képében van jelen, Plótinosznál szigorú metafizikus rendszer. 
Platónnál az emberi lélek a világhierarchia bennünk lakó képmása, 
Plótinoszál ez a kép Arisztotelész lélekfelfogásával párosul. S végül, míg 
Platónnál a transzcendenciát és az immanenciát, az , itt "-et és az , ott" - 
ot szakadék választja el, melyet csak a filozófus ugorhat át, Plótinosznál 
egy folyamat vezet a teljestől a részlegesig, a tökéletestől a tökéletlenig, 
a Szellemtől (núsz) , a Lélek közvetítésével, az emberig és a növényig. 

Mindezek az összehasonlítások önmagukban terméketlenek és sem- 
mitmondóak. Én is csak azért vállaltam a felesleges időpocsékolást, hogy 
valami fontosra felhívjam a figyelmeteket. Ez a fontos nem csekélyebb 
szereplő, mint az Élet. 

Plótinosznál ugyanis az Élet közvetít a szférák között. Mint Hans Jonas 
többször megjegyezte, számunkra, modernek számára, az élet a kivétel, 
a véletlen terméke, az, amit meg kell értenünk. Maga a világmindenség 
holt anyag. Mi azt kérdezzük, hogyan jöhetett létre élet egyáltalán? Van 
még földünkön kívül élet a világegyetemben? Plótinosz filozófiájában 
minden élet, minden élő. Neki a nem az életet, hanem az élettelent, kel- 
lett megmagyaráznia. 

Már Platónnál is szerepet kap egyfajta világlélek, s Arisztotelész is el- 
mélkedik azon, hogy vajon az állatok lelkében is van-e valami isteni. Ez 
a kérdés nem kérdés Plótinosz számára. Mivel a világlélek, mint látni 
fogjátok, maga isteni, a világban létező minden dologlelkes, élő és isteni. 
A lélek nem csak emberi testbe száll, hanem az állatok, a növények is lel- 
kesek, ahogy a hegy is, a csillagok is, a kövek is. (Nem tudom megállni, 

hogy ne hívjam fel a figyelmeteket az újkori , folytatásra": Leibniz, Benja- 
min.) S ami lelkes, az eleven, minthogy a lélek az élet forrása. Plótinosz 
is híve volt a lélekvándorlás tanításának. Senki, illetve semmi, sem hal 
meg (nemcsak az ember), mivel a lélek (az élet forrása) nem hal meg, 
hanem egymás után különböző testekbe költözik. A természet, mint 
olyan, buzog az elevenségtől. 

Mi történik akkor a testekkel, melyekből elszáll a lélek, mondjuk halál, 
pusztulás esetében? Mivel a Lélek (mint erre rögtön rátérek) a Lét (a Szel- 
lem, az Ész) hiposztázisa, lélektől teljesen elhagyott anyag nem létezik. 
A lélektől elhagyott anyag tagadás, a nemlét, a semmi. (Mint már emlí- 
tettem Nektek, ez a könyv különböző időkben íródott Plótinosz-tanul- 
mányokat önt rendszerbe. Egyes tanulmányokban Plótinosz a puszta 
anyagnak is tulajdonít egyfajta , lélekmaradványt".) 

Hadd térjek most rá Plótinosz metafizikájának alapszerkezetére. Maga 
az alapszerkezet nem módosul, de az egyes hiposztázisok (isteni szférák, 
lényegek) egymáshoz való viszonyának értelmezése igen. Három fő hi- 
posztázisról beszélünk (a második kettő helyenként alapszférákra oszlik). 
A három hiposztázis mindegyike alapelv, őselv (arkhé). Különböznek egy- 
mástól, de mégis mind együtt istenek, illetve isten. Egyes keresztény te- 
ológusok ebben a háromságban a Szentháromság eszméjét ismerték fel. 
Ha ez a gondolat túl messze visz is bennünket a szolid érzelmezéstől, még- 
sem tekinthetjük puszta véletlennek, hogy János evangéliumának azok 
a kezdeti sorai, melyek szerint Jézus, mint Logosz, Istenben van, erősen 
Plótinoszra emlékeztet. De hát az újplatonizmus közkincs volt, mint majd 
a következő szemeszterben Augustinus filozófiája kapcsán, látni fogjátok. 

A transzcendencia metafizikai szerkezetének kiindulópontja Platón 
Parmenidészének az ismert érve, mely szerint az Egy magasabban áll a 
Létnél. 

Az első hiposztázis az Őselv, az Egy. Az Egy időtlen (az örök értelmében, 
azaz időn kívüli), mozdulatlan. Plótinosz hol a , Jó"-nak, hol az , Első" - 
nek, hol az , Atyá"-nak nevezi, de mindig az , Egy". Nem tudunk róla sem- 
mit, meg nem nevezhetjük, meg nem ismerhetjük, minthogy a Lét , felett" 
áll. Később egyes zsidó és misztikus keresztény filozófiák ezt a gondolatot 
úgy fejezték ki, hogy Istennek nem lehet pozitíve semmit sem attribuálni, 
azaz magyarul, semmilyen tulajdonságot (mint bölcsesség, jóság, min- 

denhatóság) nem lehet hozzárendelni. Csak azt mondhatjuk róla, hogy 
Ő mi nem. (Nem rossz, nem csúf, nem korlátozott.) Deus absconditus, 
magyarul: rejtőzködő Isten. 

A második hiposztázis (az Egy után) a Szellem (Ész, núsz, intellectus) . 
A Szellem is örök, de nem az időtlenség, hanem a , mindig volt és mindig 
lesz" értelmében (az Egytől különbözően, , sempriternum", nem , aeter- 
num", hogy latin szavakkal érzékeltessem a különbséget.) 

Nos, szemben az Eggyel, a Szellemről sok mindent tudunk. Elsősorban 
azt, hogy létezik. Azaz a Lét a Szellem attribútuma (tulajdonsága). Továbbá 
a Szellem (a Lét) tartalmazza minden létező ideáját, archetípusát. (A Lét 
és a létezők közötti megkülönböztetés, melyre Heidegger oly sokat, épít, 
itt jelenik meg először.) Tehát minden, ami létezik, benne foglaltatik az 
időtlen Szellemben. Kibontakozni, persze, minden időben bontakozik 
ki, de nem a Szellemben, hanem a Lélekben, a harmadik hiposztázisban, 
a világ harmadik alapelvében. A Lélek, a harmadik hiposztázis, ugyanis 
mozgásban van. 

Hogy viszonyul a Szellem az Egyhez? Különböző tanulmányok ezt kü- 
lönbözőképpen értelmezik. Egyes helyeken a Szellem , benne lakik" az 
Egyben, más tanulmányokban az Egy , nemzi" a Szellemet, megint má- 
sokban a Szellem az Egy képmása, imago. (Mint ahogy a Bibliában az 
ember Isten képmása.) Van, amikor Plótinosz az Egyet a Naphoz hason- 
lítja, amely , kisugárzik" a másik két szférára. Ezt a gondolatot, szokták 
az emanatio szóval kifejezni. Hasonlóképpen, bár nem ugyanúgy, viszo- 
nyul a Lélek (a mindenség, a Kozmosz Lelke) az Észhez. Azaz a Lélek (vi- 
láglélek) az Ész (Szellem) emanációja, imágója, van olyan tanulmány is, 
melyben inkább , tükörképe". A Lélek ugyanakkor, az Észhez hasonlóan, 
magában az Egyben , lakik". Minden eszme, idea megvan az Észben, min- 
den lélek, azaz minden lelkes dolog, azaz minden dolog a Lélekben. S for- 
dítva, minden egyes eleven dologban, azaz életben, benne lakik nemcsak 
az , ő" lelke, hanem az egész Lélek, minden lélek, a Világlélek, s azon ke- 
resztül az Ész és az Egy. 

Nos, minden élőlény kétfelé fordulhat: fordulhat a Világlélek, az Ész, 
az Egy felé. Ilyenkor a napsugarak beragyogják lelkét és létét. Olyanok 
ezek az élőlények, mint a napraforgó virág. Ha elfordulnak, akkor nem 
éri el őket a fénysugár, akkor belehullanak a sötétbe, a nemlétbe, a sem- 

mibe, a testbe mint puszta anyagba. Hogy a gonosz és a csúf is nemlét, 
arról nemsokára még beszélni fogok. 

Plótinosz a három isten egymáshoz való viszonyát egy körkörös mo- 
dellben érzékelteti. Egy olyan modellben, amelyet a későbbiekben több 
keresztény racionalista misztikus filozófus (így Cusanus) is átvesz. Az Egy 
nem magasabban áll a többinél, nem kell felrepülnünk hozzá, hanem 
Ő a kör középpontja. (Cusanus ezt több évszázaddal később úgy fogja ki- 
fejezni, hogy Isten egy olyan kör, amelynek sehol sincs kerülete, és kö- 
zéppontja mindenütt van.) 

A második hiposztázis, a Szellem (Ész), egy, a középpont köré rajzol- 
ható, statikus kör. Körülöttük kering saját szférájában, mint egyfajta 
bolygó, a Lélek. Ez a térbeli elképzelés világossá teszi, hogy a Nap sugarai 
mindenhová (minden körbe) elérnek, s azt is, hogy akárki, aki a Világ- 
lelket szemléli, egyúttal a Szellem és az Egy felé is fordítja tekintetét. 
A tiszta kontempláció, melynek során , nincs testünk", mert teljes lélek- 
kel a Lélek felé fordulunk, az ideákat is szemléljük, melyek, mint tudjuk, 
a Szellemben lakoznak, egyesülünk a Lélekkel s ezen keresztül ( Plótinosz 
szerint csak transzban) a Szellemmel (az Eggyel?) is. 

Számtalan probléma adódik itt Plótinosz számára. Mindenekelőtt az 
ember lelke különbözik az állatok és a növények lelkétől, annyiban, hogy 
az emberi lélek racionális lélek. Mitől különbözik? A kérdést Plótinosz 
egyrészt úgy oldja meg, hogy szerinte a Szellem szférája, mely minden 
eszmét tartalmaz, tartalmazza természetesen , Az Ember" ideáját is (egy- 
két tanulmányában minden egyes ember ideáját). Továbbá, a Szellemben 
magában is több szférát különböztethetünk meg, többek között az Érte- 
lem (a Logosz) szféráját. Nos, AZ EMBER eszméjében részt vesz a , Szel- 
lem" , Logosz" rétege is. Ennek következtében az egyes emberi lélek tar- 
talmazza a logikus gondolkodás, a beszéd, az érvelés képességét. Ebből 
azonban nem okvetlenül következik, hogy a logikusan gondolkodó 
ember a Szellem értelmében, tehát megvilágosodva, fog gondolkozni. 
A lélek, mint tudjuk, be van zárva az egyedi testekbe, érzékei, tapaszta- 
latai révén ki van szolgáltatva külső behatásoknak, s így érvei lehetnek 
rossz, a Naptól való elfordulást motiváló érvek is. (A perverz értelem 
gondolatával találkoztunk már Platónnál is, bár más gondolatmenetbe 
foglalva). 

Az úgynevezett polgári, társadalmi erények Plótinosz szerint az egyes 
ember lelkének különböző rétegeihez, azok funkciójához kapcsolódnak. 
A gyakorlati ész, ítélőképesség (fronézis) a rációhoz kapcsolódik, míg 
a bátorság, illetve a mértékletesség mind a testhez, mind a lélekhez, az 
igazságosság pedig mindezekhez az erényekhez másokra való vonatkozá - 
sukban. Az utóbbi, mint tudjátok, Arisztotelész etikájának öröksége. 

A magasrendű Erény azonban nem ez, hanem az a Rend, amit a Fel- 
sőbbtől kapunk: az Istenséghez való hasonlatosság, a hozzá hasonlatossá 
válás révén. Ez a Rend, a lélek legfőbb erénye, a lélek megtisztításával, 
minden érzéstől és szenvedélytől való megtisztításával közelíthető csak 
meg. A megtisztult lélek a magas szférákat szemlélve (kontemplálva), 
eggyé és egységessé válik, teljesen önmagává. A lélek, immár megszaba- 
dulva a testtől s vele a társadalmi erényekről, többé nem jó ember, hanem 
Isten (a Jó), a Legmagasabb Modell képmása. (Ha eddig még nem tudtá- 
tok, a jövő szemeszterben azt is megtudjátok, hogy a keresztény középkor 
is megkülönböztette az erkölcsi erényeket a teológiai erényektől. Szem- 
ben a bátorsággal, mértékletességgel, bölcsességgel és igazságossággal; 
a hit, a remény, a szeretet nem erkölcsi, hanem teológiai erények.) 

Bár a személyiség identitásának kérdésére Plótinosz azzal válaszol, 
hogy , mi" a saját lelkünk vagyunk, nem söpörhette félre teljesen sem az 
érzelmeknek, sem a képzeletnek, sem az emlékezésnek az identitásban 
játszott szerepét. Ha ezeknek a mi identitásuknak semmi szerepük nem 
lenne, akkor vajon mitől kellene magunkat megtisztítanunk? 

Így hát Plótinosz ebből a szempontból is nekifut a lélek és a test kap- 
csolatának elemzéséhez. Némi engedményeket tesz az empirikus létezés 
értelmezése számára. Empirikusan nézve ugyanis, írja, az egyes ember 
egy konglomerátum, egy bizonyos , harmadik", melyben test és lélek ösz- 
szekapcsolódik. Tekintsünk bár az érzelmekre vagy az érzékelésre, egyik 
sem létezik sem test, sem lélek nélkül. A tiszta lélek nem lehet passzív, 
nem lehetnek passzív szenvedélyei, a tiszta test pedig nem tud érzékelni, 
az puszta anyag (ha van egyáltalán puszta anyag), és nem érez. Amiben, 
persze, igaza van. (Ennek a kérdésnek sem tud a filozófia a végére járni. 
Lásd Descartes remek könyvét A lélek szenvedélyeiről.) 

Ha azt mondjuk , Mi", akkor két , dologra" utalunk. Van, amikor bele- 
értjük a , durva részt", azaz testünket, van, amikor nem. Az érzelmek hol 

a , durva" részhez tartoznak, hol a , belső emberhez". A születés az , alsó", 
a durva rész világra jövetele. 

Potenciálisan, lehetőség szerint, minden élőlény boldog. (Tudjátok, 
hogy a görög dünamisz, valaminek a lehetősége, saját beteljesülésének, 
tökéletességének lentelekheia) a lehetősége.) A , saját lehetőségén" van 
a hangsúly. A növények is boldogok, hiszen nem érzékelnek. Az egész 
kozmosz boldog. Az ember azonban választhatja boldogságát (a belső em- 
bert, a benne lakó istenséget), ez a lehetősége. Ha ezt választja, semmi 
sem teheti boldogtalanná. Ha nem ezt, akkor hiányozni fog számára min- 
dig valami, s ez a hiány a szükségszerűség. Ezt az érvelést a sztoikusoktól 
már korábban megismertük. 

A már említett , konglomerátum", a testbe zárt lélek — egyfajta , bűn- 
beesés" következménye, vagy ahogy már Platón is mondta, a test a lélek 
börtöne. 

Mivel , a" lélek van a testbe (ideiglenesen) bezárva, amennyiben a lé- 
lekről beszélünk, mindenről beszélnünk kell, ami a lélekhez tartozik. 
(Persze, minden, ami , pozitív", tehát létező, hozzá tartozik.) Így hát a 
testbe , bukott" (a bukott angyal) lélekről is. (Helyenként Plótinosz azt 
írja, hogy a testben magában fészkel az , anyag lelke".) Így kerül sor az 
emlékezet és a fantázia értelmezésére. 

A , bukott" lélek önmagához fordul, önmaga érdekli, s ez az , önmaga" 
teste is, a hiány is, melyet betölteni akar. Mivel a hiányt betölteni akarja, 
e hiány okát kívül, a , konglomerátum" világában, azaz az empirikus világban 
keresi. Ez az a világ, amelyben érzéki tapasztalatokra tesz szert, ez az a világ, 
amely szenvedélyeit kiváltja, ez az a világ, amelyben boldogtalanná lesz, mert 
a boldogság hiánya boldogtalanság. Miután ebben az empirikus világban ta- 
pasztal, erről a világról vannak emlékei is. Arra emlékszik, amit ebben a vi- 
lágban tapasztalt, s e tapasztalatok felhasználásával, ezekre építve fantáziál. 

Érzékszerveink közvetítik tapasztalatainkat, de a szellemről való tapasz- 
talatokat nem érzékszerveinkből nyerjük. Szemünk nem tudna látni, ha 
nem lenne fény, fény nélkül nem tudunk, de szem nélkül tudunk látni, 
mert belső szellemünkkel tudunk látni. Mi több, szemünkben is benne 
lakozik a lélek, a fény, ezért tudunk szemünkkel is a Magasba látni. (Goethe 
szóról szóra átvette ezt a gondolatot Plótinosztól: , Wür nicht das Auge son- 
nenhaft, / Die Sonne könnt es nie erblicken". ) 

Így jutunk el ahhoz a gondolathoz, hogy amennyiben a testtől megsza- 
badulunk, emlékezetünk sem lesz. Hiszen ha minden emlék a , konglo - 
merátumban" gyűlik össze, ha akonglomerátumban vagyunk , mi" az em- 
lékhordozók, minden emlék, saját magunk tudatának emléke is, meg- 
szűnik számunkra, mihelyt a konglomerátumtól a tiszta szellem világába 
emelkedünk. Önmagunkra többé nem emlékezhetünk, hiszen egy le- 
szünk a Világlélekkel, s ezen keresztül a Szellemmel és az Eggyel. A ma- 
gunktól elforduló kontempláció, a misztikus eksztázis pillanataiban így 
megszűnünk , mi" lenni a szó empirikus értelmében. Ebből következik, 
hogy a test feltámadásának zsidó-keresztény tanát Plótinosz és Porphü- 
riosz primitívnek, egy csúf és méltatlan kompromisszum eredőjének te- 
kinti. Viszont, teszem hozzá, a ,közember" számára a lélek halhatatlan - 
sága semmit sem , ér", ha halálunk után nem emlékszünk , empirikus 
önmagunkra", ha nem tudunk találkozni szeretteinkkel, nem tudunk em- 
lékezni. A túlvilági élet hite valóban az empirikus ember szükséglete s 
a filozófusok többnyire ,konglomerátumok" maradnak akkor is, ha 
a Napba néznek. 

Hadd térjek vissza arra a kezdeti gondolatomra, mely szerint Plótinosz 
híd az ókor és a középkor között. Még platonista és sztoikus, de már kö- 
zépkori misztikus, néhol középkori skolasztikus s végül reneszánsz gon- 
dolkodó. Ez a , híd" -szerep különös élességgel mutatkozik meg a szabad 
akaratról és a gondviselésről írott tanulmányaiban (I[/2, 3, továbbá V/8). 
A sztoikus doktrínára adott válaszokról van szó, néhol egyetértően, néhol 
kritikusan. S úgy másfélezer évig (egészen a 17—18. századig) kísértő fi- 
lozófiai kérdéscsoportról. Röviden: az akarat szabadságáról, a Gondvi- 
selésről, a rossz lehetőségéről és eredetéről szól a filozófiai mese. 

Említettem, hogy Philón is pedzette ezt a kérdést, de az ő munkáját, 
tudtommal, nem ismerték a középkori misztikusok, ahogy még a 17. szá- 
zadi platonisták sem. Bár ebben tévedhetek. 

Kezdjük az Abszolút-Transzcendenssel ( Egy, istenségek). Kérdés, min- 
denható -e? Tehát korlátozza-e bármi is? Kérdés: van-e szabad akarata? 

Mielőtt erre a központi témára (6/8) rátérne, a kérdés általában fog- 
lalkoztatja. Így az akaratlagos és akaratlan bűnök (felelősség) közti, már 
többször vitatott, különbségtevés. Miért mondja Arisztotelész, hogy 
Oidipusz bűne akaratlan volt, mivel nem tudta, hogy a férfi, akivel a ke- 

resztúton találkozott, az apja? Azt csak tudta, hogy gyilkolni bűn? (Persze, 
ezt Arisztotelész is tudta.) S innen Plótinosz azonnal áttér az , új" kér- 
désre. Jól van, ha akarunk valamit, akkor szabadon tesszük azt, amit te- 
szünk, de vajon akarhatunk-e mást, mint azt, amit akarunk? Mi motiválja 
az akaratot? Mert ha valami motiválja, akkor nem szabad. (Hanna Arendt- 
nek igaza van, a görög klasszikusok nem ismerték az , akarat" fogalmát, 
ez a filozófiai kategória még nem szerepelt szótárukban.) 

Plótinosz válaszára nagy jövő vár: akkor szabad az egyes ember akarata, 
ha a Szellem (az Ész) motiválja. Kantnál majd a tiszta gyakorlati ész, 
a transzcendentális szabadság fogja átvenni ezt a szerepet. Plótinosz is 
ebbe az irányba halad. A Szellem által motivált akarat szabadon akar, mert 
a Szellem szabad. 

Vissza kell tehát kanyarodnia a , főtémára". Van-e a Szellemnek, mi 
több az Egynek szabad akarata? 

Miután minden szabad, amit semmi sem akadályoz, abszurditás lenne 
megtagadni a szabadságot az Egytől, a Jótól, a Szellemtől és a Lélektől. 
Mert ugyan mi is akadályozhatná őket? Mi akadályozza a királyt tetteiben, 
illetve aparancsolásban? Az Egy (isten) saját magát választja, azt, amibe 
akarja önmagát. ,, Az isten önmagának oka, Önmagából és Önmagának 
való. Az, ami, Ő az első Én (Magam) transzcendentálisan az Én (Magam)" 
(V/8, 14. vers). A Legfelső - szeretet és önszeretet. Mindenütt van és 
sehol, mindenütt van, de nem a mindenben van. Tiszta sugárzás stb. Ha 
Őt keressük, ne kívül keressük, hanem belül, a középpontban. 

Hadd térjek ezekután vissza a harmadik enneád második és harmadik 
tanulmányára. (Megint emlékeztetlek benneteket arra, hogy a tanulmá- 
nyok nem követik a megírás időbeli sorrendjét.) 

Az Ész (Szellem) mint arkhé (őselv), írja Plótinosz, hozta létre a világ- 
egyetemnet azzal, hogy saját tartalékából valamit az anyagnak adományo- 
zott. Ez az ajándék a Logosz (Értelem) . A Kozmosz tehát részesedik a Lo- 
goszban, bár különböző fokozatokban és módozatokban. A kérdés az, 
hogy vajon mi szükségszerűen jöttünk -e létre s minden úgy van-e a leg- 
jobban a kozmoszban, ahogy éppen van? Úgy, ahogy ezt a Nagy Művész 
elrendelte? Hogy mi mindannyian egy nem általunk írott dráma szereplői 
vagyunk? Ahol vannak főszereplők és mellékszereplők, jók és rosszak 
egyaránt, de a dráma maga nagyon jó? 

Senki sem véletlenül kerül fogságba (születik meg), de — itt jön a mí- 
tosz — előbbi élete bűnei vagy jótettei mértékében. 

Mégis: az állat felfalja a másik állatot, az emberek gyilkolnak, városokat 
földig rombolnak. Tekinthetjük ezt az egészet színjátéknak, látványos - 
ságnak? 

Mégsem? Hiszen ez a Logosz nem tiszta szellem, hanem egyúttal Élet 
is, de a Logosz-elvből több van, ezek ellentmondhatnak egymásnak, üt- 
közhetnek egymással. S eközben létrejöhet a rossz is anélkül, hogy tervbe 
lett volna véve. 

Így hát, az emberi drámában a szerepelők nem egyszerűen felmondják 
a rájuk szabott szerep szavait, hanem hozzásimulnak ahhoz a környezet- 
hez is, amelyben fellépnek. A dallam szép, de a hang attól méglehet durva 
és hamis. (Metafora metaforát követ, mint majdnem minden misztikus 
gondolkodónál.) 

A gonosznak is megvan a helye ebben az univerzumban. Mégis, mi 
késztetheti a Logoszt arra, hogy a gonoszt (is) létrehozza, akaratlagosan 
vagy éppen csak melléktermékként? Hogy van az, hogy egyes lelkek 
pusztán a Logosz elvére vonatkoznak, mások pedig közvetlenül a Szel- 
lemre? 

Plótinosz fut először neki a későbbiekben oly nagy szerepet játszó 
súlyos kérdésnek, hogyan lehet megérteni, azaz úgy megszerkeszteni 
a világrendet, hogy a kecske — azt isteni gondviselés — is jóllakjon, s a ká- 
poszta — az egyes ember szabadsága, felelőssége — is megmaradjon. 

Menjünk vissza a színjáték-hasonlathoz. A világrend forrása a Szellem 
(Ész), azaz az istenség második hiposztázisa. 

A világegyetemet a Gondviselés (Eleve Elrendelés, Sors) uralja. 
A Gondviselés (Eleve Elrendelés) írja a szerepeket, de az egyes ember 
(az egyes Logosz) különbözőképpen játszhatja azokat el. Kérdés (azóta is 
örök kérdés, mindmáig): vajon az első Elv (a Teremtő) felelős az egyes 
emberek jelleméért, erkölcséért, választásáért, bűneiért is, vagy pedig 
az egyes ember önmaga felel-e jelleméért, tetteiért? 

A növényeket és állatokat felmenti az értelem. A faj úgy lett megalkotva, 
hogy az egyik állat felfalja a másikat. Miért ne mondhatnánk, hogy az em- 
beri nem, mint egész, úgy lett megalkotva, hogy egyes emberek lerom- 
bolhatnak városokat? Míg egy állatot nem terhel erkölcsi felelősség tet- 

teiért, miért terhelné erkölcsi felelősség az egyes embert? Mégis, igaz- 
ságos, hogy éppen az embert terheli erkölcsi felelősség. Miért? 

Beszélhetünk, mondja Plótinosz, felső gondviselésről és alsó gondvi- 
selésről, s a kettő együtt a Gondviselés. Ahogy az Értelemben (Logosz) 
is van felső és alsó, úgy van a Gondviselésben is felső és alsó. Azonban 
az értelem alsó elve egy ökörben sosem létezhet az anyagtól függetlenül, 
míg az embernél igen. Az emberi lélek lehet tiszta, anyagmentes. Ha nem 
az, akkor ez az emberen múlik. Az egyes ember nem okvetlenül az , ember 
rendeltetése", azaz az isteni terv szerint cselekszik, de cselekedhet annak 
szellemében is. Az előbbi esetben nem a Gondviselés, hanem a szükség- 
szerűség irányítja. Ahogy a kicsapongó tetteit nem lehet a Gondviselés 
rovására írni, úgy nem lehet a jó ember tetteit sem a Gondviselés javára. 

Gondviselésről csak az empirikus világra vonatkoztatva beszélhetünk, 
arra a világra vonatkozatva, amelyben emberként élhetünk annak szel- 
lemében vagy annak ellentmondva. Ahogy egy orvos tanácsát vagy meg- 
hallgatjuk, vagy nem. Nem nagyon megnyugtató válasz, de erre a kérdésre 
senki sem adhat megnyugtató választ. 

A jövő szemeszterben látni fogjátok, mennyit vesződik ezzel a kérdés- 
sel a keresztény filozófia, de mi most még a hídon állunk, nem léphetünk 
le róla. 

Plótinosz filozófiájának rövid ismertetését azzal a tanulmánnyal kell zár- 
nom, amely az ő saját korában, ahogy a későbbiekben is, a legszélesebb kö- 
rökben hatott. Mint ezt már tudjátok, a szépségről szóló írásról van szó (1/6). 

Mivel kapcsolatban beszélünk szépségről? — kérdezi. Van szépség a 
látás, van a hallás, van az elme számára. Lehet szép egy életvitel, egy cse- 
lekedet, egy jellem, lehet szép a gondolkodás, ahogy az erények is szépek. 

Vajon mi az, ami széppé teszi az anyag formáját, édessé a hallott han- 
gokat, mi a szépség titka? Az, hogy a Lélekből ered. Minden, ami szép, 
attól szép, hogy valamit közöl velünk. Hogyan teszi ezt? 

Közhiedelem, hogy a szimmetria a szépség forrása. Ez a hiedelem azon- 
ban, Plótonisz szerint, nem meggyőző. Ami szép, az mindig mint Egész 
szép, s szépsége nem lehet részek viszonyának következménye. Ahogy 
szép a tiszta arany vagy a napsugár is. Két emberi arc egyformán lehet 
szimmetrikus, de az egyik szép, míg a másik nem. S vajon egy szép gon- 
dolatban mi lehet szimmetrikus? S vajon mondhatjuk-e a lélekről, hogy 

szimmetrikus? S mondhatjuk-e az Észről? (Különben a szimmetria - elv 
bírálata ma is ugyanígy helytálló.) 

Tehát nem a szimmetria a szépség forrása, hanem a Lélek, melyet közöl, 
s amely önmagát közvetíti, mikor a magával hasonlóval találkozik. Az 
Eszme, azaz a Forma teszi a dolgot (eszmét, képet, hangot) egységessé, 
harmonikussá, széppé. Így, mikor a szobrász alkot egy szép szobrot, a 
szobor szép, mert az eszme a szobrász elméjében, lelkében van, miközben 
formál, ez az eszme válik formává a szoborban, ezt az eszmét közvetíti a 
szobor szépsége. Mikor az építész egy házat tervez (épít) a ház lelkében 
fogamzott eszméje jelenik meg a ház szépségében. A színek szépsége 
egyesíti a formát a Lélekből, illetve az Észből áradó fénnyel. A Lélekben 
rejlő harmóniák, melyeket nem hallunk, jelennek mega fülünkkel hallott 
harmóniában (azokat közli). 

Tudtok-e ennél jobbat? 

Így a legmagasabb rendű szépséget magát sem nem halljuk, sem nem 
látjuk, azaz csak lelki szemünkkel látjuk, lelki fülünkkel halljuk. Lelkünk 
a Lelket szereti a Szépségben, minden szépségben. (Gondolom, emlé- 
keztek Platónra: a szép az, amit szeretünk, amit szeretünk, az a szép.) A 
szép láttán, hallatán, szerelmi rajongás fog el, magunkon kívül vagyunk, 
elveszünk abban, amit látunk, egyesülünk vele. 

A művészi élményt, vagy általában a szépségélményt, ma is hasonló - 
képpen írnánk le. Ha zenét hallgatunk, csupa fül vagyunk, ha egy fest- 
ményt nézünk, csupa szem vagyunk, a színházban együtt szenvedünk 
vagy örvendünk kedvelt hősünkkel. Ha egy regényt olvasunk, drukkolunk 
hősünknek, szerelmes versekben saját szerelmünket véljük formába öl - 
teni, egy szép gondolatban az igazságra ismerünk. 

Mitől csúf valami? — kérdezi Plótinosz. Attól, hogy belekeveredik a 
dologba az idegen anyag. Az anyag az Eszme számára mindig idegen. Aki 
nem a lelket, hanem a testet szereti, az a puszta anyagot, a piszkot szereti. 
Nem a szépet, hanem a rútat. A rút ugyanis a szépség hiánya, azaz a lélek 
hiánya. Minél kevesebb egy testben a lélek, annál rútabb. Így például 
minél kevesebb egy szoborban, egy épületben az Eszme, a Lélek, a Forma, 
annál rútabb. 

Gondolom, látjátok Arisztotelész hülomorfista elképzelésének radika- 
lizálását. Míg a , tiszta forma" Arisztotelész metafizikájában szintén a leg- 

magasabb, a nem mozgó, a Mozgató, addig művészetfilozófiájában az anyag 
és a forma egysége a döntő. Nála az anyag eltűnik a formában, felszívódik 
a formában, de nem , tisztulunk meg" tőle. Plótinosznál ezzel szemben 
minden anyag (test) idegen anyag a Lélekben, meg kell tisztulnunk min- 
den testi, érzékelhető, észlelhető , dolog" -tól, hogy eljussunk a tiszta Szép- 
séghez, a Lélek, a Szellem, az Egy magunk feledte szemléletéhez. 

A tiszta Lélek, Szellem, a Létező lehet csak Szép. A Szép az Jó, az Létezik, 
az Igaz. Ebből következik, amit már említettem Nektek, hogy Plótinosz sze- 
rint a rút nem létezik, mivel a Lét, az Igaz és a Jó tagadása, maga a nemlét. 

A Lélek szépségéhez képest minden más szépség , alsórendű" szépség, 
mivel pusztán a Szép szilánkjait tartalmazza (ezek a szilánkok közvetítik 
a Szép üzenetét). Akik képesek voltak a tökéletes Szépség szemléletétre, 
akik a Tiszta Szépség birodalmába emelkednek (ezek Plótinosznál, Pla- 
tónnal szemben, nem okvetlenül filozófusok, mi több, számos filozófiai 
iskola tagjai nemis tartozhatnak közéjük) , nem lelnek gyönyörűséget al- 
sórendű szépségekben. Hisz mindenki, aki ezekben leli gyönyörűségét, 
afféle Narkisszosz, aki saját képmásának tükörképében gyönyörködik. 

Hogyan emelkedhetsz egy efféle Narkisszosz fölé? Tegyél úgy, ahogy 
egy szobrász tesz. Kövesd lelkedben a tiszta Szellem képét, s önmagadból, 
mint anyagból, hajítsd el, tüntesd el, távolítsd el mindazt, amit ez az 
Eszme nem tartalmaz. Formáld meg önmagadat a tiszta Eszme képmása- 
ként. Formálj önmagadból műalkotást. 

A Lélek az egyetlen szem, amely képes a Szépséget látni. Minden szép 
látványnak ehhez a Széphez kell hasonlítania. , Sosem láthatná meg a 
szem a Napot, ha nem lenne valami benne, ami a Naphoz hasonló, sosem 
láthatná meg lelkünk a tökéletes Szépséget, ha nem lenne maga is szép" 
(I/6/9). Azaz, ahhoz, hogy a Szépséget lássuk, saját lelkünkön kell dol- 
goznunk, vésővel és kalapáccsal, akárcsak egy szobrász. 

Ha mindazt, amit Plótinosz a szépségről mond, végiggondoljátok, 
akkor biztosan érezni fogjátok, hogy ezekben a gondolatokban sok min- 
den van, ami túlmutat a metafizikán. Persze, nem a , tiszta", a , megtisz- 
tulás" gondolata, mivel ez régi kelléke a transzcendenciának, mellyel 
már többször találkozunk, s egészen Kantig bezárólag még sokszor talál - 
kozni fogunk. Három, az esztétika szempontjából fontos és új gondolatra 
szeretném felhívni a figyelmeteket. Az első az, hogy Plótinosz a szépségről 

szólva, mind az alkotás, mind a befogadás kérdését egyaránt elemzi, még- 
hozzá egymással való összefüggésükben. A szépség abban áll, ami a 
műben , kommunikálódik", ez akommunikáció kapcsolja össze az alkotót, 
a művet és a befogadót. A második az , önalkotásnak", mint szépművé- 
szetnek, a gondolata: erre is nagy jövő vár. A harmadik az a gondolat, hogy 
az , idegen anyag" egyfajta negatívum, ami elvesz a szépségből, nem járul 
ahhoz hozzá. Melyik anyag az idegen? Amely nincs benne az eszmében, 
inkongruens azzal az eszmével, vagy akár dologgal, amelynek megjelení- 
tése a mű célja. , Ez a piros nem idevaló", , ez ahappy end hamis", mond- 
juk nem is ritkán. Ám nem kell ilyen messze menjünk. A baracklekvár 
önmagában , tiszta" baracklekvár, egy fehér blúz önmagában , tiszta" fehér 
blúz. Miért mondjuk akkor, hogy ez a haszontalan gyerek bepiszkolta 
a fehér blúzát a baracklekvárral? 

A filozófia nem triviális, de elméletei sokszor érvényesek triviális ese- 
tekre is. Gondolom, ezt már eddigis éreztétek s ki is próbáltátok. 

Ezzel tehát az első félév végére értünk. Már ez a kezdet is felölelt vagy 
hét évszázadot. Igaz, szerencsénk volt, egyrészt, mert a műfaj kialakulá- 
sának lehettünk tanúi, másrészt, mert három , klasszikusa" egymást kö - 
vette, s bennünket minden lényeges filozófiai kérdésbe egyszer s min- 
denkorra beavatott. A következő félévben nehezebb dolgunk lesz, de erről 
majd a maga idejében. 

Ez a két (előbbi) mondat látszólag ellentmond egymásnak. Ha már 
egyszer minden lényeges filozófiai kérdésbe beavatott bennünket a most 
véget érő szemeszter, hogyan lehet akkor a következőben még ennél is 
nehezebb dolgunk? 

Ezt a kurzust, ha jól emlékszem, azzal kezdtem, hogy néhány szót 
mondtam a filozófiáról. Nevezetesen, hogy a filozófia egy irodalmi műfaj, 
ahogy az eposz vagy a dráma is az, hogy médiuma az értekező próza, s hogy 
megvannak a maga szabályai, sajátos szókincse és grammatikája. Alap - 
szótárának szavait kategóriáknak szoktuk nevezni, eljárási módját mód- 
szernek, s azt, ami egyediségét, identitását jellemzi, rendszernek. Min- 
den filozófus másként értelmezi az alapszavakat (kategóriákat) , ahogy 
azt a filozófus saját rendszere éppen megkívánja. Az alapkérdések is azo- 
nosak, de mégis mindig mások, mivel minden filozófusnál más kontex- 
tusban jelennek meg. (Ahogy elmondhatjuk, hogy minden komédiának 

happy endje van, de hogyan, milyen úton érkezünk el odáig, azt komédiája 
válogatja.) 

Az alapkérések tehát többnyire azonosak, bár újak is megjelennek. 
Erre éppen ebben az előadásban láttatok egy fontos példát. Mint emlí- 
tettem, az , akarat", mint alapszó, főszereplő (kategória) , nem volt jelen 
az ókori , klasszikusoknál", míg Plótinosznál már bemutatkozott, s a ké- 
sőbbiekben főszerepet fog játszani. 

A kategóriák, alapszavak értelmezése, újabbak csatlakozása — mint ez 
elvárható, a mindenkori rendszerekkel függ össze. Egyedi rendszerekről 
beszéltem, s a rendszerek vagy teljesen , individuálisak", vagy egy rend- 
szer-típusba tartoznak. Mindkettőre láttunk számos példát. A , klasszi- 
kusok" rendszere egyedi, akkor is az marad, ha számos értelmező követi, 
mint ahogy Platónt vagy Arisztotelészt követte. Az interpretálók nem mó- 
dosítanak, legalábbis nem tudatosan, nem akaratlagosan, sem kérdés- 
feltevést, sem rendszert, de ezen belül sok mindent igen. Már csak azért 
is, mert minden interpretáció kivétel nélkül félreinterpretál, azaz bee- 
meli az interpretáló saját személyiségét, gondolkodását, s ezzel világát, 
az interpretáció tárgyába. Az , izmusok" esetében úgy lehet individuális 
rendszerekről beszélni, mint egypetéjű ikrek esetében (azok is fejlőd- 
hetnek teljesen különböző irányokba). 

Már azt is említettem, ha jól emlékszem, a bevezetésben, hogy egy fi- 
lozófiai rendszer nem cáfolható, holott mást sem tesznek a filozófusok, 
minthogy más filozófusok világértelmezését megcáfolják. Megkíméltelek 
Benneteket e cáfolatok bemutatásától, többek között a leghíresebb esettől, 
Arisztotelész Platón-cáfolatától. Ezek a vitapontok fontosak egy filozófi- 
atörténész számára, de, legalábbis szerintem, nem a Ti számotokra. 
Ugyanis a filozófia nem cáfolható. Ezen azt értem, hogy a cáfolat nem árt 
egy jelentős filozófiának. Nemcsak sértetlenül kerül ki az operációból 
(mint Platón Arisztotelész kritikájából) , hanem mégérdekesebbé is válik 
az utókor számára. 

Hogy vajon mi érdekes, vagy fontos, az utókor számára, az csak részben 
függ a filozófus kvalitásától, de legalább annyira, ha nem méginkább, az 
adott utókor szellemétől. A következő szemeszterben tanúi lesztek annak, 
ahogy Arisztotelész (egyfajta Arisztotelész) , a Mesterré" válik az arab, 
a zsidó és a skolasztikus keresztény filozófiában. A harmadik szemesz- 

terben majd még Arisztotelész, néhol érdemtelen, trónfosztásának is 
tanúi lesztek. 

A filozófia , befogadásának" vannak hosszú, jellegzetes periódusai, 
korszakok, amelyekben minden szöveget hasonló dallamra írnak. 
Következő szemeszterünkben ezt a dallamot úgy hívják: , monoteizmus". 
A harmadik szemeszterben a dallamot úgy fogják hívni: , Új". A hagyo - 
mányos filozófusok értelmezése, rangsorolása főleg ezektől a domináns 
dallamoktól függ, de mint tudjátok, a domináns mellett mindig ott van 
a szubdomináns. És nemcsak a zenében. 

Amikor a filozófiatörténet elismert műfajjá vált, körülbelül Hegel 
korában, a középkori filozófia a rövidebbet húzta. Prokloszról Hegel há- 
romszor annyit írt, mint Aguinói Tamásról és Duns Scotusról együttvéve. 
Ez nem kritikai megjegyzés, hiszen Hegel számos érdekes megjegyzést 
tett még az elhanyagolt gondolkodók esetében is, csak a korszellemet 
akartam érzékeltetni. Persze, nem tudjuk pontosan, milyen is a korszel- 
lem, ahogy én sem tudom, most, amikor mindezeket Nektek előadom. 

Nem ismétlem el Hegel búcsúszavait diákjaihoz: , azt kívánom Nektek, 
hogy jó életet éljetek". Ez biztosan nem felelne meg a mi korunk szelle- 
mének. Így hát csak kellemes szünidőt kívánok Nektek. Remélem nem 
unatkoztatok, vagy legalább is nem sokat. Aki pedig kíváncsi a folytatásra, 

mivel a jó élet magasabban áll, mint maga az élet, mert a jó élet egyfajta luzus 
szerint a filozófiát nem szabadna tanítani, mert nem hasznos, hanem egyfajta lua 


I. Okor 
I. Középkor és reneszánsz 
III. Ujkor— Descartes-tól Hegelig 


IV. Jelenkori filozófia 


Heller Ágnes így indítja újabb nagy és , korszerűtlenül" 
úttörő vállalkozását: 
, A filozófia irodalmi műfaj, s mint minden műfajnak, 
megvannak a műfaji sajátosságai. A filozófia története 
e műfaji sajátosságok változásának története is. 
Erről szól az itt elmondott történet. Mindenki megértheti 
minden előtanulmány nélkül, ha rászán egy kis energiát 
és gondolkodást. Mire való egy gólyának a filozófia ? 
Arra, amit kezd vele. 
Gondolkodásra késztetheti olyan kérdésekről, 
amelyeken eddig nem gondolkozott s olyan kérdésekről, 
amelyekre választ nem talált, még a Google segítségével sem. 
S vajon nagyon korszerűtlen azt mondanom, 
hogy hozzátartozik az általános műveltséghez egy olyan 
világban, melyben a műveltség cseppet sem általános? 
Hegel a következő mondattal fejezte be a filozófia 
történetéről tartott előadásait: Azt kívánom Önöknek, 
hogy jó életet éljenek. c Kívánhatnék ennél szebbet, 
jobbat neknek? Kedves Gólyák, jó olvasást!" 





